
I. 

an poslije nedjelje Laetare godine 1493. izvijao 
se Zagreb malo po malo iz magle, u koju se 
bješe jutrom zamotao. Snijeg je bio na pola 
okopnio, na ulicama poštovanoga grada svje- 
tlucahu se mlake, u kojima se kupali vičući vrapci ; sa 
krovova se spuštali čitavi potoci vode, što je jurila s obiju 
strana ulice klokoćući. S jednom riječju, vidjelo se po 
svemu, da je proljeće na vratima. Mesnička su vrata bila 
toga dana otvorena, a pred njima je tjerao gradski stražar 




6 


Mikulin tri četiri radnika, da brzo zatrpaju neke sitne 
jame, što su zijevale pred gradskim vratima već bogzna 
kako dugo. 

— Momci, vi radite kao da sebi grob kopate, — 
puhnu starac kroz nos, a na ustima mu se javi nešto 
pare . . . 

— Čini mi se, — nastavi onda, — da ćete svršiti 
taj posao upravo onda, kad bude njegova svjetlost, novi 
gospodin ban, legao na počinak. Ajde, ajde ! , 

Trebalo je zasuti te jame, urediti grad, jer će novi 
ban prvi put u svoju residenciju. Sve je to bilo malo 
čudno. Godine 1492. bio se zahvalio na herceškoj časti 
sin pokojnoga kralja Matijaša, Ivan Korvin, pa se po- 
vukao u Krapinu na svoje imanje. Naslov je herceški 
zadovoljio njegovu mladu, častoljubivu ženu Beatricu, 
kćer Bernardina Frankopana, a zadovoljio i samoga 
Ivana. Volio je u miru živjeti, disputirati sa svojim lepo- 
glavskim fratrima, nego biti u jednu ruku ometalo svih 
kraljevskih dvoranika i komornika, a u drugu kost, o 
koju bi se zadijevao zub svakoga nezadovoljnoga ple- 
mića u kraljevstvu. Pokušao je poslije smrti svoga oca, 
da se bavi državnim poslovima, da opaše mač, ali mu 
nikako nije išlo od ruke. Kad je pored toga snašla njegove 
pristalice, većinom Hrvate, nevolja na bojnom polju, 
povuče se on na svoja zagorska imanja, da žive u dokolici. 
Na mjesto njegovo imenova kralj Vladislav Jagjelovac 
banom Ivana ; Bota od Bojne; ali taj dodje u Hrvatsku 
samo lov loveći, a još ga ne vidje nitko od onih ljudi, 
koji bi ga baš morali vidjeti. Budući da se je u ono vrijeme 
turska sila razmahala, a u kraljevstvu nije bilo nikoga, 
tko bi ma i malo o tom razmišljao, kako da se toj općoj 
pogibli na put stane, imenovan bi novi ban uz onoga pr- 
voga. Emerik Derenčin bijaše vojnik od glave do pete, 

više je puta okušao snagu u vojnama, pa je, činilo se, 
imao i sreće. 

Gradski je sudac Martin Vrbanić dao očistiti Mesničku 
ulicu, a i onu, što vodi do Kamenih vrata, jer nije znao, 
na koju će stranu stići ban. Mesarima je na desnoj strani 
Mesničke ulice zaprijetio globom, ako bude pred mesni- 
cama nečisti, a pse je svatko morao toga dana na lancu 
držati, da se mesari ne bi na njih izgovarali. Napokon 
je utuvio gradskomu stražaru Mikulinu, da ima zasipati 
one jame pred gradskim vratima. 

Sada su Mikulinovi ljudi dovršavali svoj posao. 

— Hvala Bogu ! — šane stražar, lupivši velikom 

palicom po zemlji. 

Na vratima je stajala besposlena četa ljudi i žena. 
Med ju njima se vrzao sa svoja tri druga Fabijan pl. 
Kanjuh. Kozičava je lica, sasvim svijetlo plave kose, 
otrcan, ali ponosna držanja, koje je to smješnije bilo 
vidjeti, što su Fabijanu prsti provirivali iz poderanih 
cipela. On bi se svagdje miješao, te je o svemu morao 
reći svoju, kako to dolikuje gradjaninu zagrebačkome, 
a on je bio gradjanin. Toga mu nitko nije smio poreći, 
jer je njegov otac bio gradski vratar na Poljskim vratima. 
Što više, Fabijanov je plemićki list postojao : založio 
ga kod patra Desiderija u franciškanskom samostanu. 
Znao je on, da je samostan locus credibilis, a uza to mu 
je pater Desiderije platio dvije marke, što smije čuvati 
njegovu diplomu. Na gradskoj kući nisu voljeli Fabijana, 
jer se koješta o njem šaputalo, ali su ga kao gradsko 
dijete morali trpjeti. 

— Čuješ, kakav je novi ban? — upita Kanjuh Mi- 
kulina. 

— Nije te briga, tepče, — odbrusi mrki stražar, a 
Fabijan se pobere dalje, te se onda svrati sa svojom 

družbom na Kaptol. Prvoga, koga nadjoše ispod Južnih 
vrata, koja su se zvala poslije Bakačeva, bio j e Antun, 
sin pokojnoga zvonara Tome. Taj je Antun bio sveznalica, 
pa je na Fabijanovo pitanje odgovorio s velikim govorom : 

— Vi, gradska gospodo, dolazite amo na Kaptol, 
neka vam kažemo, što znamo. To je dakle jasna stvar, 
da kod vas malo ili ništa, a kod nas mnogo znadu. 

— Dobro si rekao ,, znadu”, jer da si rekao ,,znamo“, 
lagao bi kao sveti Petar, kad mu je zakukurijekao pijevac. 

— Šuti, ne prigovaraj. Ne spominji svetoga Petra, 
jer ti taj nigda ne će otvoriti nebeskih dveri. 

— A što znadu vaša časna gospoda? — zapita jedan 
kljasti iz družbe Fabijanove, a zvali su ga Tomo Tomin. 

— Eto, to znadu, da je novi ban hud soldat, da 
nije domaći sin, nego da je tudjinac, Bog zna čijega 
stada ovca, a napokon, — doda zvonarev sin podignuvši 
obrve važno, — da i nije plemić. 

— Bijesa ! — nasmiješi se porugljivo Kanjuh. 

— Ali što više, vele, a znadu dobro, koji to vele, da 
novi ban nosi čudno pisamce od kralja Vladislava. Vele, 
da će se sva plemićka imanja pripojiti kraljevskomu fisku... 

— To je sasvim svejedno, — oglasi se opet onaj 
kljasti. 

— Da, ali ti on gleda krivim okom i na biskupska 
i na kaptolska imanja. 

Antun se za čas zamisli, a onda reče* sasvim 
iskreno : 

— Pa što trebamo novoga bana, kad imamo jednoga? 

— Bogme, dosta je i ovaj, da nam potjera škvorce 
iz žita i branjuge iz trsja. 

Tako se zabavljala poštovana gospoda zagrebačka 
na cesti, ali se znalo i u plemićkim dvorovima, u kc.- 
noničkim kurijama i u gradu biskupa zagrebačkoga, da 

se s novim banom ne valja šaliti. Bilo je poznato, da 
je ban Derenčin od vremena kralja Matijaša dvorski 
čovjek, da je u vojnama, koje je kralj vodio na cara Fri- 
derika III., bio najlukaviji vojsko vodja ; ali se i to znalo, 
da je bio ljut i srčan vojnik, jer se je izvanredno istaknuo 
kod Unskoga mosta u vojni na Turke. Ali je tu bila druga 
kvačica. Nitko božji nije vidio plemićkoga lista Derenči- 
nova. Je li kralj Matijaš uzeo Derenčina izmedju svojih 
slobodnjaka, ili Derenčin nije hotio, da pokaže svoga 
lista, ukratko, nije se znalo, da li je plemić ili nije. Da 
je to bilo pedeset godina prije, za kralja vSigismunda ili 
za kralja Albrehta, bilo bi lako : mač na stranu, ako 
nisi plemić, jer neplemić ne vodi nigda plemenitih ljudi, 
ne sudi nigda plemićima. Sada, za Vladislava, a još gore 
za Matijaša, svaki je kramar mogao postati vojskovodjom 
i nad barunima i nad plemićima, a svaki purgar, ako je 
iole imao pameti, savjetnikom, kanonikom, pače i biskupom. 

U Ilici je i pod Mesničkim vratima čekala rulja zna- 
ličnika, da vidi novoga bana, kako će unići u grad, i kako 
će ga primiti gradski sudac Martin. Bili su tu i gradski 
kmetovi sa Jelenova broda, a čekali su bogme i turopoljski 
plemenitaši i brezovički slobodnjaci. Ti nisu došli amo 
od svoje volje, nego ih je nevolja i sila bacila na ovu 
stranu Save. Još godine 1485. učini kralj Matijaš s Tur- 
cima primirje na sedam godina. Sedam godina proteče, 
kralj Matijaš umre, a onda nastadoše ljute borbe oko 
prijestolja. Maksimilijan je nastojao, da za se predobije 
Hrvatsku i Ugarsku poslije smrti Matijaševe, upirući 
se na ugovor od godine 1463. Sreća mu je prijala, njegove 
čete zaokupiše zapadnu Hrvatsku, pa dodjoše i u Zagreb. 
Svane medjutim godina 1490., Maksimilijanu nesta no- 
vaca ; zato pokupi svoje čete, pa ode iz Hrvatske. Uto 
je mladi kralj Vladislav Jagjelovac sav novac, koji je do- 

bivao od Beatrice, žene pokojnoga kralja, upotrijebio, 
da odbije svoga brata Ivana Alberta, komu se takodjer 
svidjalo hrvatsko-ugarsko prijestolje. Tako je bilo Turcima 
prosto ući u Hrvatsku, jer je u Hrvatskoj nedostajalo 
dvoje, što je najpotrebnije za rat, a to je novac i sloga 
plemića. Baš su onih dana prije banova dolaska Turci 
prošli pokraj Siska i Lukavca, pa su doprli sve do Ko- 
stanjevice i do Metlike. Bojeći se, da na njihovu povratku 
ne dopanu ropstva, sklonili se s ovu stranu Save i ple- 
mići turopoljski i slobodnjaci brezovički. 

Tiho je stajala množina čekajući bana. Rijetko je 
tko progovorio riječ, dvije. Bio je tu Martin Vrbanić, 
gradski sudac, nešto usplahiren, bilo je tu i gradsko za- 
stupstvo, koje je zastupalo četiri gradske kalendine : 
i to Hrvate Mihajlo Oprašnić, kovač, Nikola Ivanović, 
mošnjar i Pavao Miško, stolar ; zatim Nijemce Hans 
Cink i Petar Lah, oba postolara ; napokon Madžare 
Lovro Ugrin, mesar, i Talijane Bonaventura del Greco, 
trgovac. Bili su i pojedini cehovi sa svojim zastavama 
i znakovima, a osim toga se nakrcali s desna i s lijeva 
gradjani zagrebački iz Gornjega grada i sa Kaptola. Fa- 
bijan i njegovi drugovi postavili se uz vratara, pa se 
ljutili na gradske stražare, koji su držali red svojim 
bradaticama. 

Već je jedanaesta ura bila prošla, a bilo je hladno i 
vlažno, pa se opći mir pomalo pretvarao u opću zlovolju. 
Napokon se pojavi konjanik sa podgorske strane od 
Moravča, a za njim kojih dvjesta koracaja četa jašući 
lagano. Sada se razliježe glas zvona najprije od Svetoga 
Kralja i od Svetoga Emerika, a onda od Svetoga Marka. 
Za čas dojaši konjanik, pokloni se gradskomu sucu, pa mu 
javi, da dolazi ban. Sudac Martin pokaza očitu smetnju, 
ali kad je ban već sasvim blizu bio, skupi sve svoje sile. 

Četa kraljevskih oklopnika učini početak tvoreći dvostruki 
red i ne pazeći na gradjane. 

— Vidiš ti vraga, — ozove se vratar Mesničkih 
vrata, — malo da mi nije to kljuse stalo na kurje oko. 

— Da, da, vele, purgarski ban, a to purgarima 
konjski rep pod nos, — rasrdi se debela mlinarica. Agata, 
koja je doduše zatvorila mlin, ali je uzela sa sobom 
X N pletivo. 

Lagano se pomicao na konju ban Derenčin. Krupna 
oniska ljudina, nešto prosjede brade, živih crnih očiju, 
tanka nosa, nije se mnogo obazirao na gradsko zastup- 
stvo, ni na gradskoga suca niti na ostalu svojtu. 

Na sučev pozdrav: ,, Svijetli ban$ !” — prihvati 
on odmah riječ : 

— Dragi suče, vrijedni gradjani ! Znam, da vam 
je neugodno pozdravljati me i klanjati mi se. A i meni 
je to neugodno, jer nisam tomu vikao. Da ste mi zdravo ! 
Čini mi se, da ćemo biti dobri prijatelji, kako to ovaj 
čas i vrijeme zahtijeva, jer ne bude li sloge, odosmo svi 
bez traga. Sa Markova zvonika ozivat će se glas turskoga 
popa, a vašom zlatnom bulom naloži t će turski paša peć. 
Vrijeme je ozbiljno, a koja pogibao nam prijeti, ne treba 
da vam kažem. Da ste mi zdravo ! 

Nagnu se onda s konja, pa pruži ruku sucu, domahnu 
drugima i podbode konja. Za samim je banom jahalo 
deset ljudi, pa su se oči poštovanih gradjana više otimale 
na tu desetoricu, nego na samoga bana i njegova mladoga 
pratioca. Ta su desetorica bili mrki momci, crnih brkova, 
jahali crne konje. Na glavama im oble kacige, prsi i ruke za- 
štitili košuljama od žice, na noge navukli omašne čizme, 
a preko ramena im se spuštala duga crna mantija. I ka- 
cige i košulje i čizme bijahu crne boje. Široki . mačevi 
o boku, a grozne, svemu svijetu poznate, sjekire o sedlu, 

bijahu čitavo oružje tih momaka ,,crne čete”. Čudno se 
doimala dobrih gradjana ta neobična pojava. Fabijan 
i njegovi prijatelji značajno se pogledaše, a u očima si 
njihovim mogao čitati : 

— Nema šale s tom gospodom. 

Ostaci češke ,,crne čete” bili su godinu dana prije 
raspušteni u Višegradu na Dunavu, a onda je Derenčin 
primio u svoju službu desetoricu od te za kralja Matijaša 
toliko strahovite vojske. — Posve je drukčiji bio mladić, 
što je uz bana jahao. Nije ga prekrivala ratnička odora ; 
odjeven na talijansku u bijelu mantiju, tamnomodru je 
kapicu naherio, pa se smije, razgovara, dobacuje ljudima 
pozdrave, namiguje djevojkama. Samo kad je ban govorio, 
na čas se uozbiljio. Dugoljasto je lice okruženo rijetkom 
crnom bradom, koja se završuje u dva traka ; fini, tanki 
brčići nadvili se nad nedebele usne, nos je drsko uzvinut, 
a ispod svedenih obrva smiju se vesele crne oči. To je 
Pavle Derenčin, banov sin i pratilac. Kakogod se je mladi 
banić znao radi svoje vrele krvi zakvačiti sa svojim mirnim 
ocem, ipak je banova riječ najviše vrijedila kod mladoga 
gospodina. 

Brzo se maknu ban, a za njim i njegova pratnja, pa 
se uze uspinjati Mesničkoin ulicom više prilična mrtvačkomu 
sprovodu, nego kakvoj slavi. Mladi je Pavlić gledao čas 
lijevo čas desno, a napokon se i on umiri, pa je šuteći 
grabio uza svoga oca. 

Gradjani su zagrebački u čudu gledali te nove pri- 
došlice, žene su mahale glavama i uzdisale, starci bi se 
sjetili raznih dogadjaja iz davne prošlosti, a mlada bi 
čeljad radoznalo gledala gorde junake, mjereći njihovu 
jakost, gledajući koliko im vrijede konji. Tuj i tamo 
našla bi se iza mažurane ili šeboja koja plava glavica, 
znalično bi bacila pogled na one, što su ulicom prolazili, 

a onda bi se brzo sakrila, spazivši vesela mladića u ba- 
novoj pratnji. 

U banskoj je kući u Srednjoj ulici čekalo bana iza- 
slanstvo plemića i svećenika. Došao i ban Bot, čovjek 
nizak, prosjed, slab na jeziku ; činilo se, da će što reći, 
ali bi se onda trgnuo, promislio, pa mjesto riječi samo 
mahnuo rukom. Novoga bana dočekaše na širokom stu- 
bištu, što je vodilo u jednokatnicu banovu. 

Kad se javi ban, poredaše se raštrkani članovi po- 
slanstva, a Bot poče govor ispričavajući se, da nije go- 
vornik, a slaba je njegova latinština nagnala koji taj smi- 
ješak na usta prečasnoj gospodi kanonicima. Zatim pozdravi 
novoga bana u ime biskupovo protonotar kanonik Luka. 
Biskup, reče pronotar, ne ostavlja svoje dvore radi ružna 
vremena, radi starosti i radi bolesti. Govor bio je kratak, 
ali jezgrovit, izgovoren čvrstim i jakim glasom, tako da 
je slušatelju ulio mrvu poštovanja. Ban zahvali ukratko, 
onda stupi naprijed Ivan Oršić, najstariji od četvero 
braće, pa pozdravi bana ovim riječima : 

— Svijetli bane, — reče, — čekali smo te kao žedni 
kap vode, kao umirući od glada koricu hljeba. Milostivi je 
kralj dobro vidio, da treba čvrste ruke, bistra oka, ne- 
skučive gvozdene volje, koja će nas i našu zemlju spraviti 
u red i spasiti od propasti. Poslao je tebe, — hvala mu. Evo 
nema ni tri godine, što je carev sin Maksimilijan ostavio 
te lijepe zemlje, što ih je bio uzeo oružanom rukom. No 
na kako dugo, ne znamo. Evo pred našim očima prolaze 
turske vojske, da grabe i plijene naša imanja, svu našu 
zemlju, a mi to moramo trpjeti, jer nam pomoći ni od kuda 
nema. Što više: brat će na brata, otac na sina nahuckati 
Turčina. Na moru gospodari tudjin, a domaći čovjek, koji 
treba da bude gospodarom, robuje. Svećenstvo, koje bi 
trebalo zaštite u kući, ne nalazi je, pa se utječe Rimu . . . 

Tupo gleda ban Derenčin kanonike i protonotara 
Luku, a oni oboriše oči. 

. . . zato te molimo, — završi Oršić, — - sjedini nas 
gvozdenom svojom voljom, obrani nas silnom svojom 
rukom ! 

Malobrojnom družbom zaori kratki ,,vivat !” ; a 
onda se sve umiri, da čuje novoga bana. Bilo je to doba 
sjajnih i velikih govora, pa su plemići i svećenici iščeki- 
vali nešto osobito. Ban skine s glave kacigu, pogleda 
oštro kanonike i malobrojne plemiće pa reče, naglasujući 
svaku riječ : 

— Ne poznajem drugoga vladara u ovoj zemlji do 
milostivoga kralja Vladislava od roda Jagjela : tko se 
utječe drugome vladaru za pomoć, izdajnik je i sudit 
će mu se. Ova je zemlja od pradavnih vremena vaša 
domovina, sve njezine boli i jade dužan je svaki njezin 
sin da s njome dijeli, da je brani svime, što ima. Tko toga 
ne učini, izdajnik je i opet, i njemu će se suditi. Dixi! 

Zatim poda ban Botu ruku, a protonotaru Luki i 
Ivanu Oršiću se nakloni, pa ode. 

Derenčin i njegov sin dodju u veliku sobu u prvom 
spratu. Tu ih dočeka mališ, prosjed, poniznih, ali pre- 
friganih očiju, na oko dobroćudna lica. To je bio Vuk, 
banov dvorski, čovjek, koji je mnogo mogao i mnogo 
znao. Bio je u službi banskoj još za ,, dobroga” bana 
Egervara, pa se je prilično razumio u sve potrebe svijet- 
loga bana. 

Duboko se pokloni pred banom, namigne slugama, 
koji su spremni pazili, te oduzeše banu kacigu, skinuše 
mu oklop i otpasaše mač. 

— Tko si ti? 

— Dvorski sam ovdje, svijetli gospodine bane, pa 
molim, da to i nadalje ostanem. — I Vuk sklopi ruke 

na prsima, sagne glavu, pa poniknuvši lukavim očima 
počeka, što će ban. ^ 

— Ostat ćeš, dobro. 

Mali se opet duboko nakloni. 

— Malo je plemića bilo danas tu, — - progovori u po 
glasa ban, okrenuv se prema Pavliću. 
ft — Neka mi dozvoli vaša milost .... 

— Što ćeš? — upita ban. 

Gadno je vrijeme spriječilo neke, koji bi bili htjeli 
da dodju, ali neki, osobito oni od mora, baš nisu htjeli 
doći. 

— Koji su to od mora ? — upita Derenčin smrknuv se.. 

Ha, gospoda Frankopani i njihova glava Ber- 
nardin modruški. Oh, to vam je, milostivi gospodine, lu- 
kavac, prevrtljivac, Venecijan. 

A zašto nisu Frankopani došli ? — upita ban, 
premda ga je malo smetalo, što o tim stvarima razgo- 
vara sa svojim dvorskim. > 

— Milostivi gospodine, dugo služim ovdje, pa znam, 
što mnogi ne znadu. Za pokojnoga kralja Matijaša, Bog 
mu duši dao dobro, došli su do toga uvjerenja, da Franko- 
pani polovicu, a možda i više svojih gradova, uživaju 
s nepravom. Oduzeše im Senj, oduzeše i koješta drugo. 
Matijaš umre, a sadanji kralj, milostiv nam bio, po- 
tvrdi ono, što je rekao njegov predšasnik. Zato Ber- 
nardin i njegova svojta nikako ne vole namjesnika kra- 
ljevske milosti. 

Bujica riječi, što je malomu tekla iz usta, obustavi 
se na čas, ali brzo i opet poteče, kad mali razabra, da 
Derenčin rado sluša. 

Onda, vele možni gospodine, Frankopani ne će 
da vas priznaju, pa vele . . . 

Što vele ? — upita ban naglo. 

— Da ste tudjinac, a da tudjinac nigda ne smije 
vladati Hrvatskom. Oni kažu, da je to njihovo pravo . . • 

— Ah, pravo f Kako kralj odredi, tako će biti, — reče 
ban nehajno, pa mahnu rukom, a Vuk se i sluge udalje. 

Smijući se stupao je mali dvorski širokim niskim 
hodnikom, tro je ruke, pa sam sebi govorio: 

— Čekaj, modruški kneže, naložft ćemo ti oganj 
još jače, da ćeš se ljudski ogrijati. 

♦ 

Mladi je gospodičić Pavao za malo vrijeme upoznao 
čitavi grad. Sa sucem je Vrbanićem razgovarao kao stari 
znanac, upoznao se pobliže s onim gradskim zastupnicima 
i poglavicama cehova, što su bana dočekali, upoznao 
je strašljivoga zlatara Jurišu, Geru Gusjenicu, što je 
imala kuću nasuprot banovoj, znao je mnogo puta na- 
klapati sa starim kapelanom Dominikom. Banović jtr 
uopće bio čovjek, koga je svaki zavolio radi njegove dobre 
volje i razgovorljivosti, a najpače radi toga, što nije 
nikada pokazivao svoga gospodstva. Njegove su oči gle- 
dale u svijet smijući se, i knezu i crkovnjaku podavao 
bi ri ku jednako, šalio se sa svakim, a dobri gradjani 
nijesu njegove šale za zlo uzimali, jer bi uvijek molio, 
da mu oproste, ako bi rekao koju oštriju. 

Jedno se prije podne spuštao Nemškom vesi do Pisa- 
noga mosta. Trebalo" je ljudski gledati, kuda. će krštena 
duša postaviti nogu, jer je pored svega kamenja, koje 
su dobri majstori bili po cesti razmjestili, bilo tako užasno 
sklisko, da je samo uvježbani pješak mogao prolaziti 
onom strminom. Slabo je Pavlić gledao na stranu, nego je 
lijepo oštrim okom promatrao, kuda mu valja stupati. 
Nije opazio, kako je gospa Pohlova na vratima prašila 
surinu svoga muža, nije opazio ni gizdave kćeri majstora 

Cinka, kako je prelazila preko ceste, a naučnici su pred 
njom morali nositi opeke, na koje će stati, da cipelice ne 
zablati. Najednom udari gotovo nosom o prolaznika, 
koji je išao istom na po suhom stazicom, podržavajući 
ravnotežu i pazeći, da se ne sruši. 

— Oh, što je to 1 

Pavlić stane, rastvori oči, pa podigne ruke. 

— Amicissime rerum, — izlane onda,' — samo te 
nebo šalje amo, brate moj Miho ! 

g — Čuo sam, da si došao amo, ali nisam mogao . . . ., 
— ^ poče se ispričavati čovjek visok plave kose, nešto 
nježna uzana lica a modrih očiju. 

— Što nisi mogao ? — Strašivica si, kakav si bio pod 
Asinelima, takav si i danas — dragi moj de Lupiš, — jeli, 
tako smo te zvali u Bologni. 

— Ovdje sam samo Miho Vučić s dopuštenjem tvoga 
gospodstva 

— Okani se ti moga gospodstva, — reče Pavlić neo- 
bično veseo, — ti znaš, kako smo Junija Bruta i Tarkvinija 
Kolatinskoga podignuli na „liber baro” ili ,,perpetuus 
comes”. Okani se ti moga gospodstva, kažem ti, pa mi 
reci, kako je to, da si ti ovdje, dragi moj mentore ? 

Obojica izadju pred jednu kuću. 

« J a sam domaće dijete toga poštovanoga grada, 
imam malu kućicu na zapadnom zidu. 

— I otac je tvoj ovdje? — upita Pavle gledajući 
zadovoljno Mihajla. 

Otac je moj bio sedlar, umr’o je, ali mi živi starica mati. 

I majku imaš? — upita Pavlić opet, a vidjelo se, da 
ga to zanima ; ta njega se svagda to pitanje čudno doimalo. 
On nije poznao svoje majke, ne može da zamisli, kakvo 
je to čuvstvo prema staroj ženi, koja je čovjeku život dala. 

— Da, ona živi, — odvrati Mihajlo. 

Milan Šenoa: Iz kobnih dana. 

Pavlić se zamisli gledajući u zemlju, najednom se prene : 

^ A kuda se tvoje gospodstvo otputilo ? — upita 
smijući se. 

— Idem od kanonika Andrije kući ...» 

— Pa ću ja s tobom, — odreza Pavlić, te se okrenu, 
da podje s Mihajlom. 

Jedan je za drugim pošao, pa se dokopaše Kamenitih 
vrata. Pavlić je u čudu gledao čitav niz kućica s velikim 
krovovima, što su se kao vrapci u gnijezdu sakrili pod 
strmi vis, na kome je stajao Gornji grad ; gledao je 
u onu strminu, 'što se prema istoku spuštala do potoka, 
obraslu gustim grmljem i niskim stabaljem, što je sada 
bilo zamazano sive boje. Najednom se sjeti nečega, pa 
zapjevuca : 

— Čuj, Mihajlo, ja nemam doma, potucam se po 
svijetu kao rdjav groš, ali da mi je sjesti gdjegod do konca 
života, vjeruj mi, ne bih sjeo u tu pustoš/ Bologna, Ferrara, 
Padova — sjećaš se, na svakom si koraku našao nešto, 
što te spominjalo davnih sjajnih vremena, ali si našao i 
djela novih ljudi .... 

I onda preskočivši u misli sve, što je još imao reći, 
zapita Mihajla : 

— Je li od vas tkogod bio ondje preko mora? 

— Ima ih : biskup Osvald bio je u Rimu, prior vranski 
takodjer .... 

— A što čekaš ti sa svojim bolonjskim naukama? 
— upita Pavlić. 

— Čekam na mjesto gradskoga notara, — odvrati 
Mihajlo nešto tiše. 

Već su bili došli pred Markovu crkvu ; tu se nakupilo 
nešto ljudi. Kupci se i prodavači pogadjali, pa je bilo živo ; 
ali se dva prijatelja gotovo prestrašiše, kad ih iza ledja saleti 
ženski glas. 

— Oh, mladi gospodine, molim te lijepo, ti ćeš znati, 
t i razgovaraš s gospodom, pa mnogo toga čuješ, bio si 
daleko u svijetu, naučio si pameti .... 

Pavlić se i Mihajlo osupnu, jer je medju njih banula 
kao grom iz vedra neba jaka žena. Bila je to udovica 
Pavla Bužanića, pokojnoga upravitelja imanja Rakovca 
i Lukavca. Nije joj još bilo trideset godina, ali je na po- 
gled bila silna. Smedja se kosa prosipala u uvojcima niz 
partu, a male oči kao da se guše u dubini lica. Tri, četiri 
podbratka smjestila se pod njezinim licem, koje je bilo u 
očitoj protivštini sa malim nosićem i nježnim ušima ; silne 
grudi, omašni bokovi upotpuniše sliku nemirne udovice. 

Molim te lijepo, znaš li ti, gospodine susjede, 
kako je u Mičevcu ? Rado bih onamo otišla, već me dugo 
ondje nije bilo, a opet moram i moram, jer imanje propada, 
a danas su zla vremena, od zraka se ne da živjeti, a carina, 
desetina i trista kojekakvih poreza sve ti po malo krv 
pije, tako da i ne znaš, a najednom dug do duga, ovdje 
cvanciga, ondje škuda .... Pa kad bi još bilo imanje — 
dobro, sa imanja dobivaš koješta, i bob i konoplju i žito, 
ali sada Bog bi znao i Mati Božja ..... 

Tako je gospa Bužanićka propustila bujicu riječi, 
koje su bile upravljene na Mihajla, ali je neumorno bacala 
poglede mladomu Pavliću. Mičevec bilo je malo imanje, 
koje je pokojni Bužanić uz dobru baštinu gotova novca 
ostavio svojoj ženi ; ali sada nije bilo stalo gospi do Mičevca, 
nego ju je zaokupila znaličnost, tko je taj mladi gospodin, 
koji se već gotovo čitavu nedjelju dana po Zagrebu vrze ; 
to ju je mučilo. Kod trgovca su Bonaventure kazali, da 
je to banov sin, ali se nije znalo sigurno, je li to istina. Tako 
i su pripovijedali ljudi, koji su s^ njime općili, a pristalu je 
udovicu baš to tištalo, što su toliki već s tim mladićem 
govorili, a ona baš ni riječi. 

* 

— Ne znam, gospo, Boga mi ne znam, ne čuje se ništa, 
ali sigurno ne će biti, — progovori u po glasa Mihajlo, 
koga je ljutilo, što ga je Bužanićka baš sada saletjela. 

— Možda zna što više tvoj, meni nepoznati, prijatelj, 

— okrene se sada udovica prema Pavliću, pa mu se ljupko 
nasmiješi, a u njenim se crvenim debelim obrazima javiše 
dvije male jamice. 

— Da ga upoznaš, gospo, ovo je Pavle Derenčin, sin 
vele možnoga gospodina bana, — progovori tada Mihajlo, 
kome je očito dosadila razgovorljiva gospa. 

— Preponizna službenica, — zažubori Bužanićka 
sva u radosti, što će se moći razgovarati s banovim sinom, 
pa se duboko pokloni pokazavši malu debelu nogu. 

— Ni Bertrand de Russillon nije mogao biti ugodnije 
dirnut, kad je prvi put vidio svoju prekrasnu Girlindu, 
od mene, kad sam ugledao vas, lijepa gospo. 

Uza to se Pavlić nakloni duboko, pritisnu desnicu na 
prsi, podignu obrve pa skromno pogleda udovicu, koja je 
plivala u milju i zadovoljstvu. 

— Žalibože nemilosrdno nam nebo i negostoljubivi 
putovi ne daju da pogledamo, kako je u Mičevcu. Nadajmo 
se medjutim, da će nam dobra sreća donijeti i dobre glase, 

— produlji Pavlić pa se opet nakloni, a udovica ga zasram- 
ljeno gledala, jednom rukom držeći debelu molitvenu knji- f 
gu, a drugom trakove svoje modre haljine. 

— Oh, vi ste, mladi gospodine, čovjek osobite uljud- 
nosti, ja vam od srca hvalim, vi ste gospodin od glave do 
pete ; znate, kako se s gospo d ja ma postupa, osobito ako 
nemaju zaštite, kao ja, jadna udovica. Još jednom 
hvala .... 

Udovica je to govorila, ali se ponosno, gotovo oholo 
oglćdala na sve strane. Ljudi, što su prolazili, gledali i 
su u čudu ono troje, kako se prevrću, kako se naklanjaju, | 

a to je. Bužanićka i htjela : neka vide, kako se ona s mla- 
dom gospodom gospodski vlada, neka je vide, da ona zna 
i s banovim sinom fino govoriti. 

Oprostila se, pa je poput paunice odgegala u crkvu. 

Kad su ona dvojica odmaknuli za crkvu, reče Pavlić 
smijući se : 

— Per Dio santo, ima u tom tvom Zagrebu prekrasnih 
stvari. Ova se žena — ili gospodja — osjećala kao u deve- 
tom nebu, što je smjela sa mnom govoriti. Eh, da mi je 
slobode, kakve smo imali u Bologni, ne fali joj serenada . . . 

— Nije mi drago, što me je 6vdje spopala, — odvrati 
mrko Mihajlo, — u gradu ne govore o njoj najljepše, a zla 
je žena unatoč svomu nedužnom licu. 

— Dakle žena, koja nije mnogo tugovala za svojim 
mužem? Uostalom zbogom, dodji do mene, kad ti vri- 
jeme dopusti. Sretan sam, što imam koga, s kime se 
mogu čas dva iskreno porazgovoriti. 

Pavlić ode natrag do banske kuće, u Mihajlo se odvuče 
do zapadnoga zida navrh Mesničke ulice. 


i 





II. 

jugoistočnoj novoj kuli biskupskoga grada 
sjedio biskup Osvald Tu z. Soba, koju je nje- 
gova prečasnost voljela, bijaše dosta velika sa 
tri prozora, a do visine čovjeka obložena ora- 
hovinom, za koju je platio biskup skupe novce. Debeli 
zidovi novoga tornja pokazivahu, da nije gradjen za 
zabavu i dobro noćište, nego da je došlo vrijeme, gdje 
treba svojski pripaziti na sigurnost. Nasred sobe spuštala 
se sa stropa na gvozdenom lancu svjetiljka, pod njom 

stajao veliki osmougaoni stol, a oko njega stolice s viso- 
kim naslonom, presvučene smedjom kožom. Uz jedan se 
prozor namjestio biskup na povišen stolac uz mali stolčić. 
Jedna velika vrata vodila su u predsoblje, a drugim malim 
vratima išao je biskup u svoju ložnicu. Izmedju vrata 
bila je otvorena lijepim mramorom obložena peć. Zidovi 
povrh drvenih obloga pokazivahu čudesa iz života i smrti 
svetoga Emerika. 

Čitava je ta kula bila nova, ali je^nova bila i utvrda 
stolne crkve a donekle i Kaptola. Od sto se godina govorilo, 
a od trideset se i zbilja osjećalo,, da treba biti na oprezu. 
Najprije dolazili glasovi, poslije tužbe, a napokon i nari- 
canja od turskoga zuluma i turske nepravde. Sad se je 
biskup zagrebački opkolio jakim zidom, zaklonio crkvu i 
sebe, a i Kaptol se utvrdio, koliko je mogao. Kako su ve- 
ćinom trebali utvrde protiv Gornjega grada, dakle na zapad 
i jug, bili su ondje podignuti zidovi, dok je istočna strana 
ostala posve neutvrdjena. 

Biskup dade nešto, a dadoše i gospoda kanonici, pa 
je podignut zid, ne doduše od pečene cigle ili od kamenja, 
nego bi savski šljunak i prudje navezli medju jedno deset 
čvrstih stupova, pa je takova brana bila dobra, osobito 
protiv Turaka, koji su u to doba većinom slali konjanike. 
Sve se to učinilo, da ne bude i opet sramote, kako je bilo 
na Miholje godine 1469., kad prečasna gospoda i sve, što 
je na Kaptolu bilo živo, predjoše u Gornji grad u strahu 
od Turčina. Za „landsknechte” Maksimilijanove to je da- 
kako bio premalen zid, pa su ga lako prešli i došli na Kaptol. 

Biskup Osvald redao je pisma, što ih je pisao kra- 
ljevskom notaru. Bilo mu je jedno šezdeset i pet godina ; 
bijaše nizak, mršav ; ali bistre gotovo lukave oči odavale su 
majstora u takvim poslovima, kakvima se je danas bavio, 
^star nos, nešto dlačica samo na vrhu brade, fini brkovi 

sačinjavahu vanjsko lice toga slavnoga kancelara kralja 
Matijaša. Kakova je bila unutrašnjost biskupova, vrlo je 
teško reći. Znalo se, da je za kralja Matijaša bio Osvald 
prvi čovjek u kraljevstvu, jer je ostrogonsku biskupsku 
stolicu zauzeo nedorasli mališ, nećak kraljice Beatrice. 
Kad je kralj umr’o, biskup je Osvald pristajao uz hercega 
Ivana, krafjeva sina ; a kad je izabran Vladislav Jagje- 
lovac, eto ga medju prvim kraljevim ljudima. On je dapače 
krunio novoga vladćura. Teška je to bila služba, teška stvar 
za biskupa, da zadovolji sve, ali opet biskup Osvald znao 
je služiti kralju, a znao je i gospodovati narodu. 

Tek što se malo bio zabavio pismima, kad u sobu 
stupi sluga, starac od kojih sedamdeset, pa će u p # o glasa : 

— Prečasni, opet onaj od cistercita .... 

Biskup Osvald strese se nevoljko, a onda slegnu 
ramenima, pa gotovo šane : 

— Veniat. 

U sobu udje starac, zgrbljen, teško dišući, a odjeven 
u bijelo i crno odijelo fratara cistercita. Male oštre oči i 
šiljati za vinu ti nos podavahu mu izraz grabilice. 

— Laudetur, — poče, a onda ga uhvati jak kašalj. 

Kad se iskašlja, opet nastavi : 

— Prečasni gospodine, ja se eto utječem tebi, tvojoj 
mudrosti i razboritosti. Brani nas i čuvaj nas. Tvoje smo 
stado. Ako ti ne pomogneš, od sirotinje ćemo svisnuti, a 
od gladi umrijeti. S dopuštenjem, — i tu sjede starac na 
stolicu. 

— Dragi moj vele časni gospodine, ja, Boga mi, ne znam, 
kako ću tvojoj velečasnosti poslužiti. Ti mi nisi rekao, 
0 čemu se tu radi, — odvrati biskup gradeći se nevještim. 

— Revera, reverendissime domine, nisam rekao, 
nisam. Što ćeš, starost, pa me ostavlja pamet. Dakle, 
ad rem. Već su nam prije jednom zapovjedili, da ne držimo 

kmetova uz grad, a izvan zidova. Sad počeše najednom 
oštro. Ban mi poručuje, da će spaliti sve cistercitske kmetove 
s ovu stranu potoka, ako ih ne preselim na Opatovinu, 
gdje unutar zida. Što veliš ti na to, prečasni gospodine ? 

— E, pa banova riječ je po kraljevoj zapovijedi, — 
odvrati biskup, skupivši tanane usne. Dosadno mu je bilo 
slušati tu historiju, koja mu je bila već dodijala. 

— Gospodine biskupe, možeš li ti to zamisliti, da se 
kralj uza sve svoje silne brige skrbi i za kmetove cistercitske ? 

— Gospodine priore, možeš li ti*to zamisliti, da ban 
pita, vjeruješ li ti to, ili ne? Kad si dobio pismo od bana? 

— upita biskup. 

— Danas, danas. Novi je ban, nitko ga ne poznaje, 
eto, tu je pismo. Molim, pročitaj ga, ja ne vidim, — uze 
prior cistercitski motati, pa preda složeno pismo biskupu. 

Biskup Osvald uze pismo, pa ga stane čitati, držeći ga 
malo podaleko, onda se nasmiješi, pa posve lako progovori: 
— Eto, seli se, jer će kmetovi letjeti. —A onda doda : 

— Zemljište kanonika Domitra na Opatovini sasvim je 
zgodno. Daj ovamo grošić, dva, pa smo najbolji prijatelji. 

— Ali molim te, gospodine biskupe .... 

— Ali molim te, gospodine priore, tu nema pomoći. 
Seliti se treba, ili s pomoću banskih oklopnika ili bez njih. 
Svakako je spretnije onako po domaću. 

— Da, da, — promuca prior, a usne mu se skupiše. 
Žalobna lica ustane, promrmlja riječ dvije sam sa sobom, 
pruži raširene ruke, pa se udari po bokovima. 

Uto dodje opet starac sluga pa prošapta kažući prstom 
prema Gornjem gradu: 

Eto ga. Došao je onaj novi odozgora, ban .... 
— Neka izvoli amo 

Kad je starac otišao, htio je biskup Osvald spome- 
nuti prioru, neka se vlada prema banu, kako treba, ali 

prior se zamisli pa progovori sam sebi, prije nego što ga 
je biskup mogao opomenuti : 

— Bene, valde bene ; ja ću s njim govoriti . , . 

— Dragi, to ne ide, ta ovo je ... . 

— Ide, ide, reverendissime, samo ti reci, tko sam, pa 
ćeš vidjeti, kako to ide, treba željezo kovati, dok je vruće. 

Starac uze trti jednu ruku o drugu, smiješiti se, i 
za čas udje ban Mirko Derenčin. 

— Vele možni gospodine bane, veselim se od srca, 
što te mogu pozdraviti pod svojim krovom. 

Biskup se nakloni lagano, metnuvši jednu ruku na 
prsa, a pustivši drugu niz bedro. Pogledaše se okom u 
oko. Osvaldu se vidjelo fino na sjajnom dvoru petnaestoga 
stoljeća naučeno vladanje. On ne bi ni najvećemu svomu 
protivniku zanemario iskazati časti ; dok je ban, premda 
čovjek više vikao ratu i oporu ponašanju, što ga imadjahu 
ratnici onoga vremena, ipak primio pozdrav iskreno i 
isto tako iskreno odzdravio : 

— Tvojoj se prečasnosti, gospodine biskup^, klanjam. 
Njegova me kraljevska milost poslala amo za bana. Zemlji 
prijeti pogibao, pa je na meni, da držim daleko neprijatelja 
od njezinih granica, te da u samoj zemlji bude mira. 

— Vrlo se veselim, što nosiš mir. Ja ti vjerujem, jer 
sam tako kažeš. Još mi je milije, što nisu istinite vijesti, 
koje — kako bih rekao — iskočiše iz nečijih usta, ima 
tome neke dvije sedmice, da ćeš 

— Znam, prečasni gospodine, — odgovori ban, nasmi- 
javši se malo, — pripovijedaju, da ću plemićka dobra, 
koja uživaju plemići tek od vlade pokojnoga kralja, vra- 
titi kraljevskomu fisku. 

— Da, istina je, — potvrdi biskup. 

— Pripovijedaju, da sam poslan amo, da upokorim 
svećenstvo, koje je predaleko prostrlo svoja krila. Pripo- 


vijedaju još koješto drugo. Ja ću ti reći, prečasni gospo- 
đine biskupe, da je ono, što pripovijedaju ljudi, djelomično 
prosta laž, a djelomično ljuta istina. Ti najbolje znaš, 
kako su stare plemićke porodice za ,,beatae reminiscen- 
tiae’” pokojnoga kralja Albrehta i njegova sina Vladi- 
slava ostale bez svoga zemljišta, bez kuće i kućišta, a novi 
se ljudi ugnijezdiše na njihovu .... 

Znam, magnifice domine, — mignu biskup malo 

u neprilici, jer je taj prijekor išao i njegovu obitelj. 

Njegov je brat Ivan Tuz bio još i sada silovitim 
gospo darom Me d ve dgrada. 

— Bijednici, za mali novac založiše nekoć svoje gra- 
dove novim ljudima ; a poslije vraćali oni novaca, koliko 
im drago, pozivali se na staro svoje pravo, koliko im drago, 
iznosili potvrde od deset kraljeva, rijetko je tko dobio svoje 
kukavno imanje natrag. 

— Istina je, svijetli bane, — proturi kroza stisnute 
zube biskup. 

— No najveća je sramota to, što ti otmičari gnjave 
još i jače ta ugrabljena dobra pod izlikom, da brane domo- 
vinu. Gjedaj, gospodine prečasni, što su od Primorja učinili. 
Knez Bernardin i njegova svojta drže sav kraj od mora pa 
gotovo do Save. Jeli to oduvijek tako bilo, reci, gospodine? 

Valjda nije, — tvoja velemožnost zna. 

— Nije, Boga mi. Ali kad je kakov jadnik imao svoje 
dobro posred franko panskih imanja, prodaj ga ni za što 
ili se kupi, jer će biti zlo. Znam ja dobro, kako su ta velika 
gospoda stekla svoje posjede. 

Biskupu je bilo nešto neugodno, jer je i on htio zaokru- 
žiti svoje imanje u Gorama, ali mu je to sprečavao Bartol 
Berislavić, prior vranski. 

— Vele možni gospodine bane, možda prebrzo sudiš. 
Ne ću da kažem, da ima kojekakvih ljudi, što su s nepra- 


28 1 

vom stekli ono, što imaju, ali ima i takovih, koji su sasvim 
u pravu. 

— Reverendissime domine, gdje su ti ljudi, j a ne 
znam, ali vjeruj, da ću sve u red spraviti, za koje znam, 
gdje su i kakvi su. 

— A onda, — nastavi ban užarivši se, — oprostit ćeš, 
i tvoja su se vele časna gospoda razmahala ća onamo, 
kuda dapače njihovo razgranjeno pravo ne dopire. 

Ban prestane. Vidio je, da je za čudo mnogo više 
rekao, nego što mu je bio običaj. Biskup je za čas pogledao 
sumnjivo bana, ali za trenutak svrnu okom na priora 
cistercitskoga. 

Prior je stajao ruku skrštenih na prsima, na licu mu 
se vidjelo, kako mu je dosadna ta čitulja banova. Već se 
bio spremio, da reče riječ, ali ga biskup preteče : 

— Magnifice domine bane, evo ovdje je vele časni 
gospodin Pier đe Aragonia, prior zagrebačkih cistercita. 

— Laudetur, — poče starac. 

— Dobar dan, admodum reverende, — prekine ga 
ban i poda mu ruku. 

Prior se duboko nakloni, upiljivši svoje male oči u bana. 

— Baš u dobar čas dodje tvoja velemožnost amo. 
Ima ovdje jedna vrlo teška stvar. 

— Ali, gospodine priore, ti valjda ne ćeš ... — opo- 
menu biskup priora, koji se i opet duboko pokloni, ali ne 
skinu oka s bana. 

— Molim, neka govori, reverendissime domine, neka 
govori. Volim to. Bit ćemo brzo gotovi, a tvoja će preča- 
snost oprostiti, što se to slučilo baš ovdje. Mogu li zado- 
voljiti vele časnoga gospodina priora, dobro ; a ne mogu li, 
— ne — pa i opet dobro. 

Osvald se ljutito povukao natrag, a prior poče pogle- 
davši biskupa slavodobitno : 

— Magnifice domine, iz Gornjega nam je grada, iz 
banskih dvora, poslana ova zapovijed, o kojoj ti sigurno 

ništa ne znaš. . . ,. . . , „ 

Ban je sjeo, a prior je u staračkoj radosti sebi tro 

ruke pa bi od časa do časa strignuo okom na biskupa. 

_ Qva zapovijed kaže, da se imaju sve kmetovske 
kuće pod našim zidom srušiti. Pro primo : da li za to zna 

tvoja velemožnost .... . , 

m pro primo et pro ceteris aliis, zna i bit ce sru- 

šene, ljutili se vi i prigovarali, koliko vam drago, — odgo- 
vori ban ukratko. 

Sada planu mali Talijan, uzvrpolji se pa stade, podbo- 
čivši se i izravnav, koliko bijaše moguće, besjediti glasom 
propovjedničkim: 

Ali, magnifice domine, per amorem Dei, na vašu dušu, 

na dušu svih onih, koji misle isto tako, kao i vi, koliki grijeh 
pada, koliko se zlo skuplja, koliko li jada i nevolje svima, 
ako naš concilium, — a to će biti, ako ja hoću, zaključi, da 
odemo : .z Zagreba, ex hac spelunca perditorum hominum . . . 

Jedan je tren gledao ban staroga razjedjenoga fratra, 
a onda progovori glasno, naglasujući svaki slog: 

— Patet exitus. 

Prior se nagnu naprijed, kao da ne vjeruje svojim 
ušima. Biskup se zlobno nasmiješi, a ban se držao, kao da ga 
se ništa i ne tiče. U skrajnjoj neprilici pogleda sada prior 
kroz prozor, pa nakon odulje stanke smrska . 

— Evo je i opet počeo snijeg. 

Najednom se sjeti nečega. 

— A hoće li razvaliti kaptolski mlin na Pisanom 
mostu ; ja mislim, i on bi morao pasti, jer je . . . 

— Neka te ne bude brige za to, admodum reverende , 
ja ću sutra onamo, razvidjet ću, kako stvari stoje ; što je 
potrebno, maknut ćemo, ali ništa bez nužde. 

Ban ustane, lako se pokloni, kao da mu je dosta rječ- 
kanja, a biskup spazivši to, pomogne tobože na odlasku 
staromu prioru i za čas je bio Osvald Tuz najmilosrdniji 
Samarićanin, te je Piera ispratio do ispred vrata. Vrativši 
se, postavi se biskup Tuz, nakloniv se malo, uza svoj 
stolac na prozoru, pa zamoli bana, da oprosti, što se do- 
godilo. 

Oprosti ti meni, prečasni gospodine, ali kraljeva 
je odredba, pa ćemo je vršiti. « 

— Vele časni je Pier nekako prema meni mrzovoljast, 

— progovori oprezno biskup, sjednuvši i prešavši rukom 
preko malene glave. 

Vidio sam, odvrati ban Derenčin, pa učini 
kretnju, kao da sve to ne vrijedi ništa. 

/ — Možda, — poče biskup, pruživši bradu od sebe, 
zagledav se oštro u bana, — možda je Pier de Aragonia na 
strani priora vranskoga. 

U čudu pogleda ban biskupa, kao da ne pozna priora 
vranskoga. 

— Bit će po svoj prilici. Bartol Berislavić ljut mi je 
neprijatelj, — poče mali biskup, a nešto se blijedo lice 
njegovo zacrveni. 

— U kakvoj ti raspri stojiš s priorom vra uskim ? — 
upita ban, pa skupi mač preda se, prekrsti na njemu šake 
i pogleda oštro biskupa. 

— Magnifice domine, — nastavi biskup, — reći ću ti, 
što je. Eno ima preko Kupe dobro Gore. Nosi na godinu 
tek nekoliko forinti srebra, ali se kao klin za bilo u moje 
imanje. Htjedoh se pogoditi s Bartolom, ali on ne će. 

— Teško je, kad ne će, — progovori ban. 

— Nije to njegovo dobro, nego priorata vranskoga, 

— ražesti se mali biskup. 

— On je prior .... 

— Ali ću ja njemu stati 11a rep. Opisah točno čitavu 
stvar, pa poslali u Rim Svetome ocu ... . 

Sad ustane ban, pa strese čizme, kao da je prašina 
11a njima. Čudno ga pogleda biskup, ali produlji: 

# # # Svetome ocu Aleksandru, i on dosudi meni pravo. 

Časak je stajao ban, a onda se okrene čita vim tijelom, 
pa će mirno : 

Svaka čast Svetome ocu, ali on niti zna, kako je 

ovdje, niti što je ovdje. Medjutim si ti, prečasni, na krivom 
putu. U jednu ruku zakleo si se kralju, da ćeš ga slušati, 
a u drugu se pozivlješ na Svetoga oca. Ako se slučajno 
dogodi, da papa kaže da, a kralj ne, što će biti onda? 

— To će se uvijek činiti, kad se radi o crkvenim stva- 
rima, — odvrati biskup, osjetljivo dirnut. 

— Svaka čast, prečasni gospodine, kad se radi o cr- 
kvenim stvarima ; o tima mi ne znamo računa, u te se i 
ne pačamo. Ali kad se radi o komadu zemlje, koji pripada 
in ultima linea njegovoj milosti, kralju, onda nema drugoga 
suca do kralja ; — tvoja donacija ne nosi potpisa njegove 
svetosti pape, nego njegove milosti kralja. 

Ban je te riječi izrekao naglo, a vidjelo se na njegovu 
licu, da ga podilazi bijes. 

— Vele možni gospodine, ti izvoljevaš meni govo- 
riti, kao da sam prior cistercitskoga reda, — progovori 
biskup očito uvrijedjen. 

— * To mi je sasvim svejedno, prečasni gospodine, — odvrati 
ban. — Svatko ima svoje stado, netko veće, netko manje, pa 
se onda kolje s tim stadom i radi toga stada. Imam i ja svoje 
stado. To ste vi svi. Budete li dobri, dobro. Ne budete li, onda 
zlo, ali po vas. Ja ću vršiti svoju dužnost, a to je kraljeva 
volja. Uostalom, prečasni gospodine ! — ban se pokloni, a i 
biskup se nakloni, ali slegnu ramena i prekrsti ruke na prsima. 

Muče izidje Derenčin iz biskupskoga grada. 




III. 



ilo je oko desete na večer. Ljut je sjever udarao 
i nosio sa sobom sitan snijeg, što je na tlu iz- 
miješan s blatom i sa zemljom činio neprolaznu 
kaljužu. Mlado se drveće, još ni mrva zeleno, 
teško svijalo pod nemilim udarima sjevernjaka ; nebo crno, 
ma bez ikakova tračka svijetla. Gornji se grad i Kaptol 
kao povukli u se. Svuda je mir. Danas ne treba ni no- 
ćobdija da obilazi, jer nitko pošten ne će ostaviti svoga 
krova. Zima je ciča. 

Od časa se do časa javlja svjetiljka povrh Dveraca, 
ali se i opet gubi ; tu i tamo čuje se lavež pasa, ali se i 
taj zatomi od jakoga vjetra. Stražari, što su na gradskim 
vratima, drijemajući paze. Sad i ne bi trebali da paze, 
dok Kaptol živi s Gornjim gradom u miru ; ali baš za to 
živi u miru, što prijeti pogibao od drugog neprijatelja. 
Koga uhvate da spava na straži, platit će šest maraka 
gradskome sucu, a isto toliko i prisežnicima ; nadje li se 
još jednom spavajući, odrezat će mu lijevu ruku i protje- 
rat će ga iz grada. Sad su došla ozbiljna vremena, a nitko 
ne bi rado ostao bez kuće i kućišta i bez lijeve ruke. 
Pazilo se osobito na Dvercima, jer su visoko stajala 
vrata, i na Mesničkim vratima ; na Novim ili Poljskim 
vratima pa na Kamenitim slabije su pazili, jer odanle nije 
bilo straha. 

U po brda, na vanjskoj strani zida, a ispod Dvo- 
raca stajao gradski pazi-toranj. Kad bi se što neobično, 

Čudno ili nepovoljno dogodilo u donjem dijelu, u podgradju, 
ili na savskim brodovima, javjali su to pazitelju, a taj bi 
onda obavijestio grad. 

Tako je bilo i ove večeri. 

— Hooj ! Hooj ! — 

Tko je božji? Luka, ti? 

— Da, ja ; straža ? 

Tu je ; što vičeš ? 

Gledajte dolje, preko Save, nad Jelen-brodom . . . 

Ne vidim ništa. 

— Gori. 

— Da, vidim. Bijes ih !* 

Na pazi-tornju poče malo zvonce udarati u stranu. 
Ljudi se budili i sakupljali. Pitalo se, što je, govorilo se 
koješta. 

— Sam ih bijes znao, što zvone sada, — upita ma- 
muran i sanen gradski prisežnik zlatar Juriša. 

— Bog sam zna, — odgovori mu Gera Gusjenica, 
što je u Srednjoj ulici glavu pomolila na prozor. 

— Vele, da gori, gospo susjedo, ali ja ne znam, gdje ; 
tu se u gradu ne vidi ništa. Ja imam noćas ključe kod sebe, 
a barem Dverca će trebati otvoriti. Ha, Bog s nami i s tom 
službom. To ti je zanat za gradjanina ! 

Rekavši to ode Juriša do Dveraca, ali se brzo uvjeri, 
da ne treba ni njegove ni ičije pomoći, jer pomoći uopće 
nije bilo moguće. Posta više se na visoki prsobran uz za- 
padni toranj, pa se zagledaše u crnu noć. Bila su ondje tri 
stražara, bio Juriša, a bila je i žena paziteljeva iz tornja, 
Rozalija. Sam Bog bi znao, gdje je pazitelja kod Dveraca 
zakvačila ta zubata Talijanka, koja je kod svake stvari 
morala imati svoj nos. 

, Zavili se u kukuljice i čvrste zobune, pa gledaju prema 
jugozapadu. Tu se preko Save vidjela velika, bar se tako 


Milan Šenoa: Iz kobnih dana. 


3 




34 


činilo, vatra. Morala se sve više razmahivati, jer je vjetar 
sve jače udarao i tresao drvenim krovom, što je jedan dio 
pr so brana zaš tici vao , 

— A znate li vi, koje je to selo ? — upita Pavlić, koji 
je sa Mihajlom banuo na gradski zid. 

— Ha, gospodine, zna se i ne zna se ; da je selo, zna 
se, jer da nije, ne bi imalo što da gori. Ali koje je, to se ne 
zna, jer ih ondje ima više. Evo ! 

To je bio pozdrav Rozalijin. 

Kad spaziše gradjani, koji se bjehu malo po malo 
prikupili, da su se i viši gosti potrudili na gradski zid, po- 
zvaše stražare, neka upale baklje. 

Pavlić bi bio rado rekao, da bakalja ne treba, ali ga je 
opet onaj odgovor tako zanimao, da nije mogao, a da ne 
pogleda u lice sjajne govornice. 

Jednu baklju zataknuše pod krov gradskoga zida, da 
ne utrne, jer je vjetar jednako miješao snijeg i kišu. Zato 
bi se i onaj plamen preko Save za čas zastro, a onda bi se 
i opet pojavio. 

Pavlić se bijaše povukao pod krov zaogrnuvši se ve- 
likom kabanicom ; uza nj je stajao Mihajlo, pa mirno 
gledao, ogrnut tako d jer crnom mantijom. Pred njih se 
postavila debela Rozalija. Crvena i nabuhla lica, kose nigda 
sredjene, sad je mrvičak promokla, jer je samo zatiljak 
branila crvenim pletenim rupcem, koji je iza pasa svezala. 
Ima na sebi nekako vu suknju, koja je nekad bila bijela sa 
sitnim utkanim ružicama, a danas je neodredjene boje ; 
no ipak slabo svijetlo baklje sve to sakriva u polutamu, 
dajući svemu podjednaku boju. 

— Koje bi to selo moglo biti ? — zapita ponovo 
Pavlić zamatajući se u svoju kabanicu jače. 

— Po svoj prilici Jakuševec, — odvrati sudac Martin, 
koji se takodjer našao medju gradjanima. 

— Mislite li, da se vraćaju? — upita opet Pavlić. 

— A, dragi vi, vraćaju se ! . . . tko ? Turci ? Kad se 
oni vraćaju, onda je to potez od plamena, a nije tek jedai , 
— razveza jezičac Rozalija. 

— Šut’, babo, odbrusi sudac, — Bog zna, ne će li 
biti potez. 

— Ah, vidiš suca? On doma lijepo spava, a ja već 
trideset ljeta gledam i pazim na tornju. Znam, kad su prvi 
put navalili, a znam sve do posljednjega puta, sve redom, 
a i vidjela sam sve, osim ono vrijeme, što sam ležala, kad 
je mojih osam dolazilo na svijet. 

Pa to je tvoj Jakov navlaš načinio, samo da u 
njegove poslove ne turaš svoga nosa, — oglasi se Juriša 
mirno. 

— A da, ti svoju djecu čuvaš, da je nitko ne vidi, 
ti stari — ; ali Bog s nami, što bi i govorili. Osmero sam 
ih imala, pa Bog ; dobri su i bili su dobri — 

— Hm, hm, — potiho uzdahne Juriša, ali se stara 
obori na njega : 

A koji je to hm, hm ! Što se ti ovdje prčiš i razme- 
ćeš. Koji je vrag tebe kada što pitao ? Nisu bili dobri ; koji 
nije, to je Roko, a taj je umro, Bog mu prosti grijehe. 

Rozalija se očito uvrijedila. Čas zašuti, a onda se 
okrene sucu, pa mu reče : 

— Znaš li, gospodine suče, da mnogi put mislimo 
i taremo glave, odakle toliki Turci. A ono i nisu Turci, nego 
su naše ptičice, koje ulaze u prazna sela, nakradu se, po- 
pale selo, samo da drže ljude daleko od sela. Znam ja to . . . 

~ Ama znaš ti svašta, samo se pita, gdje je istina 
i gdje je tvoga jezika pamet? — pripomenu opet Juriša, 
kome je bilo zima, da je sve zubima cvokotao. 

Znam, znam, prava je to i živa istina, jer to znam 
od svoga sina. Evo na, on je mrtav, a znam, kako je noću 

boravio izvan građa, znam, kako se u jutro vraćao, i ni- 
kad prazan, ali je uvijek jedno selo gorjelo. 

— I mrtav je ? — upita Pavlić. 

— Da, mrtav. Ne znam, je li ga prava ili kriva sjekira 
zahvatila, — odvrati stara upo glasa, ali brzo skrenu govor 
na drugu stranu, pa poče : 

— Eto, sad jače gori, ili je snijeg prestao. 

— Čudno ! — prišanu Pavlić Mihajlu, — čudno. Pa 
nema za takve protuhe suda ? Zar to smije paliti i krasti ? 

— Žalibože. Ni Jakuševec, ni Brezovica, ni sto drugih 
sela ne pripadaju pod gradsku jurisdikciju, dakle im grad 
nema prava suditi, a tako oni lopovi slobodno šeću po Za- 
grebu, dok jadni kmetovi u podgradju kukaju. 

— Do vraga, to je grozno, — zaleti se banović. — U 
tome se mora učiniti red. Nije dosta, da onaj turski bijes 
dolazi amo, nego još valja trpjeti domaću stjenicu. Tome 
mora biti kraj. Sad oni ondje zvone, podignu sve na noge, 
podvostručuju straže, boje se, vrag zna čega, a kad tamo, 
to lopov, koga svaki dan vidiš, užgao selo, pa grabi sve, 
što nadje, što nije već drugi sažgao i pokrao. 

Ostaviše gradski zid. Jedan je gradski stražar htio, 
da im svijetli bakljom do kuće, ali ga odbiše. Pavlić bio je 
vrlo uzrujan. Svaka ga je krivica jedila, ali ovakva, učinjena 
na račun tudje bijede i tudjega straha, raspaljivala ga je 
srdžbom preko reda. Šuteći dodjoše do kuće u Srednjoj 
ulici, onda Pavlić pruži ruku Mihajlu : 

— Addio, stari. 

* 

Izmedju gradske i kaptolske utvrde, na kaptolskoj 
strani, prostirale se uza drveni zid niske drvene kućice, 
neke dva tri koračaja udaljene, a neke sasvim pod zidom. 
To su bili cistercitski kmetovi, toliko razvikani u posljed- 


nje vrijeme, da su opasni gradu, jer baš ondje, gdje su oni 
imali svoje siromaštvo, nije Kaptol podigao, Bog bi znao 
s kojega razloga, zidanoga zida, nego je ostavio stražnju 
stranu cistercitske suše mjesto zida. 

Ružno bijaše vrijeme. S ovu i s onu stranu Pisanoga 
mosta blato do koljena, tako da je most stajao sam za 
sebe kao otok. Ispod mosta je tekao brzi potok, nabujao 
preko noći, pa je pogibao prijetila kaptolskim mlinovima. 
Tu je bio najprije mlin Drage Nikolinke, zloglasno mjesto 
u kronici zagrebačkoj, a onda nedaleko od kmetova cister- 
citskih veliki mlin Lovre Frankusa, zgrada nova, drvena, 
ali gradjena gospodski ; jedna je posebna struga dovodila 
vodu do mlina. Dvije lipe razvile su omašne krošnje pred 
mlinom ; tu je bilo zaklonište žednih dušica kaptolskih, 
jer kakogod je Frankus ljeti i jeseni prodavao svoje vino 
na Donjem Bukovcu, tako je zimi i u proljeću dobro pojio 
zagrebačke sladokusce. 

Dan poslije požara jakuševečkoga bilo je kod Fran- 
kusa osobito živo. Kanonici Marcel, izaslanik biskupov, 
Domitar i Pavao Gorički sjedili uz tri vrčića, pa čekali, 
dok dodje komisija. Nešto su podalje, u „profani” odio, 
sjeli zagrebački sinovi, medju njima i Fabijan pl. Kanjuh. 
Nitko ih nije zvao, da pribivaju komisiji, ali oni su svagdje 
imali svoje prste. Danas je medju njima i Juda Tadeuš, 
poznata skitnica, ali pripadnik glavnoga grada. Bilo je i 
ozbiljna razgovora medju njima. 

— Ako oni sruše kmetske kuće, ne ulazi li se lakše 

u raj ? — upita Tomo Tomin, čovjek kratke kose, crvena 
nosa i kljast. 

— Da, ali će svrakari biti zavidni ; pustimo to za 
drugi petak, — progovori Juda Tadeuš. 

— E, da, -- na to će Fabijan, — njima bi drago bilo, 
a ih se tko sjeti, bar bi opet s tužbom pred bana. 


38 


Pst ! mir ! Ja vam velim, da se sada ne smije. 

— Gospodin biskup ne misli sada podići zida, — opet 
će Juda Tadeuš — moramo mirni biti, ja ću već saznati, 
kad će se graditi zid. Onda do svega, što nadjete. A ti, 
Joso, jesu li Vrapčani primili ? 

— Jesu i platili su. 

Ovako su od prilike lopovi grada Zagreba govorili 
međju sobom. ,,Ući u raj” značilo je provaliti kuda, ,, za- 
vidan biti” značilo je biti oprezan, ,,svrakari” ^bilo je 
porugljivo ime za cistercite, jer su na bijeloj halji nosili 
crni skapulir. 

• Ta je družba bila danas vesela ; već su treći put napu- 
nili svoje vrčeve. Joso, pokojnoga Ivana, koga su zvali 
Danzego, rodom Talijan, plaćao je sve. On kao da drži 
zajedničku blagajnu. Zapravo je on imao novaca za sve 
članove od prošle zajedničke kradje. 

Medjutim nasta vani vreva ; Marcel se i Domitar 
podigoše brzo, dok je Pavao Gorički teško podigao svoju 
omašnu trbušinu. 

— Ja, Bog moj, — poče on uzdišući, — sit gladnome, 
a suh debelome ne vjeruje. 

Onda se postrance teškom mukom istura na vrata. 

Oba su bana na konjima dojahala do cistercitskih 
kuća. Ivan Bot od Bojne bio je suhonja ; plava brada 
i brci, nešto prosjedi, okruživahu mu lice, koje je mirno, ni 
mrva duhovito, gledalo svijet. Najvolio bi otići u lov, pa lo- 
viti od jutra do mraka. U svim je drugim stvarima prepu- 
štao riječ svome drugu, a Mirko se Derenčin nije ni žacao 
izdavati naredbe, krojiti 'pravdu, uopće vršiti sve po- 
slove, kao da je on sam ban. 

Danas je slučajno boravio Ivan. Bot u Zagrebu, pa je 
došao, da vidi, kakova je ta banska služba. 

— Boga mi, teška služba, popovima krojiti pravo ! 

Nije ni ta teška, — odvrati Derenčin, — kad je 

ovdje kraljeva zapovijed. Vidjet ćemo, što ne može da bude, 
pa će se ukloni ti. A za prečasnu gospodu nije nas brige. 

Kad dodjoše do mjesta, o kome se govorilo, pozdravi 
oba bana suhi kanonik i izaslanik biskupov, Marcel : 

Vele možna gospodo ! Na moja usta veseli se pre- 

časni gospodin biskup, što vas može pozdraviti na ovome 

zemljištu. 

Zatim stade, nakašlja se malo, a Derenčin, videći nje- 
govu nepriliku, progovori : 

Vele časna gospodo ! Hvalimo na pozdravu prečas- 
noga biskupa, te želimo, da nam poslovanje bude u zajed- 
ničku korist. 

Pavlić, koji je bio sa svojim pratiocem takođjer do- 
jahao, čudno je gledao stare napo ruševne kućarice, koje 
se bjehu zavile u suhu koprivu i drač pa utonule u nepre- 
gledno blato. 

— Pa tko bi to gledao, caro amico, to treba srušiti 
već radi toga, jer je gadno vidjeti, — prozbori pa se vinu 
sa sedla tražeći oprezno, da stane na suho. To je isto učinio 
i Mihajlo, pa predao uzde slugi, koji ih je pratio. Najprije 
stadoše čas, da slušaju, što će se dogoditi, ali kad iza kano- 
nikova pozdrava i banova odgovora stupi naprijed starac 
prior cistercitski pa stane u dugom, uglednim riječima 
razvučenom a teško naučenom latinskom govoru pripo- 
vijedati historiju onih prnjavih kućarica i silnu štetu, koju 
bi sveti red pretrpio, kad bi se kućice one srušile, onda 
se Pavlić okrenu Mihajlu pa mu reče podignutim glasom : 
— Sufficit ! 

Pograbi zatim Mihajla pod ruku pa mu prišane : 

- Ako me gospođin Bog kani deseterostruko kazn ti 
za sve, što sam zla učinio, onda ću morati na drugom svi- 
jetu slušati ovakove peroracije. 

— Da, — nasmjehnu se Mihajlo ; — govor je sastav- 
ljen po svim pravilima retorike, upravo, kako nas je stari 
Antonio deir Arco Sereno u Bologni učio ; samo mi se čini, 
da nema pravog sadržaja .... 

— Ajde zbogom, pa daj vragu mira ! Gle, ovdje ima 
prekrasna krčma, a mi ćemo se skloniti u nju dotle, dok 
vele časni prior svrši svoju pripovijest. 

Mladi banović pograbi Mihajla i za čas se stvore u 
Frankusovu mlinu. Društvo, što je unutra sjedilo, već se 
dobro bilo razigralo. Juda je Tadeuš ocjenjivao na daleko 
i široko neku ekspediciju, Tomo Tomin sjedio u kutu pa 
tek kadšto po koju riječ dodao, dok je strašni Fabijan 
napo pijan pripovijedao, kako se može najlakše doći do 
Otoka, sela, što se prostiralo nedaleko od desne obale 
savske. Već sd^Pavlić i Mihajlo dugo vremena u sobi sjedjeli, 
kad Juda Tadeuš upozori Fabijana, neka ne govori dalje. 

— Čast i poštenje tebi, ali dosta o tom, ima ovdje ušiju. 

— A briga mene ; ja znam, da ću sutra na večer u 
Otok. Ako hoćete vi sa mnom, dobro je. Ljudi su poplašeni 
jučerašnjom vatrom, pa ne će nikoga biti, a ja ću onda 
gospodovati po miloj volji. 

— Šuti, — prišanu muklo Juda, — ili si lud ili pijan ! 

— Da, da, pijan, — pripomene u po glasa Josip, 
nazvan Danzego. 

— Šuti ti, Vlaše, — okosnu se Fabijan pa natuče kapu 
na šišak. — Ako je tko ovdje, neka me sluša, a ako ne će, 
neka ide na polje, da sluša, kako se popovi pogadjaju. 

Pavlić i Mihajlo, koji su nedaleko sjedili, čuli su sve 
riječi. Pavlić se bio raspalio: 

— Tako mi Bog pomogao, ja ću sutra za njima, — 
prišanu Mihajlu. 

— Tiho, — upozori ga Mihajlo, — ne treba, da oni 
čuju, a upoće je ludo i pomisliti na to. 

Medjutim je Fabijan i dalje perorirao, pa je dakako 

stao nišaniti i na susjedni stol. 

Kakovi stranci, otkle stranci ! Ovo je jedno učeni 

Vučić iz Gornjega grada, komu je otac sedla pravio, ali 
je prerano umro, jer je trebalo, da još jedno načini za svoga 
sina. A onaj drugi ide s prvim. Sin je svoga oca, a to je 

dosta. 

Pavlić je htio da skoči ; lice mu bilo pocrvenilo, sav 
se tresao. 

— Duše mi moje! Ovoga ću vraga . . . 

— Ne ćeš, gospodine, — progovori Mihajlo u po glasa 
brzo, pograbivši svoga sudruga, — nisu to ljudi za te. 

Medjuto je Fabijan nakrenuo stolicu spram ove dvo- 
jice, pa je počeo govoriti kroz nos, naglasujući svaku po- 
jedinu riječ: 

— Kakova razlika izmedju mene i njega! On ima 
novaca, a i ja imam novaca. 

Kod tih riječi udari Fabijan Josu po ramenu pa pro- 
govori : 

— Eto ovdje ; ovdje imam novaca. A onda — imam 
ja, gospođo moja, i magareću kožu. Izvolite pitati patra 
Desiderija u franciškanskom kloštru, pa ćete čuti: ovo 
je koža* Fabijana plemenitoga Kanjuha. A ako pitate 
za kožu jednoga od onih, teško će vam dati odgovora. 
Onaj jedan je sačuvao možda od svoga oca koju tu kož- 
natu krpu, kojom je sedla pravio, ali drugi ni toga nema. 
Pitam ja sada vas, koja je razlika medju nama? 

Juda htjede Fabijana umiriti, ali on bezobzirce na- 
stavi : 

— Nikakva? To se vi varate! Golema je razlika! 
Ja imam plemićki list, oni ga nemaju ; a ja imam i 
novaca, a Bog bi znao, imaju li ih oni, ne piju li na 
vjeru ? 

Pavlić i Mihajlo izidju iz krčme. Nije im se dalo slu- 
šati navala pijanoga svata, a ovaj iskalio sada svoju 
zlovolju na Josu Danzega: 

Je V da imam novaca, amice Danzego? J e li? 

— Imaš, imaš. 

Dakle ćemo još jednu, progovori Fabijan p a 
poda svoj vrč staroj mlinarovoj služavci. 

Čuj, amico, ti ćeš svoj novac ovdje ostaviti, — 
upozori Danzego Fabijana. 

Oho, ta gdje bi? Šezdeset maraka, ako ne šezdeset 
i pet, ne će ovdje ostati, — doda smijući se Fabijan pa 
navuče sare otrcanih čizama. 

Dakako, šezdeset, ne bi li sto šezdeset? — uspro- 
tivi se Danzego. — Svi skupa dobivate četrdeset i tri 
marke, dolazi dakle na svakoga deset maraka i hrpa 
drobiša, a ti si mi, Fabijane, dužan šest maraka. Evo 
tebi, tu su četiri marke i nešto drobiša, pa conti chiari, 
amici čari! 

— Što ? — zapita Fabijan zablenuvši se — što ? 
Četiri marke i to drobiša! — stane čas, pogleda Danzega 
pa primivši novac, baci ga Danzegu u lice. 

— Ti si lud! — ustane Danzego, ali i Fabijan skoči 
pa poviknu : 

— Što ? Ti, vlaško pseto, ti ćeš meni moj novac oti- 
mati, ti varalice jedna, — pa udari Danzega šakom nasred 
lica, a bio bi i dalje udarao, da nije skočio Juda te silnom 
snagom pritisnuo Fabijana na klupu. 

Danzegu poteče krv iz nosa. On izidje pa opere lice 
u potoku. 

Pavlić i Mihajlo bijahu već izišli i dospjeli na konac 
cistercitske komisije. 

— Vele časni gospodine ! Ne vrijedi vam ni jedan 
prigovor. Vaši se ljudi moraju seliti, kuće valja srušiti, a 

na tom ćete mjestu podignuti zid, za koji mora polovicu 
platiti Kaptol, a polovicu biskup* 

Te su riječi banove prouzročile tešku bol siromahu 
prioru. 

— A mlinovi? zapita za čas dršćući; ali se vidjelo 
i mrva zlobe u tom pitanju. 

Ban se Derenčin nasmiješi, stavi ruku na rame prioru, 
pa reče : 

Ako se i mlinovi zapale, ne će to ni najmanje ško- 
diti kaptolskomu zidu, dakle mlinovi mogu ostati. 

Zablenutomu prioru i kanonicima zaželi ban dobru 
sreću pa ode do svoga konja. 

»Tako je, da, da” — bile su jedine riječi, koje je 
ban Bot izustio. 



IV. 

eški se oblaci gonili nebom, jak se južnjak 
borio sa sjeverom. Od časa do časa padale 
snježne pahuljice, miješajući se s ledenom 
sitnom kišom. Ni traga zeleni po šumi, dok je 
ono malo zelenila, što se po lukama i livadama uz Kupu 
pritislo, kao prozeblo i kao da je ostalo od lanjske jeseni i 
prezimilo tešku i mračnu zimu. Kupa je nabujala : širokim 
se slapovima baca iz uzane sutjeske na otvoreno polje, pa 
riješivši se tako tvrdih spona, što su je tiskale, stala hara- 



45 


čiti nemilo. Baš na izlazu njezinu sabilo se uz nju pod 
brdo nekoliko jadnih neznatnih kućica, dok se na drugoj 
strani uzvisio na strmoj vrleti, na ispranoj kamenoj stijeni 
stari Ozalj. 

Cesta se uspinje strmo do nasuprot visu, na kome se 
ponosito digao grad, izmedju ceste i grada puknuo ponor 
sa sunovratnim kamenim stranama, a samo most, koji vodi 
preko ponora, spaja grad sa cestom. Za mirna je vremena 
taj most spušten, ali sada, u ovo nesigurno doba, kad se 
gospodari ozaljski, knezovi Frankopani, jednako boje 
kraljevskoga čovjeka kao i turskoga paše, most je podig- 
nut, a vrata" čvrsto zatvorena. 

Gradsko dvorište, kakogod je dosta prostrano bilo, 
vrvjelo je od ljudi toga dana o podne. Kojih sto dvadeset 
teško oružanih vojnika konjanika našlo tu zaklona, pa se 
pružilo, da otpočine, skupilo se oko pet šest velikih ognjeva, 
pa krati vrijeme razgovorom ; zgurilo se pod podstrešak, 
da se očuva od vlage, te proklinje vrijeme. 

Pratnja je to kneginje Dore Krbavske, žene Karlove 
a rodjene Frankopanke. Ljudi su žilavi, mali, široki, ruse 
glave i plave duge brade ; modre im oči podaju nešto blag 
vid, premda su tvrdi i ustrajni. Oružani su na starinski 
način jakim oklopima, čvrstim nogavicama, šljemovima 
sa branama za šiju i uši ; svaki je oboružan čvrstim 
mačem, dugim kopljem i kratkim drvenim drškom, na 
koji je bila lancem prikovana gvozdena zvijezda. Tek su 
četvorica imala novije oružje, puške, ali i to je bilo teško 
konjaniku. 

Kneginju je čekala prostrana nosiljka, sva prekri- 
vena tvrdom kožom, a uz nosiljku su stajala dvoja ve- 
lika kola, u kojima su vozili sve potrebne stvari za dugo 
putovanje. Kneginja je putovala iz Podgorja u Zagreb 
banu, a sad se vraćala. Teško je bilo putovati, jer su 

putovi zapušteni, hospicija su na cestama bila sad za- 
nemarena ; a ne vreba li na putnika iza grma Turčin, 
zaskočit će ga u po bijela dana lopov. Još je gore bilo, 
otkad je započeo tako zvani „mali rat”, kad bi se Turci 
zalijetali daleko u tudji kraj, oplijenili ga i brzo se vra- 
tili. Trebalo se putniku onoga vremena držati ostavljenih 
pustih krajeva, a sigurnije se putovalo noću nego danju. 

Kneginja se Dora bila otputila u Zagreb banu, da 
mu prikaže jadno stanje njihovih krajeva. Knez Karlo 
u jednu ruku nije bio prijatelj mnogoga govora i prepre- 
denih riječi, koje se u takvoj prilici izriču, a u drugu 
je morao ostati kod kuće, braniti se od paleža turskoga 
i paziti, da mu se narod ne iseli. Trebalo je napokon proći 
zemljištem Frankopanskim, a knez Karlo kakogod je 
Doru Frankopanku uzeo iz prave ljubavi, ipak nije mogao 
da mirno gleda, kako mu rodjaci drže po kraljevstva; 
pa zato i nije pošao sam do bana nego je poslao svoju 
pametnu ženu. 

U prvom je spratu ozaljskoga grada sjedio u starom 
naslanjaču čovjek visok, kratko strižene kose, duge tamne 
brade, velikih vrlo utisnutih očiju, nad kojima se dizalo 
visoko gotovo četverouglasto čelo. Odjenuo se u suro 
odijelo, na se navukao veliku krznom opšivenu mantiju. 
To je gospodar grada Ozlja, knez Bernardin Frankopan, 
čovjek u tadanjem svijetu na daleko poznat, koliko sa 
svoga junaštva, toliko sa svoje uljudjenosti. Bernardin 
je danas čitao talijanske pjesnike, divio se firentinskomu 
sonetu, raspravljao s učenjacima carstva, dok bi sutra 
teškim mačem kosio, a ljutim šesto perom mlatio neprija- 
telje ; sad bi stajao uz bok prvih kavalira na dvoru 
kralja Matijaša, a onda bi opet noćio na kukavnu ležištu 
u zabitnu selu. Za vlade je kralja Matijaša bio i on 
optužen — ali nešto njegov ugled i moć u kraljevstvu, 

a nešto srodstvo njegovo s kraljevskom porodicom uči- 
niše, te mu ne za pilje ruše rišta osim Senja. 

Kad je umro kralj Matijaš, zavlada Vladislav Jagje- 
lovac i obeća plemićima, a poglavito Bernardinu, da će 
mu ss zaplijenjeno vratiti. Ali sada zaredale čudne vijesti, 
dapače u siječnju godine 1493. začuše plemići, a medju 
njima i Bernardin, da će kralj gradove, koje je pokojni 
kralj bio odredio za svoga sina Ivana, uzeti i u svojoj 
vlasti zadržati. Frankopani bijahu moćni i imućni ; njima 
pripadahu najveći gradovi u Hrvatskoj : Trsat, Modruš, 
Brinje, Ozalj, Cetin, Bosiljevo, Novi, Čabar, Grobnik, 
Slunj, Tržac i sva sila drugih gradova, a do godine 1480. 
pripadao je toj obitelji čitavi otok Krk, koji medjutim iz- 
gubi knez Ivan Frankopan. Većina je tih gradova bila 
odredjena za hercega Ivana, a starim se gospodarima 
podmetnula kakvagod krivica, radi koje imaju gradove 
izgubiti ; već su ostavštinu strica Bernardinova Žigmunta 
Frankopana poslije njegove smrti jednostavno zaplijenili. 
Sada se počeše isti glasovi pronositi, jer je kralj Vladislav 
trebao i novaca i imanja, da nagradi njima svoje vjerne, 
a opet je nerado gledao jednu obitelj — kao gospodaricu 
gotovo čitave kraljevine. 

Bernardin je sve to imao u pameti, dok je pred njim 
sjedjela kneginja Dora. Bila je tek prešla trideset i petu, 
odlučan izraz lica nešto je ublaživala vanredna ljepota, 
kojoj su se, dok je sasvim mlada bila, klanjala dva svijeta r 
pjesnički talijanski i ozbiljni njemački svijet — a ona je 
ipak odabrala Karla Krbavskoga i pošla u planine mjesto 
u sjajne dvore. Kakogod joj je sin Ivan Torkvat imao 
već neko šesnaest godina, ipak se ona činila kao starija 
sestra, a ne kao majka mladoga Karlovića. Starci su go- 
vorili, da je mnogo nalik na svoju babu Doroteju, kćer 
gordoga. bana Nikole Gorjanskoga. Jednostavno odijelo 

kao da je ljepotu kneginje Dore još više isticalo. Tamno 
siva gusta koprena prekriva mekanu zlatnu kosu, mla- 
djahno se lice smiješi pokazujući zdravu rumen, tek oči, 
u kojima se zrcali mnogo njene ljepote, znadu kadikad 
planuti žarom, a obično u taj čas i odlučna riječ prati 
plamen očiju. Stasita je i visoka kneginja Dora, što i opet 
pokazuje tamno sivo odijelo, u koje su ušiveni dugi 
uzani rukavi, iz kojih izviruju samo mrvičak duge, a 
uske gospodske ruke. 

Zli su jezici zagrebački govorili, da je Krbavski knez 
pravo imao, što je poslao svoju lijepu ženu banu Deren- 
činu, ali je kneginja krbavska očito znala, zašto ide 
k banu. 

— Eto, rekla sam mu ovo : Šteta je Vječna, vele možni 
gospodine bane, što ti nemaš imanja u onim stranama, 
u kojima mi stanujemo ; onda bi ti znao braniti zemlju, 
koja je uistinu tvoja. To sam mu rekla. 

— A on . . ? — upita Bernardin nasmiješivši se 

malko. 

— A on, bratučede moj, nasmiješio se tako, kako se 
ti izvoljevaš smijati, ali sam mu onda rekla svoje ! 

— Što si mu rekla? — upita Bernardin spaziv, da je 
njegov smiješak neugodno dirnuo Doru. 

— Gospodine bane, rekoh, ili bi ti možda drago bilo, 
da nam sve Turci otmu, da nam sve spale, da odemo i mi, 
kako su otišli naši podložnici u tudje zemlje, a da ti onda 
naš kraj i našu pradavnu postojbinu opet zauzmeš .... 

— Tu je ban postao ozbiljan, vrlo ozbiljan, a ja dodah, 

— za njegovu kraljevsku milost. 

— Možda nisi krivo imala, gospodjo, prozbori 
Bernardin zamišljeno kao kroz san. Zašutiše. 

Najednom se oglasi Ivan, sin kneginje Dore : 

A zar nema nikoga od nas, gospodine ujače, koji 
bi sve sjedinio, sakupio vojsku, udario na Turčina, pa ga 
tako uništio, da mu sto godina ne bi palo na pamet, da 
nam opet zanovijeta ? 

Bernardin pogleda mladića, koji je tek zbacio dje- 
tinje obličje, pa se tužno nasmiješi : 

— Nema, sinko moj ; što više, Turčina će pozvati 
u pomoć jedan protiv drugoga. 

Ivan se namrgodi. 

— Nisu drugo ni vrijedni, nego da ih nestane, reče, 
pa se opet udalji do niskoga dubokoga prozora, te se 
zagleda u vojnike. 

On još nije znao, ali je slutio nevolju i nehaj, radi koga 
propada malo po malo sve u Hrvatskoj. Ćutio je, da 
nestaje nade, da bi se sve ono vratilo, što se do sada 
grijehom otaca izgubilo. Njemu se lično činio život pre- 
kratak, da sve ono uradi, što je hotio i što bi morao 
učiniti. S kolikim je žarom prigrlio knjigu, s kolikim je 
zanimanjem slušao staroga učitelja, a ipak su mu se krale 
oči sa Komića grada u polje, kad su njime prolazili oru- 
žanici. Medjutim grad, u kome je Ivan proživio svoju 
mladost, posta nesiguran već kod prve navale Turaka, a 
sada bijaše i on razvalina, sva popaljena i opustošena. To 
je silno djelovalo na dušu mladoga Ivana, pa je izgubiv 
svoje rodjene dvore pomislio, da je istina ono, što su 
mnogi pripovijedali o propasti svijeta, koja bi se brzo 
imala zbiti. Pored toga su se u njegovu odgoju sastajale 
dvije sasvim protivne struje : jaki, neobuzdani tempe- 
ramenat očev, volja za lovom, za divljom prirodom, 
i uljudjenost majčina, koja je znala sve mirno rasuditi, 
ali i odlučno zahtijevati svoje pravo. Stari je učitelj 
Ivanov Jerolim podao Ivanu prevagu na majčinu stranu, 
učeći ga i čitajući s njime latinske i helenske pisce, što su 

u ono doba bili zaokupili Čitavi prosvijetljeni svijet. Sve 
se to sada miješalo u mladoj duši, sjećao se iz tih pisaca 
primjera vanredne požrtvovnosti, junaštva, velikodušja 
— a sada, uistinu, njegov mu ujak, kome je on tvrđo 
vjerovao, govori tako, da bi naj volio, kad bi ti svi plemići 
imali jedno tijelo, pa da ga smakne i uništi. 

Već su ga gotovo suze htjele obliti, kad se na vratima, 
što su vodila u nisku sobu, javi djevojka, odjevena u 
tamno odijelo. Lijepu je glavu prekrila bijelim vunenim 
rupcem, pa su se mogle razabrati samo sjajno modre oči 
i bijelo dugoljasto lice. Moglo joj je biti oko devetnaest, 
dvadeset godina, ali se činila još mladja. Nešto je odrešito, 
a opet tužno izbijalo na njezinu obrazu. 

Bila je to Katarina, kći najmladjega strica Bernardi- 
nova, Ivana Krčkoga. Za rana joj umrije majka, a onda 
braća, otac ludo izgubi otok Krk, na kome je sada Ve- 
necija gospodovala, a kad i on preminu, negdje prije 
devet godina, ostavi siroče Katarinu na skrbi svomu nećaku 
Bernardinu. Živući na Trsatu i Modrušu s djecom Ber- 
nardinovom bila je tiha i mirna, uklanjala se velikomu 
društvu, govorila malo, tek bi tuj i tamo planula, živo 
govorila, pa time pokazivala, da je kći Elisabete Mauro- 
ceno; — ali onda bi se opet umirila i pustila, da drugi go- 
vore, a ona pokorno slušala. Od nekoga je vremena postala 
Katarina nemirna, nesabrana ; one nagle provale, koje 
su opominjale na njezino talijansko koljeno, učestaše, 
a napokon se povjeri Bernardinu : 

— Čujem, da dolazi u Zagreb venecijanski po- 
slanik, vraćajući se iz Budima ; molit ću ga, neka go- 
vori u velikom vijeću, da mi vrate otok Krk, koji je po 
božjoj i ljudskoj pravici jedino moj. 

Uzalud ju je Bernardin uvjeravao, da ne će od toga 
ništa biti, uzalud ju je Bernarđinova žena Lujza od- 

govarala, da je badava sve naprezanje, sva briga, Kata- 
rina izjavi. 

— Ako mi vi ne date pratnje, idem sama. 

Rano u proljeće povede Bernardin sa sobom Katu 
na Ozalj, a sada je došlo vrijeme, da se ona otputi u 
Zagreb. Bernardin je kušao, da je odvrati od nauma, 
kušala i kneginja Dora, ali uzalud. 

Mirno i odmjereno odgovarala Katarina: 

— Ostavite me, ako koristi, čega se prihvaćam, dobro, 
ako ne koristi, škoditi ne će. 

— Ti si, Kato, spremna? — upita je Dora, kad je 

ušla. 

— Da, mislim, do Zagreba nema pogibli, pa ćemo 
još večeras ondje biti. 

Bernardin udari lagano dlanovima po oslonu naslo- 
njača, pa reče : 

— Kad želiš, neka ti bude. Dat ću ti pratnju, da te 
brani, preporučit ću te Miji Herendiću, mome pouzdaniku 
i upravitelju u Zagrebu ; ali ti velim, čuvaj se, jer kraj 
nije tako siguran, kako misliš. 

— Nije me strah ; pa od Ozlja do Zagreba tako je 
malo puta, da ne treba nigdje noćiti. 

— Bilo po tvojem, dao Bog, da ti se želje ispune. 

Bernardin ustane, prošeta dva tri puta. velikom sobom, 
onda se zaustavi kod prozora, pa reče : 

Milije bi mi bilo, da ne ideš u Zagreb, al ako kaniš, 
a ti podji što prije. 

Djevojka se zagleda preda se, a onda zapita: 

— Koga ćeš mi dati, Bernardine, za pratnju ? 

Staroga Ivšu i tri čvrste sluge, neka te isprate do 
Zagreba. Dat ću ti pismo za Herendića, pa možeš u 
niojoj kući u gornjem gradu ostati, koliko te volja, — za- 
vrši Bernardin gladeći lijepu svoju bradu. 

Kata se nakloni, pa u po glasa prošapta: 

— Dobar si, Bog će ti platiti. 

Malo poslije podneva nastane gibanje u dvorištu 
ozaljskom. Vidjelo se, da se svi spremaju na put. Ljudi 
se oružali, tko je otpustio remen na oklopu, priteže ga, 
drugi priredjuje konja, neki opet nadje posla oko no- 
siljke, domaći sluge trnu velike vatre ; sve se uskomešalo 
i užurbalo. 

Knez Bernardin i kneginja Dora kreću prema Mo- 
drušu, a Kata sa svojom pratnjom u Zagreb. Dodje doba 
polasku. Kneginja se Dora smjestila u nosiljci i oprostila 
se srdačno s Katom. Mladi Ivan zajahao vrana konja, 
a Bernardin ravna svoju tešku suru bedeviju. Sve je 
oštro oružano — sve je spremno. Predjoše preko mosta 
pred gradskim vratima, zadjoše uzanim putem u do- 
linu, a onda se rastadoše. Bernardin domahnu još 
jednom Kati, pa okrene na jug, dok je Kata sa svojim 
ljudima čekala na brod, koji će je prebaciti na onu 
stranu Kupe. 

Moglo je biti sat poslije podne, kad se prevezoše 
preko Kupe. U početku bijaše put priličan, ali kad su 
prevalili prvo brdo, valjalo je daleko obilaziti potok Kup- 
činu, koji se je bio razlio. Na domak dvorcu Slavetiću 
krenuše na istok, držeći se neprestano gore. Stoputa je 
trebalo uzlaziti i silaziti, u svakoj prodolici bilo blata 
konjima do koljena. Pod Okićem valjalo se odmoriti. 

Oko šeste krenuše opet spustivši se u nizinu ; šumskim 
putem udare prema Savi. Zadnje se zrake sunca sakrivale, 
kad su ostavili Stupničku šumu. Konji umorni od teška 
puta napredovahu lagano, do koljena propadali u glib 
i blato. 

— Da nam se Kraljeva broda dokopati, — progovori 
Kata, pa podbode svoga konja. 

Stari Ivša samo mignu, ne reče ni riječi, ali bočne 
ljudski ostrugama. Konji potrčaše brže. Već se bilo smra- 
čilo Šuma, što je za njima ostala, kao da je porasla. Tamni 
obrisi primiše oblik čudnih stvorova. Nebo je tamnosivo, 
kišica pomalo pada, a vjetar je sasvim prestao. Kata se 
ogleda pa se prekrsti i podbode opet konja. Najednom 

Ivša stane. 

Sto čekaš ? — upita Kata prestravljeno. 

— Pst! Čuj, — šanu Ivša, — ne čuješ? 

Ne, — odvrati Kata. 

Sve petero stajalo, nagnuvši glave na zapad i slušalo. 

— Ivša ima pravo. Čuje se konjski topot. Vraćaju 
se Turci, — reče jedan od pratilaca. 

Sada zagrabiše što su bolje mogli. Katin se vranac 
zapjenio, pa letio, da je Kata bila deset koračaja pred 
svima. Izdaleka se čuo jači topot konjski. 

— , Udri, naprijed, — tukao Ivša svoga konja i oba- 
zirao se za trojicom kmetova, što su manje konje jahali 
i bili posve zaostali. Još čas, i Kata će se dohvatiti Re- 
metinečkog šiblja, iza kojega leži Kraljev brod. 

U taj se čas javi sa zapada iz šume konjanik, a odmah 
zatim i drugi. Ivša se zaleti na konjanika, da ga za- 
ustavi, da Kati dade vremena, da se sakrije. Medjutim 
prije nego što je mogao skloniti glavu, pane na nju oštra 
demeškinja, a jaki se Ivša svali u blato. 

Kata se samo tren ogleda, udari konja svom snagom, 
desnicom prihvati čvrsto nož, koji je bila s Ozlja po- 
nijela, i čitava se prigne konju do glave. 

Onaj se konjanik primicao brzo. Njegov je konj 
bio jači, vičniji. Svaki se čas izmedju njih razmak sma- 
njivao, svaki je čas ćutila Kata, kako će je sad na po- 
grabiti. Još jednom se prekrsti, povuče nož, pa okrene 
konja niz šiblje. Sad joj ono nije više moglo pomoći. 

* — Hooj, stani ! — 020 ve se kroz sumrak glas, ali 
Kata kao da nije čula, već goni konja naprijed. 

Za čas začu se oštar hitac. Kati se konj propne, a onda 
udari jače trčati. Već je i drugi konjanik dostigao prvoga, 
a obojica bijahu jedno dvadeset koračaja za Katom. Na- 
jednom spazi Kata, da joj konj sve slabije i slabije trči, 
da je ranjen. Zaustavi se, pa se uspravi. Jedan tren 
segne okom na obzor, pa spazi jaku vatru na zapadu. 
Onda još jednu. Onaj, što je prvi do nje došao, pri- 
makne se i progovori : 

— Ao, žena ! 

Kata trgne nož, pa kad se Turčin primakao bio, da je 
obujmi, zarinu mu nož u tijelo, a on se sruši s konja 
na tle, potegnuv sa sobom Katin nož. Medjutim je i drugi 
doletio baš u onaj čas, kad je Katin konj pao, a ona se 
našla na zemlji. Djevojka se brzo iskopa. 

— Isuse, Marijo ! — za vapi, klečeći, kad onaj drugi 
skočiv s konja dodje do nje. Kata se nije dala, trgala se, 
male je svoje prste zatisnula u vrat svome protivniku, 
onda ga opet zgrabila za bradu ; ali se napokon umorna 
srušila na zemlju, a on joj sveže ruke ra ledjima. Malo 
po malo ostavljala je svijest. 

* 

* * 

Cijelo su jutro probavili Mihajlo i Pavlić pravda- 
jući se. Mihajlo došao u bansku kuću, govorio Pavliću, 
opominjao ga, odgovarao ga, ali sve uzalud. 

— Ja ću toj bagri pokazati, kako se tudjim novcem 
hrani. Tako mi Boga, ako mi dopane ona protuha Fa- 
bijan pod mač, dat ću služiti svečani Te Deum u kapeli 
svetoga Dizmasa, zaštitnika potepuha i lopova. 

— Ali, čovječe božji, — trudio se Mihajlo, — ta 
ti si poludio, salva venia. Daj ti te lopove nadji u 


kući, onda ćemo im odrapiti dvadeset i pet i odre- 
zati uši. 

— Badava se mučiš. Sto rekoh, ne porekoh. 

Obojica ustadoše pa podjoše odmjerenim korakom 
preko Markova trga do ulice, koju su zvali Blatnom, 
gdje je Mihajlo imao svoju kuću. Bila je to starinska 
kućica od drva, jednokatna, sa silno velikim krovom, a 
ležala malone na gradskom zidu. Prema ulici je stajao 
vrt, u kojem se podigao grm još mrtvog jorgovana, dizala 
se breskva, još sasvim obamrla, a kuću samu ogrlila je ve- 
lika stara vinova loza, kao odredjena, da mora kuću 
držati. Malim vratima udjoše u taj vrtić, a onda na dvije 
stube u kuću. Pozdraviše Mihajlovu staricu majku, pa 
uljezoše u Mihajlovu sobu, koja je bila posve straga, ali 
je gledala sa dva prozora na gradski zid i na gustu hra- 
stovu šumu. Soba bila je uredjena, vidjelo se, za čovjeka, 
koji se bavi nesamo čitanjem i pisanjem, nego i ozbiljnom 
naukom. To je pokazivao i stari ormar za knjige, koji je 
mjesto staklenih ploča imao tamnozelene zavjese ; velika 
polica uza stijenu, a na njoj knjige, zamoti papira i koješta 
drugo, pa dva omašna stola, od kojih je jedan služio kao 
pisaći stol, a drugi bio prekrit bočicama i čašicama, u ko- 
jima su pohranjeni bili kojekaki gušteri, žabe i kukci. 
U jednom se kutu prostirala velika otvorena peć, u kojoj 
je vatra veselo praskala, uz peć bila dva kožom pre- 
odjevena meka stolca. Sa niskoga se drvenoga svoda 
spuštala na željeznim verigama uljena svjetiljka sa dva 
jelenja roga. 

To je bilo mjesto, gdje se Pavlić najvolio zabavljati. 
Tu je njegov literat spremao svoje kukce i guštere, a on 
bi to gledao, časak se šaleći, a čas ozbiljno razgovarajući. 
Kad su unišli u sobu, opet je Pavlić rekao Mihajlu : 

— Uzalud se trudiš. Ja idem. Punctum ! 

' — Ta, kad ne ćeš slušati, onda ti je uzalud govoriti. 
To nije nitko na svijetu čuo, da će pametan čovjek 
danas po takvom vremenu i u to doba šetati preko Save. 
Da mi oprostiš, gospodine dragi, ali to je ludo i pre- 
smjelo. 

- Što nije ni jedan čovjek čuo, to si ti čuo, a ja 
ću, gospodine dragi, biti i presmion i lud, pa ću se danas 
poslije podne prošetati preko Save. Ali — reče Pavlić 
smijući se, kleknuvši na jedno koljeno i podigavši ruku — 
molim te i zaklinjem, budi ovomu ludomu obijesnom mla- 
dencu mentorom. Ti znaš, da mu treba trijezna prija- 
telja ; ti znaš, da mu treba .... 

Lagano kucanje na vratima prekinu mladićevu pero- 
raciju, a Mihajlu, koji je pošao na vrata, javi se starica 
majka govoreći mu, da ga netko traži, — jedan gra- 
djanin, što li. 

— Neka dodje, — odvrati ukratko Mihajlo. 

Pavlić ustane pa kroz nos progundja : 

— Baš, kad sam htio, da upravim smjernu molbu 
pred tvoje vedro lice, pretrgoše me. 

Me dj u tim se otvoriše vrata, a pred obojicom prija- 
telja osvanu Josip, nazvan Danzego. Oba se začude. 

— Što bijesa traži taj od nas ! — pomisli Mihajlo, 
pa upita Danzega : 

— Što je dobro ? 

Sitan ali koštunjav čovječac, kratko šišane glave, 
široka lica, tubasta, nešto na vrhu crvena nosa, pokloni 
se duboko, ali tako, da mu je glava uvijek gore gledala ; 
kapu je u rukama vrtio neprestano, a noge stisnuo jednu 
uz drugu* 

Ja bih rado govorio, — izlane, — s gospodom. 

— 1 S kime ? — upita Mihajlo. 

— S obojicom . . . 

Dobro je, — započe Pavlić — čime se možemo 
zadužiti tvojemu gospodstvu? 

— Ja sam siromah, ali sam zbilja poštenjak, — pro- 
govori Danzego u neprilici. 

— Dakle su posumnjali o tom, kad veliš, da si zbilja 
poštenjak ? 

Ja sam došao, gospodine, da se opravdam. 

— A zašto da se opravdaš ? 

Radi onih batina od jučer . . . 

Molim te, to je hvale vrijedno od tebe. Radi ba- 
tina ? 

Fabijan i Juda nisu pošteni ljudi, — prozbori 
Danzego slobodnije, pa podigne kažiprst. 

. — A gle ! — začudi se Mihajlo. 

— A, to je ptičica s krvavim nosom iz osinjega 
gnijezda u Frankusovoj krčmi, — klikne Pavlić, pa se 
približi Danzegu. 

— Govori, govori ! Ne će ti biti žao ! Tvoji unuci 
mogu postati još dobri gradjani, za sinove ne jamčim. 

— Dakle. Fabijan i Juda Tadeuš, a valjda i Tomo # 
Tomin idu danas poslije podne . . . 

— Poslije podne? — upita Pavlić naglo, a lice mu 
poprimi ozbiljan, gotovo mrk izraz. 

— Idu poslije podne na remetinečke kuće; žitelji 
njihovi ostavili su sve i pobjegli jučer u Zagreb. 

— Pak ? 

— Ostavili su ondje blaga i sijena, a Fabijan i Juda 
kane to večeras orobiti i zapaliti. 

— A što onda? — upita Pavlić. 

— Ja sam mislio, kako da ono kažem, mislio sam, 
da bi gospoda onamo pošla, pa da pokažem, da ja ne 
idem onamo, ja ostajem u gradu, — prozbori u po glasa 
prestrašena lica Danzego. 

— Što, mi da podjemo onamo ? okosnu se na njega 
Mihajlo. 

— Oprosti, ali ja imam čamac, pa ... . 

— Dobro je, — uleti mu u riječ Pavlić, — pričekaj 
vani. 

Danzego se pokloni te izadje ; ali tek je bio ostavio 
sobu, već se Mihajlo okrenu svome drugu, pa ga stade 
zaklinjati, neka ne ide za Boga tome lopovu na lepak. 

— A, što, — odvrati Pavlić — što me može snaći? 
Zagrebačka su to djeca, pa će se po vražju čuvati, da 
me i mrva dirnu. Dragi moj, ostavi ti svoje lamentacije, 
spremi čizme, koje oblačiš, kad guštere i žabe loviš, na- 
vuci na se zimski zobun, pa da si odmah iza objeda kod 
mene. 

— Ali ti ne znaš, što radiš, — prigovori Mihajlo. 

— To je moja volja, ja idem. Hoćeš li, podji, ne ćeš 
li, a ti ostaj. Zbogom ! 

Uza te riječi potrepta banović Mihajla po ramenu te 
ispane iz sobe. Na kućnim vratima nadje Danzega, pa 
mu javi, da će ići i da treba njegov čamac. 

Mihajlo ostade sam, zapanjen, ne znajući, što da čini. 

— To je najveća ludorija, što je može razborit čovjek 
počiniti, — pomisli, — pa onda nosi glavu dvostruko u 
torbi. — Dva tri puta se prošeće svojom sobom, onda se 
zagleda kroz prozor, pa vidje, kako kiša pomiješana sa 
snijegom stvara na zemlji pravu pravca tu kaljužu, okrene 
se prema Savi, ali ne spazi ništa. Magla je zastirala svu 
krajinu. Tada opet stane promišljati, pridje do ormara, 
izvadi iz njega par velikih čizama, pa uze zuriti u debele 
potplate. 

— Glupost ! — prošapta sam sa sobom. 

Po dogovoru odoše Pavlić i Mihajlo popodne na 
svojim konjima do Kraljeva broda. Već je bilo dobro 

poodmaklo vrijeme, kad stigoše onamo ; za nešto drobiša 
spremi im brodski čuvar i konje. Danzego je čekao kojih 
dvadeset koračaja uz vodu. Čamac je tako sakrio u vr- 
binje, da ga je teško bilo spaziti. Pavlić i Mihajlo pristupe 
i skoče u čamac, a Danzego ostade na obali. 

— Čuj, a što će biti od tebe, ako nas prevariš, ako 
nas izdaš? — upita jetko Pavlić. 

— Ne ću, ne ću, — promrmlja kroz zube Danzego. 

— Ali znaš, čuvar na Kraljevu brodu te poznaje. 
Ako se mi danas ne vratimo, on će sutra javiti gradskome 
sucu, da smo po tvom naputku prešli na drugu stranu. 

— Slobodno, gospodine, — odvrati Danzego tiho. 

Gotovo čitav su sat čekali sakriti vrbinjem. Na 
jednom im Danzego namigne, pa se naglo spusti na trbuh. 
Pavlić su i Mihajlo vidjeli, kako se jedno sto koračaja 
više njih spušta čamac u Savu, a kako je tek počeo sumrak, 
prepozna Pavlić Fabijana, Judu Tadeuša i još dvojicu, 
koji su veslali. 

— Evo ih ! — tiho pripomenu Pavlić ; tko su ona 
dvojica? Tih ne poznajem. 

— Trgovci, — šane Danzego. 

Čamac se pomicao prema sredini, ali ga struja za- 
nosila niz vodu, jer je Sava bila nabujala. Dugo je vre- 
mena trebalo, dok su na drugoj strani pristali medju 
vrbinjem. 

Sad se odriješe Pavlić i Mihajlo niz rijeku. Dok su 
bili pri kraju, još je dobro bilo, ali ljudski upru sve svoje 
sile, kad zadjoše u maticu. Daleko ih, daleko odnijela 
voda, pa se iskrcaše niže Kraljeva broda. Vrbinje je do- 
piralo do obale. Sumrak je dobro odmakao, pa nije bilo 
straha, da će tko opaziti čamac. 

— Što ćemo sad? — upita Mihajlo, kad su bili na 
strmoj obali, držeći rukama uže od čamca. 

Ostaj čas ovdje. Za ovim je vrbinjem livada, 
otkle se vidi selo. Ja ću poći, da se uvjerim. 

Pavlić je govorio te riječi, ali nije zapravo ni sam 
znao, što će raditi. Lagano se provlačio ispod šiblja. Noge 
mu oteščale od blata, ruke su pune mokre zemlje. Mislio 
je u početku, da je to blizu, ali se šiblje proteglo na da- 
leko, a sve se jače mračilo. Pomisli, da će okrenuti, i 
već stane, kad ga preseneti hitac. Skupi svu snagu, pa 
se polagano tiho protura naprijed. Za kratak čas otvori 
se pred njim široko polje. U početku nije vidio ništa, 
ali onda dopre do njegova uha topot konjski, koji za čas 
opet prestane. 

— Isuse, Marijo ! 

Te riječi začuje Pavlić, začuje, kako je žena u očaj- 
nosti zajauknula, pa se za čas stvori na livadi. Nekoliko 
skokova, i on stajaše licem u lice Turčinu, koji se bijaše 
sagnuo, da svezanu Katu na konja podigne. 

— Ostavi, što nije tvoje ! — zavikne Pavlić. 

— Evo ^ tvoje! — odvrati Turčin, povadi sablju 
pa navali na Pavlića. 

Pavlić odbije udarac mačem, pa zadade ranu pro- 
tivniku, a kad onaj bijesno navali na nj, onda se Pavlić 
izmakne, skoči sa strane i zamahne mačem. Turčin pusti 
svoju đemeškinju, uhvati se rukom za glavu, pa se sruši 
na lice. Pavlić priskoči Kati, koja je u nesvijesti le- 
žala, pograbi je oko pasa, pa ga nestane s njome u 
vrbljaku. 

Teško je bilo mladiću, dok je vukao sa sobom one- 
sviještenu djevojku, ali još je teže bilo držati se tiho, 
jer mu je pogibao bila za vratom. Umoran stane. Više 
nije mogao razabrati lica djevojci. Za kratak čas zaputi 
se opet i probije na Savu, nedaleko mjesta, gdje je Mi- 
hajlo čekao. 

Za Mihajla je bilo ono po sata — po sata muke i jada. 
U jednu se ruku ljutio, što su uopće amo išli, a u drugu 
nije mu bilo pravo, što je Pavlić sam nekamo odmaglio. 
Onda još puče hitac, koji ga do dna duše potrese. Pavlić 
nije imao sa sobom puščanog oružja, a ipak je netko bio 
sastavio. Ne smjede ostaviti čamac pod živu glavu, a 
opet je valjda trebalo pomoći. Duboko uzdahnu, kad se 
medju niskim šibljem pomoli Pavlić, ali se čudom začudi, 
kad vidje njegovu pratnju. Djevojka je dolazila k svijesti, 
dok ju je Pavlić nosio. 

— Brzo u čamac ! — prozbori izmoreni mladić. 

Mihajlo skoči, te mu pomože prenijeti Katu. 

— Gdje sam? — zapita ona, osvijestivši se potpuno. 

— U dobrom društvu, medju krštenim dušama, — od- 
govori tiho smijući se mladić, ali brzo djipne u čamac 
i riješi konop. 

— Veslaj za Boga ! — izlanu, te uhvati veslo pa 
odbije čamac, da je zadnja strana bila zagrabila vode. 

— Što je, do bijesa? — upita Mihajlo, pa pritisnu 
veslati svom silom. 

Pavlić zavesla takođjer svom snagom, što mu još 
preostade, pa prošapne preda se : 

— Tu su ; vraćaju se, zapalili su tri sela. Vidio sam. 
Kad prispjeh na tratinu, baš je jedan htio da ovu ženu 
svezanu odvede sa sobom. Sad će ih biti sva sila ovdje. 
Ajdmo naprijed! 

I tek što je to rekao, začu se medju šibljem buka, 
glasovi, ali je pretamno bilo, da bi se što vidjelo. Čamac 
je odmicao dobro, a Pavlić zapita Katu: 

— Kako si ti dopala Turcima u ruke? 

Kata pripovjedi ukratko svoj put, a Pavlić uvijek 
dobre volje, nakloni se pa reče : 

Sam ^ je dobri Bog htio, a premudri promisao 

Mih„ir S *’ a i podiem ° ~ u krčmu Fraukusu. Vidiš, 
onda' °r su P«°* Promisla. Da mi nismo 

onda đh u kremu, , da nismo danas krenuli za lopovima, 
ne bismo mogli spasti . . . 

, . ~ HvaIa v F n llje P a - Ne znam govoriti. A napokon 

bi svaka riječ bila premalo. A što ste vi? 

Kata pogleda zahvalnim očima Pavlića: 

n . ~ ° Va ! m °j pr ii ate lj lovi guštere, a ja mu u tom 
poslu pomažem. Mi smo, što se veli, optimi filii liberae 
et regiae civitatis montis Graecensis. 

daleki T l0 /Z jeme d °bvatiše se lijeve obale. Bili su 

broda oi rri™ br ° da - TfebaI ° je čamac vući do 
broda. „ Optimi filn” ostave Katu na čamcu, a sami se 

K a ralie g va U T *!“” "° m ^ Kad SU Se doče P ali 

Kraljeva broda, udare kamenom po vratima, a iz kuće 
pade brodar, za njim prestravljen Danzego. 

đohfl rš" n V ° h ’ kUme tV ° ga Čamca ’ ~ reče p avlić, pa 
dobaci Danzegu uže i kesu s nešto drobiša. 

mislio T*! JC , StaJa ° P ° SVe P reneraže n- Jamačno je 
mislio da će netko drugi doći s tim njegovim čamcem. 

Izvedose konje. Na jednoga sjede Kata, a na drugome 
se rmj enjahu P hć . Mihajlo. Lagano ^ 

a kad ^ f 3 r * CUl ° Zalobno kucan j« zvonca Lotrščaka, 

kuDlieno U g , P ° đ DverCa ’ bil ° J' e m noštvo gradjana 
kupljeno na ziđu. 

— Hooj, otvaraj 1 — poviknu Pavlić. 

A onaj na tornju pred vratima zapita : 

Tko je božji? 

Napokon ih pusti unutra. 

- Ti ćeš, gospo djo, u Frankopansku kuću ? 

a, odgovori Kata posve tiho. — Gospodar Mijo 
Herendic upravitelj je moga bratučeda Bemardina. 

Kad su bili pred Herendićevim vratima nasuprot 
Dvercima udari Pavlić alkom, a iznutra se javi: 

Tko si božji? — na što Pavlić odgovori sa „do- 
maći” i vrata se otvore. Stari se Herendić pokaza na 
vratima s krupnom svjetiljkom: 

Quis viator tarde veniens, za Boga? Sluga pokoran, 

vele možni, servus humillimus — izgovori, kad spazi 
Pavlića — . Koja novost sili tvoju magnificenciju k meni, 
prepokornomu službeniku ? 

— Ništa, dragi, van što ti ovu gospodjicu dovedosmo. 

— Heu novissimae res, meni gospodjicu! — produlji 
stari, pa se počne sramežljivo smijati. 

Kata mu preda pismo, s kojim je imao dosta posla, 
da ga pročita. Dok je stari čitao pismo, promatrao je 
Pavlić, kakav je plijen oteo Turcima. Gledao i ne mogao 
se nagledati. 

Herendić primi „prepokorno” svoju gošću, a gospodi 
zaželi „duboko” teku noć. K?d su Pavlić i Mihajlo išli 
kući, sjeti se Mihajlo, pak reče svome drugu: 

— Lijep plijen ! 

Pavlić ne reče ništa, nego se zamisli. 

* 

* * 

Juda Tadeuš i Fabijan sjedjeli su drugo prijepodne 
u krčmi, koja se je stisnula u dolini izmedju Popova 
tornja i crkve svetoga Ivana. Nekad je ta zgrada, drvljem 
zaklonjena, gotovo sakrita, služila kao mlin, ali sad su se 
u njoj sakupljali ljudi, koji nisu htjeli ili koji nisu smjeli 
ulaziti u gradske gostionice. Djevojke i žene, koje su 
gradski vratari potjerali bičem iz grada radi očite po- 
kvarenosti, za vukle bi se onamo, a zalutao bi tamo i koji 
taj seljačić, da proda krišom donesenu grudu soli iz 
gore Medvednice. Sve je te ljude vabila pod svoj krov 

Draga Nikolinka, žena visoka gotovo šest stopa, jaka, 
ođrešita, silno crvena lica i omašna tijela. Dugo je no- 
sila čelo zavezano tamnim rupcem, dok joj jednom, kad 
se radi neke djevojčure u krčmi dvije stranke potukoše, 
ne spade rubac s* glave, a ljudi opaziše, da je Draga ži- 
gosana žigom preljuba. Svi su to vidjeli, ali joj nitko 
toga ne spočitnu. Ona je dapače po pripovijedanju pra- 
stare trgovkinje kod Kamenitih vrata jednom jahala na 
sramotnom drvenom konju radi svodništva. Ali tome 
je već dosta dugo, pa se je i to zaboravilo. 

Soba, u kojoj su sjedjeli, imala je samo vrata i jedan 
posve malen prozor, da je jedva ulazila na nj zraka svijetla. 
Zemljom nabito, djelomično blatno tlo pružalo se u kutove, 
gdje je pod kojekakim dužicama i obručima bilo sve raz- 
rovano. 

Vražja duša, jedva smo jučer izvukli čitavu 

kožu. 

Ništa zato, — odvrati Juda Tadeuš pa protre 
ruke, jer je u krčmi bilo dosta hladno. 

— Mi ćemo morati prestati u Zagrebu. A gdje je 
Danzego ? 

— Ne znam, kud se je djela ona kukavica? 

Upravo kao da su ga zvali, pojavi se pred vratima 
mali vlašić, pa progundja kroz nos: 

Dobar dan ! — i čudno se nasmije. 

Zdravo ! odvrati Tadeuš, dok Kanjuh ne reče 
ništa nego pljune. 

Danzego se ogleda po krčmi, pa ne viđeći nikoga, 
tko bi mu smetao, počne u po glasa: 

— Čujte nove stvari ! 

Što je? upita Fabijan, gledajući još uvijek 
poprijeko maloga Talijana. 

Sada, čas prije spuštao sam se amo malenim vra- 
tima ispod Popova tornja, kad se preda mnom stvori 
Vuk, dvorski novoga bana. 

Oh gle, što taj od nas hoće? — umiješa se Niko- 
linka. 

— Ti toga ne čuješ, gospo, znaš, ni mrve ne čuješ, 
— oštro prikriči Juda. 

Čujem, ali onaj čas zaboravljam. 

Vi biste, — reče Vuk, — mogli učiniti milostivomu 

gospodinu banu uslugu. 

— Gospodinu banu uslugu? — zapitaju i Juda i 
Fabijan, pa izbečiše oči u Danzega s nepovjerljivošću. 

— Da uslugu, — reče dvorski, a ja stadoh da 
slušam. Govorio mi, kako on znade, što se preko Save 
dogadja, da su mu poznate naše tajne, da je onomadne 
čuo kod Frankusa, kako smo se porječkali .... 

— Eto, Fabijane, — prikori Juda Fabijana. 

— Znate, sada je teško što učiniti preko Save, jer 
na nas oštro paze ; Pavlić, banov sin, jučer je bio ondje, 
tukao se s Turcima i spasao djevojku plemenita roda, 
ali mu je glavno bilo, da nas uhvati. 

— Treba biti na oprezu, jer je taj vrag nesamo 
lukav, nego i ludo smion. 

— A što dalje? Što veli banov dvorski? 

— Sad je najbolje vrijeme, — reče — da naš posao 
premjestimo odavle u Senj, jer nam je ovdje dogorjelo ; 
da u Senju ima za nas lijepe zarade. Rekao je, — doda 
tiše Danzego, — namamimo li kneza Bernardina Frankopana 
pod Senj, dobit ćemo gospodsku nagradu. 

Juda ustade pa poče velikim koracima mjeriti krčmu. 
Skupljao je u svojoj glavi sve, što bi ih moglo ponukati 
u Senj, i sve, što ih sprječava. Tisuću se pitanja zaredalo, 
a ni na jedno odgovora. Napokon stane pa reče Fabijanu : 

Milan Šenoa: Iz kobnih dana. 5 

— Ti, Fabijane, idi ti u Senj. 

— Ne, ja ostajem ovdje. Odavle te nitko ne može 
odagnati, tu si na svojem. Punctum. — Juda i opet stane 
šetati. Z& cas se obrati Danzegu i 

Je li što rekao Vuk, kako bismo u Senj ? Nije to 
šala .... 

--- Jest. Rekao je, da će se buduće nedjelje osam dana 
vratiti u Senj kola, koja su trgovcu del Grecu dovezla robu. 

Buduće nedjelje osam dana, — ponovi Juda pa 
uze dalje promišljati. 

Primakao se do zamazanoga prozorčića pa se za- 
gledao. 

— Kako je tomu staromu došao Bernardin Frankopan 
na rovaš, to bih ja rado znao, — promumlja preda se. 

— Evo, znam ja, — nasmije se zlobno Nikolinka, 
— znam dobro. Ne voli stari Vuk Bernardina, ne voli. 
Vuk je bio župan Bernardinov u Dubravi nad Dobrom, 
bio silovit do zla Boga. Nije poštovao ni tudje dobro ni 
tudje žene, pa kad je onima dojadio, digoše se i optužiše 
Vuka. I za čudo, Bernardin ga dade batinom tjerati sa 
svoga imanja, a to je bogme priličan put uz onaku pratnju. 

— I batina bogme nije mekana, — doda Kanjuh 
smijući se sam svojoj dosjetki. 

^ Dugo su razmišljali Juda i Danzego, pa se napokon 
složiše u tom, da će Danzego najprije u Senj, da vidi, 

kako je ondje, a onda će Juda za njim, kad ustreba, da se 
ljudski posla prime. 





V. 

ila je krasna večer. Sunce bacalo zadnje svoje 
zrake na bistru Plješivicu, na mrki Klek i na 
modre bosanske gore. Prvo se mlado zelenilo 
prosulo livadama pod Zagrebom. Iza grada stala 
cvjetati hrastova šuma na Medvjednici, a sjenice i kosovi 
oblijetali i svojim glasovima oživljavali kraj. Na jednom 
proplanku nešto poviše Popova tornja sjedjeli Pavlić i 
Mihajlo pa se šuteći zagledali u grad, na dolinu ispod 
grada, na široku Posavinu i na gore, što je vjenčavaju u 

* 

daljini. Mlade grančice nad njima listale, a svaka se travka 
podizala, kao da žali za zrakama sunca, što zapada iza 
stabala dalekih planina. 

Pavlić je uživao u svemu. Gledao je lijepu sliku kao 
skladnu cjelinu, dok je Mihajlo promatrao sa zanimanjem 
svaku travku, svaku mušicu i svakoga kukčića, kud se 
vrze i što radi. 

Napokon prekine Pavlić šutnju. 

— Znaš, momče, znaš, što bi mi se sada htjelo ; 
onakva kućica, kakvu ima padre Orosio kod Bologne. Hej, 
kako bismo se mi zabavljali ! 

Na čas stane, a onda produlji : 

— Jedno pitanje. Vidiš li ta dva, ili bolje, jedan grad? 
Je li moguće, da ih je gospodin Bog stvorio tako lijepe, na 
tako divnome mjestu, a da su se oni klali i ubijali, kao da 
im je nečastivi u kostima ? 

— Da, — progovori Mihajlo, — otkad postoje, od 
onda žive u neprestanoj raspri i to je bilo dotle, dok nije 
došao neprijatelj jači i ljući, koji će klati i jednoga i dru- 
goga. A molim te, što rade oni u Bologni, u Firenci, u 
Sieni .... 

— Istina je, filozofe moj, tuku se kao i mi, ali — 
piju bolje od nas. 

- — Ha, da ti poznaš Dominika, koji se zove servus 
servorum dei .... 

A tko je to? — upita Pavlić, smijući se. 

— Na Kaptolu gospodin, koji liječi ili kani liječiti 
prečasnu gospodu, odvrati Mihajlo. 

To je bilo prvi put, što je Mihajlo govorio s Pavli- 
ćem kao nekoć drug sa drugom. 

— Pa hajde, hajdmo k njemu, — predloži Pavlić. 

— Dobro, ja ga dobro — dobro poznajem. 

Obojica se spustiše pod brdo, gdje je bio već hlad. 
U oba dijela grada palile se luči. Gore se na brdo odrazi- 
vala tamna slika gradskih kula i zidina od sjajno rasvijet- 
ljena neba. U daljini, medju oba grada, čuo se klopot mli- 
nova, a negdje gore pod Gračanima ili nad Kraljevcem 
pjevao seljak dugu, jednoličnu pjesmu. Kroz tihi se zrak 
najednom razliježe glas zvona, jednoga, pa drugoga i 
trećega. Napokon se čuli iz daljine ne više udarci, nego 
neki mekani valovi, što se prelijevaju jedan u drugi. Za 
čas zašute zvona. Žuti je cvijet ranoga drena mirisao, a 
daleko dolje pod gradom javljala se u polumraku srebrna 
Sava. 

Prijatelji sidjoše do prvoga mlina, a onda zavrnuše 
na kaptolskoj strani sve do pod mala vrata niže Skalina. 
Baš nasuprot Skalinama dizala se pod zadnjim zidom 
neke kurije mala kućica, koja je veselo gledala u svijet. 
Velik je zabat okrenut prema cesti, a 11a njemu širok, 
nizak ulaz i dva mala prozora ; nad ulazom je visjela u 
petokutnoj zvijezdi uljena svjetiljka, znak, da se tu nalazi 
„špicarija” slavnoga Kaptola. 

Tek što se je Mihajlo pokazao na vratima, zaori iz- 
nutra u sav glas: 

— Habemus fratrem, qui šibi imposuit nomen Mi- 
chaelis. 

Bila su dvojica u sobi, mali brzi ljekarnik, kudrave 
plave kose, jako savijenih nogu, Dominik Drvodelić, i 
golemi tromi zvonolijevalac Nikola Blažev, posve ćelav, 
velike crne brade, bez zubi, te je govoreći silno siktao. 

— Slavni tribunale, pokorno potpisani, koji ovdje 
stoji, uslobodjuje se konfrontirati svoga druga bakalaurea 
Pavlića. 

Bene, bene, — odgovoriše oba, što su za stolom 

sjedili. 

— Imam slavnomu tribunalu troje referirati : ovaj je 
moj bakalaureus dobio za nagradu najkrasnijega konja, 
jer je čitavi morski zaliv u Bologni preplivao. 

— To je za žabe, — oglasi se zvonolijevalac. 

— Silentium. Nadalje je dobio prepis djela svetoga 
Tome Akvinskoga za to, što je znao vrlo žarko poljubiti 
usne djevojčine. 

— To je za mlađe. 

— Silentium. Dobio je bijelu ružu stidljivosti od 
kardinalskoga kolegija, jer je znao vrč vrela vina ispiti 
na dušak. 

— Bene, valde bene. Opus magnum et eximium ! 
Izvanredno veliko djelo ! Neka pristupi. 

I kad je Pavlić smijući se od srca nenadanoj govor- 
ljivosti Mihajlovoj pristupio bliže, pruži mu Nikola ruku i 
čašu bistra vina. Sada ustane Drvodelić, uzme teglicu od 
tikve pa udari njom Pavlića i učini ga tako vitezom. 

Uto udje u kuću stara žena, pa zamoli ljekarnika 
nešto ulja od lavendule. Ljekarnik ustane ozbiljno, pograbi 
staru za ruku, da opipa bilo, pa je zapita važno : 

— Djevice Agato, što fali tvomu časnom gospodaru? 

— Mojem časnomu ništa ne fali, s dopuštenjem — nego 
mi se čini, ima nešto previše, — reče stara s lukavim smi- 
jehom. 

— Djevice Agato, da li tvoj časni gospodin svaki 
dan šeće ? — upita opet Dominik, pa pogleda staroj u grlo, 
upotrebljavajući kod toga veliku kosi trenu žlicu. 

— Da, — — gospodine — a — šeće — a — gušila se 
stara. 

— Djevice Agato, dobro, — reče ljekarnik pa se posve 
ozbiljno spravi na posao. 

Iz svinjskoga mjehura uze sa tri prsta nešto laven- 
dule, nalije na to ulja pa stane miješati. 

Dotle je zvonolijevalac Nikola, koji je sjedio sasvim 
straga, pozdravio staricu, pa je zapitao vrlo ozbiljnim 
licem : 

— Agato, djevice, jesi li ti to? 

— Jesam, tako mi Bog pomogao i svi sveci božji, a 
i drugi to kažu. 

— Dakle, Agato, djevice, uzmi ovaj piskatorium pa 
ga popij, jer si vrlo bolesna. Gospodin naš špicarista ne 
kaže ništa, ali ja znam, ,,nebulo maximus” ; zato, djevice 
Agato, popij ovu čašicu, neka ti bude na uhar,— reče zvono- 
lijevalac, pa skine svoju kapu, načini s njom tajnoviti 
znak, popije kap iz čaše, preda Pavliću i Mihajlu, da učine 
isto, onda ustane. Silan je bio, ali bez kape plješiv od uha 
do uha. Kad su i drugi pokušali vina iz čaše, progovori sve- 
čanim glasom: 

— Primus gradus : nec lingua nec sonus. 

Starica je gledala strašljivo, grabila se za vrat, gle- 
• dala ljekarnika, koji je još uvijek miješao ulje, pa napokon 
progovorila : 

— S dopuštenjem, ja ću uzeti i popiti ovo za moje 
zdravlje. 

Prikloni glavu pa primi ponizno čašu, nagne je te 
iskapi, pijući najprije lagano, a onda brzo. 

Ha -a ! — izmaklo se djevici Agati, kad je ispila. 

Ljekarnik miješajući svoju mješavinu uze lijevom 
rukom pipati bilo starici. 

' A što veliš, gospođine? Hoće li pomoći medi- 
cina .... 

Ja, dragamoja, — reče ljekarnik, — to ti još ne znam. 

Molim lijepo, izliječi me, jer . . . poče starica brzo 
govoriti. 

— Secundus gradus: rumor factus est, — ustane opet 
zvonolijevalac, pa natoči i opet čašu. Gola mu se glava znojila, 

mrčio se, kao da ima posla s teškim bolesnikom, ili s gole- 
mim zvonom. Izruči čašu starici. 

— To meni? S dopuštenjem, — reče stara. 

— Djevice Agato, to je za te, — reče ljekarnik, a 
stara pograbi čašu, pa je istrusi, taj put mirno. 

Pavlić su i Mihajlo mirno sjedjeli, pa su svaku, 
koju je stara ispila, pratili obilno. 

— Ha, to se razumije ; ovakova vižikatorija poma- 
že, — progovori starica, pa se pogladi po želucu ; — znate, 
reverendissime, to je vrlo čudno, Bog mi prosti grijehe, 
da uvijek ovakovi mediumi meni pomažu štante pede. 

— Tertius gradus: variis linguis loquebantur, — zaori 
Nikola, pa natoči čašu. 

— Ah ne, bojim se te vaše pokulacije, — nasmije se 
stara, pa pogleda Dominika, koji je na velikom ognjištu 
sada grijao ulje. Njegovo ozbiljno lice tako je djelovalo 
na staru, da se je čas smiješila, a čas gledala ozbiljno, 
gotovo zabrinuto. 

— Djevice Agato, u zdravlje, — progovori ljubazno 
zvonolijevalac, pa joj pruži čašu sasvim pokorno poklo- 
nivši se, a ona je prihvati. 

— Oh, — reče Agata, brišući rukavom usne, — to vama 
za volju, a onda idem. 

Pavlić se sada digne, skine sa zida gitaru, pa posta- 
vivši se u pozu stane tiho prebirati, dok je Mihajlo nešto 
gundjao medju zubima. Napokon zapjeva Pavlić pjesmu, 
a stara se djevica sramežljivo otkrene, gladeći tukama 
pregaču. Pavlić je strasno izgovarao riječi, šaputao ; uopće 
pjevanje i pratnja bijahu skladni, da ne može bolje. Tada 
završi Pavlić bolno : 

Za te, dušo, Oh, Agato, 

# Ja sam slušo, Moje zlato, 

Da si nevjera — Za te ginem ja . . . 

Dokonča pjesmu bolnim ,,ah”, a Agata ga pogleda, 
pogleda Dominika, pritisnu ruku na srce, pograbi bočicu 
s uljem, pa po bježe nesigurna koraka u noć. 

— Quartus gradus : ibant, qui poterant, et qui non 
poterant, eiciebantur foras. 

— Nemoj tako, gospodaru Nikola, treba da još 
jednu ispijemo. Ja imam riječ, a baš mi je drago, što mi je 
gospodin Bog dao jezik, da mogu nazdraviti moga prija- 
telja Mihajla. 

Čim je Pavlić rekao te riječi, ustanu Nikola i Dominik, 
pa se kucnu s Mihajlom. 

— Bog dao, dugo živio, dobro se oženio, pa imao 
djece, kao kanonik žita, — prozbori Nikola. 

— Bog živi tebe, a da ne budeš sam . . . 

— To se razumije, s Martom ! 

Zatvoriše vrata, pa se skupiše oko stola pod niskim 
stropom, te udariše piti, nazdravljati i pjevati sve u šes- 
naest .... 


Ulicom, koja vodi od Markova trga prema zapadu, 
pomiču se dvije sjene ; ne izdaju ih doduše noge, ali se po 
razgovoru vidi, da su vrlo dobre volje. Pavlić je objesio 
gitaru na rame, a Mihajlo nosio omašnu opletenu bocu. 
Mjesec buljio s visoka. Sjaje upravo nad Mesničkom ulicom. 
Tu na uglu, nedaleko od gradskoga zida, zaustaviše se noćni 
vitezovi — stao im na put gradski noćobdija. Golemu je 
helebardu primio pri kraju, pa je prislonio na ledja tako, 
da se čini još dulja uz njega mališa. Na glavu je natukao 
kapu preko ušiju, veliku svjetiljku unatoč punomu mjesecu 
nosi zapaljenu, a noge mu idu svakuda, samo ne onamo, 
kamo bi htio poštovani Sebastijan Pogorelec. 

Kad zapazi onu dvojicu, gdje dolaze, izlanu : 

— No, eto ih — 

— Mi smo tu, — bijaše odgovor Pavlićev. 

— Pa . . . 

Došli smo, kako si rekao, o ponoći s tamburom. 

- Ja ...? 

Da, ti. Nisi li jučer napisao na vrata, da podjemo 
danas s tobom, pa da ćeš nam platiti vrč crnoga vina. 

Bog s nami, i čuvaj naše duše od svake napasti 
vražje, ja, ljudi božji, ne znam pisati. 

Noćobdija se prekrsti dva puta, zablenuvši se u 
Pavlića. 

Vjerujem, ali pjevati znaš i moraš. Mi znamo 
to i zato smo se odazvali tvome pozivu, — oštro primetnu 
Mihajlo. 

Ali Bog s vami, ja ne znam pjevati, pa onda u 
to doba. Sada je noć. Dakle najbolje vrijeme, da se spava. 

— A zašto ti ne spavaš ? 

— A Bog s nami i sveti Florijan ! A tko bi pazio po 
gradu, da ja spavam? 

— Vidiš ga, ti si poganin i lažitorba, ne ćeš spavati 
i ne ćeš pjevati. Odmah da si zapjevao, a ja ću te pra- 
titi, hoću, tako mi svetoga Hilarija, lijepo ću te pratiti ; 
ali pjevati moraš, jer mača mi moga, taj će te naučiti 
štediti prekrasni tvoj glas. 

Noćobdija promisli malo, pogleda oštro lice Pavlićevo, 
pa onda, da ne bude veće neprilike, stane mrmljati u po 
glasa : 

— Factum potentiae ! Javno nasilje. 

Onda zapjeva: 

Ljuta je zima, 

Opankov nima, Mikula, Mikula. 

I ona dvojica stanu pjevati u sav glas. Mjesec je bio 
razlio svoj sjaj nad čitavim gradom i zabio se u svaki kutić, 

te blagim svijetlom svojim obasjao sav kraj. Ubava jasna 
proljetna noć, dva gospodina s gitarom, noćobdija sa 
lampom, pa njihova zajednička pjesma, sve je to tako 
djelovalo, da se najednom otvori prozor u kući na uglu 
Blatne ulice, a gospa Bužanićka, zamotana u veliki rubac, 
zabugari : 

— O, Gospode, smiluj se, i sveta Mati Božja, mislila 
sam, da je to stari mačak, kako se dere, ali gle. Izdirite 
vi, pijanice, poštenu gospodu uznemirujete . . . 

— Oprosti, mi smo mislili, da si sama, kad si udo- 
vica, ali tako — pst ! — reče Pavlić, pa stavi prst na 
usta. 

— Što ti, zelenko, ti ćeš vrijedjati i buniti poštene 

ljude ! Mjesto da ideš spavati, da skupiš dušu u se, a 

ti po gradu dižeš buku i halabuku, kriku i viku ; je li to 

red i mir? Je li to pravica siromašnoj udovici. . . 

— Kako je krasna ! — uzdahnu zanosno Pavlić. 

— Ti, ništice, ti otrcani pijani gospodine, tako ti 
poštuješ gradjanke, tako se ti vladaš naprama ženi ple- 
menita roda, naprama udovici, koja je sama, bez muške 
glave .... 

— Baci nam ključ, obožavana, pa ćemo obojica do 
tebe .... 

— Ti ništarijo, nije te sram tako govoriti? 

— Daj mi dobaci uže, zlato moje, da se po njemu 
popnem do tebe. 

— Gade nijedan, što misliš, s kim govoriš . . . 

— Kako povjerljive oči ima, pogledaj malo, kao miš ! 

— Zar ti misliš, da si ti jedini gospodin, da si ovdje 
sam .... 

— Oh, uzmi me na svoje srce, prigrli me na svoje 
grudi, daj, da slušam iz tvojih ustiju melem-riječi za ovo 
tužno srce, za ovu jadnu dušu .... 



— Jadnik si, ništarija, protuha, bezobrazan lopov, 
koji kradeš Bogu dane, a spokojnu noć vrije djaš svojim 
bogomrskim jezikom, ti, koji se toviš na račun siromašnih 
ljudi .... 

— Oh, pogledaj mene i sebe, zlato moje ! — reče 
Pavlić, koga je taj prigovor živo zabavljao. 

— . . . koji naša lijepa imanja, gdje smo mi sjedjeli 
stotinu godina i sjedimo još i sada, a ne može nam ih 
ni gospodin Bog s pravom uzeti, otimaš, pustošiš... 

— Jesi li izgubila svoj Mičevec? — upita Pavlić 
začudjeno, pa se onda okrene k Mihajlu: 

— Daj amo, da joj malo natočimo. Bit će, da se je 
mlinsko kolo malo izglodalo, kad toliko klepeće. 

— Ti si prokleto kolo, koje će baciti pol Zagreba 
u vječnu propast . . . 

Sada je dozlogrdilo Pavliću, pa se okrene, gdje je 
stajao Mihajlo ; noćobdija se sakrio za ugao i sjedio na 
svojoj svjetiljci. 

— Hajdemo ! — reče, ali ga prekinu gospa Buža- 
nićka, nastavivši svoju peroraciju : 

— ... koji će donijeti Zagrebu .... 

— Šut’, babo ! — oglasi se Pavlić mirno. 

— ... koji će donijeti . . . 

— Šut’ ! 

— O, smrdljiva živino, ti ćeš meni . . , 

— Šut ’! 

— ... ti ćeš meni . . . 

— Šut’ ! 

— .... ti ... . 

— Šut’ ! 

Rekavši to ode za ugao u Blatnu ulicu, a noćobdija 
se oprezno dalje odšulja. Kad su bili obojica u Mihajlovoj 
kući, protegnu se Pavlić : 

— Znaš, dragi, noćas ću kod tebe prenoćiti. Ali ona 
• gospa vražja žena. A što je ono posljednje rekla? 
Da se hranimo na račun jadnih posjednika? Ne. To ne 
ide mene. To ide na račun moga oca. 

I Pavlić za čas tvrdo zaspi. 


U sjevernoj kuli modruškoga grada, u širokoj ali 
niskoj sobi, sjedjela je gospa Lujza Frankopanka, žena 
Bernardinova. Dok je bila djevojka, zvali su je Lujza 
Aragonska, a bila je kći napuljskoga kralja Don Fernanda. 
Visoka, stasita, velikih crnih očiju, ali plaha pogleda, sjela 
je uz prozor na nešto povišeno mjesto, gdje se medju de- 
belim stjenama lako smjestio stolić i veliki naslanjač. 
Soba bila je prekri ta medvjedjim kožama. Kroz tri je niska, 
široka prozora dolazilo dosta svijetla. Nasred sobe je 
stajao velik okrugao stol, a oko njega četiri para stolaca. 
Sva je soba bila obložena drvom, a sa stropa se spuštala 
starinska kovna svjetiljka. Jedna su vrata vodila u gospo- 
darevu ložnicu, a druga na hodnik. 

Teške su brige snašle kneginju Lujzu, pa se nikako ne 
može udomiti na Modr ušima. Odrasloj u Napulju i Paler- 
mu, činili su se Modruši gotovo pravim zatvorom, a brdine 
ove stanom za vukove i hajduke. Prvo je vrijeme svoga 
braka bila provela na Trsatu. Ondje joj je bilo ugodno, 
lijepo, kao pod dalekim južnim nebom. Nema ni dvije 
nedjelje, što je došla još gora pokora: nenadano se pojavili 
Turci i pod Modrušima. Istina, grad je tvrd, vanjsko je 
platno osim na jednome mjestu neoštećeno. Hrane ima za 
nekoliko mjeseci. Ali opet, to je sve za junaka, koji ima 
jaku volju i čvrstu kožu, ali nije za nju. Zadube oči u mo- 
litvenik moleći usrdno. 

Najednom se lecne. Glas je roga prene, a za neko 
vrijeme udje Bernardin. 

— Zdravo da si, vojno moj. Gorim od želje, da te 
vidim, jer se uza te ćutim sigurnom. Već te gotovo 
mjesec dana nema ovdje, a za to vrijeme pretrpjesmo 
mnogo straha. 

— Da, čuo sam, — odvrati Bernardin, pa stade gladiti 
rukom bradu, — čuo sam putem u Zvečaju, a i dolje u Du- 
bravama. Kuda sve, do vraga, ti gjavoli ne ulaze. Čovjek 
bi mislio, okrenut će se u donju Slavoniju i Ugarsku ; 
ondje ima u svakoj seljačkoj kući više, nego kod nas u tri 
sela. Ali ne ! Oni navaljuju bez obzira, i do gora i do mora ; 
a na svojim su konjima čas ovdje, čas ondje. 

Gospo dj a je Lujza zaklopila molitvenik. Fini su 
njezini prsti igrali još sa zlatnim resama, što vise na moli- 
tveniku, a onda se obrnu k Bernardinu, podigne svoje 
tamne oči do njega, pa počne tihim glasom : 

— Bernardine, gospodine, ne da se to više podnositi. 
Umirem od straha. Plašim se, dršćem kao topolin list. 
Ne mogu više živjeti ovdje. 

Niz lice joj se obore suze i ona ponikne očima. Sasvim 
je bila mladolika, tek su joj sijede kose odavale, da je mati 
od šestero djece. 

— Dušo moja, — odvrati Bernardin nježno prišavši 
k njoj, — a kuda ćeš odavle? Najveća obrana, što ti je 
danas mogu dati, ovdje je. Nisi ni u Zagrebu, ni u Po- 
žegi, ni u Stolnom Biogradu, a bome ni na Trsatu tako 
sigurna, kako ovdje ; pa imaš svoje ljude, imaš svoju djecu. 

Žena je slušala Bernardina, pokušala, da mu vjeruje ; 
ali se opet za čas javi pred njom sva nevolja, njenim se 
očima ukaza turska četa, što navaljuje na Modruše, te 
progovori lagano : 

— Bar Trsat, — da mi je Trsat ! 

Da, — nasmija se Bernardin, — i ja bih želio Trsat, 

.. „ a c lab o držim, jer će mi kralj uzeti sve moje gradove 
flve imanje u Primorju, kako je već uzeo Senj. 

Ovdje gospo dj a zamukne, znajući, da je probudila 
bolne uspomene svoga muža i vrlo neugodan spomen na 
strica Ivana. I Bernardin je na to mislio, jer ga ta misao 
dovede na to, da je ženi svojoj kazao, kako je Kata u 
Zagreb otišla. 

— Za Boga, pa u to vrijeme ! — začudi se gospodja 
Lujza. 

_ Dao sam joj čvrstu pratnju i dobra konja ; odgo- 
varao sam je, ali ne htjede pa ne htjede. Jadnica! Ona 
misli, da će se poslanik venecijanski njezinim suzama 
smilovati i izraditi kod velikog vijeća, da joj vrate otok 
Krk. Ludorija! Molim te lijepo. Milijun dukata ne bi 
vratilo Krka, a kamo li suze one sirotice. Ali je smiona i 
pothvatljiva, upravo kako joj je i mati bila. 

Medjutim udju u sobu dvije kćeri Bernardinove, 
Marija Magdalena, crnomanjasta, živa, i Veronika, debe- 
ljušato plavo stvorenjce crvenih jabučica. Bilo im je neko 
petnaest, šesnaest godina. Za njima dodje stari učitelj 
Romualdo, vrlo suh, ali elegantan Savojac, koji je odgojio 
tri Bernardinova sina, a sad je i dalje ostao kod Bernar- 
dina, da odgaja dvije mladje kćeri, dok se je starija kci 
Beatrica otela njegovu odgoju, pošavši za Ivana Korvina. 
Romualdo je već gotovo prevalio šezdesetu, ali žive oči 
ppvrh obrijana pravilna lica i bujna, gotovo sasvim bijela, 
kosa povrh visoka čela, podavahu mu nešto mladjahno. 
Kad je govorio, upotrebljavao bi riječi i fraze, koje su bile 
onda običajne u Francuskoj. Bivši dugo vremena učiteljem 
u kući Bernardinovoj stekao je i neke slobodice ; govorio 
je jednomu ,,vi”, a drugomu „ti” ; no najvolio je započeti 
riječ o velikim državnim stvarima onoga vremena. 

Kćeri pozdraviše pristojno i smjerno oca, a onda 
krenuše k majci, dok je meser Romualdo ponajprije učinio 
duboki naklon kneginji, a onda se približio Bernardinu. 

— Gospodine grofe ! — reče u ime pozdrava, a Ber- 
nardin mu pruži ruku. 

— Bog s tobom, Rolo, — reče, pa sklopi ruke podbo- 
čivši lakte o naslone stolca. 

— Dakle, je li došao novi ban? — upita Romualdo 
radoznalo. 

— Jest, došao je, bez svirke i talambasa. Mrk je. 

— To je onaj isti Derenčin, koji je zadavao toliko 
neprilika pokojnome caru Frideriku? 

— Da, — odvrati Bernardin, — onaj isti ; onaj isti, 
koji je kod Unskoga mosta potukao Turke. 

— Čovjek, koji je sve to uzalud činio. 

— Kako uzalud? — zapita Bernardin, smiješeći se. 

*— Tukao je Turke, s dopuštenjem, a što je posljedica 
svega toga ? Dok je živio Matijaš, dotle je bio mir. Sad nema 
Matijaša, nema ni mira. 

Te je riječi Romualdo govorio u po glasa, da ga ne 
čuje gospa Lujza. Ona je bila sestra druge žene Matija- 
ševe, Beatrice, pa je bila gotovb zaljubljena u svoju sestru 
i njezina muža. Dokaz je tome, što je svoga najstarijega 
sina krstila Matijom, a najstariju kćer Beatricom. 

— A zašto je pokojnoga cara nekoliko puta odbio? 
— nastavi Romualdo živo. Eto zato, da ugovor o nasljed- 
stvu, koji je sklopio Matijaš sa Friderikom godine 1463., 
opet obnovi Maksimilijan sa Vladislavom godine 1491. Pa 
da nisu pametni carevi ljudi ! 

— Zašto? — upita Bernardin, koji je pozorno slušao 
staroga Francuza. 

— Jer sklapaju zgodne ugovore o nasljedstvu, a kad 
je potrebno, žene se. Evo s vama su sklopili ugovor, da bolje 

mogu, pa su ga obnovili za trideset godina. Mladoga 
su Maksimilijana oženili Marijom Burgundskom, da do-' 
bije Burgundiju. Poslije njezine smrti, tome je baš sada 
prošlo deset godina, pripala je i zbilja njemu Burgundija, 
a sad se on ogledao za drugom ženom, Blankom Marijom 
Sforza, koja je baštinica bogatoga Milana, i koja mu nosi 
prekrasan svadbeni dar od četiri stotine tisuća milanskih 
debelih cekina. 

Ah, da. To je istina, — progovori nešto tiše Ber- 
nardin gladeći svoju krasnu bradu, — to je, čini mi se, 
ona ista Blanka Marija, koju je bio zaručio herceg Ivan 
Korvin. 

— Razumije se, dok mu je živio otac, — doda s nešto 
gorke poruge učitelj, — poslije mu je bila dobra tvoja kći. 

— Ta nije on toga zasnovao. Znaš ga, meser Romu- 
aldo, blag je i, hvala Bogu, s takim stvarima nema posla. 
Njegov je otac bio drugi čovjek. 

— Bit će, da je gospodjica kći vraclavskoga načel- 
nika bila tako blaga, — doda Romualdo, nišaneći na 
nebračni porod Ivanov. 

— Ali, — nastavi p<jsve tiho, gledajući postrance 
Lujzu, — i kraljica udova, sestra milostive grofice, i ona 
je željna vlade .... 

— Da, da! — nasmije se Bernardin, — najprije je 
kumovala Ivanu Albertu, mladjemu bratu našega vlada- 
ra, a kad joj se ovaj iznevjeri, pokuša svojim čarima i 
svojim novcem kod njegove milosti, kralja Vladislava. 

— A kako pripovijedaju, kralj je uzeo novac i osta- 
vio čare. 

— Dobra je ona, — primijeti Bernardin u po glasa, 
al njezina brata don Afonza treba poznavati. Kako- 
god su Francuzi u Napulju, kakogod je moj tast, kralj don 
Fernando, odmaglio nekud u Siciliju, ipak taj Afonzo 

Milan Šenoa ; Iz kobnih dana. 6 

drži dvor u Salernu ili negdje kod Napulja tako raskošno, 
kao da je Burgundski vojvoda. 

— Francuzi su dakle u Napulju, — spomene Ro- 
mualdo, zadovoljno se smiješeći, ali tek šapćući. 

— Jesu, dapače papa Aleksander VI. dade im slo- 
bodan prolaz kroz svoju zemlju, — doda jednako tiho 
Bernardin. 

— A ,,rex catholicissimus”, a Venecija? — upita 
učitelj u po glasa. 

— Za aragonskoga se kralja ništa ne zna. Ali Vene- 
cija vidi, da joj ne cvatu ruže na zapadu, otkad se pogovara, 
daje prošle godine došao jedan Kastiljanac zapadnim putem 
u Indije, pa hoće, da istok utvrdi. Na kraljevskom je dvoru 
u Hradčanima poslanik venecijanski, koji ima da primi 
potvrdu od kralja, kako su svi otoci do oblasti dubrovačke 
u pravovaljanoj vlasti Venecije. 

Bernardin nabere za čas svoje umno visoko čelo, a 
onda reče : 

— Sada bi se htjelo, da se nadje ban, koji bi oteo od 
Venecije naše otoke, a takog bana nema 

— A kako ti stojiš s novim banom? *— upita najednom 
gospa Lujza. 

— Oh, kao slijepac, koji ne zna govoriti, a slabo što 
čuje. Što će Derenčin od nas, što će s nama, nitko ne zna. 
Samo znam, da je od ono doba, ‘otkad je Venecija prisvo- 
jila Krk, pao grad Senj u kraljevske ruke, a kraljevski ga 
kapetan čvrsto drži. 

— Ali da ne bude i s drugim primorskim gradovima 
tako ! — prime tne Lujza dižući se, pa stane pored stola. 

— Ja ne znam, drago moje, samo ti velim, da su 
Modruši još najsigurniji. Donjim krajem prolaze Turci, 
a u Primorju se biju kraljevski ljudi i Venecija, pa čine 
kraj vrlo nesigurnim. 

Gospodja je utihnula, pa ne reče ništa. Ali se Ro- 

mU aldo najednom sjeti, te progovori: 

m __ Svijetla kneginjo, ne bi li bilo najbolje, da ti sa 
voiim kćerima - oprosti, možda i ja - odemo hercegu 
1 p-rad? 


mirnim glasom: 

Pričekat ćemo vijesti iz Zagreba, s Ozlja, pa kad 
bude vrijeme, dat ću vam čvrstu pratnju do Krapine. 

Onda se dignu, pa poče ozbiljna lica šetati po okrug- 
loj sobi. Romualdo namignu kneginjicama, te se tiho iz- 
gubi s njima za zavjesom na vratima, a kneginja Lujza 
sjede zadovoljno, pa nastavi moliti. 

VI. 

onoj četvrti gornjega grada, što gleda prema 
Dvercima i zapadnom gradskom tornju, dizala 
se velika kuća, vlasništvo Bernardina Franko- 
pana. U malu ulicu, što se dovršavala na Dver- 
cima, ta je kuća imala velika hrastova vrata, obični ulaz i 
tri prozora, dok je čitava kuća bila okrenuta prema grad- 
skomu zidu nad Mesničkim vratima. 

Bilo je kao da će posve nestati snijega, nebo se razve- 
drilo, pa jedno tri, četiri dana nije bilo ni oblačka na njemu. 
Po ravnicama se ispod Zagreba stalo javljati nježno svi- 
jetlo zelenilo, a u vrtovima, što su se nalazili posred grad- 
skih četvrti, branjeni kućama od sjevera, veselo prolistaše 
i procvatoše voćke sa mladim grančicama. Bio je lijep, 
bio je ugodan, tih ulaz proljeća poslije duge i teške zime, 
praćen blagom nebeskom modrinom poslije sivog zimskoga 
neba. 

Svakako je bilo milo pogledati gospodina Miju pl. 
Herendića, nekad notara kraljevstva a sada upravitelja 
franko pansko ga. Postavio se na vrata, što vode u velik 
vrt, zamotavši svoju trbušinu u neku golemu, dugu haljinu, 
koja je nekad šarena, od neprestanoga pranja sasvim 
poblijedila. Glavu je pokrio malom kapicom, a na noge 
navukao silne papuče. Ruke je držao sklopljene na trbuhu, 
a po starom se običaju smijuckao. Pred njim je stajala 
Kata, pa bi se od časa do časa nasmiješila, jer joj se starac 
pričinjao silno smiješan. 

— Evo, poštovana gospo djice, ver iniens — proljeće 
je ovdje. To vam je najbolji znak, kad na onoj šarenoj 
kolibici pjeva kos. On vam najbolje zna, kad treba zapje- 
vat ^ ___ i pri tom se nasmiješi stari gospodin. 

— Čuješ, gospodine notaru, to je sve lijepo, ali ja 
kosa ne čujem. Doduše šarena se kolibica dobro vidi, ali 
kosa nema i ne pjeva. 

— Veniet, veniet, et cantabit. Ajde, da se okladimo, 
da će do Uskrsa zapjevati. 

Još je tako obadvoje stajalo čas, dva, a onda se okrenu 
Kata, pa zapita: 

— Čuješ li, gospodine notaru, čiji je ono vrt, tako 
velik, tako uredan? 

— E, to se zna, banski je, banski. 

Medjutim se javi iz kuće glas domaćice, gdje dozivlje 
svoga Miju. 

— Revera, treba da odem, zove me stara moja, — 
progovori, pa se okrene i nestade ga u kući. 

Kata zadje u vrt. Koracala je nesvijesno ; nije ni gle- 
dala, kuda ide. Sunce joj godilo, a pamet zaokupiše misli 
na oca, na njegovu nesreću. Nije ni pomišljala, da se je 
primakla onomu gospodskom vrtu, a sva se strese, kad za- 
ču iz susjednog vrta pozdrav : 

— Dobro jutro, gospo ! 

— Ah, dobro jutro, — promuca zažariv se Katarina. 

Tebe je izmamilo amo proljetno sunce? 

Da, — odvrati Katarina Pavliću, koji se bio sasvim 
primakao niskoj ogradi. 

Što radiš ? — upita opet Pavlić, pogledav je čvrsto 
svojim crnim očima i pruži v joj ruku. 

Čekam, čekam, — odvrati Kata, dajući i nehotice 
ruku.—- Čekam, dok dodju oni iz Venecije, da izmolim od 
n jih milosti, kad se ne može dobiti pravo. 

— Pa zato si došla u Zagreb ? — usrdno će Pavlić, 
ne puštajući Katine ruke. 

— Da. Rekoše mi, da ću ovdje najprije naći koga. 
Ali, — nastavi nesigurno Kata, kao da se boji nešto ka- 
zati, uzdignu oči, pa pogleda Pavlića a onda ih opet obori. 

— Što je? — upita mladić, nasmjehnuvši se. — Što 
želiš ? Zašto ne kažeš, što ti je na srcu? Mogu li ti ja pomo- 
ći ? Reci mi riječ, pa ću kao i onda 

— Ne, ne ; hvala. Htjela sam reći, kako je čudno i 
neuljudno od mene, što ti se nisam odmah zahvalila 

— Za Boga dragoga, to nije vrijedno hvale ... To je 
posve slučajno bilo. 

— Sam te Bog poslao. Čas poslije, i bilo bi možda 
prekasno. 

Kata je te riječi govorila tiho i lagano, pa se zami- 
slila. Ponovile se one slike u njezinoj duši : ona kobna 
večer . . . Što bi od nje bilo, da se nije Pavlić tako nena- 
dano namjerio ? Dvoje : ili smrt, ili još gore, sramota. 

— Kuda si se zamislila? — zapita banović pogledavši 
očima Katarinu, dok je desnicom čvrsto držao njezinu ruku. 

— Nikud, — prozbori Kata smeteno. 

— Rekoh ti, ne hvali. Bio je puki slučaj. Hoćeš li, 
da znaš istinu? Išao sam onamo, da ulovim lopova, a kad 
tamo, božji mi je promisao donio tebe. Stanuješ li ovdje? 

— Da. Moj me je bratić Bernardin primio amo. 

— Tvoj je bratić velik gospodin, — prozbori Pavlić, 
nasmjehnuv se. — U rodu je s kraljevima i s knezovima. 

— Malo koristi. U rodu je s onima, koji su bili kra- 
ljevi i knezovi, ili koji bi to tek htjeli biti. 

— Prije si rekla, da čekaš milosti. Pa od Venecije 
milosti ! 

— Da, čekam poslanika, koji se vraća iz Stolnog 
Biograda. 

— Što ćeš od poslanika? 

Katarina izvine svoju desnicu iz Pavlićeve, sklopi 
obje ruke, pa uzdahne teško : 

Molit ću ga, da kaže velikomu vijeću u Veneciji, 

neka pozovu svoje čete i svoje namjesnike sa naše zemlje. 
Čitavi su nam otok Krk oteli. Od moga oca nemam sada 
ništa. Kriv je on, istina ; ali uza svu njegovu krivnju 
treba da vlada pravica. 

Pavlić se zamisli, a onda nevoljko slegne ramenima, 
udari štapom po suhom draču, pa progovori u po glasa: 

— Ne vjerujem, gospodjice Kato, da će te saslušati. 
Pa ako te i sasluša, hoće li govoriti u velikom konsiliju? 
Pa ako i govori, uvjeren sam, da ti ne će ni mrve vratiti. 
Uzaludan posao, jadnice moja ! 

Katarina se zacrveni, podigne glavu, a ruke joj stanu 
drhtati. 

— A pravo? Gdje je ostalo pravo? Mogu li ja što 
onda imati, što uživati, što mi ne bi jači, moćniji, ugrabio 
nekažnjeno? Ljudi, kivni na moga oca, zamolili su pomoć 
od Venecije. Ali ti isti ljudi sada prose, traže, zahtijevaju, 
da Venecijanci ostave Krk, da im se vrate predjašnja 
gospoda. 

Katarina je izgovorila te riječi brzo, ruke je skupila 
pred lice, a oči su joj igrale kao živa vatra. Kako je inače 
bila šutljiva i mirna, tako je sada, kad se je govorilo i 
♦radilo o njenom ocu, planula, bujica riječi navrla joj na 
usta, a krv joj udarila u glavu, zažarivši joj inače bljeđjana 
lica. 

Pavlić je stajao pred njom, kao da je od kamena. 
Nikako mu nije išlo u glavu, da je to ona ista djevojka, 
koju je istrgnuo iz ruku dušmaninu, koja je blijeda i mirna 
ležala onda pred njim. On se sjeti nekih bolonjskih gospo- 
djica visoka roda, koje su bile na glasu kao ljepotice pr- 

voga reda, kojima su pjesnici pjevali sonete, glazbenici 
skladali serenate, a koje su slikali i prikazivali kao ma- 
done. Sjeti se njih, pa opazi pred sobom lice Katarinino, 
opazi njezin vitki stas . . . Nešto se u njem uzbudi, neiz- 
mjerno ga veselje obuze, što je baš on spasitelj te djevojke, 
koja je stoput ljepša, draža i milija od onih bolonjskih 
ljepotica. Odmah požali, što je one riječi prije tako suho, 
tako bezobzirno izrekao. Bile su doduše istinite, ali tko 
će takvomu stvoru, kakav je Katarina, zlu riječ reći, pa 
bila i istinita! 

Razumijem te, gospodjice Kato, razumijem. Meni 
je bilo samo to na pameti, kako Venecija nerado vraća ono, 
što jednom prisvoji. Bog i duša, nisam htio, da se radi mene 
žestiš. Oprosti ! 

Djevojka se bila smirila, a sada u po glasa prošapta: 

— - Ništa. Ne ljutim se na te, gospodine, jer znam, 
da mi ne ćeš, da mi ne možeš željeti zla. 

Čas dva stajalo oboje šuteći. Onda prekinu Katarina 
šutnju tihim glasom : 

* — Je li, gospodine, tvoj je otac ban? 

Da, ban je, odvrati Pavlić, pogledav sa strane 
Katarinu sažalno. — Što bi ti od njega? 

— Znam, da ne mogu od njega dobiti ono, što tražim, 
samo bih ga molila, da me ne priječi u mom nastojanju. 

— Ne će, — odvrati Pavlić ukratko. 

Znam, da je kraljevskoj okolini bio trn u oku 
grad Senj, koji je pripadao momu stricu Stjepanu, a onda 
bratučedu Bernardinu, pa dotle nije bilo mira, dok ga 
kraljevi ljudi *ie oteše Bernardinu. 

Ne, neboj se. Ali ja vidim, da se ti upravo ljudski 
razumiješ u poslove, kojima se bave rijetko i muškarci. 
Mi ćemo, gospodjice Kato, upotrebiti sav naš ugled tebi 
u korist, — reče Pavlić, poklonivši se duboko i nasmiješiv se* 

Kata mu pruži ruku, pa ga još jednom zamoli očima 
za zaštitu, te se okrenu, jer je gospodin Herendić u sav 
glas stao vikati : 

— Ecce merula super tecto banali, eto kosa na ban- 
skom krovu, gospodjice Kato ! 

* 

* * 

Za subotu prije Quadragesime bilo je odredjeno 
banskom zapoviješću, da cistercitski kmetovi, koji su sta- 
novali pod zidom, ostave svoje stanove i da sele u Opato- 
vinu. Nije bilo šale, jer je ban poslao desetoricu svoje crne 
čete. Sav Kaptol, a poglavito cisterciti, bili su uzrujani. 
Oni su spremali memorandum na kralja Vladislava, a i 
gospoda kanonici nisu bili baš nakloni banu Derenčinu, jer 
je i na njih pao teret polovice gradnje zida. Biskup se Os- 
vald držao kod toga po strani ; u jednu mu je ruku bilo 
drago, da se možnomu redu cistercita podrežu malo krila, 
a u drugu mu nije bilo milo zidati pol zida. 

Ali crna je četa stajala, a kmetovi su sami razmetali 
svoje siromaštvo pa postavljali daske uz potok. 

Na mala vrata, što su vodila iz poludrvene ograde 
stolne crkve, istura se Mikac od Moravča, a za njim An- 
drija lektor, oba kanonici stolne crkve. Časna su gospoda 
u ozbiljnu razgovoru, ‘ali tko ne bi znao, o čemu razgova- 
raju, već bi sudio samo po vanjštini, držao bi kustosa Mikca 
mirnim čovjekom, koji ne govori nikad nepotrebne riječi, 
dok je lektor Andrija za svaku i najmanju stvar trošio 
bezbroj riječi, mahao svojim dugim rukama poput vjetre- 
njače, postajkivao kod svake desete. 

Gospoda se zaputiše do nakraj Kaptola, gdje je An- 
drija imao svoju kuriju. 

— Neka izvoli tvoje gospodstvo, ^oculum caritatis 
od lanjske godine vrlo je dobar. 

— Gratias ago ! 

Obojica udjoše u veliku drvenu ogradu, gdje se je 
s desne strane prostirala velika staja za konje i goveda, 
s lijeve dvije, tri manje gospodarske zgrade, a u dnu dvo- 
rišta iza nekoliko šljiva i jabuka dizala se kurija lekto- 
rova. To je niska, omašna zgrada od drveta s velikim 
krovom daščicama prekritim, kome su zabate otupili ; a 
na njemu se dizao uza zidani dimnjak malen zvončić pod 
šiljatim krovićem. 

Velečasna gospoda unidjoše na široka hrastova vrata, 
pa se nadju u prostranom predsoblju. 

— Hvaljen Isus i Marija ! — pozdravi pridošlice 
zorna, čvrsta djevojka, plave kose, modrih očiju, a bujna 
crvena lica. 

— Laudetur ! — odzdravi Mikac, pa uza to silno 
kihne. 

— Na zdravlje, vele časni ! 

— Gratias, gratias, Marto. 

— Zdravo, mala. Daj ti nama donesi vrč onoga od 
prošle godine. Ovo ti je ključ, — reče lektor pa izvadi 
golem ključ ispod svoje surine. 

Obojica uljezoše u gostinju sobu i svukoše svoje su- 
rine. Tamno smedji kaputi sa gajtanima, uske hlače i niske 
čizme bilo je odijelo, kojim su se onda oblačili kanonici. 
Najprije sjedne Mikac za veliki orahov stol, a za čas se 
posadi prema njemu lektor Andrija. Vidjelo se u sobi, a i 
po kući, da je marna ruka Martina uvijek na djelu. An- 
drija bio je udovac, a žena mu je ostavila kćer svoga brata, 
Martu, dok je još sasvim malena bila, pa je on zavoli, kao 
da mu je rodjeno dijete. 

Marta donese veliki vrč pa natoči vina u dva manja 
vrčića, koje postavi pred prečasnu gospodu. 

% — Bog živi, amice ! 

— Bog! — odvrati Mikac, pa cmokne usnama: 

— Dobro. 

— Nego, dragi moj, reci ti meni, kako ću se ja izvući 
i z te kaše. Za Kaptol znam, da ne će, a napokon, da sam ja 
na njihovu mjestu, ne bih ni ja htio. O biskupu ni govora. 
Nema druge, nego posegni u džep pa gjrabi. A koliko je ima! 

Kanonik Mikac ne odgovori ništa, jer je to bilo već 
treći put, što ga je Andrija s istom stvari napastovao. 
Medju cistercitskim kućama, pod zidom, bila je jedna 
suša kanonika Marcela, a druga kanonika Andrije. Sada 
je valjalo rušiti suše i podignuti zid. Na Andriju je otpa- 
dalo šest i četvrt rifa. Nije to velika briga, ali je opet briga, 
jer će s onoga komadića zemlje, što se prostire uz potok, 
morati prevoziti svaki put travu kući. 

— Molim ja tebe, kako i zašto da ja gubim sušu, a 
da još zidjem zid? Neka se njegova magnificencija, go- 
spodin ban, ogleda, gdje će drugdje naći takove ludove. Pak 
onda, je li to način: dodje, razgleda, zapovijeda rušiti, 
naloži zidati, a to sve pod paskom one čete crnih gavrana. 
Siromašni prior Pier sasvim se izgubio. Sto i dvadeset ma- 
raka srebra platit će ni kriv ni dužan biskupu i kaptolu 
za ono zemljište na Opatovini, kamo će naseliti kmetove. 
Hvala lijepa ! To ti je pravica ! 

— Da, da ! 

— On veli, da je to zapovijed od kralja. Carissime ami- 
ce. Kralj — i Zagreb ! Baš ti on misli na nas, na cister- 
citske kmetove, na kanoničke suše. Ali je u njegovo 
ime rečeno, pa onda jezik za zube . . . Daj, daj, pij ! 

Marta, koja je stajala uz prozor i gledala, kao da čeka 
nekoga, pobrza i natoči nanovo vrčeve. 

Dok su se kanonici dalje razgovarali, dotle je Marta 
tobože radila, ali joj pletivo nije osobito napredovalo, jer 
je ponajviše žmirkala kroz prozor u vrt. 

Bio je to silan prostor ispod Zelenoga brijega, koji 
je na dnu imao vratašca. Ovdje ne bijaše Kaptol nikako 
zaštićen, pa je za slučaj potrebe trebalo braniti Zeleni 
brijeg. Odanle je Marta nekoga izgledala. Gotovo po sata 
je čekala i slušala veliku peroraciju svoga ujaka, kad se 
javi na kraju vrta čovjek odjeven u tamnu mantiju s tamno 
modrom kapicom na glavi. 

— Eto ide ! — oglasi se u po glasa Marta. 

— Tko ide? — ozove se kanonik Andrija. 

— Mihajlo, — odvrati Marta pa ode, da dočeka 
svoga vjerenika. 

Već je možda prošla godina dana, što je Mihajlo govorio 
s kanonikom Andrijom, da će uzeti Martu za svoju ženu. 
Stari kanonik nije prigovarao, pače dragovoljno pristao, 
tek je tražio, da gospodin literat ima i stalnu zaslužbu. 

— Huda su vremena i vrag ne spava. Ako bude i 
Marta imala poslije moje smrti komad žute pogače, polić 
zlatnoga vina, kravicu i štalicu, ipak treba da čovjek sam 
za sebe radi, da za sebe služi, jer je sramota muškarcu, da 
bude ženi na brizi. 

Tako je trebalo, da Mihajlo postane gradskim nota- 
rom, i onda će odvesti Martu k oltaru. 

— Servus humillimus, dominationes ! — pozdravi 
Mihajlo ušavši u sobu. 

— Servus amice, — odvratiše oba kanonika. Andrija 
ponudi Mihajlu stolicu, a Marta natoči vrčić. 

— Quid novi? — upita Andrija, dižući vrč; — što 
se gore u vašem gradu pripovijeda? 

— Nihil novi sub sole, — nasmija se Mihajlo, — 
vele, da će biti dobra godina, jer je suho proljeće, a ipak 
ničemu, jer su Turci u Turopolju. 

— Revera. Imate više kmetova a manje žita. To će 
biti zlo. Tu neka pomogne ban. 

— Koji ban? — upita Mihajlo. 

— Onaj brbljavi, — odvrati Andrija, pa poče iznova 
SV oju jeremijadu o kanoničkoj suši i o šest i četvrt rifa no- 

vo ga zida. t 

T a) što ćeš, admodum reverende, — slegne Mihajlo 

ramenima,’— to se ne pita ; kad je banska zapovijed, mora 
se izvršiti. Ali je čudnovato, kako taj vaš Kaptol ima pr- 
njave zidove. Mi stojimo više, teže je do nas doći, a duše 
mi, nemamo u Gornjem gradu ono, što imaju gospoda na 
Kaptolu, pa ipak su zidine gornjega grada čvrste, vrata 
jaka. A to, bogme, nije učinio ni kralj, ni ban, ni biskup, 
već je svaka kuća morala dati svoj obol. 

Kanonik se Andrija ražesti. 

— Per amorem Dei, ti ćeš još da braniš te dotepence ! 
Dakako, to je gornjogradski ban. Vidjelo se, kako je pri- 
stojno došao k njegovoj prečasnosti. Pa kad je bio kod 
cistercita, govorio je kao da je njegova volja suprema 
lex, najviši zakon. Toga bi nam još treba .... 

— Ama ne branim ja . . . 

— Po čitavom su kraljevstvu s njim nezadovoljni. 
Svagdje se tuže na njega. Pa se i vidi, kako je došao, i kako 
je primljen; kao šoštar medju šoštarima, kao mesar medju 
mesarima. 

— Ama dragi, admodum reverende, što si se toliko 
razvikao ? Što je meni stalo do bana i do njegovih zapovi- 
jesti ! Ali vraća vam milo za drago. Kako ste ga vi doče- 
kali, tako sada on vas dočika ; pa ćete, bogme, još čuti 
čudnih stvari. 

Kanonik se Mikac pogladi po trbuhu, ne reče ništa, 
ali Andrija skoči kao bijesan. 

— Kako smo ga dočekali ! Uti decet ! Kako se pristoji, 
tako smo ga dočekali. Što će učiniti, što će učiniti? Ništa 
ne će učiniti, jer će ga vrag prije odnijeti, nego što učini 

Ali, horribile auditu, dragi moj gospodine Miha, ja čujem 
tu čudne stvari od tebe. Čini mi se, da je tebi taj ban 
srcu prirastao. E pa kad je prirastao, neka ti bude, a naš 
skromni I krov poštedit ćeš u buduće svojim vizitacijama. 
S^pi^A/sat ! 

Za Boga nemoj .... 

— Dixi l — razjari se Andrija i ustade sa stolca, a 
Marta skoči, da ga umiri. 

— Taceat mulier in ecclesia, prti se ! Tvoga glasa 
ovdje niti treba, niti ga volimo slušati, okosnu se bijesni 
kanonik na svoju nećakinju. 

Mihajlo uzme svoju kapu, nakloni se gospodi, poda 
Marti ruku, pa ode Kaptolskim vratima uz mlinove u Gornji 
grad. Dotle su vele časna gospoda još uvijek raspravljala 
o kanoničkoj suši, a Marta sjedjela uz prozor i tiho ronila 
suze. 


Tek dvanaesti dan poslije odlaska iz Zagreba stigoše 
u Senj kola, koja su dovozila robu del Grecu. Danzego je 
putem većinom šutio, ali to bolje slušao kirijaše, koji su znali 
koješta istinito, ali i mnogo neistine. Ti su ljudi bili sa 
donje Soče, govorili su ponajviše svojom nerazumljivom tali- 
janštinom, a Danzego je šutio, tobože da ne zna talijanski. 
Tako je doznao štošta: del Greco šalje u Veneciju svaki 
treći mjesec pisano izvješće, Grk Simonios, kod koga će 
oni u Senju stati, takodjer je u službi slavne republike. 
Sve je to Danzego dobro zapamtio, pa kad su dvanaestoga 
dana oko podne stali na sjevernoj strani grada, podje on 
za jednim kirijašem, da nadje Grka Simoniosa. Grk je 
imao svoju trgovinu u maloj ulici nedaleko crkve Bogo- 
rodičine. Kad je kirijaš obavio svoj posao kod Simoniosa, 
udje lagano Danzego. 

— Dobar dan! — reče ušavši. 

U polumraku spazi malena starca sijede brade, pri- 
‘azna pogleda ; nad tanani orlov nos savila mu se čitava 
šuma obrva. Glavu je prekrio velikom kapom, koja je 
branila i zatiljak. Kad se je Danzego prikučio, skupio tr- 
govac ruke, pa se činio najponiznijim slugom. Čudn6, 
nepovjerljivo pogleda došljaka, jer po odijelu sudeći Dan- 
zego nije bio osobita mušterija. 

— Dobar dan, dao Bog, čime te mogu poslužiti? 

— upita skromno. 

Putnik sam, dolazim iz Zagreba od del Greca, 

— progovori došljak uočivši čvrsto Grka. 

— Od del Greca! — čudio se starac, pa on mi piše 
pismo .... 

— Znam. Reci ti meni, šior Anselmo, bi li republici 
bilo drago, da Frankopani — osobito Bernardin Franko- 
pan bude malo odbijen od obale, da ni kralj ni kraljevi 
ljudi ne mogu tako lako silaziti u Senj i u Primorje ? 

Danzego je te riječi onako bacio ne razmisliv pravo, 
što je rekao ; bilo mu je stalo, da pribavi sebi ugleda i po- 
vjerenje kod staroga Simoniosa. 

— Izvoliš ovamo, ovamo. Take se riječi ne govore u 
trgovini, jer i stijene imaju uši ; ovdje unutra ćeš naći 
pouzdanika slavne republike, — starac se maši za kapu, 
pa se malo otkrije, a Danzegu pokaza put u malenu sobicu, 
u koju su vodila vratašca sakrita vrećama. 

— Molim te, kako ti je ime ? — upita starac na vra- 
tima. 

— Giuseppe Danzego fu Giovanni. 

U sobici je bila polutama, osobito za onoga, koji je 
izvana došao. Starac ode za čas, pa se brzo vrati, te mahne 
Danzegu, neka udje. Sada tek opazi ovaj, da ima još 


96 


netko treći u sobi. To je bio čovjek visok, crnomanjast, 
tamna lica i rijetke brade, koliko se u tami moglo vidjeti. 

Eto, to je Florio, naš pouzdanik, s njime ćeš se 
moć. porazgovoriti i promisliti o onom, što si prije spome- 
nuo. Jesi li gladan? Donijet ću ti odmah. 

Florio i Danzego nadjoše brzo o čemu da razgovaraju • 
gotovo su dva sata marljivo raspredali sve potankosti,’ 
pa napokon dodjose do zaključka, da se Danzego ne smije 
vise ni približiti Simoniosovu dućanu, a sa Florijem da 
ce se sastati za deset dana na proplanku desno od ceste, 
ojom su kola došla, sat daleko od gradskih vrata. Istom 

uhL? ^ ° SmraČil °’ Pr ° tUČe 56 Dan2e S° kroz male 

noćište Pa 112 JC ’ P ° naPUtkU Slmoniosovu > sebi zgodno 

5rra ,° rUS ' . jC ^ na Večer već bio ljudski na poslu. Pod 
gradskim je zidom našao krčmu, a u njoj skup ljudi, 

su^bili T 10 đ ° la2lh SVak ° VCČe - BUo je tu koji 

i takovih fc” ni m dUh ° m m tijelom - ali J e bilo 

račun H h - ™ ^ ZS ° dan čaS ’ đa na ‘udji 

đ * u 1 d ° 0 br ° h Z1VU - 0ne j e P rve danzego volio od ovih 
drugih. Osobito mu se svidjao gradjanin po imenu Rašlić 
komu sudili radi velike brbljavosti nadimak ,,Gran.’ 

P rola . Taj crvenokosi gradjanin senjski kao da je znao 
sto Danzego želi, pa ga je i nehotice svojski podupirao.’ 

aW __ * ^ 061113 mn ° g ° §odina > ali s « dobro 

jećam, da se u staro vrijeme lakše živjelo, da je bolje 

Mo da se pravično sudilo. A sada je vrlo zlo, teško se 

Tako je nCSam ° đa jC SVCZala oči ~ ne S° i ruke. 

Danzego je sjedio kod susjednoga stola, pa je u 
početku sl us a °, a onda i sam pričao primjere, koji đašto 
nisu bili istiniti, ali su bili rečeni, a nikome nije palo 
um, a ih kusa pobiti. Slušali su ga pobožno, a na- 

pokon je sjeo za njihov, stol govorio tiše, pa je brzo 
predobio čitavu družbu za se. 

Treći dan pristupi ravno k družbi, pa poče tiho i 
nehajno govoriti. 

— Mnogo sam svijeta u trgovini prošao, mnogo toga 
vidio, ali bogme nikad više tako, kako je bilo pred jedno 
trideset godina u Senju. Svega je tu bilo: i drva i mesa, 
kruha na pretek, trgovine, da nisi vremena smogao, 
da sve opraviš. Dobri su bili onda gospodari. 

Granparola uhvati meku, proguta je, pa silnim go- 
vorom ocrta ono vrijeme : Blaženo je bilo i dobro je bilo, 
dok su vladali Frankopani. 

— Čast kralju i kraljevim ljudima, ali što oni mogu 
pomoći, kad nema ni od kuda novaca. 

— Istina je, čast njima, ali mi gubimo, mi skapavamo. 

— Pa Venecija, — progovori tiše Danzego. te se 
ogleda i nastavi : 

— Nema nikoga ovdje, koji bi bio sumnjiv. Venecija 
hoće Senj, jer joj je potreban baš tako, kao i Krk. Ne 
treba ona vas, nego vaš grad, a kad ga bude imala, onda, 
Senjani : ili šutite — ili selite ! 

Sutradan se opet razgovaralo i plelo, a kad se ra- 
zidjo^e, primi Danzego Granparolu pod ruku, pa mu 
posve tiho reče : 

— Mislim, da bi se ono, što mi pretresamo kao praznu 
slamu, moglo uistinu izvesti. 

— A kako? 

— Neka se otpravi nekolicina gradjana, dakako 
sasvim tajno, knezu Bernardinu, neka mu stvar pri- 
kažu, kako jest, pa ga zamole, da dodje s oružanom silom, 
da oslobodi grad od tudjega jarma i od kraljeve samo- 
volje. 


Milan Šenoa: Iz kobnih dana. 

— Ne budi te briga, prijatelju, vidjet ćeš, mi ćemo 
ići. Potajno će poslanstvo poći, a kad on dodje — doda 
Granparola u po glasa — otvorit ćemo mu vrata. Eto ! 

Nedjelju su dana gradjani tako raspravljali, a bilo 
ih se sastavilo neko dvadeset, govorili tiho, skupljali za- 
jedno glave. Napokon jednoga dana progovori Granparola. 
Prikaže svu nevolju u gradu, kako ništa ne uspijeva 
ovo zadnjih godina ; spomenu ljute zime, slabi ribolov, 
neznatnu trgovinu i koješta drugo. Svemu je tomu kriva 
Venecija, kriv kraljevski kapetan, pa nema druge, nego 
da se stari po Bogu odabrani i namješteni gospodar Ber- 
nardin Frankopan pozove natrag, da vlada gradom, jer 
pravo njegovo na Senj najbolje dokazuje to, što se i sam 
Bernardin i njegov otac i njegova oca otac i svi, što 
ih je bilo naprijed, nazivlju uvijek i svagdje knezo- 
vima senjskim. Predloži zato, da se skupi nekoliko 
gradjana, pa da se opremi ravno nb, Modruše, te da zamoli 
rečenoga kneza senjskoga, neka opet zauzme Senj. 

Predlog Granparolin bude jednoglasno primljen, a 
šestorica odabrana, koji će se zaputiti na Modruše. 

Buduće večeri vrzao se Danzego oko jednoga dijela 
gradskoga zida, koji nije bio čitav, već na po razrušen. 
Kao mačak podiže se na zid, spusti se na drugu stranu pa 
legne. Prvi se četvrt mjeseca bio nagnuo nad brdo Tri- 
skavac na Krku, pa je slabo bilo vidjeti, ali je ipak Dan- 
zego oprezan kao zec. Kad ne spazi ništa sumnjivo, pope 
se na vršak, pa se izgubi u niskom grmlju. Išao je uporedo 
s putem, kojim su kola došla, gotovo čitav sat. Onda se do- 
hvati maloga, visokoga proplanka. Stane čas. Začu zvižduk 
u po glasa, pa se i on oglasi. Za čas eto pred njim Flona. 

— Bijes odnio te daljine, — prozbori ovaj, ja sam 
tri sata lomio amo kroz šumu. Žena mi sumnja, ali prije 
nego što oda, objesit ću je. Kako je u gradu? 

— Posve dobro — odvrati Danzego — našao sam 
zgodnu družbu, koja je već šestoricu izabrala, da ode 
k Frankopanu na Modruše. 

— A misliš li ti, da je knez Bernardin takav ćoravac, 
da će na poziv tih prnjavaca skupiti svoje ljude, ostaviti 
Modruše i krenuti u Senj ? Čini mi se, da se varaš — na- 
smije se Florio. 

— Ne budi te briga, ako ne će sada, a onda će drugi 
put. Nije ti Senj grad, da se da onako pregorjeti bez 
boli, bez nade. Ali nešto drugo. Kako tvoji ljudi ? 

— Dobro, nikad bolje. Jakub-paša stoji u brdima 
četiri sata od Brloga. 

— Pazi, ako možeš, dojavi mu, neka se čuva još 
neko vrijeme, i neka se za Boga ne pokazuju njegovi 
ljudi senjskomu poslanstvu. 

— Treba li da još dodjem? 

— Mislim, da ne. Doći ću ja k tebi gore, kad bude 
sve u redu. Poslao sam prekjučer vijest jednome mome 
drugu, da dodje na Modruše, da razvidi sve. U njega se 
najviše pouzdajem. Zdravo ! 

Za čas uminu jedan i drugi u debelu tamu. 


* 



VII. 

svanulo proljeće u punom jeku. Mlada modrina 
nebeska, rano i meko zelenilo livada i drveća, 
pa veliki bijeli cvjetovi trešanja pokazivahu 
zbilja proljeće. Nestalo je tmurnoga, tamnoga 
neba, nestalo snijega i dosadne kiše, što je tvorila po 
Zagrebu silne kaljuže. Svuda se u prirodi javljao novi, 
veseli život, kao da je svaka grančica, svaki listak, svaki 
cvijetak i svaka travka odisala novim životom ljubavi. 

Vrtovi, što se prostriješe izmedju banove i Fran- 
kopanove kuće, osuli se friškim zelenilom* tanane svrži 
mladoga drveća obaviše se žutozelenim nježnim lišćem, 
a grančice mladih voćaka zaokitile se bijelim cvjetovima, 
kao mlada nevjestica prozirnim velom. I grančice i Usce 
i cvijeće, dapače i sama zemlja, kao da su bili žedni sun- 
čanih zraka, pa ih sada udišu punim dahom. Posvuda 
je mirno, tek se na vrhu kolibice posadio kos, te prebira 
pjesmicu svoje ljubavi. Zrak je čist, frižak, miriše po zemlji. 

U tom su se zatišju sastajali Katarina i Pavlić gotovo 
svaki dan, otkad se ono prvi put vidješe. U početku se 
tudjili jedno od drugoga, ali onda medju njima zavlada 
neko povjerljivo drugovanje, a da toga nisu pravo ni 
opažali. Jedno je drugome postalo i nehotice odgovorno 
za sve svoje čine, pa im je kasnije ta medjusobna odgo- 
vornost i prijala i trebala. 

Katarina se uputila pod mladu trešnju znajući, da 
će za čas biti ondje i Pavlić. Nešto se umorna činila toga 

jutra, kao da je probdjela noć. Odjenula se u sasvim usko 
svijetlo modro odijelo, kome su rukavi sezali sve do prstiju ; 
na plavu kosu metnula po običaju venecij anskome niz 
sitnoga bisera, što joj bila ostavila majka. Oni, što su je 
progonili, oteli su joj sve, ali toga niza nisu, jer ga je nosila 
uvijek kod sebe. 

Tako je sada sjedjela na oborenom komadu drveta, 
ruke sklopila u krilu, pa se zagledala. Čekajući tako stade 
razmišljati, kako ona sad ovdje provodi dane. Dolazilo 
joj uvijek na pamet, nije li uzalud ovdje. Prije se govorilo, 
da mletački poslanik polazi poslije Uskrsa s dvora kući. 
Hoće li proći kroz Zagreb, nije stalno znala. Pa ako pro- 
dje, hoće li je primiti, hoće li je saslušati? Ona zna, što 
treba reći, moliti, zapravo tražiti ; ali hoće li on nju moći, 
hoće li htjeti razumjeti? Sama je ta misao natjera u velik 
strah. Bože moj, od koliko je stvari zavisna njena buduć- 
nost ? ! 

Tada se najednom sjeti Pavlovih riječi, da ne će nikad 
dobiti Krka ; sjeti se njih, pa je nešto pograbi u grlu, 
šapne je, da je mislila, udušit će se. Oči joj se napuniše 
suzama, ona ih prekri rukama pa zaplaka gorko. 

Tek je čas tako sjedjela, kad je najednom netko 
blago pogladi po glavi : Pavlić se tiho dokrao do nje. Sav 
je u crno odjeven, zlatom urešen. Navrh bujne crne kose 
naherio talijansku kapicu od tamno crvena baršuna, a u 
uši zataknuo male zlatne kolute. 

Sagnu se do Katarine, pa je sažalno upita: 

— Zašto plačeš, gospo? 

Djevojka podigne velike oči pune suza, kao da moli, 
da je ne pita toga. 

— Tebi su dan i noć suze u očima. Reci, zašto 
plačeš? Život je dug, a za suze je još dosta vremena. 

— Ne ću, ne ću đa plačem. Koliko puta sama sebi 
rekoh : ne valja da plačem, ne koristi, a opet kad sam 
na samu, obuzmu me misli tako čudne, zapravo tako tužne, 
da moram plakati. 

Pavlić se primaknu Kati, skine kapu s glave, pa 
prodje rukom preko čela. Čudno mu je bilo pri duši. Neka 
ga je radost spopala, pa bi htio da cijeli svijet zagrli i 
izljubi. 

— Znaš, htjedoh ti reći, da ima i tome zapravo — 
lijeka, — prozbori u po glasa. 

Onda primi Katine ruke svojim rukama, pa ih gledaše 
dugo, dugo. Sjetio se, kako su te ruke uistinu njegovo 
vlasništvo, kako je to plijen otet od Turaka, kako je sva 
ta djevojka njegova. Htjede da joj to reče, ali se predo- 
misli, pa je zapita : 

Ne pitaš, koji je to lijek? 

Kata izvine svoje ruke iz ruku mladićevih, sklopi 
ih, pa se zagleda u zemlju, a on prignu rukom jednu granu 
punu bijelih cvjetova tako, da se Kata činila u onom 
zelenilu ovjenčana. 

Pavlu udari krv u glavu ; sada je razabrao, da ga 
je sudbina za na vijeke svezala s tom djevojkom, da mu je 
nju nagnala u ruke. Lagano prinese njene ruke svojim 
usnama : 

— Znaš li, koji je to lijek? 

— Ne znam. 

Djevojka je ćutjela udare svoga srca. Mladić pritisnu 
i opet njene ruke svome licu, pa joj šane posve tiho : 

— Da ne budeš sama, da imaš koga, koji je vječno, 
vječno uza te, koji te ne će nigda ostaviti, koji će i umrijeti 
s tobom ! 

Kata podigne glavu, otvori oči pa pogleda Pavla. 
U tom je pogledu bilo toliko nježna iznenadjenja, toliko 

slatke nade. Htjede da reče riječ, ali joj zapne u grlu. 
Obori oči, al ih i opet naglo podigne, zagleda se i opet u 
m ladića. Gledala bi ga i gledala uvijek, ćuteći, kako se 
njegova ruka krade njoj za vrat, kako je lako naslonila 
glavu na njegovo rame ; istom kad se nadjoše njegove usne 
posve blizu njezinima, ona se trgne. Pritajeni usklik ote 
joj se grudima: 

— Spasitelju moj ! — a usne im se sjediniše u prvi 
dugi cjelov. 

Dugo su, dugo tako sjedjeli, dok se napokon Kata 
ne makne, pa se priljubi Pavliću. 

— Moj Pavle! — reče i primi njegovu glavu medju 

svoje ruke. 

Mladi se banović nagnu opet prema njoj, pa je upita 
tiho : 

— Je li, Kato, sad ne ćeš više biti sama? Sad će te 
napokon ostaviti ona nesretna misao? 

— Da, da, ostavit će me, — promuca sretna djevojka. 

Najednom kao da je sva druga postala, provali bu- 
jica riječi iz djevojačkih grudi. 

— Nigda mi nije ljepše bilo, nigda ugodnije, nego 
što je sada uz tebe, vojno moj .... 

— Nigda? — upita Pavlić pa je pogleda okom napola 
zaljubljena mladića, a napola skrbna roditelja. 

— Ne, nigda, — prozbori ona pa skine s kose niz bi- 
sera, — vidiš, što su mi rekli, da ovo biserje, sitno biserje, 
što nosim uvijek uza se, donosi tugu i suze. Ne ću više da 
plačem, ne ću više da se žalostim .... 

— Ne donosi biserje tugu, nego se ti žalostiš, plačeš, 
jer si nezadovoljna. 

— Moji ljudi s mora, — poče opet Kata s uvjerenjem. 
— vjeruju u to. Ali znaš, — produlji stidljivo, — ja bih . . . 
Tada naglo zapne. 

— Reci, zašto si stala? . . . 

— .... ja ću ga tebi povjeriti, ne darovati, nego 
samo povjeriti. Darovat ti ga ne smijem, jer mi je jedina 
uspomena od pokojne majke, a ne ću ti ga pokloniti, jer 
ne bih rado, da se ti mjesto mene žalostiš. 

Kata poda biserje Pavliću, a on ga uze pa progovori 
s pola ozbiljnim a pola šaljivim glasom: 

— Ti se rješavaš toga nakita, baš kako bi se rado 
riješiti svoje tuge i žalosti, dušo moja. Ja ga uzimam, jer 
bih dao sve na svijetu, kad bih te mogao vidjeti uvijek tako 
vedra lica, vesele duše i mirnih očiju. 

I opet je privine na svoje grudi. 

— Ja sam tvoja, ja sam ti dužna, da budem tvoja, 
jer bez tebe bih bila dočekala smrt ili ropstvo, sramotno 
ropstvo još gore od smrti. 

Pavlić je pogleda pa se nasmiješi i progovori tiho: 

— Da, ti si moja, ali ne više plačnih očiju, tužna lica 
poniknute glave ; sada imam ja uzrok tvomu jadu kod 
sebe, pa ću ga držati, paziti na nj, a vratit ću ti ga pred 
oltarom božjim. 

— Bilo tako, da Bog da ! 

Zvono svetoga Marka, koje je javljalo poštovanim 
gradjanima Gornjega grada, da je odbilo podne, prene 
dvoje mladih iz slatkoga polusna. 

Ovaj put je banov sin odveo mladu u kuću Herendi- 
ćima. Gospodin Herendić i njegova bolja polovica, koja 
se nije mogla maknuti radi silne debljine, pozdraviše 
mladoga gospodina najuljudnije. Od onoga večera, kad je 
Pavlić Katu doveo od Save kući, nije se pokazao mladi 
gospodin, pa ga sada Herendić počasti čitavim govorom. 

— Magnifice domine, koja čast zamehe, prepokornoga 
slugu, — poče Herendić, poklonivši se duboko, — nismo 
imali još prilike^ da ti, gospodine, zahvalimo, što si oslo- 

bodio ovu visokoblagorodnu gospodjicu iz ruku nekršte- 
noga . • • • 

— Potari ga sveti križ ! — oglasi se visokim glasom 
gospa Herendićka, njišući se na svome stolcu, što je slu- 
žilo mjesto naklona. 

Pavlić već od svoga oca vičan, da brzo svrši sve stvari, 
ne trpeći duga otezanja, izjavi : 

— Eto, to vam je, dragi moji. Ja sam ovu blagorodnu 
gospodjicu Katarinu Franko panku oslobodio od turskoga 
ropstva, ali ne za vas, nego za gospodina Pavla Derenčina, 
koji će ovu djevicu doskora odvesti, da mu bude žena. 

Herendić nije znao, što da počne. Skoči Kati, pa joj 
uze ljubiti ruke, a njegova žena stala plakati krstiti se. 

Sa smiješkom na licu otme Pavlić Katu prerevnome 
ljubitelju, pa progovori : 

— Lijepa vam hvala na veselju i radosti, ali vas jedne 
molim. To, što sam vam sada kazao, neka ostane tajnom, 
a vi učinite tako, kao da niste nikad ništa čuli. Razumi- 
jete me ? 

— Razumijemo, razumijemo, tvoja milosti. Mi niti 
smo što čuli, niti vidjeli ; čuješ li, stara, niti čuli, niti vi- 
djeli. To je peccatum feminile, pa te moram specialiter 
na to upozoriti. 

— Dobro je, mužu moj, — zapiskuta debela gospoda- 
rica, — niti čuli, niti vidjeli. 

I dok su još mladi u malenoj sobici stajali, začuje se 
na vratima alka. Herendić otetura da otvori, a Pavlić i 
Kata odu u vrt pred vrata. 

— Službenica pokorna vašega gospodstva, — progo- 
vori gospo dj a Bužanićka, turajući se na mala vrata u sobu. 

Bog s vama, draga dušice moja. Lijepo je vrijeme ; 
prozbori gospo dja Herendićka mižući neprestano očima, 
ne bi li upozorila svoju gošću na one, što su u vrtu. 

— Ha, lijepo, lijepo, — odvrati Bužanićka, slegnuvši 
ramenima, gledajući u čudu čas debelu ženu, čas na vrata, 
koja su vodila u vrt. 

— A kako ste vi k nama došli, duša moja? — upita 
opet gospodarica, mašući rukom prema vratima. 

— Došla sam se oprostiti. Idem u Mičevec, — reče 
Bužanićka pa se podigne lagano na prstima i podje do 
vrtnih vrata. 

Tu spazi Katarinu i Pavlića, gdje sjede jedno uz drugo 
pa nešto šapuću. Bužanićka se okrene, obrve joj se jako 
podignu. Mala je usta zaokružila, kao da će zafićuknuti, 
a onda iz samoga opreza reče : 

— Uskrs je tu. Treba prigledati gospodarstvu, a znate, 
draga moja, da je sluga bez nadzora gori od neprijatelja, 
od živoga vraga. 

Kad je za četvrt sata gospa Bužanićka ostavila Fran- 
kopansku kuću, protre ruke, nasmije se u duši pa pomisli : 
u zgodniji čas nisam mogla doći, upravo fino. 

Gospa je Herendićka u to vrijeme pričala Kati, kako 
može svatko imati beskrajno povjerenje u nju i njezina 
muža, jer oni nisu nikad ništa izbrbljali. 

VIII. 

ko pete ure poslijepodne pokuca netko na 
vratima pazi-tornja, koji je stajao izvan 
vanjskoga zida modruškoga. Vratar se javi 
na drvenom gradskom prso branu i zapita 
jakim glasom: 

— Tko je božji? 

Neki suhonjavi čovjek crvenkaste kose, sitnih blije- 
dih brčića, koji je dosta nesigurno sjedio na svome konju, 
domahne rukom i reče : 

— Dobri prijatelji! Bog s vama! Možemo li ući? 
Imamo da govorimo s knezom Bernardinom, to jest nas 
šestorica. Ova žena, što je tu, ne pripada, razumije se, u 
naše kolo. 

Teški se visimost spusti preko duboke grabe. Lanci 
zazveknuše, a polovica se gvoždjem okovanih vrata otvori. 
Sad poskaču ona šestorica sa svojih konja, pa ih povedu 
u grad. Za njima udje i otrcana žena. 

— Molim vas, predajte mi vaše oružje, — gradski će 
vratar onoj šestorici. 

— Evo, izvoli. Dvije kratke puške, jedna partisana, 
dva duga koplja, ovo su najstarija koplja u Senju, onda 
četiri noža i još jedan, pet, onda ti, kovaču, ti imaš sjekiru. 
Tako, to bi bilo sve. 

Vratar su i stražar na vratima čudno gledali tu zbirku 
prastaroga oružja, čudno su gledali i čvrste konje, koji su 
bili kao stvoreni, da vuku težak teret, a nikako da nose 
sitne jahačiće, a najčudnije su gledali same jahače, koji 
su bili stisnuti, kao nekud izažeti. Držali se svi zajedno i 
plašljivo, a ogledali se sve dotle, dok se ne javi na vratima 
kućice gradski kaštelan. 

— Bože moj, vi tražite kneza Bernardina. Mislite li, 
da će on doći, da će se nakloniti pa reći : Izvolite, gospodo, 
ja sam pripravan, velika mi je čast, osobito me veseli, 
kojemu sretnomu slučaju imam da zahvalim! — A onda 
doda oštrim glasom : Ajte, ajte gore. Ne znamo, hoćemo 
li vas primiti. 

Starac je kaštelan bio malen, širok čovjek. Prosjeda 
mu kosa i brada neuredno stršile na sve strane, mali ši- 
roki nos, jake obrve, sitne ugodne sive oči podavale su u 
prvi mah tomu čovjeku neku ratobornu vanjštinu. Ali 
oni, koji su ga dulje poznavali, znali su, da silno viče, a da 
je dobra duša. Zvao se Rok Štiglić. Bio je odnekale kraj 

Bakra, a sam je govorio, da cijeni kneza Bernardina isto 
toliko, koliko i svoga patrona svetoga Roka. 

_ ja sam Rok Štiglić. Moj je patron sveti Rok, a 
o-ospodar knez Bernardin. Poslije svete Trojice i Bogoro- 
dice dolaze ova dvojica, moj patron i moj knez. 

Rok je Štiglić bio u ostalom najvjerniji sluga kneza 
Bernardina, te je sam knez Roka pazio i nije se ništa dogo- 
dilo, a da Rok za to ne bi znao. 

Ona šestorica krenu sada posred kuća u podgradju u 

sam grad. 

Začuvši Bernardin, da dolazi pred njega poslanstvo 
grada Senja, začudi se, ali im dopusti, da dodju. Kad su 
stupili preda nj, premjeri ih okom Benardin, te samo 
lagan smiješak preleti za čas njegovim licem, a onda za- 
pita uljudno : 

— Čime mogu da vam poslužim, vrijedni gradjani? 

Sva su šestorica stajali tik do vrata, kao da ih je netko 
nagnao, da udju. „Granparola” se napokon odluči, porav- 
na svoju crvenkastu kosu, stupi dva velika koraka naprijed, 
nakloni se duboko, pa se ljudski iskašlja: 

— Magnifice domine kneže, — htjedoh reći, senjski 
kneže. Već je tomu gotovo deset godina, što smo nesamo 
mi, nego i svi drugi gradjani vele štovanoga našega grada 
Senja oteti tvome žezlu, tvojoj brizi i tvojoj — kako da 
kažem — njezi. Da. Oteti smo bez zakona i bez pravde 
od onoga, koji ne poznaje zakona i pravice. Sam Bog i 
Bogorodica, čast im i dika budi, znadu, — kako znadu sve 
— da smo mi siromasi pod tudjim jarmom, da teško slu- 
žimo svaki danji tvrdi krušac, vlastitim ga suzama mek- 
šajući .... 

Tu pokuša Granparola, ne bi li istisnuo koju suzu, 
dok se je Baldo, senjski kovač, za njegovim ledjima silno 
useknuo. Granparola se nenadano okrene, ali onda nastavi : 

— Da. Što sam ono rekao, s dopuštenjem vaše vele- 
možnosti. Aha. Tužni krušac mi našim suzama mekšamo, 
ribicu, koju ulovimo, skrivamo od straha pred Vene- 
cijom .... 

Tu se Granparola ogleda, nije li koji Venecijanac 
u sobi. 

— Bome, tužno se živi, ali ne može se dalje tako. 
Vjera i Bog, trpjeli smo mnogo, a mnogo i pretrpjeli — 
ali više ne može tako da bude. Molim stoga tvoju vele- 
možnost, gospodine senjski kneže, da ti svoje žezlo, 
naslijedjeno od otaca tvojih, od djedova i pradjedova 
tvojih, opet primiš, da nama svima, a poglavito gradu 
Senju, prikloniš svoju brigu, ili — kako da kažem — njegu. 
Već je deset godina tomu, što smo mi gradjani vele slav- 
noga grada Senja .... 

Granparola bi bio tu počeo opet ispočetka svoj govor, 
da ga nije prekinuo knez. 

— Draga moja gospodo, — poče on, — sučući brk, 
da mu se ne opazi smiješak, — to je sve lijepo. Ja vam od 
srca zahvaljujem na povjerenju, koje mi iskazujete vi a 
i drugi gradjani senjski. Je li? 

— Svakako. Mi smo samo odaslanstvo. 

— Dobro. Ali kako da ja primim to svoje žezlo opet, 
kako da ja zavladam u Senju? Kako vi to sebi zamišljate? 

Granparola se nasmije pa digne kažiprst : 

— Ja, tvoja velemožnots neka izvoli sakupiti nešto 
vojske, pa neka lijepo tiho osvane pod senjskim zidinama, 
mi ćemo otvoriti vrata i onda .... 

Bernardin se nasmjehne jednostavnomu prikazivanju 
senjskoga gradjanina. 

— A mislite li vi, ili znate li možda, da kraljevski 
kapetan ne će imati jake vojske, ili da pred gradom ne 
stoji koja ladja mletačka? Dajte, gospodo, promislite 

još jednom, jer ja ne znam, bi li vam drago bilo, da ja 
s istoka udarim na Senj, a Venecija da ga sa zapada brani. 
Najgore je onda onomu, koji je u sredini. 

Granparola se i njegovi drugovi uskomešaju. Do sada 
su stajali, kao prikovani, ali sada, gdje im je Bernardin spo- 
menuo, kako je najgore onomu u sredini, nastane medju 
njima neko neugodno micanje. 

— Znate što, — produlji Bernardin, — ja vam ne ću 
danas dati odgovora. Prespavajte vi dobro svoju molbu, 
a ja ću promisliti dobro svoju odluku, pa ćemo se sutra 
o tome opet razgovarati. Do onda vi ste moji gosti, moj 
će se dvorski pobrinuti za vas. 

S tim riječima stupi Bernardin na vrata. Sva se še- 
storica duboko poklone. Knez htjede pozvati dvorskoga, 
ali na svoje najveće čudo začu oštar krič iz dvorišta. 

Ja hoću, ja moram govoriti s knezom. 

Matko, tko je to? — pozove Bernardin. 

Jedna žena. Ali takova ne može gore. 

— Moram, moram. Vežite mi ruke, ako me se bojite, 
ali ja moram da govorim s knezom. 

— Pusti je ; a za ovu gospodu pobrini se, moji su gosti. 

— Hvala, hvala. 

Na širokom se stubištu javi žena, poderana, rastrgana 
do zla Boga. Noge joj bijahu ranjene na bezbroj mjesta, 
kao da je išla čitave sate po trnju; usopljena, da je jedva 
m °gla govoriti, više se je vukla uza stubište, nego li ho- 
dala* Došavši na vrh, ispruži ruku, upre kažiprst u Ber- 
nardina, pa reče drhtavim glasom: 

— Jesi li ti gospodin Bernardin, ti? 

— Da, ja sam. Što ćeš, ženo? 

Imam, da ti kažem nekoliko riječi. Hvala ti, što 

si me primio. Nije meni na korist, nego tebi i svima . . ., 
ali 

Žena se stane ogledavati na senjske gradjane, onda se 
nagne Bernardinu, pa mu tiho, posve tiho prišane : 

— Ovima nisi ništa obećao, je li? 

— Nisam ; zašto pitaš ? 

— Reći ću ti sve, ali na samu. 

— Ajte, gospodo, — otpravi knez poslanstvo ; — je- 
dite i pijte, umorni ste od puta. 

— Hvala, tvojoj magnificenciji, — odvrati Granpa- 
rola, pa se duboko pokloni. 

Sva šestorica brzo sidjoše, a Bernardin odvede onu 
ženu u svoju sobu. 


— Ha, Bog s nama, kakova je ono žena, kako je otr- 
cana, kako joj visi na sve strane crna kosa, — započe 
kovač Baldo, ali mu Granparola odmah prekine riječ: 

— Ništa, ništa. O tom se ne govori, nego o onom, što 
je nama rekao knez. Ako mi budemo u sredini, pa ako na 
nas stanu padati bombarde? 

Sva se šestorica pokunjiše, jer nije šala, da oni budu 
izmedju napadača i branitelja. Tiho su se razgovarali 
neko vrijeme i ogledavali se po kući, u koju ih uvede dvorski 
Matko. 

Bila je ta kuća uz vanjski zid, a posve blizu ulazu u 
grad. U sobi je samoj bio golem stol, za njim klupa i sto- 
lice, a u kutu velika peć. Tri su stube vodile u drugu sobu, 
u kojoj je jedno osam slamnjača ležalo, da primi goste. 

Medjutim probudi znaličnost šestorice gradjana senj- 
skih sasvim nova stvar. Rok naime uvede nepoznata fratra, 
pa ga pogosti jednako, kao i njih. 

Uz put prišapne Rok gradjanima: 

— Sinjski fratar dolazi kao poklonik sa proštenja, sa 
brda svetoga Martina. 


Medjutim se približi fratar, ponizno se nakloni, sklopi 

ruke na prsima, pa rekne tiho : 

— Hvaljen Isus i Marija ! 

A ona šestorica odvratile jednoglasno: 

_ U vijeke hvaljen ! 

Bili su pobožni ljudi, a bili su i silno radoznali, tko je 

taj fratar i što je novo donio. 

Brdo je svetoga Martina bilo daleko, bio je to samo- 
stan, poznat po jednom i drugom kraljevstvu, a baš se je 
sada u onim stranama zadržavao dvor. Dobri su građjani 
tek izdaleka čuli pripovijedati o tom brdu, o samostanu i 
o njegovoj sili i slavi, a sad eto čovjeka, koji je bio ondje. 

Fratar se prekrsti i sjede ; nešto pomodrilu desnicu 
zaveže pomnjivo rupcem. Vidjelo se, da mu je ruka modra 
nad prstima i po čitavom laktu. 

Granparola nije mogao dočekati, da govori s fratrom. 

— Tvoja časnost ili . . ., — pri tom stane, jer nije znao, 
kako da kaže fratru, a onda nastavi : 

— Imaš boli u ruci ? Rekli su mi, da je dobro metnuti 
ruku u vodu i ocat, da prodju boli. 

— Hvala ti lijepa, — reče fratar, pa se ponizno na- 
kloni, ustavši malo. 

- A, putuješ iz daleka, oče? . . . 

— Otac Tadija. 

— Oče Tadija, putuješ iz daleka? — zapita ponovo 
Granparola, izgovarajući s ponosom njegovo ime. 

— Putujem, gospodine, putujem sa brda svetoga 
Martina. Zavjetovao sam se prevaliti pješice čitavi put 
radi boli u lijevoj ruci. Lani sam, kakogod sam pisar, to jest 
scribonius frater, zašao u borbu s Turcima, pa sam dobio 
po lijevoj ruci. Zavjetovao sam se ; na sam blagdan Obre- 
zovanja krenuh iz Sinja i dobro je išlo do Svete gore. 
Onda se stanem žuriti natrag, ali eto ispod Zagreba padoh 

tako nespretno, da mi je sada desna ruka sasvim bez 
pomoći. 

— Da, negda su za to upotrebljavali medvjedju mast, 
ali sada upotrebljavaju običnu krmeću ; bit će dobra, 
samo je teško uzimati, jer . . . 

— Nemoj ti, ne ; ti znaš zube liječiti, ali to ostavi, 
zakrči Granparola kovaču riječ. 

— Ne pravdajte se, molim. Ja imam rubac sa slikom 
svetoga Anselma iz Reggia, to će pomoći. 

Granparola htjede da odgovori, kad se najednom otvore 
vrata, a na njima se pojavi Matko. 

— Molim te — pozove Granparolu oštrom riječi 
dodji odmah i ti i tvoji drugovi na grad. 

— Evo nas, — odvrati Granparola, a onda se okrenu 
svojima : 

— Hajd, idemo na grad. Valjda nas zove knez. 

I ne pogledaše fratra, nego se kao krdo ovaca brzo 
spremiše na grad. 

Fratar osta sam. Mirno se osvrne na sve strane, 
osovi glavu, onda se digne i podje žurno na vrata, otvori 
ih i poviri napolje. Mjesec je tek izlazio daleko na istoku. 
Mogla je biti negdje sedma, možda po sata više. Samo 
se po sjenama vidjele kućice pod gradom unutar čvrstoga 
zida, a razabirali se i jaki tornjevi na nutarnjem zidu. 
Visoko nad podgradjem dizao se modruški grad. 

Tek čas pogleda fratar napolje, onda primi ključa- 
nicu, pa zakrene omašnim ključem amo tamo. Izvadi 
tada ključ, zatakne u ključanicu sitni čavlić i pokuša 
zatim, dade li se ključanica zatvoriti. Čavao se zabio 
na stranu u ključanicu, a fratar se zadovoljno na- 
smiješi, pa sjede opet na svoje mjesto. Na mahove se 
Ogledavao po sobi, pa stao čekati, jer ga je osobito za- 


nimalo, zašto je knez Bernardin dao zvati ove ljude 
k sebi pod noć, u tako kasno doba. 

Nakon jedno četvrt sata udjoše svi šuteći. Sjednu 
kao i prije, pa stanu šaputati medju sobom. Vidjelo se, 
da su na pola dobre volje, a na pola zabrinuti. 

. — Napokon, možda je to pošten fratar, — prošapće 
Granparola; da, iz Sinja je, bit će naš. 

Odmah ne pitajući ni koga prozbori fratru*. 

— A kako vi dolje, onamo, kod vas kod kuće, živite 
s republikom? ' , 

— Jednako kao i s Turcima. 

— Ha, jesam li pogodio ! — usklikne Granparola, 
pa pogleda slavodobitno svoje sugradjane. 

— Dakle ti živiš s republikom kao i s Turčinom, 
a ni s jednim, ni s drugim baš bratski? 

— Ne, bratski, ne, — odvrati fratar kratko, pa po- 
gleda svoju desnicu. 

— Vidiš ; zato smo mi ovdje, da molimo našega 
senjskoga kneza Bernardina, neka dodje da uzme i opet 
Senj, neka potjera kraljevskoga kapetana na jednu, a 
republiku na drugu stranu, pa neka vlada sam. 

Pravo je, jer mi se čini, da je bio nekad Senj nje- 
gov, — odvrati fratar. 

Hej, gdje je taj mladić? — ozove se najednom 
kovač, pa ustane i viknu na vrata. 

— Evo, evo, hoćeš li štogod? — upita mladić, koji 
je nosio jelo. 

— Što je ovo? Kakovo je ovo vino, kojim nas časti 
gospodin knez? 

— To je ozaljsko. 

— Dobro. Na tome lijepa hvala. Ali čuj ti, momčiću, 
ima li ovdje i kakvo drugo za gospodska grla i za dobar 

groš ? 


— Ima, ima, — nasmiješi se momak, — - ima domaći 
Vino dolac, za dobru novu mjeru dva kraljevska pensa. 

— Tako, dobro je. Evo ti jedan mali cekin, pa ti za 
taj novac nosi, dok se ne istroši. 

Momčić zadovoljan strese ramenima, pa ode. 

Za čas javi se na vratima Rok, pa poče raspore dji- 
vati goste za noćište. 

— Vas ćete šestorica onamo više kroz ona vrata 
u susjednu sobu, a časni će otac ostati ovdje. Tu u kut 
mu metnite slamnjaču ; tako. 

Starac se je očito veselio, što je kneževo noćište danas 
tako oživljelo. 

Neka reče tko, što hoće, ali Modruši su nama 
mili, a i najsigurniji. Eto na. Tu možete za zidom mirno 
počivati, a da nema kneza, Bog zna, gdje bismo bili. 

U taj čas donese momčić na ledjima omašan zem- 
ljeni vrč. 

— Evo, — reče uzdahnuvši, kad ga je postavio na stol. 

U manji vrč ; tko će to dizati? — zapovjedi kovač. 

— Ajde s nama vrčić vina, — pozva Granparola 
Roka, — danas smo dobre volje. 

— Ajde. A zašto ste dobre volje? — upita Rok, 
doturavši malu stolicu do stola. 

— A, imamo dovoljno razloga, — mignu Granpa- 
rola, i stavi kažiprst pred usta. 

Mrki kovač natoči vrčić vina, pa reče : 

Bog neka dade dobro knezu i neka čuva nas i 
naš grad. 

Da Bog da, bilo tako ! — rekoše svi, paiskapiše vrčeve. 

Granparola htjede da natoči fratru, ali časni otac 
odbije čašu, govoreći: 

Vrlo rado, ali ne smijem, — veže me zavjet. 

Onda svi ušutiše. 


— Ako ima razloga veselju, neka bude veselo, neka 
se pije, — progovori stari Rok. 

— Hej, ima razloga veselju, nego, dapače, osobita, 
zna § _ no dakle pred časnim ocem mogu da govorim, 
on je naš čovjek, on voli republiku kao Turčina. On je 
to .sam rekao, a to su zgodne riječi. Govori kao knjiga 
— i to, con permesso — tiskana. 

— Ali nemoj, brate — javi se fratar. 

Medjutim mu Granparola ne dade do riječi, već počne 
pojačanim glasom : 

— - Mi smo ovdje, da svjetujemo našega senjskoga 
kneza 

— Bog ga živi ! — javi se netko. 

— Rekao sam senjskomu knezu, da je sada najbolje 
vrijeme, da oduzme Senj komegod, a to je, ljudi moji, 
i knez danas saslušao. 

— Živio knez i njegova familija ! 

Malo im je pomalo udarao u glavu Vino dolac. Se- 
nj ani su najviše stradali, a onda i Rok. Jedini je fratar 
ostao miran. Čuo je, da knez ide s vojskom na Senj, a 
to kao da mu je bilo dosta. Prekrsti se, okrene se u kut 
i stane moliti. Drugi su to opazili, pa se smirili na čas. 

Onda se fratar pokloni cijelomu društvu, pa se s teškom 
mukom pruži na slamnjaču u kutu. 

— Čuješ, gospodine fratre, da li to tebe smeta, 
ako mi ovdje malo razgovaramo, — ha? 

N — Ne, molim vas, ni najmanje, — odvrati fratar 
kovaču, pa se okrene i zaspi lagano. 

Vrčić se redao za vrčićem, govor za govorom. 

— Znaš, reći ću ti, jer si pouzdan čovjek, — iz- 
lanu napokon Granparola Roku. 

— Ja sam pouzdan, to znadu svi. Neka koji ustane, 
pa kaže, da ja nisam pouzdan, ja ću ga . . . 


— I tako dalje — zakrči mu riječ Granparola — ja 
ću ti nešto reći. Doskora ćete u boj — u boj, velim ti. 

— Dakle u boj, razumije se, na Turčina, — reče 
Rok, kao da se razgovara sam sa sobom. 

— Ne, ne ; to je posve krivo ; u boj na . . . kako 
se kaže ... na . . . 

— Pa na Turčina, — odvrati Rok, — pa na koga ćeš? 
Na velikoga mogula, cara Indijaca i Mongola? 


— Ne, nego . . . nego . . . 

— Ha, pa čuj, na Senj, — prekine ih kovač. 

— Ne na Senj, jer smo mi Senjani, nego . . . nego . . . 
za Senj .... 

— Na Senj ! — kovač osta pri svojem. 

— A kako ćete vi na Senj za Senj ? — upita Rok 
pospano* 

— Eto, došli smo od mora k našemu gospodinu 
knezu, da vidi, da će Senj ostati njegov, dok bude kapi 
krvi, kako se veli, u našim žilama, i dok bude jedna 
duša kucala i težila za njim. 

Rok mu htjede prigovoriti, ali Granparola produlji: 

— Čekaj ti, onda smo ti mi došli amo u Senj, ne, 
u Modruše, i onda smo mu rekli — a on, ne znaš kakav 
je, nego nam veli, da čekamo tu do sutra. Koga vraga, 
mislim ja, pa odem odavle gore i — dragi moj. On 
ti nas primi, pokloni se nama, veli, da je ushićen, da 
mu je vrlo drago . . . 

— A što klopoćeš, Granparola ? Ništa nije rekao, 
nego: — Sutra ajte u Senj, pa recite vašim ljudima, 
da ću doći s vojskom za osam dana, ali držite to tajno 
pred drugima. Eto, to je rekao, i ništa više. 

Kovač je očito više mogao da podnese, nego Gran- 
parola. 


Davno je bila prošla jedanaesta. U kućici, u kojoj 
su noćili gosti, svuda je tiho. Čulo se samo hrkanje one 
šestorice, koje je od časa do časa prekidao nečiji ne- 
jasni govor, ali se nije moglo razabrati, tko govori. Gusta 
se tmica prostirala objema sobama, jer kućica nije imala 
prozora. 

Najednom pane mjesečeva zraka kroz sasvim lako 
pritvorena vrata. Samo čas ostane tako, onda se i opet 
vrata zatvore, ali posve tiho. Fratar je stajao pred kućom 
pod vedrim nebom, a onda podje za ugao, pa se sakrije 
u tminu. 

— Vrag odnio mjesec ! — pomisli. 

Sjajan je mjesec s punim kolutom svojim rasvijetlio 
maleni gradić, što se spuštao prema jugu, opasan ši- 
rokim, prilično niskim zidom. Upravo nad noćištem fra- 
trovim, a blizu ulaza dizao se grad sa četiri četvero- 
uglate kule i jednom okruglom, novom, koju su sazidali 
onda, kad su se počele upotrebljavati lumbarde i topovi. 
Nad gradom se je visio četverokutni toranj, prekrit 
drvenim pločicama, u kojem su stražarili dan i noć. Pod 
gradom se pružao niski ali omašni dvor biskupa krbav- 
skih, koji su stanovali već jedno trideset godina u Modru- 
šima. Iza dvora biskupskoga, na samom gradskom platnu, 
dizala se crkva sv. Marije, koja se je prije, nego što je 
postala stolnom, zvala crkvom Markovom. Nije se ni 
pravo znalo, kad je sazidana, tek velika rebra, mali 
odrezani toranj i dugi gotski prozori pokazivahu, da nije 
od jučer. Jedno trideset manjih i većih kuća nanizalo 
se prema jugu bez ikako va reda. A posred njih se popela 
još četiri tornja; to su crkve modruške. Dvoja su vrata 
vodila u utvrdjeno mjesto, jedna s juga, gdje je bio 
kaštelanom Rok, a druga sa sjevera iznad gradskih vr- 
tova, koja se nisu otvarala gotovo nikad. 

Fratar se ogleda, pričeka malo, a onda se primakne 
gradskom zidu u sjeni kuće. Čekao je dosta dugo, a kad 
vidje, da nema straže, metne ruke u dvije, tri šupljine 
u zidu, pa se poput mačke uspne na nj. Ali došavši gore 
legne tako, da nije nitko mogao pomisliti, da tu leži 
živ čovjek. S druge strane zida bijaše posve tamno. 
Fratar uze pipati i napipa kamečak, pa ga baci dolje. 
Časak, dva, a tada pade kamečak. 

— Tu je dosta strmo, — pomisli, — i ne bi bilo 
dobro, da podjemo gore tim putem. 

Spusti se sa zida do kuće, ali odmah legne, pa se 
stisne, jer je na cesti čuo korake. Gotovo nije disao. La- 
ganim korakom bližala se noćna straža ; stražar nije 
zapalio svjetiljke, jer je svijetlila mjesečina, ali je zato 
objema rukama zgrabio omašnu sjekiru, pa je naslonio 
na rame i obilazio mjestom. 

To je treća ophodnja, mora dakle, da je prošla dva- 
naesta. Mjesec se zakrije za čas za malen oblačić. Tek 
kad je fratar čuo, kako su vrata stražarnice pod gradom 
zaškrinula, a onda se zatvorila, izadje iz tame. Držeći 
se sjeverne strane kuća, upravo koliko je samo mogao, 
dočepa se suprotnoga zida, koji je bio udaljen kojih 
trista koračaja. Tu se začudi. Zid porušen, a izvana se 
moglo sasvim lako u mjesto. 

— Divno, Boga mi ! — pomisli, pa stane. 

Čekao je, jer je sva prilika, da su tu ponamjestili 
stražare. Prodje gotovo četvrt sata, kad se opet maknu. 

— Da vidimo, koliko je toga, — pomisli i uze stu- 
pati polako niz otvoren zid. Nabroji trideset i šest ko- 
račaja. 

— Teško će to učiniti za osam dana. Nama je posao 
lakši, nego što se čini. Ajdmo ! 

Lagano se opet dovuče do kućice, pobere svoju halju 
pa zadje u sobu. 

Još se sve jednako čulo oštro hrkanje. 

vf ♦ 

Rano je bilo, kad su ustali Senjani, mamurni do 
zla Boga. Fratar je već založio pa se praštao. 

— Ajde s nama, — prozbori Gran parola, — idemo 
svi zajedno. 

— Hvala. Ja ću do senjskoga puta s vama, a onda 
ću kopnom na jug. Ne bih rado, da me prevozi kakva 
venecijanska barka. Nemam novaca, da platim, pa mi 
ne bi bilo ugodno moliti od koga prevoz, a i ne slaže 
se s mojim zavjetom. 

— Izruči knezu našu zahvalu, a ti ostani zdrav. 

Tim se riječima oprostio Granparola i druga petorica 
od Roka. Kojih trista koračaja od vrata stade ih ostavljati. 
Kroz mjesto su jahali, a pratio ih fratar. 

— Bog, zbogom, oče, sretno pošao i ruka ti ozdra- 
vila što prije. 

— Bog ! Božji vas blagoslov pratio, — odvrati fratar, 
pa počne gledati za čudnim jahačima. 

Kad ga nisu mogli više vidjeti, onda skrene s puta 
na desno ; kroz drač se i grmlje probi iza dobra po sata 
do jedne zapuštene hlijevi. 

— Jesi još tu? — zapita, pa se nasmije, kad vidje 
konjića pred praznim jaslama. — Dragi Bog je dobar, kad 
te noćas nisu izjeli vuci. — Onda zajaše konjića, pa obrne 
putem na sjever. 


IX. 


agreb je opet čekao novoga gosta, koga je 
trebalo po kraljevoj zapovijesti lijepo primiti. 
Dolazio je s kraljevskoga dvora poslanik slavne 
republike venecijanske, Francesco Dandolo. — 
Sjajna je republika razumjela u doba, kad su joj države 
na dalekom zapadu počele malo po malo otimati pre- 
vlast na moru, stjecati na drugoj strani. Gospodin je 
poslanik boravio u Stolnom Biogradu i na Hradčanima, 
pa je znao predobiti velikaše, a onda i kralja. Njegove 
su se sve želje po nalogu velikoga vijeća skupile oko 
toga, da postigne od kralja posjedovni list za otok Krk. 
Nije se to medjutim dalo raditi očito, već bi poslanik 
predlagao ovo ili ono, govorio o trgovačkim ladjama, o 
slobodi plovidbe u dalmatinskim vodama, molio plovidbu 
kroz Maltempo i koješto drugo ; a gospoda su, zaslijepljena 
slatkim i glatkim riječima poslanikovim, sjajnim darovima 
i teškim novcem slavne republike, sve dopuštala vrijednome 
poslaniku.^ On je medjutim spleo stvar tako, a nije ni teško 
bilo, da s8 otoci, koji još nisu bili mletački, postali mle- 
tački. Samo za Krk rekoše, da ne znaju, što će biti, jer 
ima na nj pravo jedna zakonska baštinica kneza Ivana 
mladjega, a to je Katarina Frankopanka. Istina je, da po 
rodu Maurocena, a toga je roda bila žena Ivanova, pripada 
sada Krk Veneciji. Ipak treba svakako zapitati baštinicu, 
kada se radi o formalnoj priznaji, premda je Krk de facto 
bio već jedanaest godina u vlasti venecijanskoj. 

Velikaši spomenuše još i to, da ima priličan broj 
rodjaka Ivanovih, koji drže svojim pravom, da naslijede 
iza Ivana otok Krk. Bili su tu : Mihajlo Slunjski, Nikola 
Tržački, pa lijepi Anž Brinjski, a prije svih knez Bernardin 
Modruški, koji je to pravo odlučno zahtijevao. Ti ljudi 
nisu bili nakani Krk ni za što na svijetu predati. Stoga je 
teška bila zadaća poslanika, koji je morao de jure pridru- 
žiti Krk Veneciji, ali mirnim putem. Rekoše mu na dvoru, 
neka pohodi Zagreb ili Senj, jer će mu tamo znati više 
kazati ; neka se pogodi sam s onom gospodom, jer se 
dvor i dvorski ljudi i dvorske zapovijedi nisu rado slu- 
šale u Hrvatskoj od smrti kralja Matijaša. Plemiće je 
hrvatske onoga vremena bila ljuto pritisnula vlada Matije 
Korvina, a sada je za Vladislava Jagjelovca tako popustila, 
da je sva vlast bila zapravo u rukama nesložnih plemića, 
te je kralj ne znajući, kako da sebi pomogne, imenovao 
banom Derenčina, koji je još od vlade kralja Matijaša 
bio poznat kao odlučan i oštar čovjek. 

Preporučili su dakle poslanika Derenčinu, i poslanik 
je bio najavljen kod bana. 

Zagreb je dočekao poslanika, kako treba. Sastala se 
gospoda hrvatska, a došao u Zagreb i sam herceg Ivan 
Korvin s velikom pratnjom. On je putovao, kako je 
dolikovalo njegovu bogatstvu; ta bio je najveći gospodin 
i prvak u kraljevstvu. Kakogod je imao svu silu imanja, 
ipak je naj volio stanovati u Krapini, a družio se s lepo- 
glavskim fratrima. Ni mrve sličan svome ocu, bio je plav ; 
rijetku je kosu češljao uz čelo, svijetle su modre, oči imale 
u sebi nešto poljačko. Fini nos, tanani brci, sve je to 
odavalo više slavensku nego ikoju drugu krv. U općenju 
bio je blag. Knjige su ga zanimale stoput više nego oružje ; 
odrastao je u znamenitoj knjižnici svoga oca. Jedno su 
vrijeme kraljevi ljudi sve, što su oteli hrvatskim velika- 

šima, pripajali vlasništvu Ivanovu, ali on toga nije znao 
pa i nije mario za to. To se je vidjelo i onda, kad mu je 
umro otac ; ni sitnice nije učinio za se, ni duše nije 
predobio za se, tek što su njegovi vjerni htjeli, da ga 
izaberu kraljem. Ostaše medjutim u manjini i protjerani 
od ugarskih pristalica kralja Vladislava ispričaše se her- 
cegu Ivanu, a taj im odvrati spokojno : 

— Ostanite mirni. I Vladislav će biti dobar kralj. 

Ivanu ne bi bilo palo ni na kraj pameti, da se pokaže 
u Zagrebu, kad je venecijanski poslanik ovdje osvanuo. 
Ali nije imao mira od žene Bea trice, kćeri Bernardinove, 
te je valjalo doći sa čitavom pratnjom u Zagreb, u kuću 
nasuprot kraljevskomu dvoru. Beatrica je bila čista Ta- 
lijanka po babi Isoti d* Este, a još više po majci Lujzi 
Aragonskoj. Zadržala je doduše vanjštinu, a kadikad i 
ponašanje slavensko, ali je posve izgubila znameniti fran- 
kopanski mir. Od časa do časa potekla bi bujica riječi 
iz njezinih usta, oduševila bi se naglo, a kad je koga 
zamrzila, nije mu praštala. Što je bilo lijepo, činilo joj 
se uzvišenim, a što je nelijepo, držala je gadnim. Bila 
je uostalom prepredena kćerka sunčanoga juga, dosta 
jaka, da se pograbi u koštac s lukavim poslanikom re- 
publike svetoga Marka. Ona je htjela, pa su došli u 
Zagreb. 

Bilo je tu i druge gospode i velikaša. Došao i silni 
prior vranski Bartol Berislavić, krvni neprijatelj biskupa 
Osvalda Tuza, čovjek za glavu viši od svakoga, a krupan 
i jak kao hrast. Mnogo je bilo kojekakvih plemića, samo 
ni jednoga Frankopana, ni Slunjskoga, ni Cetinskoga ni 
Tržačkoga pi Brinjskoga — a ni Modruškoga. Govorilo 
se pače, da su Anž Brinjski i Bernardin Modruški učinili 
mii i savez, kakogod su prije nesložni bili; bila je to i 
istina. 

Sve je to bilo na okupu, da dočeka poslanika, kadno 
prispije i Karlo Krbavski sa svojom ženom kao neki 
,,memento mori”. Nije ni u snu pomišljao, da dočeka 
poslanika, nego je došao k banu zaklinjući ga, neka mu 
dade pomoći ili neka je sam vodi, jer će mu Turci sve oteti. 
Komić je još jedini grad, koji je siguran, sve drugo stoji 
Turčinu na udaru, a što je najgore, nema nigdje ni duše. 
Malobrojno se pučanstvo razletjelo od straha pred Turčinom 
na sve strane, pa je ostavilo kuće i polja pusta i prazna. 

Ban se mrgodio, ali je obećao, da će, čim uzmogne, 
s izabranom četom poći u Krbavu i protjerati Turke. 
Njemu je to bilo još neugodnije, što su tu istu jadikovku 
izjadali Kobasići sa bosanske granice i Perušić, koji je 
imao pogranična imanja Krbavi. 

Ovaj se put krbavski knez nije dao otpraviti : 

— Ostat ću ovdje, dok ne minu te svečanosti s po- 
slanikom, možda će me onda ban saslušati. 

Sam je sa sinom otišao prijatelju kanoniku Mikcu, 
a žena mu se nastanila u franko panskoj kući u Gornjem 
gradu. 


Poslanik je došao kasno na večer, ali su ga dočekali 
lijepo svi, pa je Derenčin sa smiješkom spomenuo Or- 
šiću, kakova je razlika izmedju toga dočeka i onoga 
njegova. Poslanik je odsjeo u kraljevskoj palači, gdje su 
hercegovi ljudi sve priredili. 

Najviše se je poslanik oslanjao na bana Derenčina, 
te je dugo u noć s njim vijećao. 

Ban se umoran vrati kući. Kad je Srednjom ulicom 
sa svoja dva stražara od crne čete dolazio kući, začudi 
se, kad ga na vratima dočeka dvorski i kad* iza njega 
opazi čovjeka svega u blatu i prahu. 

— Što je, tko je to? — upita ban mrko. 

— Jedan, koji veli, da mora još danas govoriti s banom. 

— Nek pristupi ! — okosi se ban, skidajući kapu 
s glave. 

K banu pristupi čovjek poderan i zamazan tako, da 
ga nitko ne bi bio prepoznao. 

— Dolazim, svijetli bane, sa Modruša, — poče, pa 
stane, kao da mu je nestalo daha. 

— Pa šta onda ? — zapita ban nešto umiren, a nešto 
radoznao. 

— Sa dvora kneza Bernardina. 

— Što nam poručuje gospodar Modruški? 

— Ne poručuje ništa. Ja sam noćio u Modr ušima, 
pa sam na ove svoje oči vidio i na ove svoje psi čuo, 
da će za manje od osam dana knez Bernardin podsjesti 
Senj, i da su gradjani poslali odaslanstvo, koje je kneza 
molilo, neka dodje na Senj. 

— Vraga, baš sada ! — smrska ban ispod brkova. 

Pane mu na pamet kraljeva poruka, da dočeka posla- 
nika, da mu bude u svem na ruku, da pripazi, da ne 
dodje ni do kakova sudara izmedju njega i hrvatskoga 
plemstva. Toga svega nije mogao ostaviti Janku Botu, 
šutljivcu ne od pune glave, već od oskudice misli. 

— A to si ti vidio? 

— Da. Evo, ove moje oči ; imao sam posla pri moru. 
Vraćajući se, noćio samuModrušima, pa sam čuo i vidio sve. 

— Dobro. A otkle si ti? 

— Domaći sin, Zagrepčanin. Poznaju me svi, Tomo 
Tomin se zovem. 

— Dobro. Evo. 

Ban izvuče iza pasa kesu, izvadi punu pregršt sre- 
bra, pa poda čovjeku. On se nakloni, ne reče ništa, 
nego se udalji. 

— Je li ban Bot kod kuće? — upita Derenčin mrko 
dvorskoga. 

Nema ga jošte — i ne znam, hoće li doći ; jučer 

ga nije bilo. 

— Ako dodje, javi mi, a javi i njemu, da imam 
nešto važno za njega. 

Derenčin udje u svoj stan. Sluga otprativši ga zapita, 
treba li štogod; ban ne odgovori ništa, a to je značilo: 
treba čekati. U sobi se skine ban. Bila je to velika soba 
sa tri prozora na jednoj stijeni, omašan hrastov stol 
zapremao sredinu, dvoja su vrata, od kojih jedna na 
prvoj stijeni vode u hodnik, a druga na drugoj stijeni u 
pokrajnu sobu. Medju vratima koči se stari veliki ormar, 
izradjen f od fina drveta, medju prozorima su svagdje 
po dvije stolice, — eto čitava pokućstva. Visoko oblo- 
žene stijene kao da podupiru neke izblijedjele slike, koje 
su imale prikazivati banove. Na četvrtoj su stijeni stajale 
velike jednostavne vješalice za odijelo i oružje. Ondje 
objesi ban svoj mač i ogrtač. Uljenica, što je visjela nad 
velikim stolom, gorjela je slabašno, te se svijetlo slabo 
odrazivalo u prozorima, što su bili sastavljeni od samih 
staklenih tanjurića. 

— Vrag odnio toga Venecijanca — pomisli ban — 
govori o ribolovu, o plovidbi, o Maltempu, samo ne će 
o onom, što mu je na srcu. 

Ban se stao šetati sobom. Sjetio se, kako ga je ve- 
necijanski poslanik smeo, kako mu nije znao odvratiti 
ni riječi ; jednom riječi, mladi ga je lukavac nadmudrio 

— Slobodnu plovidbu hoće od Bakra do Senja s nu- 
tarnje i s vanjske strane, a i slobodan pristup u sve 
luke, tako je rekao on, — ali to se drukčije zove kod nas, 
to se zove : Krk. 

Iz tih misli probudi ga glas njegova sluge, koji se 
javi na vratima, odgrnuvši zastor: 

— Njegova velemožnost je došla. 

— Neka se samo časak potrudi amo. 

Sluga ode. Za čas začuli se jaki koraci, a na vrata 
bane ban Bot. Lica mu bijahu nabuhla, crvena, oči isko- 
čile, malo kose, što je s jednoga kraja glave vukao na 
drugi, sad se raštrkalo ; bio visok, čvrsta neđebela ljudina, 
nešto prosjedih brkova, a silno hrapava glasa. 

— Evo me, magnifice domine collega, tvojoj sam 
smjernoj molbi udovoljio, i evo me kod tebe. Onda zgrabi 
jedan stolac, pa sjedne na nj, kao jahač na konja. 

— A čemu sam ja sada kod tebe? — zapita. 

— Da me čuješ. 

— Dakle — ad audiendum verbum. Molim, govori 
kratko, jer ću zaspati. 

— Reći ću ti kratko: ti ćeš sutra u Senj, — pro- 
govori Derenčin, naglasujući svaku riječ. 

— Per amorem divinae benignitatis, ja sam sutra 
pozvan u cistercitski samostan • ima nešto gospode iz 
Podravine, pa 

— Dragi moj, ti znaš, da ja tebe ne šaljem kamogod 
ni za štogod. Ja bih volio ići mjesto tebe, ali nije moguće. 
Zapovijed je kraljeva, koja mi nalaže, da ostanem ovdje, 
dok medju nama boravi mletački poslanik. Knez Bernardin 
Frankopan hoće na Senj. Senj je dobro kraljevsko treba 
se dakle oduprijeti Bernardinu. Ja ne mogu — ti moraš. 

— Ma, to je . . . 

— Ajde spavati, pa da si mi sutra na putu. Ali 
gledaj, da sazna što manje ljudi za tvoj polazak. 

— Ajte do miloga Boga! — reče ban Bot, pa ga ne- 
stane. 

i * 

Najvidjeniji član talijanske kalendine u Zagrebu 
bijaše Bonaventura del Greco. Već se kao mlad čovjek 
doselio u Zagreb, našao posla kod trgovca Mihalja, a kad 
je ovaj umro, baštinio trgovinu, pa postao uglednim 
gradjaninom. Rekli su za oca njegova, da je negdje tri- 
desetih godina bježao iz Carigrada, a baš kad mu je 
otac umro, rodi se Bonaventura u nekom zaseoku Terre 
ferme. Domaći ga je župnik odgajao, kad mu je mati ta- 
kodjer umrla, te ga je naučio i nešto pisati. Tako je 
Bonaventura, dospjevši u Zagreb, brzo došao do ugleda, 
pa je služio gradu, a i posebnicima onoga vremena tu- 
mačem, ako je tko dobio pismo ili ako je trebalo pisano 
odgonenuti. Zato je i svatko imao više straha od knjige 
Bonaventurine, nego od tri rovaša koga drugoga. Bio 
je čovjek od jedno pedeset godina, ženio se nije nigda. 
Njegov je dućan bio u zadnjoj kući, što gleda prema 
Markovu trgu, a stoji nasuprot župnomu dvoru. Tu je 
kod njega bilo svako prijepodne gotovo vijeće. Ljudi do- 
lazili pitati, kupovati, prodavati i naprosto se razgovarati. 

Sada, kad je doputovao venecijanski poslanik, digao 
se Bonaventurin ugled mnogo više, nego ikad. Znalo se 
je, i potajno se pripovijedalo, da Bonaventura piše u 
Veneciju, da javlja tamo, što je i kako je u Hrvatskoj. 
Nitko doduše toga nije rekao Bonaventuri u oči ; jednom 
je sam Fabijan Kanjuh nešto spomenuo — ali se Bonaven- 
tura obranio nudjajući mu svežanj pisama : 

— Eto, pročitaj, same narudžbe, per Dio santo ! 

Sada se dakako nadala zgoda, da se pokaže, piše li 
on slavnoj republici ili ne. 

Jednoga dana dodjoše k Bonaventuri gradjani, što 
su bili s njime u istoj kalendini i zamoliše ga, neka ih 
povede poslaniku. Trgovac se branio : 


Milan Šenoa: Iz kobnih dana. 

— Ne ću, — reče, — da me i opet Zagrepčani koje- 
kako sumnjiče, da ja imam Bog zna kakove sveze i 
kakova posla s republikom. Ha, Bože moj, ako ja odanle 
naručim koju ribicu ili pregršt mirodija, nisam ja kriv. 
Da take ribice plivaju po potoku Cirkveniku, a da miro- 
dije rastu oko Popova tornja, lovio bih ribice u potoku 
i brao mirodije pred Poljskim vratima, pa ne bih pisao 
u Veneciju. 

Tako se branio Bonaventura pred gradjanima za- 
grebačkim. Kad ga njegovi drugovi saletješe po drugi put, 
onda privoli, pa se sa dvojicom njih otpravi Markovim 
trgom i Srednjom ulicom do kraljevske palače. 

Gospodin je poslanik bio toga jutra dosta rano ustao. 
Zamotavši se u mantiju od debele vune, zagledao se kroz 
prozor dolje u nizinu, gdje se u jutarnju maglicu zavila 
ravnica. Blago je zelenilo pro diralo tuj i tamo, a ponad 
toga nadvelo se jasno jutarnje nebo. Zamislio se. Duga 
mu je plava kosa padala u velikim uvojcima na ramena i 
na vrat. Ispod jako svedenoga čela stajale dvije oči, 
sivkasto modre, sanljivo gledajući u svijet, ali su u pravi 
čas služile svome gospodaru tako, da je Francesco Dan- 
dolo jednom bio blaga duša, drugda tvrd kao gvoždje, 
a onda opet lukav kao lija. Nad oči se uzvile plave, go- 
tovo srasle obrve. Tanki, orlovski nos, dugoljato lice, 
nakratko šišana brada, koja se završavala malim šiljkom, 
bili su od pamtivijeka značajke roda Dandola. 

Čas pogleda dosadno oko sebe, onda se makne ; čekao 
ga njegov sluga, jer je trebalo oblačiti gospodara. Na- 
vuče najprije tanane sive hlače, koje su posve pristajale, 
obuče onda jaketu od crvenoga brokata, a nato se za- 
vuče u zobun, koji je bio od teške, tamno sive svile, pot- 
stavljen crvenim brokatom, a zarubljen skupocjenim 
krznom. Široki zlatni lanac metne oko vrata. 


Tako odjeven ogleda se poslanik po svojoj sobi. Mora 
da je prastara ta soba, u koju su ga smjestili. Nekad je 
kamen tih stijena bio bijel, a boje žive na sagovima, 
koji su visjeli uza zid. Sad je medjutim kamen pocrnio, 
a boje na sagovima poblijedjele. Soba je niska, šiljati 
lukovi, koji sezavršuju na svodu, čine je još starijom. Tko 
bi znao, koliko im ima godina. Visokim je starim sagovima 
prekrito sve do onoga mjesta, gdje se počinju lukovi] 
Na sagovima je opazio poslanik tek nakon duljeg motrenja 
otrcane slike : kako kralj Andrija tjera robove u Svetoj 
zemlji, kralj je Andrija velik, a robovi su maleni ; drugi 
je sag prikazivao Kumane sa šiljatim kapama, kako gone 
jelene, a na jednom sasvim starom sagu vidjeli su se samo 
tragovi slike. U jednom se kutu širio prostran kamin, a 
do njega ležište, presvučeno širokom medvjedjom kožom. 

I opet pogleda poslanik na prozor, kadno mu javiše, 
da mu se trojica gradjana zemljaka žele pokloniti. On 
zasuče svoj plavi brk, pa zapjeva : 

— Reci, da molimo, neka izvole doći. 

Kad su unišli gradjani, a na čelu im Bonaventura, 
skoči poslanik do njih, pa ih ljubazno primi. 

— Zdravo da ste, mili moji zemljaci, drago mi je, 
da vas vidim. 

Izrukuje se sa svom trojicom, a onda nastavi ta- 
lijanski: 

— Vi se dakle dobro držite ovdje — u tom gradu? 
Milo mi je. 

Bonaventura smrska nekoliko riječi u ime pozdrava, 
pa se pokloni, dok su ona dvojica u po glasa ponavljali 
njegove riječi, a onda se brzo naklone pa odu. Već su 
bili na stubama, kad ih stigne sluga, pa zamoli Bona- 
venturu, neka se vrati na čas gospodinu poslaniku. 

— Senti, caro mio, da te nešto zamolim, da te 
nešto upitam. Pišu mi iz Venecije, da ti šalješ onamo 
relacije, da izvješćuješ? 

— Da, istina je. 

— Ti znaš, zašto sam ovdje? 

— Pisali su mi, znam. 

Poslanik pogleda značajno Bonaventuru, pa reče: 

— Možeš li mi pomoći? 

— Nisam još mislio, eccellenza, promozgat ću. 

Čas je Bonaventura šutio, a pogled mu se izgubio 
daleko u savsku dolinu. Najednom progovori tiho: 

— Dopusti jedno pitanje. 

— Pitaj, što te volja. 

— Jesi li oženjen . . . 

— Ne, nisam ni najmanje — nasmije se poslanik, 
pa sjede na široku stolicu sa pokrajnim naslonima. 

— A ženiti se ne kaniš? — upita opet tiho Bona- 
ventura. 

— Ne, ne ; ne kanim. 

— Ni kad bi to bilo vrlo korisno po republiku — po 

tebe. 

Poslanik se opet diže, pa stade šetati. — Čudno je, 
— pomisli poslanik — što to taj čovjek sada počinje : 
jesam li oženjen, kanim li se ženiti ; bilo bi dobro za 
republiku, bilo bi probitačno i za mene. — Tu stane. Tisuću 
mu se misli redalo glavom, napokon se zaustavi pred 
Bonaventurom, koji je još uvijek stajao naslonjen na 
prozor, pa mu progovori : 

— A kako ti to misliš — za republiku — za mene? 

— Eto ovako. Slušaj. Pripovijedat ću ti sve onako, 
kako sam ja čuo, vidio nisam ništa. Došla je ovamo u 
Zagreb kći pokojnoga Ivana Krčkoga, jedinica, a baštinica 
otoka Krka. Djevojka je mlada lijepa, tako mi bar 

pričaju. A doputovala je amo, da pohodi mletačkoga 
poslanika, da ga zamoli, neka izradi kod ,,gran consiglia”, 
da joj se vrati otok Krk. 

Bonaventura načini poklon, kad je izustio ime ve- 
likoga vijeća. 

Poslanik pogleda Bonaventuru u oči, skrsti ruke na 
prsima. Promatrao ga tako čas, kao da se čudi, što mu 
taj čovjek to savjetuje. 

— Pa to je savjet, kojim bi se mogao — pomisli 
poslanik svaki prepredeni venecijanski plemić ponositi 
pred velikim vijećem. 

Bonaventura pripomenu tiho : 

— Valjda nije poznato tvome gospodstvu, da je ban 
Derenčin stao na obranu Senja, na koji želi udariti Ber- 
nardin Modruški. 

— I to znaš ! — usklikne poslanik — a molim te, 
otkle ? 

— Pripovijedao je to cistercitski crkvenjak jutros 
crkvenjaku svetoga Marka, a taj je to javio preda mnom 
jednoj gospo dji, koja daje vrlo mnogo za crkvu svetoga 
Marka. 

— Dobro, dragi moj, dobro ; ako je moguće pohodi 
me sutra, znaš, poslije podne rano — reče poslanik pa 
potrepta Bonaventuru po ramenu. 

Taj se pokloni i ode. Bio je ponosan svojim djelom, 
jer je vidio, da mu vrijedi savjet. 


X. 


stoga dana, kad je Bonaventura bio u jutro 
kod poslanika, hrlila je gospodja Bužanićka 
prema Dvercima. Kakogod je u ulicama bilo 
mnogo Slata, ipak su njezina debela lica 
sjala, a i usta pokazivala neki zloradi posmijeh. Odje- 
nula se bila u svijetlo modro odijelo, dosta usko, a po- 
vlaku pričvrstila pašom tako, da se je vidjela kao dvije 
modre kugle, jedna povrh druge. Na glavu nataknula 
veliku, visoku, malo natrag nagnutu kapu od dva reda 
čipaka, a niz kapu se i pleća spustili veliki, bijeli tra- 
kovi. Oko vrata objesila lanac, pod kojim bi jak čovjek 
sagnuo svoju glavu. Više je puta govorila sama sa sobom, 
a onda opet mahala rukama. Nešto je imala, što ju je 
silno zanimalo, ali i sililo, da to što prije gdjegod ostavi. 

Tako je došla do mjesta izmedju zapadne kule i 
Frankopanske kuće. Tu je ležalo mekano blato, čitava je 
cesta bila puna malih mlaka, ali je spretna ruka pometala 
preko ceste opeke, pa je gospodja Bužanićka, pridignuvši 
još jače povlaku, preko tih opeka dolebdjela do Franko- 
panske kuće. Tu poravna svoju kapu, spusti povlaku, 
pa samo malo podigne alku i pokuca. Uto je prolazio 
drugom stranom ceste prema Dvercima kapelan Dominik, 
pa se nasmijao tiho gospodji Bužanićki, kad je pre- 
mještala povlaku. 

— Hvaljen Isus 1 pozdravi pa poče polaganije hodati. 

— Na vijeke, časni oče. Kuda ti? — ozove se gospa 
pjevucajući. 

— Po poslu, po poslu — a vi, gospice draga? 

— Ha, na riječ, dvije gospi Herendićevoj, znaš, 
sirota, ne može se maknuti, ta pokora. 

— Da, da. Hvaljen Isus, gospo! 

— Zbogom, na vijeke, — odvrati gospodja, pa stupi 
na vrata, koja su bila već otvorena. 

Gospodja udje, podigne objema rukama malo suknju, 
ali se spotakne na izlizanom pragu, no u taj se mah nadje 
na vratima Herendić, koji je prihvati, tako da mu je 
pala u naručaj. Od mekana dodira razdragan lagano je 
poljubi. Ona se slabo otimala s riječima: „Gospodine 
susjede, ti si zločest !” 

— Tiho za vratima stojeći — oscula dabat amicae — 
nasmija se Herendić. 

— Čuješ, čuješ, gospodine Miško, da za tu poeziju 
zna tvoja gospodja Tereza .... 

— Terezu smo poslali u mir — odvrati Herendić, 
pa da i vidi, ne bi se ni maknula. Ja, sada ti je za mene 
zlatno doba, — - aurea aetas. Prije ti je bilo zlo po mene, 
jer kuda moja žena okom, tuda ja skokom. A sada: 
dragi Miško, molim te ovo, molim te ono, pa sve lijepo 
moli. Mirabilis mutatio rerum. 

Medjutim su bili došli do male sobe, koja je gledala 
prema vrtu. Stara je Herendićka sje djela kisela lica u 
svom naslanjaču, a kad se javila Bužanićka, onda se pod 
silu nasmiješi, pa lagano udari rukama po naslonu. 

— Ha, dobar dan, dobar dan, gospo ! /Ti si došla, 
gospo, ti me ne zaboravljaš. Da, da, svi su me zaboravili, 
al ti me ne zaboravljaš. 

— Službenica tvoja ; ali, molim te lijepo, eto, sad 
već treći put dolazim, da se oprostim od tebe, a sam 
Bog zna, vremena su takova, da čovjek i iza tvrda zida 
ne može da smiri glavu. 

— Da, đa. Ne može da smiri glavu — ponovi Here- 
dićka, pa se bolje namjesti u naslanjaču. 

Soba je bila malena. Jedna je velika postelja za 
oboje s teškim zastorom stajala na srijedi, uza postelju 
mali stol, a kraj stola naslanjao sa gospo djom Heren- 
dićevom, još dva stolca i u kutu starinska slika, za koju 
se više nije znalo, kojega sveca prikazuje, te je o Miholju 
prikazivala arkangjela Mihajla, o Terezinju svetu djevicu 
Terezu, o Božiću Isusa, a o Velikoj gospi Bogorodicu. Na 
jednoj su strani bila vrata u hodnik, kojim se ulazilo u 
kuću, nasuprot postelji bila su druga vrata i prozor u vrt, 
a u kutu treće stijene probijena su takodjer mala vrata. 

Herendićevi su imali još dvije sobe, ali te su bile 
samo za osobite zgode. Bilo je i gore soba za obitelj 
Frankopana, sa staklenim svjetiljkama, sa brušenim ča- 
šama od venecijanskoga stakla i s koječim drugim. Sad 
je stanovala ondje kneginja. Katarina je imala malu so- 
bicu u neposrednoj blizini Herendićevih, a vrata njezine 
sobe bijahu redovno otvorena. 

— Molim te lijepo, gospo draga, ja ostavljam svoj 
grad sasvim bez obrane. Bog zna, da li Mičevec još stoji, 
ili su i njega srušili ti . . . 

— Ti, potari ih sveti križ, pogani. 

Katarina je sjedjela u svojoj sobi za stolom, pa slu- 
šala, što govore. Nije joj se dalo u prvu sobu, jer je 
znala, da bi trebalo primiti nekoliko naklona od gospo dje 
Bužanićke. A ta joj je žena bila nekako - nemila, premda 
se pokazivala svaki put vrlo uljudna i naklona prema njoj. 

— Bogme, pogani — ponovi mičevečka gospodarica — 
a velika je neprilika, što domaći ljudi ne tjeraju toga, 
Bog mi prosti grijehe, vraga. 

— Bog i meni prosti grijehe, upravo je vrag — no, 
da ; molim te, kako je bilo ono godine šezdeset i pete . . . 

— Misliš reći devete — progovori Herendić, igrajući 
se češlj ugarom, što je skakutao po maloj krletki posred 
zelenila na prozoru. 

— Molim te, ja velim . . c 

— Vidiš, ptičice moja, ja se skrbim za te, a ti 
mi lijepo pjevaš — progovori Herendićr 

— Da, možda je bilo godine šezdeset i devete, kad 
je nenadano nahrupio onaj vrag, pa je prognao svu pre- 
časnu gospodu amo u Gornji grad. I ja sam onda došla 
ovamo, i onda sam učinila veliku pogrešku . . . 

— Mamice, ti se šališ, je li ? — upita Herendić na pola 
ozbiljan, a na pola u smijehu. 

Bužanićka prekinu za čas neugodan razgovor. 

— Ah, da, draga moja gospo, radi toga vam ja ne 
idem u Mičevec, a bilo bi od potrebe, bi, bogme. Moj je 
pokojni Pavao, Bog mu dao duši lako, uvijek govorio, 
da je sramota, što ljudi ne potuku jedamput te antikrste. 

Sada počeše pripovijedati obadvije u isti čas. Jedna 
se je sjećala godine šezdeset i devete, kad su gospoda 
kanonici in corpore pobjegli na grad, a druga je pričala 
na dugo i široko, koliko ima posla u Mičevcu, ali zapravo 
nije već godinu i po ni prstom makla za Mičevec. 

— To vam je uvijek bila neprilika, a sada po gotovu. 
Svagda se brinu naši domaći za druge stvari, a dotle 
im vrag, Bog mi prosti grijehe, sjedi za vratom. Molim 
te ... . 

— Istina je, istina, Bog nam prosti grijehe — jauknu 
gospodja Herendićka* 

— Molim te, a što veliš na to ? Sada, kada bi tre- 
balo napeti sve sile, da se taj poganin, potari ga sveti 
križ, uništi, sada diže ban vojsku na kneza Bernardina 
pa je vodi na Senj. Je li to pravo? Da li to odgovara 
kršćanskom nauku, ha ! — uzvrpolji se gospa Bužanićka. 


— A, a, za miloga Boga, što ti to pripovijedaš? — 
začudi se debela gospodarica, pa stane brisati znoj sa čela. 

I Herendić u čudu pogleda gospodju Bužanićkupa reče: 

— A, gospo draga, je li to istina ; svašta se naklapa, 
a malo je istine na svijetu. 

— Ali velim vam. Jutros je velemožni gospodin Bot 
otišao u Zagorje, da se stavi na čelo banskih konjanika, 
onda uzima sa sobom brezovičke slobodnjake i nešto po- 
danika ivanićkih. Eto, to je pripovijedao crkvenjak sve- 
toga Marka, a on to zna od crkvenjaka fratra cistercita, 
kod kojih je bio sam ban pozvan, pa ne može doći. 

I Herendić i njegova žena ušutješe, jer se je poka- 
zala na vratima Kata. 

— Dobar dan. Što si to rekla, gospo ? — upita, a lice 
joj se zacrveni nenadano. 

— Oh, ništa, blagorodna gospodjice. Dobro jutro 1 — 
gradila se Bužanićka, kao da nije znala, da Kata sve čuje. 

— Ne še vrdaj, reci istinu, — raspali se Kata ; ljutost 
je popala, jer je opazila, kako debela gospa sakriva svoju 
namjeru. 

— Ah, tvoje se gospodstvo ljuti — a ni za što. Mi smo 
samo govorili, kako je to ružno od bana Derenčina, što 
diže sada na noge vojsku dolje u južnim stranama," a tu 
bi nam trebalo toliko pomoći. 

— A tko ti kaže, da to čini ban Derenčin ? — zapita 
zbunjeno Kata. 

— Ho, to mi ne treba nitko kazati. Zar ban Bot 
da kreće vojsku? Kad bi na njegovu bilo, onda bi je podig- 
nuo na kraljevečke snaše. Ili možda herceg Ivan? Ta on 
je zet gospodinu knezu Bernardinu. 

Kata zašuti i obori oči. 

— A misli li tvoje gospodstvo, — nastavi Bužanićka 
osokoljena šutnjom Katinom, — da bi Derenčin dopustio, 

da vodi vojsku Bot, kad ne bi njega vezao ovdje mletački 
poslanik? Sada treba paziti, jer je poslanik učena glava, 
pa bi lako namazao i staroga i mladoga Derenčina. 

Kata je stajala nepomično. Nešto se zamislila, a na- 
jednom skoči, oči joj zasijevnuše, sva se zacrveni, s malo 
pognutim tijelom a svim svojim glasom zaviknu : 

— Nije istina, nije istina, što si pripovijedala. To je laž. 
To su izmislili cisterciti, koji ne trpe bana, to su blebetali 
zlobni ljudi, a to vjeruju lakovjerne i brbljave žene... 

Ali nije još ni svršila, već je i Bužanićka bila na nogama. 

Gospodstvo tvoje neka mi dozvoli, i ja sam plem- 

kinja, pa ne dopuštam, da me tko vrijedja. Jesu li to iz- 
mislili cisterciti — ja ne znam ; jesu li to rekli zlobni ljudi 
_ ja ne znam ; ali znam to, da prokletstvo prati Derenčine 
i svakoga, tko je s njima. Da. Pitajte Mihajla Vučića, 
mirnoga i dobroga gradjanina. Pitaj ga, zašto ga je kanonik 
Andrija potjerao, zašto ga je razručio od svoje nećakinje? 

- — Zato, što je bio s mladim Derenčinom kuhan i pečen. 

Herendić je htio umiriti bijesnu Bužanićku, ali se 
nikako nije dala. Ona mane rukom, pa reče : 

— Ajde, molim te, što ti znaš 1 — A što je mladi 
gospodičić kod Save radio, kad je tebe spasao, da, nije ni 
sanjao, da će tebe spasiti, da će takovo janje pasti pod 
njegove vučje zube. Da, to je bio slučaj ; ali je bilo dobro, 
jer je spasao bogatu baštinicu otoka Krka. 

— Nemoj, nemoj, molim te, — zavapi Kata, naslo- 
njena na zid ; suze joj potekoše ćurkom. Herendić i nje- 
gova žena uzeše je miriti, a Bužanićka se oprosti. 

— Dobar dan želim. 

Kad je polazila prema svojoj kući, male joj se oči 
smij ah u pa tiho šapnu sebi samoj : 

— Ala sam zasolila mladomu gospodinu. 


Istoga je dana oko podne odlazio iz samostana cister- 
cita konjanik na brzu konju noseći na Modruše pismo, 
što mu ga preda sam prior Pier de Aragonia. U tom je 
pismu stajalo ovo : 

,,Kako nam je javljeno, kani tvoja velemož- 
nost podsjesti Senj. Glas je taj došao u banske dvore, 
pa je ban Derenčin, budući sam zabavljen dočekom 
poslanika venecijanskoga, koji dolazi, javna je 
tajna, radi otoka Krka, predložio banu Botu, da 
skupi pripravnu vojsku i da ide Senju u pomoć. 
Ban Bot ima sto sedamdeset konjanika, koji stoje 
kod grada Bistre, zatim sto osamdeset brezovičkih 
slobodnjaka, onda četu od trista dvadeset što pje- 
šaka, što konjanika, koje je najmio od biskupa 
Osvalda u Ivaniću. Ne će proći pokraj dvora tvoje 
velemožnosti, nego nešto na jug, ali će svakako 
biti buduće srijede, to jest od jučeranjega dana 
osam dana, u Senju. To ti javljamo, a naše ime reći 
će ti čovjek, koga šaljemo s tim pismom do tebe. 
* 

* * 

Čitave noći nije Kata ni oka stisnula. 

Misli joj nisu bile nikako skladne. S jedne strane ta- 
kova podvala njenu miljeniku, — ne, nije nikako bilo 
moguće, da je on svemu kriv ; s druge strane teški, jaki 
dokazi, da se nije dalo protiv njih ni mrve navesti u nje- 
govu obranu. Sve se je slagalo kao dogovoreno : mora da 
je istina. Pa napokon ono o Mihajlu, ono je i sam pripovi- 
jedao. Ali to je ono, da je on sam sve potvrdio; potvrdio 
sve, što je ona žena o njemu kazivala. 

Mučila se jadnica Kata, da ispriča Pavlića, ne da ga 
opravda. Ako je istina, da se je ban podigao na kneza Ber- 
nardina, onda je učinio ružno djelo ! 


Tu se zaustavi u mišljenju. Sjeti se, kako je ona žena 
spomenula, da je prispio poslanik venecijanski. Morala 
bi k njemu ; zato je ovdje. A napokon može i ne ići k nje- 
mu. Što onda? Odluči se, da će potražiti poslanika. Ali 
se najednom sjeti, da je obrekla Pavliću, da ne će poći, 
da će sve to ostaviti, neka se razvija samo. Gle — to je 
obećanje smete. I to je obećanje tražio od nje. A ona je 
pristala. I to se slagalo s govorom one žene. 

Kata se sasvim zbuni. 

Pod jutro zaspi. Probudi se dosta kasno, pa pro- 
misli sve još jednom. 

Nije znala, što bi i kuda bi. Stoput je požalila, što je 
došla u Zagreb, što nije ostala u Modrušima ili na Trsatu. 
Ćutjela je, kako je sama, kako nema nikoga, u koga bi se 
pouzdala, nikoga, komu bi se povjerila. Kod te misli 
stane. Ima netko i nije daleko — bratuče da 1 njezina knegi- 
nja Dora. Za čas je obuze nada, ali je opet ozlojedi misao, 
da Dora o svem tom nema ni pojma, da joj treba sve reći, 
i ovo najtačnije, što je teško ljubljenoj duši odati. Moralo 
je biti. 

Lagano stupa do stuba, stane čas pa razmisli, bi li 

pošla, a onda zakorači brže. 

— Koja tebe sreća k meni nosi ? upita kneginja 

Dora, kad je Kata prešla prag. 

Čitava je rodbina gledala Katu s nekim sažaljenjem 

i opet s poštovanjem. 

— Evo me k tebi, da ti ispovjedim nešto, — poče 
djevojka zacrvenivši se do ušiju. 

Ispripovjedi kneginji svu svoju historiju, svoje spa- 
senje i vijesti, što ih je jučer čula. Odlanulo joj, kad je 
gotova bila. 

Kneginja se Dora zagleda čas u Katu, a onda upita 
sasma mirno : 

— Je li banov sin savjetnik svoga oca, povjerava li 
se njemu otac i pita li ga, kad što želi učiniti ? 

— Ne, sigurno ne. Ne pita ga. 

— Je li banov sin znao one kobne večeri, da ćeš ti 
u Zagreb? 

— Nije. Nemoguće, — smrsi Kata, a u duši joj budne 
nešto lakše. 

— Zna li Bernardin, da na njega ide ban Bot? 

— Zna. Herendić mu je poslao svoga slugu, a osim 
toga valjda su mu javili cisterciti, koji nisu osobiti prija- 
telji bana Derenčina. 

— Ako uzmeš, — poče sada Dora mirno, — s jedne 
strane mudroga kneza Bernardina, koji je oprezan kao 
mačka, a s druge strane bana Bota, koji je potpuno ne vješt 
ratnim stvarima — ne treba da se mnogo brineš za 
sreću naše kuue. — Dalje, veliš, da banov sin nije mogao 
znati dan tvoga dolaska u Zagreb, da ne svjetuje oca, 
i ne doznaje njegove osnove — onda je on nevin kao novo- 
rodjeno dijete. — Što se napokon tiče tvoga nastojanja, 
da ti Venecija vrati otok Krk, drago moje, to si započela 
jalovu stvar. Venecija nema smilovanja, ne zna pravice ; 
lukavi poslanik sv. Marka obilazi sada dvor i velikaše, 
jer bi rado izmamiti potvrdu, da Venecija s pravom sjedi 
na Krku. * 

Dora je tako govorila Kati na Ozlju, ali onda je nije 
Kata ni slušala ; sada se slaže izjava kneginje Dore posve 
s izjavom Pavlićevom. 

— Hvala, Doro, bit ću ti uvijek zahvalna, jer si me 
oslobodila strašne sumnje. 

— Drži se toga, ne daj se smesti, pa ćeš biti sretna, 
— progovori kneginja stisnuvši ruku djevojci. 

Hvala ! — izlane i opet Kata pa nestane na vratima. 

Oko jedanaeste prije podne donesoše dvije sluge no- 
siljku pred Frankopanovu kuću ; iz nje izidje Beatrica, 
žena Ivana Korvina, a kći Bernardinova. Nosila je suknju 
od teške žute svile, za sobom je vukla plašt od tamnomodre 
kadife, dok je jaketa bila takodjer žuta. Prednji dio suknje 
1 jakete bijaše bogato urešen čipkama, a na glavu je nata- 
kla kapu od modre kadife sa dugim bijelim skupocjenim 
velom. Bila je visoka žena, crne kose i crnih očiju, a na 
pravilnom licu su nešto smetale pre debele usne. Mnogo je bilo 
na njoj od matere, a oni, koji su se sjećali njezine bake 
Izote, rekoše, da je Beatrica prava pravcata Izota. 

Kad je ušla u kuću, pokloni se Herendić duboko. 

— Jeli kneginja Kata kod kuće? — upita Beatrica, 
pa se ne čekajući odgovora uze uspinjati u prvi sprat. 

Za čas se javi na vratima začudjena Kata. Ona je 
rijetko vidjala Beatricu, pa joj je taj pohod bio malo 
neugodan. 

— Zdravo, teto moja, — reče Beatrica smijući se i 
pokazujući bijele svoje zube, — kako si, što radiš ? 

— Živem iz dana u dan. Što tebe nosi amo u tom 
sjaju ? 

— Dolazim, đa te sa sobom odvedem. Otac mi piše 
o tvojoj stvari ; sad je vrijeme. Mudre glave pletu i ras- 
pleću, pa ne stižu do željena konca, ajde, da mi pokušamo. 
Mletački poslanik kao da čeka, da mu žena pomogne 
dovršiti to zamršeno pletivo. 

— Slabo ću mu ja pomoći, — odvrati tiho Kata. 

— Ti najviše, dušo moja ; ta tvoje sve nastojanje 
ide za tim, da se razgovaraš s poslanikom. 

— Da prije, sad ... ne. 

Te je riječi Kata tako mirno rekla, da se je i sama 
čudila, kako je to moguće. 

— Sad ... ne? Sad ... ne? Pa šta onda radiš u Za- 
grebu, čemu toliko briga, toliko putovanje. Gle, putovanje ! 
Ti si bila u velikoj pogibli. Je li? 

— Da, — prošapta Kata. 

— Netko te je spasao ? Tko je to bio ? 

— Banov sin, gospodin Pavlić Derenčin, — odvrati 
Kata, pa se sva zažari. 

Neugodno joj] bilo, što je Beatrica tako navalila, pa 
je ispituje kao sudac krivca. 

— A tako ! A tko ti je rekao, neka ne ideš pred poslanika ? 

— Kneginja Dora, — odvrati Kata zahvaljujući Bogu, 
što je Dori sve priznala. 

— Kneginja Dora bila je Franko panka, sad više nije ; 
ona je sestra Anža Brinjskoga, koji je do nedavna bio ljut 
neprijatelj mome ocu ; ona je kneginja Krbavska, žena 
krbavskoga kneza, koji je još danas ljut neprijatelj nesamo 
mome ocu, nego i svemu, što je frankopansko. 

Beatrica pogleda Katu ispod oka, pa zašuti. Na- 
jednom poče lagano : 

— Ti si s banovim sinom više puta govorila, Kato ? 

— Jesam, — dahnu Kata. 

— I on ti je rekao, da se ostaviš Krka? — upita 
Beatrica promatrajući podjednako Katu. 

_ j es t, — odvrati Kata pa pogleda Beatricu očima, 
koje moljahu, da je ne pita, da je ne muči više. 

Beatrica zašuti. Činilo se, kao da se nečega neugodnog 
sjeća, kao da bi rado, da se te spomeni riješi. Napokon pro- 
zbori u po glasa : 

— Reći ću ti nešto. Misliš li ti, da sam ja pošla, kuda 
me je srce vuklo, ne. Slušala sam oca svoga, on je dobar 
državnik. ,,Uzmi Ivana”, — rekao mi je, „pa ćeš biti 
velika gospodja, biti bez brige”. Ja sam pošla za njegovu 
učenost hercega Ivana, pa Bog i mir. 

Iza kratke stanke nastavi Beatrica : 

— To ti T ja govorim, Kato, jer vidim, da ti nosiš ne- 
koga u srcu, koji ti ne će i ne može pomoći, a bilo bi zgo- 
dnije, da stvar drukčije urediš. 

Bože moj, — progovori Kata očajna, — ne znam, 

što ću, kuda ću ! 

Beatrica je gledala sa strane, napokon se primakne 
pa joj tiho samilosno uze šaptati : 

— Znaš, Kato, kako smo mi zajedno odrasle ; znaš, 
kako smo uvijek zajedno bile ; onda, dugo je tome, upilila 
si meni nešto u glavu, da ćeš, da moraš gledati, kako da 
Krk, očevinu opet dobiješ, jer si to — obrekla — svome 
pokojnome ocu ; sjećaš li se ? Eto, zato te ja sad nago- 
varam. 

— Pa što ćeš, što ću da radim? — zapita Kata gotovo 
plačući. 

— Hajde sa mnom, pa radi ono, što ću ti ja reći, ne 
ćeš požaliti. 

— Idem, — odvrati Kata mukotrpnim glasom, pa 
se uze spuštati s Beatricom niza stepenice. 

— Ako tko pita za kneginju Katu, reci, da je nema 
kod kuće, da je kod mene, kod Ivana Korvina. 

Te riječi dobaci Beatrica Herendiću, koji se samo 
duboko pokloni. 

* 

% * 

— Golube moj, — divila se Rozalija na Dvercima, kad 
je venecijanski poslanik ostavio kraljevsku kuću, pa la- 
gano pošetao prema kući hercega Ivana, koja joj je baš 
nasuprot stajala. 

— Gledaj ga, gledaj, to je gospodin, taj ti s kraljevima 
i s knezovima svaki dan jede i pije, — govorila pa brisala 
masne prste u pregaču. 

Mllan Šenoa: Iz kobnih dana. 


IO 

Na dugom uskom prozoru hercegove kuće javi se lice 
Beatricino samo na čas, a onda se brzo ukloni. Vidjela je 
poslanika, pa se požurila, da pripravi Katu. 

— Molim te, drži se, ne jadikuj, — prozbori hitro 
Beatrica. 

Meni je užasno teško, — poče Kata sva crvena. 

— Poslanik je mlad, lijep, vrlo ugledne porodice. 
Dandolo ! 

— Ali ... . 

Šuti, molim te, vladaj se ponosno, ne kao mala 
nespretnica, nego kao da znaš, koliko vrijediš. Tvoji su 
djedovi Mauroceni ! 

Katarina nije znala, Što da učini. Ona nije umjela 
tako govoriti, tako misliti kao Beatrica ; sva joj se pamet 
uzbuni. Već je i opet požalila, što je došla u Zagreb. Svega 
toga ne bi bilo, da nje nema ovdje. Zgrabi je onda neko 
čeznuće za mirom, za pokojem, kakav je uživala ondje na 
Trsatu. Crvene se oči opet napuniše suzama. 

Poslanik je zašao na niska široka kućna vrata u 
veliko predvorje duboko posvodjeno ; niske su široke stube 
vodile u prvi sprat. Pratio ga stari sluga, koji nije nigda 
ostavljao Beatrice. Kad se je poslanik uspeo u prvi sprat, 
prijavi ga sluga a Dandolo udje na pola odgrnut zaslon 
od crvene teške kadife u sobu, u kojoj su stajale Beatrica 
i Kata. Soba je bila takodjer niska ali prostrana, znakovi 
starine ali odličnosti ; na niskim su stjenama visjele slike, 
što ih je herceg Ivan donio iz Siene, Firenze i Ferrare. 
Stijene medju prozorima resili sagovi sa starim vezivom i 
slikama, pod je bio od crnoga i bijeloga kamena, ali i 
tu su se prostirali debeli i široki sagovi. Na dva stolića u 
dva kuta bile su ponamještene dragocjene boce i ča§.e od 
venecijanskoga stakla, a nad omašnim se kaminom dizao 
umjetni relief do terakote, pred kojim je stajala pješčana 

ura Nekoliko stolica uza zid i maleni stol na jednoj strani 
sobe upotpuniše namještaj sobe. 

Držeći lijevom rukom zlatno puce svilenoga zelenoga 
zo buna, a nehajno spustiv desnu, u kojoj je držao kapu, 
pokloni se duboko. Plava duga kosa spade mu na vrat kao 
lavu. Gledao je uvijek u zemlju. Beatrica se i Kata poklone ; 
Kati je bilo, kad ga je vidjela, da klekne preda nj pa da ga 
sklopljenim rukama zamoli, neka joj se smiluje. Gledala 
ga je i gledala, ali ni riječi da smogne za odzdrav, premda 
je znala, da se taj pohod baš nje tiče. 

Već su Beatrica i poslanik izmijenili nekoliko riječi, 
kad se poslanik okrenu Kati pa reče poraznim glasom: 

— Dopusti, da *ti se poklonim, kneginjo ; došao sam 
amo, da te zamolim za dozvolu, da ladje republike sv. 
Marka, koju ja zastupam, smiju prolaziti pokraj otoka 
Krka*. 

— Ja nemam ništa protiv toga, — odvrati Kata cr- 
vena do ušiju ; tek je to nekoliko riječi s teškom mukom 
istisnula. 

— Da, ništa protiv toga, ako slavna republika dade 
za odštetu onaj novac, koji je potrošila za uzdržavanje 
otoka Krka, — doda Beatrica mirno. 

Poslanik pridignu oči i pogleda Beatricu. # 

— La sua madre, signora, e una Veneziana, — reče 
i nasmiješi se. 

— No, signor, una Napolitana, — odvrati Beatrica 
naklonivši se i naglasivši riječ „Napolitana”. 

— Ti ćeš, gospodine poslaniče, bolje učiniti, — nastavi 
Beatrica, — ako odmah predješ na stvar, radi koje si amo 
došao. Reći ću ti jasno i glasno : ova moja štićenica predo- 
bro je i preiskreno stvorenje, a da bi ti pred njom igrao 
komediju, kako si je igrao na dvoru, kako je i igraš i u 
Zagrebu pred banom i pred gospodom ; ja sam već previše 

# 

tih vaših venecijanskih mudrolija vidjela, naučila, a — i 
učinila, pa mi ne ćeš dati dinar za cekin. 

Poslanik se šutke pokloni. 

— Dakle vi želite, — nastavi mirno Beatrica, — naj- 
prije prolaz kraj vanjske i unutarnje obale otoka Krka? 

— Da. 

— Taj već imate. 

— Drugo : vi želite .... — Beatrica pogleda čvrsto 
svojim lijepim, crnim očima poslanika. 

Francesco Dandolo mirno izdrži pogled pa se okrene 
prema Kati, koja je tiho sjedjela. 

— Mi želimo, da gospa dozvoli još . . . neko vrijeme 
držati Krk .... kako ga držimo sada. 

Kata nije znala, što bi odgovorila, ali gospodja se 
Beatrica potajno nasmije, učinivši licem znak odobravanja, 
pa reče : 

— Dakle na devedeset i devet godina, a republika će 
plaćati dva dinara svake godine Katarini i njezinim nasljed- 
nicima. 

— Ne, to ne mislim 

Beatrica omjeri pobjedonosno poslanika, primakne 
se k njemu pa ga potrepta rukom po ramenu : 

— Dakle recimo, republika će dotle imati Krk, dok 
j se Kata ne uda. 

Poslanik se nasmiješi, a Kata poniknu očima sva cr- 
vena i zbunjena. 

— Pa recimo dotle, — odvrati poslanik čvrstim 
glasom. 

— Ti si, gospodine naš gost, — reče Beatrica, a i ti, 
draga moja, ne ćeš odbiti moga poziva. 

Poslanik se opet duboko pokloni. 


XI. 

ila je prava travanjska noć. Poslije obilne kiše 
bješe se u večer lijepo razvedrilo, a onda se opet 
stalo oblačiti i oblačiti, te je bilo bojazni, da će 
biti noću kiše kao iz kabla. Teški se oblaci go- 
milali od juga, a Zagreb) još od popodneva u blatu, kao da 
će doživjeti po noći novu kišu. Najgore je bilo ondje uz 
potok, gdje su do nedavna stajali cistercitski kmetovi. 
Taj je bio malo po malo ostavio svoje korito, pa se prelio 
na Harmicu. 

Takva je bila noć, kad je Mihajlo ostavio na Dolcu 
svoga prijatelja, koji mu je dao poputnicu : 

— Quartus gradus : ibant qui poterant .... 

— Laku noć ! — oglasi se Mihajlo, pa udari Skali- 
nama, koje su vodile do Kaptolskih vrata. 

Dugo je morao lupati, dok mu je vratar otvorio. 

— Bog daj dobar večer ; dobro spavaš, — oglasi se 
Mihajlo, stupivši u svijetlo, da mu stražar vidi lice. 

— Bog daj laku noć. Po takovu su vremenu samo pop 
i lopov vani, — okosi se vratar. Pogleda Mihajla, pusti ga 
na vrata, pa opet zaključa za njim. 

Debele kapi kiše počeše padati. Iz daleka se javljala 
grmljavina ; od časa se do časa zablista na jugu. Mihajlo 
naturi kapucu na glavu, pa će preko Pisanoga mosta. 
Nije se mogao ugnuti mekanoj zemlji i silnomu blatu. 

Već je bio gotovo prešao most, kad se slučajno ogleda. 
Niže cistercitskoga samostana nešto je najednom zasvijetlilo. 



U prvi mah nije znao, je li to zbilja ili mu se samo priči- 
nilo. Po postane čas, a onda se tiho okrene natrag do kap- 
tolske stijene, pa se uze lagano verati uza zid. Tu je stajao 
još uvijek štagalj kanonika Andrije, a iza njega već podig- 
nuti bedem. Mihajlo pomisli, kako bi bilo zgodno, kad bi 
on koga tata ulovio tu, na kakonikovu zemljištu. Počeka 
čas, a onda se više približi. Napeo uši pa sluša. Nigdje ne 
čuje ništa, već što krupne kapi kiše udaraju po drvenom 
krovu staroga štaglja, i onda daleku grmljavinu. Pričeka, 
dok sijevne jače. Sijevnulo je, ali negdje iza Gornjega 
grada. Već je bio odlučio, da će kući, kad najednom začuje 
neko lagano piljenje. Pritaji se sasvim, da bolje čuje. Pri- 
činilo mu se isprva, da glas dolazi odozgora, a onda raza- 
bere bolje. Pililo se u istoj visini, u kojoj je stajao on sam. 

— Što to kanonik ima u svom štaglju, — pomisli, — 
da su se u tami bacile na nj ptičice? 

Sada se čulo jače piljenje. Najednom zasijevne jače. 
Mihajlo opazi nekoga posve blizu, gotovo na dohvatu. 
Trebalo je biti na oprezu. Ostao je neopažen, zato skine 
polagano svoj ogrtač. U prilog mu je bio vjetar, koji je 
počeo jače duvati, pa se nije moglo razabrati šuškanje haljine. 

Još čas i Mihajlo pridrži svoj čvrsti ogrtač, te ga raši- 
rena baci na ono mjesto, gdje je prije vidio nekoga, a u 
isti čas skupi u svojim rukama krajeve plašta. 

— Po vra 

Drugo nije mogao reći neznani junak, jer mu se Mihaj- 
lov ogrtač opleo oko vrata i stisnuo ga. Mihajlo zavrne 
plašt poput vijka jednom rukom, a svojom desnom zgrabi 
desnicu neznančevu baš u pravi čas, jer je taj bio zamahnuo 
oštrom pilom. Zavine mu ruku tako, da je sve pucalo, pa 
ga trgne u pet, šest koračaja do kaptolskih vrata. j-i 

— Kucaj ! — zagrmi Mih&jlov glas, a neznanac, koji 
je imao ljevicu slobodnu, pokuca malo. U 


— Jače ! — ozove se Mihajlo, pa krepčije sa vine de- 
snicu neznančevu. 

On zajeca ispod plašta, pa udari čvršće po vratima. 

Napokon se javi iznutra vratar. Nakon duga prego- 
varanja otvori. 

— Imate li stražara? — upita Mihajlo nešto zapovje- 
dničkim glasom. 

— Ima tu jedan, — progovori saneni vratar, pa pro- 
budi stražara, koji se naoružao kopljem i mačem te izašao. 

— Evo jedne ptičice ; molim te, imaš li lanac za toga 
gospodina? 

— Malo ima lanaca, ali su dobri, — prozbori saneni 
stražar. Iznese lanac, a uljenicu objesi na klin na vratima. 
Teške verige metne neznancu na ruke, a Mihajlo skine svoj 
plašt s njegove glave. Ukaza se ošišana glava i vrlo crveni 
nos. 

— Ajde, putuj — ha, gle, i kljast. Čuješ, da ti nisu 
nogu naravnali gdjegod u našoj sobici. Ti si čudno stvo- 
renje. Da si pijanac, nos ti govori, ali za tata te ne bih 
držao. Dakle, hajde naprijed ! 

Iza tih riječi oplete stražar nemilo neznančeva ledja, 
a on uze klipsati vukući za sobom jednu nogu. 

— Stani, — pozove Mihajlo, ovuda ćemo pokraj 
kloštra do kanonika Andrije, na njegovu sam ga ulovio. 

— A, vidiš ti vraga, kako dobar nos ima taj lopovčić, 
gadura jedna ! 

I opet ošine drškom koplja tata, pa nastavi : 

— Gle, gle, kako su to oni doznali, da je vele časni 
gospodin Andrija danas poslije podne spremio u štagalj 
šesnaest vreća žita. I vidiš, danas, samo danas bi to žito 
bilo tu, jer ga je htio sutra prodati. Vidiš, vidiš, ti pokoro 
zemaljska. 

I opet opali kopljem ledja jadnikova. 

Medjutim su se primaknuti sjevernim Kaptolskim 
vratima. Još se vidjelo svijetlo u Andrijinoj kuriji. Mihajlo 
lupi dva puta snažno po vratima, onda se otvori prozor. 

— - Tko je božji? 

— Je li vele časni kod kuće? — upita Mihajlo. 

— Jest. Što bi rad ? 

— Govoriti s njim. Ulovili smo tata kod njegova 
štaglja .... 

— Za ime božje, kod štaglja? 

Za čas izleti Andrija dobro zamotan sa svjetiljkom 
u ruci pa otvori dvorištu vrata. Začudi se, kad vidje 
Mihajla. 

— Što ti tu radiš? Jesam li rekao .... 

— Evo, velečasni, dopratio sam ti amo lopova, koga 
sam ulovio pred tvojim štagljem, baš kad je bio nakanio, 
da te oglobi za nekoliko vreća žita. 

— Providentia divina, i ti si morao biti in facie loci, 
kad je taj razbojnik to htio načiniti ! 

Onda se okrenu k lopovu : 

— A ti, miseria miseriarum, zar te nije Boga strah ? 
Zar nema u tebi ni mrvice poštenja . . . 

— Čekajte, vele časni, ja ću ga predati onima pod 
Kaptolskim vratima, oni će mu ucijepiti više mrvica po- 
štenja. 

Stražar se okrene pa odvede zlikovca kaptolskim stra- 
X žarima, koji su stanovali kraj gradskih vrata. 

Kanonik videći, da je bila njegova prodika suvišna, 
okrenu se sada k Mihajlu : 

— Znam dvije oči, koje su od onda, -otkad si ti ovdje 
bio posljednji put, crvene i plačne. Gledaj, da ne budu 
više tužne. 

Stisnu nato ruku Mihajlu, koji je prihvati pa 
reče : 

— Ne ću nikad više govoriti o zidu, koji je za tim 
štagljem. 

— Bene. A sada ajde, da mi pripovijedaš. 

Obojica udjoše u kanoničku kuriju. 

* 

* # 

— Bolju večer Bog daj, nego što je danas, — po- 
zdravi stražar sa Skalina svoje drugove pod vratima. 

Uz velika vrata vodila su pod istim krovom još dvoja 
mala vrata, kroz koja su išli pješaci, a tu je bila prigra- 
djena prema potoku Cirkveniku kuća sa dvije velike sobe 
za stražare. Tu ih je bilo jedno šest, koji su svi bili budni 
pa se kockali. 

Na pozdrav se odazovu ne obazirući se na pridošlicu ; 
istom kad je onaj gurnuo tata, jedan se oglasi : 

— A, Jure, ti vodiš finoga gospodina. 

— Da, — odvrati Jure, — finoga — tata. Htjelo mu 
se kanoničkoga žita. 

— Daj ga, neka čeka, dok mu se Bog smiluje, — reče 
pa potjera tata u drugu komoru i uze dalje kockati. 

— Laku noć, — promrmlja Jure, pa ode. 

Već je bilo prošlo dosta vremena, kad se stražari 
prestali kockati. Protezali se, zijevali, ali spavati nisu 
smjeli. Najednom se jedan sjeti pa upita lopova: 

— Otkle si ti, ptičice ? 

Nikakva odgovora. Stražar se nasmije pa reče drugaru: 

— Za Boga, Jure nam je doveo nijemca. Možda i nije 
ništa kriv. 

— Vidiš vraga, čekaj ; daj malo onaj škripac, možda 
će on izvući koju riječ. 

Skinuše sa zida palčenice, metnuše ih lopovu na palce, 
pa stadoše zavijati. Krv mu brižnu pod nokte, bljedilo se 
prosu po njegovu licu, ali ne pisnu. 

— Ne prolijevajte krvi badava, — progovori stari 
stražar Nikola, — dosta imamo mokre slame, pa ćemo 
s njom pokušati otvoriti kljun našoj ptičici. Sutra, kad 
dodje kaptolski župan, bila bi sramota, da mu rečemo : 
Izvoli, gospodine župane, ovo je netko, koji je nešto negdje 
ukrao. Hajde, malo mokre slame amo I 

Priskočiše dvojica, svežu čvrsto lopovu ruke oko 
pasa, onda mu dugim užetom sputaju noge, a uže provuku 
kroz kolotur, pričvršćen na jakoj hrastovoj gredi, koja je 
držala krov. Jadni je lopov visio glavom tri stope od 
zemlje. Sada donesu tavu, na njoj žeravice pa metnu na 
nju mokru slamu. Lagano se dim izvijao, slama je klijala, 
ali nije gorjela. Onaj jadnik viseći glavom baš nad dimom 
stane kašljati. Suze mu zalile oči, lice pocrvenilo. Uzdahne. 
Pokuša maknuti glavu na drugu stranu, ali dim je slijedi. 
Poče jače kašljati. Uzdrži dah, pa zatisnu oči, ali vrag 
od dima kao da prodire i kroz trepavice. I opet navali 
takav kašalj, da je napokon muklo hripao. Krv mu izbila 
na nos. 

— Hoćeš li možda što reći? — upita ga stražar, koji 
je držao tavu sa žeravicom i slamom. 

— Da. 

Maknuše žeravicu i slamu. Zlikovac uzdahne, koliko 
je mogao. 

— Molim, dajte me dolje. 

— Ne, dragi, odgovaraj ti lijepo, što te pitamo i to 
lijepo reci, jer ćemo inače još paliti slame. — I već pri- 
mače žeravicu. 

— , Ne, ne, reći ću sve. 

— Dakle tko si, otkle si i zašto si ovdje ? 

— Zovem se Tomo Tomin . . ., iz Gornjega sam grada, 
htio sam u štagalj kanonika Andrije . . . onda me ulovi 
jedan crni i dovede me amo. 

j es i li bio sam? — - upita stražar, prikučivši tavu 

sa žeravicom. 

— Ne, ne, nemojte ... bio je ondje i Fabijan . . . 

on je pobjegao . . . 

— Tko još? 

— Nitko više, nitko. Danzego je u Senju . . . 

Dakle čitava kumpanija? Čekaj, — prozbori stra- 
žar, pa podmetnu opet slame na žeravicu. 

— Ne, nemojte, za Boga. Ja ću sutra sve reći županu. 
Ja mogu otkriti znatnih stvari, samo mi dajte, da dišem 
slobodno. 

Sad ga spustiše stražari dolje, razvežu ga, a on se po- 
put šturka zavuče u kut pa za čas tvrdo zaspi. 


XII. 


inula su tri dana, minula i četiri, otkako je 
dolao poslanik venecijanski. Ono gospode, 
što je stiglo u Zagreb, stajalo ondje, malo 
razmišljalo, malo se proveselilo, malo dogo- 
varalo, a kad se poslanik ne dao nikomu na oči, i otišlo. 
Ban je Derenčin bio zadovoljan, jer se je izbavio teške 
službe, da bude neprestano na uslugu venecijanskomu 
poslaniku i da se dogovora s njime. Pokušao je doduše, 
da vrši svoju službu, dolazio je poslaniku, ali ga je rijetko 
nalazio kod kuće. Poslanik je boravio gotovo sav dan u 
svom susjedstvu kod hercega Ivana. Medjutim ni ondje 
nije mogao ban da vrši ono, što je mislio, da mu zapovijeda 
kralj, jer bi ga herceg Ivan redovito zadržao, — a bilo je 
bolje i lakše govoriti s hercegom nego s onim, što bi svaku 
riječ metao na vagu. 

— Dragi moj bane, za tebe bi trebalo izmijeniti 
onu : inter arma silent Musae, — ali ni meni ne ide od srca 
to dogovaranje. Previše je mirno za te, a za me prejako 
miriše po ratu. Pustimo ih ! 

I ban Derenčin i herceg Ivan sjedoše se zabavljati na 
svoj način, kakogod su bili protivna značaja ; poslanik se 
pak zabavljao nešto s Katarinom a još više s Beatricom. 
Ona je sve opravila, a da nisu pravo ni znali kako. 

Banu to nikako nije bilo pravo. Prijekim je okom 
gledao, što gospodja Beatrica sprema. Istina je, pomišljaše 
ban, sprijateljit ćemo se s Venecijom, ne će biti tolikoga 

straha od nje; ali opet, ta je mlada Frankopanfra sestrična 
Bernardinova, pa će se tom svezom najviše okoristiti mo- 
dt-ušk i knezovi. 

Tako mozgajući dodje jedne noći kući od hercega. 
Kasno je bilo, dvije su sluge drijemale pod širokim vratima ; 
gore dočeka bana mali Vuk, koga je rijetko vidjevao. 

— Zašto ne spavaš ? — upita ga ban. 

— Nešto bih rado tvojoj milosti da rečem, — odvrati 
mali u po glasa, skupi ruke na prsima pa se lagano 
nakloni. 

— Govori ! — reče ban pa stane uz prozor. 

— Evo ukratko. Znam, da tvoja milost nije prijatelj 
kneza Bernardina. 

Kad je spomenuo ime Bernardinovo, lice mu se nekud 
nacerilo. f 

— Što dalje .... 

— Ima ovdje, preko vrta, rodjaka Bernardinova . . . 

Znam. Gospođjica Kata. 

— Toj rodjaki vrlo je mio mladi gospodin banić, a 
čini se, da i on nju voli, — progovori Vuk tiho. 

- Što vraga ! — zaleti se ban, ali se brzo svlada. 
— Dobro je, — reče, — možeš otići. 

Vuk se smjerno pokloni, a kad je ostavljao sobu, 
opet se na njegovu licu javi pobjedonosni smiješak. 

Dugo u noć ostao je ban budan promišljajući i boreći 
se sam sa sobom. Da njegov sin uzme Frankopanku, to 
ne bi ni zlo bilo, pomisli, ali kako bi se on našao u srodstvu 
sa knezom Bernardinom? Nigđa nije toga čovjeka vidio, 
rišta mu nije mogao zla reći, ali opet bi ga neka mrzost 
spopadala, kad bi njegovo ime začuo. Ćutio je ipak, kako 
mu ta misao, da dodje u srodstvo s tom znamenitom poro- 
dicom, postaje mila. Onda se sjeti najednom venecijanskoga 
poslanika, sjeti se svoje zadaće, pa se prošeće sobom dva 

tri puta, strese se, kao da goni od sebe zle misli. U po glasa, 
sam samcat, prošapta : 

— Ludorija ! 

Od toga je dana za čudo ban svojski radio, da se 
Dandolo i Kata što prije uzmu. 

Tri četiri dana prošla, a ban je sjedio jedne večeri 
sa svojim sinom. Bili su po večerali. Rijetko se povela 
medju njima riječ o poslovima banovim. S jedne ruke nije 
ban sam rado govorio o tim stvarima, a s druge nije ni 
sin mnogo pitao za te novice. 

Najednom se ispruži ban pa protre ruke zadovoljno. 

— Danas mi je odlanulo, — reče. 

— A što, oče ? — upita Pavlić, smijući se. 

Čudno je bilo vidjeti bana Derenčina, kako se zado- 
voljno smiješi i kako sina značajno gleda. 

— Eto, zapala me zadaća, da dočekam venecijanskoga 
ambašadora, da ga primim, što bolje mogu, da gledam, da 
se sastane sa što više velikaša kraljevstva, pa da onda 
nekako učinim, da Venecija ne dobije, što traži. Razbijao 
sam si glavu, kako ću to izvesti — ali uzalud. Bog bi znao, 
čovjek je onda najmanje spreman, kad mu te spreme naj- 
više treba. 

— Da, to je, vele teolozi, posljedica istočnoga grijeha, 
— nasmiješi se opet Pavlić. 

— Ha, sam Bog zna, mi ne znamo. 

— A što su rekla gospoda velikaši na to, što Venecija 
uzima, ili zapra vo ima otok Krk ? — zapita Pavlić radoznao 
već radi Kate, da joj donese prvi glas. 

Bio je malo nemiran. Već ju je dva puta htio pohoditi, 
ali je ni jedamput nije vidio. Jednom mu je rekao stari He* 
rendić, da je bolna, a drugi put, da je nema kod kuće, da 
je kod svojih rodjaka. 


— Ništa nisu rekli, ni poslanika nisu vidjeli, ali ne 
mojom krivnjom, nego je sve uzeo na svoja ledja herceg 
Ivan. Zapravo nije on ni riječi pisnuo, nego njegova žena ; 
to je vraška spletkarica, kći Bernardinova ; vidi sto godina 
unaprijed. Mi smo svi prema njoj mališi i ništice. 

— Pa kako se je riješila čitava stvar, koja vam je 
zadavala toliko glavobolje ; čini se, oče, da bi ti bio 
volio koješta učiniti, tući se s Turčinom, nego uredjivati 
tu stvar. 

— To svakako, ali, Bogu hvala/ minulo je. 

— Pa kako je prošlo? — upita Pavlić po drugi put. 

— Eto. Kneginja je Beatrica sve uzela u svoje ruke, 
sve ovršila, a mi se ne trebamo ništa brinuti dotle, dok 
ima baštinika za Krk. 

— Kako, baštinika ? Ivan Krčki i njegova dva sina 
Anž i Nikola već su davno mrtvi, a kći Katarine? .... 

Pavlić je pitao nekako nemirno. 

— Ha, Bože moj, Beatrica je predobila za se Ka- 
tarinu, pa primi s ove strane, primi s one, i tako se do- 
godilo . . „ 

— A što se to dogodilo ? 

— Eto, to — reče ban ustavši — kneginja je za- 
ručila Katu za Dan dola. 

Pavlić pogleda oca u čudu, pa se nasmije. Kako, 
ona zaručena za Danđola, a on zna, da ni pitati ne će 
za svoje baštinstvo. Pa zaručila ! To je tako smiješno 
nevjerojatno, kao da o ponoći sine sunce. Možda je Be- 
atrica štogod splela, da zavara Venecijanca ? Sve je dobro* 
ali kako, da njegov otac sve to vjeruje. Sada požali, što 
nije povjerio ocu svoju stvar sa Katarinom. Te su mu 
misli za čas sunule u glavu, onda upita : 

— Ali što veliš, zaručila ? To je nemoguće. 

Ta, kažem ti, i brzo će biti svadba. 

Banovu se sinu zavrtjelo pred očima. Maši se noža 
za pojasom, a onda primi čašu, pa tresne njom o stol. 
Napokon ustane, približi se ocu, pa reče mekim glasom: 

— Oče moj, molim te, smiluj mi se, reci, da nisu 
istinite te tvoje riječi. 

Ban pogleda svoga sina. Bio je sav blijed, oči mu 
se zacrvenjele, — za čas je otac saznao cijelu historiju iz 
očiju sinovih. 

— Istina, sinko! 

Te su riječi porazno djelovale na jadnika. Nije znao, 
što bi ; ustade, pogleda oca, onda sjede pa složi glavu 
medju šake. Debele je suze skrivao, a dah sustezao. 

Otac je stao uza nj, pa ga promatrao ; vidjelo se 
na licu banovu, da od srca žali svoga sina. 

— Oče, to ne smije, to ne može biti ! 

— Sinko, smiri se, tako je. To nije moguće više 
razvrgnuti. Ti znaš, da je Kata radi toga i došla u 
Zagreb . . . 

— Da, da . . . 

— A i poslanik je Dandolo s istoga razloga dospio 
ovamo. Tu su se našli interesi. Nemoj zato gubiti duše, 
bilo je i proći će. 

— Ne će proći, ne će proći! Tako mi Bog pomogao 
i svi sveci božji, ne će proći ! — progovori u po glasa 
Pavlić, kao da govori sam sebi i kao da se zaklinje. 

Ustane i spremi se. 

— Zbogom, oče! 

r~ Zbogom, laku noć, sinko ! — progovori ban. 

— Ne će on otići čitav odavle, duše mi ! 

— Sinko, dana mi . je zapovijed, da branim posla- 
nika, ja ću tu zapovijed izvršiti 

— Ne tiče se mene, laku noć. 


I ne čekajući, što će mu otac reći, ode u svoju sobu. 
Prisloni se na visoki prozor pa stane razmišljati. Prozor 
je gledao u vrt. Ondje je prijeko ona redovno spavala, 
ovdje su se u sredini vrta sastajali, ovdje joj je rekao, 
da je ljubi ; tamo joj je prisegao vječnu vjernost, a sada 
da od svega toga ne bude ništa, da se sve to raspline. 
kao da toga i nikad nije bilo ! On je kriv svemu. On je 
predobio djevojku lijepim riječima — ali joj nije ništa 
zajamčio ... Na njoj nema ni najmanje krivice . . . Tako 
je uze opravdavati u sebi. 

— Napokon što nisam odmah sve kazao ocu? — po- 
misli,— što nisam do nje išao svaki dan ? 

Take su se misli vrzle po glavi jadnome Pavliću, 
dok napokon ne oćuti, kako ga pomalo svladava san, 
Onako odjeven legnu i zaspi. Svu je noć gledao pred 
sobom poslanika, okružena od množine vojske. Pozvao 
ga, neka se bije s njim, ali mu se poslanik ne smije oda- 
zvati, — jer je poslanik. Pavlić htjede navaliti na nj — 
kadno se sasvim izmučen i izmoren probudi. To se či- 
tavu noć ponavljalo. Napokon prema jutru zaspi tvrdo, 
te se kasno probudi. U početku nije znao, je li sve istina 
ili san, što je jučer na večer čuo ; ali se doskora uvjeri, 
da je to teška i ljuta istina. 

Uredi se pa htjede izaći, ali mu na vratima sobe 
zapriječe put dvojica od crne čete. 

— Što ćete, pustite me. 

Naperivši na nj koplja stajali su tu nepomični : 

— Mi branimo poslanika, — rekoše. 

Pavliću se zaiskriše oči od golema bijesa, te već 
htjede, da sve onako goloruk nasrne, ali ga u isti mah 
sputa silna klonulost. I nemoćan se zatvori u svoju sobu 
1 stane Plakati kao dijete. 

* 

* * 


Milan Šenoa: Iz kobnih dana. 

Kakogod je Granparola pod uvjetom skrajnje šutnje 
povjerio svojoj ženi čitavu tajnu o%psadi grada Senja, 
kakogod su i drugi članovi deputacije držali skrovitom 
tu vijest, pa nije ni duša sanjala o zauzeću grada, o 
mijeni gospodara ; ipak se u Modrušima oštro oružalo, 
začudo bez tajne, bez ikakova sakrivanja. Oružalo se 
žurno i silno. Knez je Bernardin razaslao medju sve 
plemiće, koji su mu pripadali, glasnike, pa se digoše 
ljudi iz Primorja, onda modruška okolica, a napokon 
čvrsti momci od Ozlja. Sve je to stizalo dan na dan 
u Modruše, te se ondje i redalo. 

Kneginja nije htjela, da ostane usred te buke i toga 
nemira, pa je sa svojim kćerima i odgojiteljem, praćena 
jakom pratnjom od trista valjanih vitezova, otišla svojoj 
kćeri u tvrdu Krapinu. 

Jedna se frankopanska četa vrstala za drugom. Prvu 
je vodio Gašpar od Griča, čovjek vičan ratu, jak, bez- 
obziran, tako da se govorilo, da Bog ne daj ni prijatelju 
ni neprijatelju doći pod šake Gašparove. Svoju je vojsku 
vodio sam Anž Frankopan, gospodar Brinjski, posvuda 
na glasu sa svoje ljepote. Bio se je s Bernardinom u prvo 
vrijeme nešto zakvačio, ali razabravši, da se treći tomu 
vesele, umirio se, pa od tada stoji na braniku svoje 
zemlje protiv Turaka. I on se je pridružio Bernardinu, 
pa već boravi osam dana na Modrušima, a njegove čete, 
mjesto da pođju na Senj, dolazile su ravno na Modruše. 

U kuli, koju su nazivali Tržanom, a bio je to najstariji 
dio grada, smjestio se Ivan ili, kako su ga zvali svi rodjaci, 
lijepi Anž. Kakogod je na njegovu gradu Sokolcu u Brinju 
bilo sve raskošno uredjeno, tako je sam gospodar volio 
skrajnju jednostavnost. Soba Anževa bijaše na vrhu kule. 
Imala je uzak ulaz, kojim se je popinjalo gore, jedan ve- 
liki izbočeni prozor tako, da je čovjek lako mogao vidjeti 

u daljinu na tri strane. Soba četverouglata završavala se 
niskim svodom, komu je sa sredine pričvrštena o dugo 
uže visjela mala uljanica; pod njom je bio ovelik stol sa 
stolicama, u jednom kutu postelja, dosta široka, a nad 
njom se prostrlo onisko nebo. Dvije goleme škrinje upot- 
punjale posoblje privremenog stana Anževa. 

Bila je večer. Anž je stajao na prozoru i gledao na grad. 
Na zapadnoj se strani pokrilo nebo sitnom maglom, za 
koju je utonulo sunce ; istok je crveno modar, na tamnom 
se nebu pomilaju zvijezde. Pod gradom, u utvrdjenom 
mjestu, pa i vani, izvan zidina, vidjele se vesele čete vojnika 
oko naloženih ognjeva, sve pod vedrim nebom, čuo se 
žamor, kako viču, kako pjevaju. Rijetko se razabirao 
koji šator. Bilo je i konjaništva dosta medju njima. 

— Gledaš, — progovori najednom Bernardin, koji 
se je bio lagano uspeo do Anževe sobe, — gledaš, koliko 
ih ima. Sad na će doći posljednji sa Kupe, ondje ih je 
šest hiljada i pet stotina. 

I moje dvije hiljade, to je osam hiljada pet sto- 
tina. Hoće li to biti dosta za Senj ? — upita Anž, okrenuv 
se Bernardinu. 

— Ne znam, — nasmjehnu se Bernardin, — vidjet 
ćemo. 

— Koliko ih je već otišlo ? 

Mojih hiljadu i sto, tvojih dvjesta, — odvrati 
Bernardin. 

Čuješ, ne će li biti premalo naše vojske ? Vele, da 
sam kraljevski kapetan ima preko sedam hiljada, onda 
još podruga hiljada, što je doveo ban Bot u Senj, pa zatim 
venecijanski brodovi . . . 

A, dragi moj, prekosutra ćeš vidjeti, kako se tuče, 
reče Bernardin pa pozove Anža sa sobom, da razgle- 
daju vojsku. 

* 

Sutradan, tek što je zora g ranula, zatrubiše trublje, 
vojnici se digoše i nasta vreva po svem podgradju. Premda 
je opsada mogla dugo trajati, ipak se većina vojnika lako 
naoružala. Najprije krenuše oni sa Kupe — niski su ljudi 
te jašu teške konje ; onda se makoše domaći Modrušani, 
strah i trepet neprijatelju sa svojim velikim noževima. 
Dalje se redaju visoki Otočani, pa kršni Brinjani ; onda 
se opet pojavi skladna konjica ozaljska, visoki konji, 
a ljudi kao gore. Lagano su odlazili u redovima po četvero; 
uza svaku je četu pošlo do dvadesetak konjanika na niskim 
gorskim konjima, što su s tražili stražu s obje strane puta 
i zalijetali se daleko od glavnoga trupa. 

Tako je odlazila vojska do sredine prijepodneva. Kne- 
zovi Bernardin i Anž Brinjski podjoše s vojskom, a Rok 
Štiglić izmoli od gospodara, da i on smije s njime. Spo- 
četka mu to knez Bernardin nije dopuštao, ali Rok molio 
i molio, pa ga napokon namolio. 

Već je sunce visoko poskočilo bilo, kad se sa grada 
još vidješe posljednja koplja i kad zamuknuše trublje. 
Onda se zatvoriže modruška vrata, most se podigao, a 
tek neko trista ljudi, ponajviše staraca, ostalo, da brani 
grad. 

Prošao dan, prošla i noć. Modrušani su pomišljali, 
kako se njihova čeljad a i drugi vojnici nalaze sada blizu 
Senja. Bilo ih je, koji su govorili, da će se Senj predati 
pred tolikom silom, a bilo je i ljudi, koji su naherili glavu, 
slijegali ramenima, pa rekli, da će to teško ići. 

Oko podne drugoga dana javi se na vratima siromah 
čovjek, moleći za potporu ili za ručak; imao svezanu 
nogu. Pustili ga u mjesto i ondje je prosio : 

U ime Boga i Majke Božje smilujte se jadniku. 
Ulovili me Turci, kad sam putovao, iznakazili me ; molim 
vas, dajte mi štogod. 

I svi su mu davali, a on se tako vukao od jedne kuće 
do druge, dok ga najednom nije nestalo, a da toga nitko 
nije opazio. 

Slegla se večer. Naoblačilo se i duvalo s juga ; topli 
proljetni vjetar očito donosio *kišu. Ljudi u podgradju i 
u gradu zatvorili vrata i prozore. Svuda je tiho, samo 
se od časa do časa čuje vjetar. I posljednje su se svjetiljke 
utrnule. Sav je kraj utonuo u tamu, šutnju, gotovo u san. 

U tišini se javi pod gradom gavran. U priličnoj da- 
ljini ozva se drugi. Napokon nasta opet mir, koji potraja 
dosta dugo. Tada najednom oživi šuma gradu na jugu, 
kao da je vjetar jače zaduhnuo ; drvlje se stalo njihati, 
staro lišće šuštati. 

Još čas — a onda zaori iz tisuće grla zaglušna vika. 
Svako je drvo oživjelo, svaki se grm stao micati; u ljude kao 
da je zašao sam bijes. Vrzli se svuda, hvatali se zida, uda- 
rali na nj, kao bujica navrli, kao silan val najednom na- 
hrupili. Jadni stanovnici Modruša, trgnuvši se iz prvoga 
sna, nisu znali, kuda da se djenu. Sa svih se strana čuo 
usklik, uzdah, koji se svakome otimao iz grudi: — Turci! 

I zbilja je jaka turska četa doprla do pod utvrdjeno 
mjesto. Ono trista ljudi u gradu postavi se brzo na branik, 
gdje je zid bio razvaljen. Ali začudo, kao da je sam vrag 
natjerao Turke baš na ono mjesto. U početku su se borili 
u tami, a to je dobro došlo Modrušanima, jer se nije vidjelo, 
koliko ih je. No najednom planu šuma za ledjima neprija- 
telju, pa rasvijetli modruške branitelje. Po crnim obrisima 
razabraše branitelji, da ima Turaka mnogo, mnogo više, 
nego što su isprva mislili. 

Četica se pripravi na odlučan boj. 

Stari Blaž Ivanić, komu je Bernardin bio povjerio 
obranu grada, spremi brzo sve žitelje modruške u gradsko 
dvorište. Već su Turci plazeći dolazili do mjesta, gdje je 

zid bio prodrt, već su uzeli i udarati na most, pregazivši 
lako gradski opkop, jer je rijetko u njemu bilo vode, kad 
najednom stadoše, vika se stiša, a iz daljine se čulo : 

— Naprijed, udri ! 

Ivanić je čekao, da se pojave Bernardinove čete, a to 
je bilo sada. Starac pogladi sijedu bradu, uspne se na zi- 
dinu napo razrušenu, pa zaori silnim glasom: 

— Dvadeset s puškama amo, dvadeset straga ! Na- 
prijed, braćo 1 

U tren oka ispuniše vojnici zapovijed. Dvadeset gvozde- 
nih vilica udari o razoreno kamenje i dvadeset se golemih pu- 
šaka postavi na njih. Još čas, i silna njihova ždrijela planuše, 
grom zatutnji te se ozva po brdu i polju, a sva se dolina na- 
puni dimom. I tek što prvi Turci popadaše, stupiše drugi 
na njihovo mjesto. I opet zagrmiše puške, i opet se zavije 
sav okoliš u dim, a kad se razbistri, vidje se graba pod zidom 
puna mrtvih i ranjenih Turaka. 

Medjutim je u dolini nastao strašan pokolj. Šuma, što 
je zapališe Turci, gori silnim žarom te se i grmlje pod njom 
užgalo. Bernardinovi su pješaci pritisnuliljTurke odozdo, 
pa ih nagonili u oganj. Što nije zašlo u oganj, dospjelo je 
ili pod nož Modrušanima, ili je palo od četrdeset Blaževih 
arkebuzira. Do ponoći su kosili Bernardinovi momci 
po turskoj vojsci, a bilo je mnogo. 

Bernardin i Anž stajali su straga nakraj šume sa četom 
izabranih vojnika. Gledali su, kako se gubi Jakub-pašina 
sila, pa su sa smijehom ka dika d poviknuli : 

— Naprijed, udri ! 

U to dojaše naglo na malom konju čovjek, pa prošapće, 
prikučiv se sasvim Bernardinu : 

— Brzo ! Jakub-paša hoće na gornju stranu da iz- 
makne. 

Začuvši to Bernardin podbode konja i zavikne : 



XIII. 

H ad Senjom se krilio krasan dan. U visinama se 
crnila šuma, a iz Senjske Drage sve do vrela 
,,Na travici” dopirala sočna zelen s obiju strana 
bujice Potoka i tek oko gradskih zidina poka- 
zivao se kamen. More je mirno i modro. U daljini se raz- 
bira zelena obala krčka i posve bijel kameni Prvic. Prema 
Vratniku se utisnula tamna mrlja posred bijela kamena ; 
bijaše to šuma, za kojom se skrivao samostan Franje- 
vaca. Sam se grad skučio u svoje zidine. 

Bilo je prijepodne. Vrata s kopnene strane bijahu 
zatvorena, dok su s morske prema luci bila otvorena. 
Čudno je bilo, da su s prijateljske strane zatvarali slavni 
grad, a s neprijateljske je uvijek stajao širom otvoren. 

Danzego je to jutro bio došao do grada i razmišljao 
nešto podalje od gradskih vrata, što će sada u Senju. 
Granparole i njegova društva ne će više da pohodi. Sastao 
se bio na putu s Judom, pa ga taj nagovorio, da ode u 
Senj. Sada, kada je dospio do Senja, nije znao, bi li, 
ne bi li ušao u grad. Obišavši gornja gradska vrata, podje 
pokraj sjeverne strane zida, pa se pope na pećinu, a onda 
se spusti strminom, kojom se ne bi svatko ufao spuštati, 
te šmukne s morske strane u grad. 

Stade na trgu. Ogleda se malo. Sve je u miru, sve 
je na istom mjestu. Sada vidje na istoku pred dvorom, 
koji je prije pripadao Frankopanima- banovačku stražu. 
To mu je dobro došlo. Upita jednoga od straže : 

— Je li vele možni gospodin ban u ovoj palači ? 

— Jest. A što će ti ? — omjeri ga stražar poprijeko, 
blatna i prašna, jer Danzego nije više imao konja, nego 
je pješice prevaljivao svoje putove. 

— Htio bih govoriti s njime. 

— A ti ajde, pokušaj ! 

U taj se čas pokaza na vratima visoki lik banov. 
Ogleda se pa zijevnu. 

— Molim, vele možni gospodine, ovaj . . . 

Što je ? — okrene se ban mrko k stražar u. 

... ovaj ovdje .... 

Što ćeš? — zapita ban Danzega, približiv mu se. 

Danzego skinu kapu s glave, uozbilji se pa zirne 
u bana. 

— Nosim ti, vele možni, dobre glase, — progovori 
u po glasa, te se ogleda na stražare. 

— Otkle dolaziš? — upita ga ban, ali taj put nešto 
mekše. 

— Iz tabora kneza Bernardina. Prekjučer sam bio 
ondje, pa sam vidio . . . 

— Što si vidio ? 

— Gospodine vele možni, ja sam siromah .... 

— Čekaj, ajdmo ! 

Udjoše u malu ulicu, što vodi prema sjeveru, pa stupe 
u drugu kuću, u kojoj je stanovao Grk Simonios. On je 
posudjivao i venecijanskoj i hrvatskoj gospodi novaca, ko- 
liko su željeli ; znao je, da će mu to donijeti stostruki plod. 

— Dobar dan ! — reče Bot, kad su unišli u niski 
tamni magazin. 

— Bon di, eccellenca, — odvrati starčić, pa se du- 
boko nakloni. 

— Čuj stari, trebam dvije kese dukata. 

Starac se izgubi iza vreća u nutrinu kuće i za čas 
se vrati noseći novac, ali ujedno dade banu, da mu 
potpiše pismo. Tim mu je pismom bio dopušten slo- 
bodan uvoz robe u sve gradove, koji su stajali pod ban- 
skom vlašću. 

— Eto novaca, eccellenca, a molim lijepo samo potpis, 
— reče ponizno. 

Lopov si, brate, velik lopov, — reče ban, pa smota 
pismo i zatakne ga za rukav. 

Čuješ — nastavi — još tri dukata za ovoga ; 
nosi dobre vijesti. 

Stari Simonios podiže glavu, promjeri Danzega, kao 
da ga nikad nije vidio, onda pogladi sijedu bradu, pa 
odnekle iz širokoga ogrtača smogne tri dukata. 

Ajde, reci, što znaš, pa ćeš dobiti novaca, — pri- 
pomenu ban opazivši, kako je Grk nepovjerljivo gledao 
Danzega. 

— Dolazim od kneza Modruškoga. Sabrao je vojsku, 
ali ... . — lukavi Talijan svrnu oko na kesu, pa na bana. 

— Eto, — reče ban, predavši Danzegu dukat, — to 
je predujam. 

Danzego spremi dukat, pa nastavi : 

— Knez je sabrao silnu vojsku, ali — ne dolazi 
na Senj . . . 

— Evo, još dukat od Grka, — reče ban, pa dade 
Danzegu jedan od ona tri dukata, što je Grk bio metnuo 
pred sebe. 

To je dobro, eccellenca, vrlo dobro. Onda ćemo 
živjeti u miru, u miru, — reče Simonios, pa protare ruke. 

— Dalje, momče ; što znaš još, govori ! 

— Dalje je to: on je sabrao vojsku, ali ne dolazi 
na Senj, nego ostaje na miru, dapače on već i raspušta 
vojsku, jer se nikoga ne boji, — reče nedužno Danzego. 

Vraga, a zašto ne ? — upita prestrašeni ban, a 
i Grk se nagnuo naprijed. 

Teško mi je bilo ondje, orobili me svega Bernar- 
dinovi vojnici. Konja sam imao, divnoga konja, pa su 
mi ga oteli . . . ., — poče jadikovati lukavac. 

Grk pogleda bana, a ban Grka, pa reče : 

— Ajde, Grče, ti dva i ja još dva. 

Muče predaše četiri dukata Danzegu. 

— Knez se Modruški ne boji nikoga, jer je valjda 
sklopio savez s Turčinom. 

S Turčinom ? — upitaše ban i Grk u jedan glas. 

Pred tri je dana bio kod kneza Bernardina Jakub- 
paša kao sužanj. Otišao je odanle sasvim slobodan i miran, 
praćen od svojih. 

A tako, to je čudno ! — oglasi se ban, zažmiri 
nešto ozbiljnije u Danzega, onda se jako iskašlja : 

— Bi li ti nosio pismo.;, kuda ideš? 

— Idem k fratrima, potražit ću ondje noćište. 

— Ne pitam to, nego bi li ti htio u Zagreb? 

Bih, ako je potrebno, — odvrati Danzego, tobože 

u neprilici. 

Ti ćeš odnijeti banu pismo ; dobit ćeš dobra 

konja, a i za put. Ali čuvaj se, da se odviše ne približiš 
Brinju i Modrušima. 

A ja mislim, da bi dobro bilo, da baš prodjem 

onuda, — doda strašljivo Danzego. 

— A zašto ? — upita Bot u čudu. 

— Jer će manje sumnjati na mene. 

Ban pogleda Danzega ispod oka, a i Grku zasja čudan 
smiješak oko usta. 

Napokon bi lukavi Talijan pozvan u dvor, gdje je do- 
bio pismo, dobra konja i obilnu potporu, da što brže 
prispije u Zagreb. 

* 

* * 

Bilo je negdje oko osme u večer. Noć se bila spustila 
na Zagreb. Sav se grad zamotao u maglu. Ta je pak 
magla bila mokra, neprozirna, gadna. Gospoda kanonici 
nisu ni užgali pred svojim kurijama svjetiljčice u čast 
Bogorodici, jer se i onako ne vide. 

U krčmi su Drage Nikolinke sjedjela dvojica, pa gle- 
dali u tamnu noć. Juda Tadeuš šuti i misli na koješta. 
Najviše mu se vrze po glavi Danzego i senjske prilike. 
Drugi, Kanjuh, bulji glupo preda se i mrmlje ; bio je 
već iskapio svoja dva vrča, pa nema s kim da se pravda. 
Zla su vremena po njega osvanula. Turci učestali t u 
savskoj nizini, te nema što da se robi i prodaje. Ni- 
kolinka ga poprijeko gleda, jer već drugu sedmicu pije 
na vjeru. 

— Valja se negdje okrpiti, svojski okrpiti, -7 pomisli. 

Već je svoju diplomu prodao patru Desideriju za pet 
maraka srebra, ali se i to srebro pretvorilo u vino, pa 
proteklo kroz Fabijanovo grlo. Njegovom se diplomom 
ponosi sada jedan imućni kožar iz okolice križevačke. 

— Ti se badava nadaš, moj Juda, badava se nadaš, 
Vlah je Vlah. 

— Ajde, poznajem ja njega, a poznajem i tebe, 
da si ti na njegovu mjestu, već bi te bili Turci i kršćani 
sto puta dotukli, ili bi bio pobjegao praznih ruku. Dan- 
zego će doći ; doći će s punom torbom. 

Fabijan nije osobito volio Danzega, pa se ljutio, 
što ga Juda tako poštuje. Počeo mu se po drugi vati. Uto 
se začu izvana težak korak. Juda naćuli uši, a Fabijan 
se presta smijati. 

— Tko je to ? — upita. 

Za čas su slušali neki razgovor pred kućom, a onda 
udju trojica novoveških radnika, koji su radili kanonicima. 

— Ha ! — nasmije se Fabijan, pa pogleda Judu, — 
nema ga, ne. Već ga čekaš tri dana, ali ti je uzalud. 

Ona se trojica povuku u kut kraj stare bačve. Ponaj- 
više su šutjeli. 

— Čuješ ti, gdje je Tomo ? — upita zlorado Juda 
Fabijana. 

— * Ne znam, bogme ne znam, — branio se Kanjuh, 
koji je na čas postao malodušan. 

— Ulovili su ga, ulovili. Metnuli ga pod ključ, a onda 
s njim bogzna kuda, — kimao glavom Juda, pa prikorno 
gledao Fabijana. 

Onda, kad sam bio ja [s njim pri kanoničkom 
štaglju, zaviknulo je nešto i tada nastao potpuni mir, — 
uze tiho pripovijedati Fabijan ; — ja sam ga poslije tražio, 
mnogo tražio, ali nigdje mu ni traga. Meni se čini, da su 
to duhovi .... 

Juda čudno pogleda Fabijana, ali u isti čas ustane. 

- Čuješ? 

___ — odvrati Fabijan — netko je skočio s konja. 

Još čas, i na vratima se pojavi Danzego, sav blatan 

od puta. 

— Bog, kako je, što radiš, što je novo? — sasu 
kišu pitanja Juda, dok je Fabijan samo namignuvši smrskao 

kroz zube : 

— Zdravo, momče ! 

— Dobar večer, — odvrati Danzego, pa se ogleda i 
poče tiše govoriti: 

— Govorio sam sa samim banom, vjerovao mi je. 
Evo pisma od njega na bana Derenčina. Oh, putovao sam 
gadno. Mislio sam, najbolje će biti, ako noću putujem, 
ali vrag je to. Zašao sam gotovo u Žumberak. 

Danzego poče na široko pripovijedati svoje doživljaje 
u Senju, pa na Modrušima, gdje mu je knez Bernardin 
osujetio lijepu osnovu. 

— A jest — naruga se Fabijan — osujetio, jer si 
ti glupo radio. Baš je bila pamet povjeriti takvu stvar tebi ! 

Danzego omjeri Fabijana, ali ne reče ništa, nego 
nastavi svoje pripovijedanje. Kad je svršio, upita ga 
Juda : 

— Koliko ti je dao Bot na put ? 

Danzego stane časak, pa onda reče u po glasa : 

— Šest mletačkih dukata, a od toga sam potrošio 
gotovo dukat. 

— Čuj, to je malo nagrade za toliki posao. Ali reći 
ću ti nešto. Dat ćeš meni ono pismo, što imaš za bana 
Derenčina, pa ću ga ja odnijeti. Dobit ću nešto. 

— Aja ! dragi, ja sam započeo stvar, ja ću je i svr- 
šiti ; treba gospodinu Vuku lijepo stvar prikazati, pa će 
i opet nešto kanuti u moj džep. 


Milan Šenoa: Iz kobnih dana. 


12 


x 7 8 


— A molim te, — poče Fabijan jače, — tko te je 
pomagao, kad si išao u Senj ? Da nije bilo na po puta 
Jude, ti bi se bio praznih ruku doturao u Zagreb. 

Danzego stade čas razmišljati, r onda izvadi iz njedara 
kesu, a iz nje dukat. 

— Je li ovo dosta za tvoju uslugu? — upita i poda 
Judi dukat. 

— Dobro, — reče Juda smiješeći se, primi novac 
pa ga spravi. 

Fabijan je gledao, kako se ona dvojica pogadjaju. 
Lice mu se namrči, pa promrmlja : 

— Gadovi ! 

Na dušak popije onda treći vrčić kiseliša. 

Kad ona trojica radnika odoše, ustade i Juda, skupi 
svoju kabanicu, pa se čvrsto umota u nju. 

— Bog, do sutra. Bit ću sutra kod Frankusa odmah 
iza podneva. Ti, Danzego, pripovijedaj Fabijanu o banu 
Botu, a on će tebi o Tomi. Zbogom ! 

Naturi kukuljicu na glavu, pa se izgubi u tminu. 

Fabijan i Danzego najprije su sjedjeli šuteći. Onda 
se odvaži Danzego, pa pozove dva vrča „boljega”. Fa- 
bijan ga pogleda ispod oka, pa reče : 

— I to će platiti Juda Tadeuš, hm? 

— Da, platit će, — nasmije se Danzego, pa upita : 

- Što je s Tomom ? 

— Ne znam, Boga mi, ne znam ; odnijele ga vještice 
i vukodlaci. Znaš, mi smo se dogovorili, da ćemo pregledati 
onaj fratarski zid i kanonički štagalj ; kad mi ondje, 
Tomo se spravi na posao s jedne strane, a ja s druge 
pazim. Tada najednom nešto zavikne, i mojega Tome 
nesta. Kao da ga je progutala zemlja ! Medjutim zdravo ! 
— i Fabijan se kucne s Danzegom, 


* 

— Bog. Dakle Tome nema? 

— Nema već osam i više dana — doda Fabijan nešto 
strašljivo. 

Danzego poče pripovijedati, kako je lijepo u Senju, 
kako će se vratiti u S*nj, jer u Zagrebu nema više ni- 
kakve zaslužbe. 

Fabijan ga je promatrao po strani, nije govorio ništa, 
dok je Danzego pripovijedao. Najednom se prene • 

— U tvoje zdravlje ! 

— Bog ! — odvrati Danzego. 

Vrijeme je prolazilo, a vrčići se praznili. Danzego, 
malo razigran, zapita Fabijana : 

— Hoćemo li još,* kume ? 

— Hoćemo, ako Bog da i gospa Nikolinka. 

— Ne boj se ti, dat će ona za dobar novac, na- 
smija se Danzego. 

— Hoće, dat će za ukraden groš, — primetne Niko- 
linka. 

- Za ukraden groš dat će ona vina, koje pada s neba, 

— doda jetko Danzego. 

Obojica se nasmijaše, pa uzeše vrčeve. Komad tvrda 
sira i još tvrdjega kruha poda Nikolinka Danzegu. 

On nastavi pripovijedati, pa istrusi i opet svoj vrčić. 
Postao je veseo, a Fabijan sjedio i pio, a rijetko što pri- 
mijetio. Kadikad bi promumljao pred sebe riječ, dvije. 
Napokon ustadoše. Danzego je teško hodao. Nikolinki 
plati vino malim novcem. Fabijan ga je pažljivo pro- 
matrao. 

— Postoji li još vaša škulja na Mesničkim vratima ? 

— upita Danzego, izlazeći iz krčme. 

— Da, da, postoji, čeka te, — odvrati Fabijan, pa se 
gotovo svali na zemlju spotaknuv se na balvan, koji je 
ležao na putu. 


Ha, vrag te ! Pazi, Danzego, đa se i ti ne spo- 
takneš. Bila bi šteta za takovu glavu. A gdje ti je konj ? 

— Eto, tu. No ti, divkonjiću, amo te malo. Zima 
ti je. Ne ću te jahati. Ovdje smo odmah kod kuće, — smijao 
se Danzego ogledajući u polutmin i 'maloga lijepog konja. 

— Sada ćemo mi pokraj popovskoga zatvora do 
potoka ; onuda ti je najbolji put, a ne trebaš lupati ni na 
jedna vrata. 

Dobro je, odvrati Danzego, pa uhvati konja 
za ular i podje za Fabijanom. * 

Magla se nešto prorijedila, ali je jednako bilo teško 
i iskusnomu pogoditi pravi put. Fabijan udari nizbrdo 
sve dotle, dok mu nije dopirao do ušiju šum nabujaloga 
potoka. Onda okrene na jug. Lijepo je išlo sve do Pi- 
sanog mosta. Tu je trebalo prijeći na drugu stranu. Prije 
nego li će preko mosta, najednom se Fabijan izgubi. 
Danzego nije znao, bi li čekao ili ne. Stane. Turi prst 
u usta, pa zazvižda malo. Nigdje ni glasa. Ovdje je 
magla opet postala gušća. Priveže konja za most, pa će 
da se vrati. Još jednom zazviždukne — pa stane. Na- 
jednom poćuti strašan udarac na zatiljku. To je očito 
Fabijan. Svijest ga počne ostavljati, brzo se okrene, ali 
neznanac udari još jednom svom silom, a Danzego se 
sruši kao vreća u blato. 

— Tako. To ti je tvoj Senj ! — nasmije se Fabijan, 
pa uze pretraživati džepove Danzegu. Pretraži sve, pa 
nadje uz pismo nešto drobiša i četiri dukata u džepu, 
zatim još deset dukata u mošnjici za pašom. 

— Vidiš, i, bogme, lažeš ! 

Onda pograbi Danzega oko pasa, odnese ga na most 
pa ga baci u potok. Prihvati tada konja te ode ispod 
grada Ilicom u svoje utočište kod Mesničkih vrata. 


Drugi dan u jutro dosta rano zamoli Fabijan Kanjuh 
Vuka, da može govoriti s banom Derenčinom, jer ima pismo 
od bana Bota. Starac je tro ruke od veselja, jer je slutio, 
da nije dobro po Bernardina. Uvede Kanjuha u sobu. 

Ban dodje, primi pismo i pročita ga kod prozora. 
Najednom se okrene. 

— Piše mi ban Bot, da je donositelj toga pisma 
vidio, kako su Turci mirno otišli iz Bernardinova grada. 
Jesi li ti to vidio ? 

— Jesam, s dopuštenjem tvoje velemožnosti, — od- 
vrati Fabijan nešto u čudu. 

— Bez oružane pratnje odoše? — upita ban sa za- 
nimanjem, a lice mu se razvedri. 

— Sasvim bez pratnje, velemožnosti, — nastavi Fa- 
bijan slobodnije, pa se u duši nasmije. 

Ban je doduše čuo o Bernardinovu okršaju, ali spreman 
prije vjerovati zlo, nego dobro povjerova pismu, pa 
ostavi na čas Fabijana sama. Ovaj se ogleda po sobi i 
najprije pomisli, ne bi li što bilo, da se odnese. Ali napokon 
mora biti oprezan, jer Bog zna, ne će li ga ban još trebati. 

Sada dodje ban i reče : 

— Ti ćeš imati dobrotu da ostaneš ovdje dotle, dok 
te trebam. Moguće, da će to biti za kratko vrijeme, a 
učinit ćeš mi veliku ljubav, ako i onda to isto posvjedočiš. 

I pokaže Fabijanu drugi izlaz, gdje su dvojica od 
,,crne čete” stajala i čekala na nj. On se nije dao pod 
okrilje njihovo, trgao se, ali na koncu mu nije ništa 
preostalo, nego da sluša. 

Metnuše ga u lijepu sobu, dadoše mu jesti i piti 
do mile volje, ali ga ne pustiše s oka. 

Ban je Derenčin uživao, što ima živoga svjedoka 
Bernardinove nevjere. 

Nedjelju dana poslije pohoda Dandolova Beatrici 
nesta Katarine. Pitali su za nju Herendićevi, pitala gospa 
Bužanićka, ali djevojci ni traga ni glasa, kao da ju je 
crna zemlja progutala. 

Jednoga dana — bilo hladno, premda ljeti — dodje 
u Frankopanovu kuću mladi Pavle Derenčin. Herendić 
ga dočeka kao obično, sleže ramenima i tužna lica pro- 
mumlja : 

— Nema još ništa, ništa ; ja bih već javio tvojemu 
gospodstvu, da znam, gdje je. 

— Dobro, dobro. Je li kneginja Dora kod kuće? 
— upita Pavlić ne mareći za Herendićevo ispričavanje. 
Bio je propao, blijedo mu lice požutjelo, [neuredna kosa 
i odijelo pokazivahu, da na se ni malo ne misli. 

— Jest, ovdjč je, — povede Herendić banića u lijevu 
stranu kuće i otvori vrata. 

Lijepa je kneginja sjedjela uz prozor, a pred njom 
mladi Ivan Torkvat, pa čitao čudni život i slavna djela 
Maćedonca Aleksandra Velikoga. Kad je Pavlić ušao, 
presta mladić čitati, a majka pogleda čudno došljaka. 

On stane čas, onda progovori u po glasa: 

— Oprosti, svijetla kneginjo, što dolazim ovako 
nenadano; ti valjda znaš ili bar pogadjaš uzrok mome 
dolasku .... 

— Znam, vrlo dobro znam, — odvrati kneginja 
ozbiljno, — neka izvoli tvoje gospodstvo, — ponudi 
Pavliću stolicu i nastavi : 

— Jest, znam, onaj isti dan, kad je Kate nestalo, 
ili bolje, kad je otišla svojoj nećaki Beatrici, sama mi je 
pripovijedala cijelu vašu stvar. Ja sam joj rekla, neka 
ne pohodi poslanika .... 

— Hvala ti, kneginjo .... 

— ... neka se umiri ovdje u Zagrebu. 

__ i j a sam joj to govorio, ali uzalud. Znaš, kneginjo, 

* sam bio u dvoru hercega Ivana, primila me kneginja 
Beatrica, obasula me lijepim riječima, ali na moje pitanje, 
dj e je Katarina, slegnula je ramenima pa rekla, da je 
doduše jednoga dana bila Katarina kod nje, ali da odonda 
ne zna, gdje je. Klela mi se, da ne zna. Dolazim k tebi,, 
pa te molim, ako znaš .... 

Duše mi, ja je od onoga dana, otkad mi je priznala 

sve nisam vidjela, premda stanujemo pod jednim krovom. 
Ne znam, a i naši ne znaju o njoj ništa, — progovori kne- 
ginja, pa se zagleda preda se. 

Možda je i opet otišla k Bernardinu na Ozalj, 

— prošapta Pavlić ne vjerujući sam sebi. 

Ne, ne može biti. Knez je Bernardin sada u Modru- 

šima, a kneginja sa kćerima u Krapini na imanju Beatri- 
cinu. Tvoj me je gospodin otac onomadne utješio, govoreći, 
da je Bernardin potukao kod Modruša Turke. 

Prvi je čas gledao mladić preda se. Razmišljao je, 
kuda bi Katarina mogla otići. Najednom upita: 

— Kneginjo, bi li ti vjerovala gospi Beatrici, da 
si na mome mjestu? 

Dora stane, pa gledne u sina, a onda reče Pavliću 
u po glasa, tako da je Ivan, koji je nešto podalje stajao 
i čitao, nije mogao čuti: 

— Moja je nećaka mlada, ona ne zna, što govori, 
ljute je talijanske krvi, ne zna, što čini. Onako je, kako si 
sumnjao, premda nisi svoje sumnje izrekao. 

— Hvala ti, kneginjo, Bog s tobom, Bog ti blago- 
slovio sina. 

Mladić ode posve slomljen. 

Mihajlo je Vučić razbijao glavu, gdje probavlja svoje 
dane njegov prijatelj. Kušao je, da ga potraži po gradu, 
ali Pavliću nigdje traga. Obašao je dva tri puta bansku 
kuću, pitao za banića, ali mu rekoše, da ga nema kod 
kuće. 

Sjedio je zlovoljan i nesabran kod kuće, nije mogao 
ni da što radi, ni da što čita. 

Iznenada se jednoga dana otvore vrata ; u sobu stupi 
Pavlić. Bio je blijed, mrk, prišao muče do Mihajla, dao 
mu ruku, onda sjeo na mali stolčić, što je stajao uza prozor. 
Ni riječi ne reče, tek od časa do časa uzdahnu, ili udari 
tananom visokom palicom po podu. 

— Što je? Otkle ti? — upita Mihajlo prestrašen. 

— Iz zatvora. Moj me je vele možni gospodin otac 
zatvorio i pod stražu metnuo, dok se ona djevojka, koju 
sam ljubio, koju sam obožavao, nije zaručila, udala, a 
možda već i rodila sina. 

— • Koja . . . 

— Ta ona, Kata, koju sam spasao, koju sam nosio 
u srcu kao kakovu sveticu, koje ne bih dao ni za što 
na svijetu. 

— Ajde, molim te, ne luđuj ! 

— Ma ne bi bilo ni čudol — Nego znaš, što ću 
učiniti ? 

- Što? 

— Učit ću za poslanika, bit ću poslanikom u Ve- 
neciji, zavodit ću udate žene, obljubljivati djevojke, pa 
ću tražiti od republike, da njihove muževe zatvori, a dje- 
vojačke zaručnike pod stražu stavi. Slušat će me, dakako, 
ispunjivati moje molbe, ne, moje naloge, ta ja sam po- 
slanik. 

— Ali to ne će biti istina, da je ona . . . 


Istina, istina, prava pravcata istina. Velim ti, 

istina je tako živa, da mi naviru suze na oči, kad se 
sjetim, koliko sam puta želio, da nešta bude istina, a 

nije bilo ; a baš ovaj put, jedini put, kad bih htio, da ne 

bude zbilja, da bude varka, laž, ovaj put mi sve, sve 
viče i svaki cvrčak pjeva: Istina je, istina! 

— Jesi li je tražio? Što kaže ona? — upita u po 
glasa Mihajlo. 

— Tražio, tražio, a da bi išta našao ! Iglu, što je 

proguta ludo magare, prije ćeš naći nego nju. 

Za čas stane, prodje rukom preko čela, a onda na- 
stavi : 

— U kraljevskoj sam palači bio, pretražio sam svu, 
ali nigdje ni traga, ma ni uspomeni njezinoj. Bio sam zatim 
u frankopanskoj kući, kod Herendića ; otišla je, veli, ali 
ne zna kamo. Pretražio sam i ondje sve, pitao kneginju 
Doru, ali je nema te nema. Iščezla je netragom i nikome 
ništa, ni riječi, ni slovca. Reci, što ću sada? 

Mihajlo stavi svoju veliku knjigu na stranu, pa po- 
kuša, da utješi druga. 

— Znaš, ne će biti ozbiljno. Otišla je s rodjacima, 
a što se tiče zaruka, Bože moj, tko ti je to kazao? 

— 0, vjere dostojan svjedok. Moj otac. On me je 
i zatvorio, jer je, reče, pro primo dužan štititi poslanika, 
a pro secundo, ta je ženidba državi u korist. Ali ja ću 
je naći, naći ću je, tako mi Bog pomogao, pa ću onda . . . 

— Što ćeš onda? — upita živo Mihajlo. 

— Reći ću joj sve, — odvrati Pavlić. 

— A što, ako ti ona reče, da ljubi onoga drugoga, 
da polazi za nj s interesa porodice; ako te uopće ne 
sasluša ? 

Banov je sin časak šutio, a zatim reče nešto tišim 
glasom : 

.. . Ja M j * m ° ram naći ’ moram J' e vidjeti prije nego 

* st0 ode - Nešto cu te moliti, Mihajlo. 

— Da čujem. 

— Ja cu uzeti četiri konjanika od moga oca, pa 
cu poći s njima po svim gradovima i dvorovima hercega 
Ivana, obići ću sve dvorove i tvrdje frankopanske, negdje 
mora da bude. Ali .... 6 1 

Tu stane Pavlić, pa pogleda značajno Mihajla. 

— No, reci, govori ! 

— Ti ćeš sa mnom. 

Što ti pada na pamet, Bože moj, ja . . . 

. ~ , Da ’ tl ćeš sa mnom > a ja ću ti dati svoju vi- 

svemu. n ^ eC ' **“'* d> Ć " “ u 4 mu . 

Ali ni ti ne ćeš ići. 

ml ~ K T m U SC SVem ° gUĆim - idem, - reče 

c naglo, pa metne desnicu na grudi 

drugola Ma ,0 * *” ZSlUdU - — “ « * i u* t će 

- Zato ja trebam tebe, ne odbij mi te molbe. Rekao 
sam slusat cu te u svemu, ti si miran, pametniji od mene 

J H S 1T P ° Clm ° kak ° VU UŽaSnU ludori ju, osobito sada 
Ti ces biti moj mentor, moja uzda. 

Mihajlo se zamisli, onda reče: 

— Bože moj, to je ludo, ludo. Što ćemo je mi tražiti 

Bog zna 0n kud m a: Žda ^ ^ ”*** VeĆ ° dmaknula 

d, ueinwi rukom k *» 

hercega titua^A* 1 r ^ ^ tfaŽiti P ° Svim dv orima 
,71 ^ “ SVC njegove dvorove ? R ec i 

u Šleziji? ** Z& SV * nje * ove * radove u Ugarskoj, u Erdelju, 

Pavlić se pokunji. Nije ni iz daleka pomislio na silni 
broj i opseg imanja hercegovih ; medjutim se brzo snadje 
pa odvrati Mihajlu: 

— Ne će oni nje voditi tako daleko. Pa napokon 
mora da bude blizu radi svoga . . . Bog dao, kuga ga 
umorila ! Ideš sa mnom, Mihajlo, reci ! 

Mihajlo ustane pa poče šetati amo tamo po maloj 
sobi, napokon se zaustavi pred Pavlićem i reče: 

Pričekaj me, još nekoliko dana, tad ću ja s tobom, 
Boga mi, hoću. 

Jadnik se diže, sakrije glavu medju ruke pa protuži : 

— Reci mi, jesam li ja lud. Možda sve to i nije 
istina, možda se sam vrag meni ruga. Tako mi se katkad 
učini, pa onda letim u svoj vrt, sjednem na ogradu, 
polazim k Herendiću, pa se opet vraćam uvjeren, da je 
zbilja nema. 

Jadni mladić klonu na stolicu, zatisnu oči šakama 
pa tiho proplače. 





XIV. 

io konac lipnja. Sunce počelo žeći, a u Senju 
sparno do mila Boga. Peklo je danju, a noću 
igdje m otkuda mkakova daška, da rashladi 
vruću dušu bana Bota. Bilo mu je dozlogrdilo 
u Senju. Njemu samomu postajalo neugodno, jer je Si- 
mon.os nekud odmaglio, a banova se kesa posve ispraznila 
N tko mu nije davao novaca, nitko se više nije smilovao 
njegovim vojnicima, koji [su doduše dobivali jela i no- 
ćišta, al. ni groša plaće. To je morao davati ban, a u 

hana samoga još manje od groša. Kad su polazili na 
vojnu, onda je obećavao vojnicima zlatne kule iz Mo- 
druša i Brinja, a sada nema ni jalove kore. 

- Neka bijes odnese takvoga vodju, koji sam nema 
što da jede ! — nakesio se vodja ivanićkih vojnika. 

I kraljevska se vojska bunila, jer nije dobivala plaće, 
a nije imala ni što da plijeni. Vojnici su obilazili po Senju, 
krali, koliko se dalo, ali što će jadniku ukrasti, nego si- 
rotinju. A opet je Senjane vrlo vrijedjalo, gdje vojnici, 
koje su oni mirno i gostoljubivo primili, sada, štono riječ, 
robe i haraju. 

Jednom malo što se nije sav Senj pobunio ; i bilo bi 
do zla došlo, da to nije slučajno spriječio jedan Vene- 
cijanac. Momci su ivanićki bili ukrali, bar se tako reklo 
bačvu vina ,,dračevca”. To su vino htjeli veselo popiti 
kad se iznebuha netko domisli, kako valja da uz vino 
i ljubav cvate, pa se zareče, da će ogrliti i izljubiti 
prvu ženu, koja dodje na gradska vrata. Zla kob htjede 
te je upravo onoga dana donijela na gradska vrata ženu 
venecijanskoga provi dura, pristalu oblu Venecijanku, crnih 
očiju i vrlo ponosna držanja. Vrag natenta na nju onoga 
biskupskoga kopljanika, pa je obuhvati prije nego što se 
mogla obraniti, te je izljubi. Ona je silno vikala, ali je 
vojnik pusti istom onda, kad se primaknu njezina pratnja, 
medju kojom se osobito isticao star plemić. 

Venecijanci digoše graju. Dodje do istrage, pa ban 
kazni obijesnoga vojnika, ali do toga, da se kazna ovrši, 
nije došlo, jer su vojnici udarili prigovarati. Došlo je do 
očitoga neprijateljstva izmedju banskih i venecijanskih 
vojnika, došlo dapače do ljuta okršaja, koji se završio 
gotovom bitkom. 

Sve to prinudi bana, da je napokon, premda teško, 
urekao odlazak četa na Ivanj-dan. U početku se nije 

" đa ! C kreće V0jska - ak ni vodje, a ni sam ban, 
msu mogh sačuvah tajne, da idu na Brinje i na Modruše. 

. JU 7u° m ? tl gradjani ’ k °i‘ su biIi pošli na Modruše, 
pre obiju kneza Bernardina za se, sada se krišom 
ogovorise, da poslju knezovima Ivanu i Bernardinu glas 
o nakanama bana Bota. 

Već drugi dan po Ivanju odjaše večerom čvrst mo- 
mak- Pa stigne drugi dan prije podne pod Brinje r dojavi 
ondje navalu banovu. Brinjani su začudo bili spremni, 
da dočekaju i veću vojsku. Selo pod gradom Sokolcem 
o je prazno ; vrednije stvari, kao škrinje, bisage svake 
vrsti sve je to bilo nekud uklonjeno. Us’am grad t £ 
ve stalo, a opet su nosili sve u njega. 

Grad je brinjski, nazvan Sokolac, bio znatno visok, 
ali zato neznatna opsega. Gradu je bila prigradjena crkva, 

nadv7- Cf V > Se dlZa ° Šlf0k petokutni toran i- Pa je dvaput 
nadvisivao čitavu zgradu. Novi kameni zidovi, lijepi lu- 

kov! na prozorima, urešena vrata pokazivahu, da knez 
nz drži mnogo do grada. Samo je jedno pitanje bilo, 
kojim su svi obasuli senjskoga poslanika: 

Ima li ban Bot topova i lumbarda ? 

- Ne, nisam vidio, - bijaše odgovor poslanikov. 
ovi se silno razveseliše. 

Sat i po od Svetoga Mihovila, gdje se dijele ceste, 

ir dst a ‘ maC ' JU ’ druga u Pokuplje, sastane poslanik 
predstraze banove vojske. Skrenu stoga na dalmatinsku 

cestu, pa pogleda iz daleka cijelu' povorku. Banska 
je vojska jsla sve dovle raštrkana, kao da i nema nepri- 
jatelja. Mislio je poslanik: sada će se urediti. Ali se pre- 
vari. ; Medju kamenim stjenama gubila se cesta, a onamo 
se izgubi bez reda i vojska. 

Kad su banovci dospjeli na večer do Brinja, nadjoše 
mjesto prazno, grad Sokolac zatvoren,, most dignut. Čitav 

d činio, kao da je davno zaboravljen, da nema u 
njemu ni živa stvora, kao da je začaran. 

Vojska se utabori na južnoj strani grada, kako je 
bila upravo došla. Oprezno se šuljali banski vojnici u 
selo ali opet ne naidjoše ni na koga. Sada uzeše tražiti 
po kućama, pa nadjoše koješta, a u jednoj kući veliku 
mješinu vina, koju odnesoše — po zapovijedi — banu 
Botu. Ban ogleda mješinu, bila je prilična. Onda naloži, 
da je otvore. Namjeri se jedan, koji je ponio pipu iz Senja, 
za uspomeni!, reče. Njemu bi darovana prva čaša, — da 
vidi ban, nije li vino otrovano. Vojnik istrusi čašu do dna, 
i ne bi mu ništa. Onda se odvaži ban, te ispije čašu. 

— Bog "je dobar, — reče cmoknuv jezikom ; — Isus 
je s pet hljebova i dvije ribice nahranio tisuće ljudi, to 
je istina ; ali nigdje ne stoji napisano, da ih je i napojio* 
Hiljadama voda, — a meni ne daj, Bože, nikad gore, — 
pa iskapi drugu čašu. 

Prolazili dani pod Brinjem ; vojnici se hranili od 
onoga, što su još imali ili oplijenili. Sva sela, što su se 
prostirala uz cestu, opustješe. Osim turskoga straha sada 
još nahrupiše ovi vojnici, koji nisu bili bolji od Turaka : 
sve sp opljačkali, sve poharali, žene i djevojke sramotili, 
a ljude ubijali bez svake potrebe. 

Grad Sokolac kao da je opustio. Nitko da bi se javio, 
da bi ulazio ili izlazio. Medjutim se ban Bot smijao :j 

— Mi dobro sjedimo, treba još malo čekati, dokle 
gospodi, koja su u gradu, dodje glad u goste. Da vidimo, 
kako će onda. 

Tako je minulo opet nekoliko dana. Ban je lov lovio, 
a vojnici se odmarali. • 

Jednoga se jutra bila primakla mala četica gradu. 
Zagledali su otvoren prozor na tornju. 

— Ti si izvrstan strijelac ; eto ti nišana, — progovori 
jedan vojnik smiješeći se drugome. 

— Neka ti je, — reče onaj, zapne strijelu za luk 
i odapne je=> 

Pogodi baš u prozor, ali se u isti čas prosu na četu 
kiša dobro ciljanih strjelica. Nekolicina ih se nadje u travi, 
a šestorica za kratko vrijeme ispuste duše. To bješe prva 
krv i prvi mrtvi u banovoj vojsci. Kad su banu pripo- 
vijedali, što se dogodilo, reče: 

— Bog im se smilovao duši ! Nisu znali čekati. 

Ali odmah sutradan zapovjedi, da sagrade i po- 
dignu jake ljestve. Tri su dana trebali vojnici, da posijeku 
i okljaštre veliko jelovo stabalje. Napokon budu i ljestve 
gotove. Izradiše ih dosta visoke, jer je jedan banovac znao 
izračunati po sjeni tornja njihovu visinu. 

Jednoga se dana u mjesecu srpnju pred zoru spreme 
banovci na navalu. Vojska je već bila željna odlučna boja, 
jer je živež bio na kraju, a u dalji vati se nikako nisu smjeli. 
Medjutim su ih dobro dočekali oni sa grada. Još onoga 
dana, kad je došao poslanik iz Senja, skloniše se žitelji 
brinjski u grad, pa zatvoriše vrata za sobom. Čudom 
se svatko čudio, kad je vidio, koliko naroda ide u taj raz- 
mjerno mali kaštel, ali ih je i minulo čudo, kad su gfadski 
službenici odveli ljude na velika vrata podrumska. Po- 
drum je imao prostora za veliko mnoštvo. Iz podruma se 
protezao dugi tamni hodnik, nepotpuno rasvijetljen ulje- 
nim svjetiljkama. U tom su hodniku Brinjani namjestili 
svoju robu, a i sami našli dovoljno mjesta. Medjutim to 
nije bio kraj hodnika. Nedaleko od mjesta, gdje su Bri- 
njani stovarili svoje stvari, bila su i opet vrata. Kroz ta 
bi vrata odlazili gradski službenici po dva puta na dan, 
pa bi se vraćali s punim brentama vode, a kadikad s ve- 
likim svežnjima divljačine ili čega drugog. To nije bio 


193 


osvodjen hodnik, već se produljivala špilja, čas uža, čas 
p ° y p 0 četku se spuštala dosta strmo, onda je udarala 
ravno ali je znatno provisila svod ; napokon se na dnu 
•ezinu stvorio dosta obilan potok ili jezero. Na toj je 
vodi bio čamac s gradske strane, a s onu stranu vode po- 
dizao se put prilično vrletan, te se špilja suzila. Tu je bio 
ulaz u špilju u jednoj zabitnoj dražici brda Kipa, i tu bi 
se opskrbljivao Sokolac hranom, a da toga nitko nije 
ni slutio. 

Sada, kad je došla pokora na Brinj i Sokolac, knez 
je Anž primio Brinj ane, pa ih poveo u špilju. Svaki je 
morao iznesti golem kamen na vrh petokutnog tornja. 
Tako je s vremenom na vrhu kule bio veliki kup kamenja, 
pa kad je kucnuo odlučni čas, bio je svaki na svom mjestu. 
Jedno pedeset ih je stajalo za prsobranima tornjevim. 

Još prije zore počeše banovci namještati ljestve, 
pa se uzeše po njima uspinjati. Jedva se je što zapazilo. 
Na sve troje ljestve uspeše se po dvojica do vrha, a za 
njima drugi. Ali tek što su bili na vrhu, saspe se tuča krupna 
kamenja na njih. Stali se rušiti i jaukati ; bilo ih je s ras- 
cijepanim glavama, sa slomljenim nogama. Sve su troje 
ljestve prebačene. Kroz polusvijetlo se vidjelo, kako bježe 
natrag oni, što su stajali uz ljestve. Ban je Bot bijesno 
lupao nogama i vikao na one, koji su bježali. Svi su se 
skupili oko njega. 

— Gore ljestve ! Gore ljestve ! — zapovijedao je i 
golom sabljom gonio ljude k poslu. 

Sav je pocrvenio od bijesa. 

S teškom se mukom dali ljudi nagovoriti, da počnu 
opet dizati ljestve. I digoše ih bez prepreke. Kamenje po- 
bacaše u vodu, pa se i opet uzeše popinjati. Čim su do- 
spjeli do vrha, obori se ponovo kamenje na njih, a oni Še 
stanu rušiti kao prvi put ; ali ne presta tuča kamenja, 

Milan šenoa: Iz kobnih dana. *3 

nego se izmiješa strjelicama, a iz puškarnica se javiše 
arkebuze, te je banova vojska strašno prorijedjena stala 
juriti u šumu, da nadje zaklona. Jedno sto pedeset ih le- 
žalo na polju, a koliko ih je u vodi poginulo, toga nisu 
mogli vidjeti. Dvoje ljestve ostadoše na zidu, dok su 
treće pale u vodu. 

Ban je šutio. Bijes se skupio u njem. Šetao amo tamo, 
pa smišljao, što da učini. 

Sunce je već bilo granulo, kroz gusto granje proba- 
dale se sunčane zrake, pa rasvjetljivale tužno pozorište. 

Ban je odlučio još jednom pokušati navalu. Sakupi 
oko sebe novu momčad, koja još nije bila pod gradom. 
Zapovjedi jednima, da drže štitove nad glavama onih, 
koji navaljuju. Tako se sastavi sada „kornjača”, kako su 
je zvali prije sto godina, pa uze koracati prema gradu. 
Došavši do ljestava stanu se i zbilja po dvojica popinjati, 
dok je jedan držao štit nad glavom drugoga. 

Ban je s konjem stao na osamljenu veliku hrid, koja 
se je vrlo isticala i s nje upravljaše navalom. Nasuprot 
gradu ponamjestio je strijelce, koji će svojim strijelama 
uzdržati red. Svakoga, koji bi htio bježati od grada, po- 
častit će ovi pazitelji strijelom. 

Knez je Anž bio na petokutnom tornju. Gledao je 
bana na kamenu, te reče topniku : 

— Daj, naravnaj „crnoga !” 

Momak se primaknu topu, koji je bio privezan jakim 
užetima za željezne karike na prsobranu, pa sveže još 
jače dva velika konopa. 

— Baš je stao tamo nasuprot tornju, — reče i od- 
stupi. 

Anž pristupi, omjeri bana i naravna čvrstom rukom 
top. Po strani su stajali Brinjani ; svaki je držao velik 

kamen u rukama, a iza njih su strijelci, svi spremni, da 
se obrane od navale. 

_ Na stranu ! — prodje šaptom medju njima, i 
kakogod je tiho bilo rečeno, ipak se svi maknu. 

Anž uze svom službeniku užareni štap, prignu ga do 

topa, pa reče : 

— Bog dao . . . 

Dalje se nije moglo čuti, što je dorekao. 

Gust se kolut oblaka izvi iz topa, a muklo, ali jako 
zaori hitac. Čas stajahu mirno, a onda se začu glas Anžev : 

— Udri ! 

Svom silom zagrohota kamenje sa kule, strjelice 
zviznu zrakom, teške arkebuze riknuše. Nasta užas i 
krika onih pod gradom. 

— Udri, udri ! — kliknu Anž po drugi put. 

I opet udare Anževi vojnici kamenjem i strijelama 
niza zidove, dok je tko bio na vidiku. 

Banovci, biskupova vojska, a i strijelci, što su bili 
namješteni za stražu, sve se to posakrilo, jer im nitko nije 
zapovjedio, da pucaju na one, što se vraćaju bježeći. 

Ban je ležao uz onaj kamen jadno nagrdjen. Shva- 
tilo ga topovsko tane u lijevo rame. Prsa i trbuh bili su 
mu strašno rastrgani, jer je tane zdrobilo oklop, koji je 
nosio na sebi. 

Tek polovica banovih vojnika iznese čitavu glavu. 
Spopao ih divlji strah, te je kapetanu Petru Oršiću jedva 
pošlo za rukom, da sjedini vojsku i da je spremi na 
odlazak. 



XV. 

puštala se večer na Ivančicu ; ptice zamuknule 
u gustim krošnjama prastare šume. Još su se 
vrhovi crvenili od sunca, ali u doline i u gu- 
dure zavukao se mrak. Tek se razabirao put, 
što vodi preko gore iz Zagorja u bednjanski kraj. 

Tim je putem pošao iz Lepoglave fratar Severin, pa 
ga je sumrak ulovio u Očurskoj prosjelini. Severin bio je 
doduše gromoran čovjek, ali Bog bi znao, uvijek ga hvatao 
strah na samu, a osobito u tami. Bio je imenovan gradskim 

ratom u Krapini, te je sada putovao onamo, da na- 
stupi svoju službu. Njegova prilična debljina pa oštra 
S .. e v priora lepoglavskoga učiniše, da je fratar putovao 
"Cšice n0S eći o ramenu torbu, u kojoj je bilo sve, što 
je potrebno skromnoj duši, kakova je bila u fratra Se- 
verina. 

Sada je koracao uz put po travi, da ne čuje svoga 
koraka, jer se i toga plašio. Ogledao bi se češće pomalo, 
pa bi i opet ljudski zakoračio. Osobito mu je nevoljko bilo, 
što se s obje strane ceste prostrla gusta, neprozirna šuma. 
Zašušnulo tu ili zapucala grana ondje, siromah bi fratar 
zadrhtao kao šiba na vodi i podbrusio pete. 

Najednom oćuti, da netko ide za njim, upravo tako 
brzo kao i on. Bojao se obazreti se, skučio svoju glavu 
niže, pohitao brže pa kušao moliti, — ali nije išlo. Uvijek 
mu je dolazio na um onaj, što se žuri za njim. Molio psalme, 
ali uvijek se bliže primicao onaj nepoznati. Možda je ipak 
utvara, ili se on uopće vara, te nije ništa. 

Najednom osjeti, kako ga je netko po ramenu po- 
tre ptao. Sada se okrenu. 

Koliko je mogao vidjeti, bio je to jadnik, kakvoga 
nije vidio za svoga vijeka. Odijelo je na tom njegovu na- 
pasniku bilo tako poderano, da se nije znalo, koje je te- 
meljno, a koje je prikrpano. Lice nevoljno, ali crveno, na 
glavi baret, i opet zakrpan na sve moguće načine. 

I ta sirotinja stane pred časnoga gospodina i pro- 
govori : 

— Ja sam u strašnoj neprilici, časni gospodine. Vidjet 
ćeš i sam, da je ovo moje odijelo sasvim nespretno, da 
prosim u njemu. Vidjet ćeš i sam, da bi mi tvoja odora 
kud i kamo bolje pristajala i mnogo više donijela ; a prema 
tomu vidjet ćeš i sam, da ti valja svući tu haljinu, jer ti 
dobivaš novu, kad te je volja. 

Časni se otac Severin uzbuni : 

— Ali, amice, rogo . . . 

— Nema tu „amice rogo”, nego skidaj kutu, pa bježi 
natrag u svoj samostan ! — okosnu se sada oštro napadač 
pa uze za dokaz svojih riječi svlačiti fratra. 

Jadni je pavlin drhtao od straha, osobito kad mu 
napadač pokaza dug bodež. Otme mu torbu i kapicu, pa 
ga posve svuče. Sveže zatim sve tananim fratarskim 
pašom, preporuči se fratru i zagrozi mu se još jednom 
bodežem, bude li vikao. 

Fratar je čas drhtao, a onda sve onako razodjeven 
skupi put pod noge prema Lepoglavi. 

Ne prodje ni toliko vremena, koliko bi izmolio očenaš, 
ka dno se jave na putu šestorica konjanika. Lica im fratar 
Severin nije mogao vidjeti radi tame, samo je opazio, da 
su ona dvojica, što su sprijeda jahali, boljega roda. 

Lauđetur Jesus Christus ! — pozdravi klanja* 

jući se. 

In aeterna! — odvratiše konjanici. 

1 A što je tebe amo zanijelo, tako razodjevena? 
upita jedan od njih, — ti si na po gol. 

Fratar im Severin pripovjedi svoju nesreću. 

Vidiš, Mihajlo, to je baš kao naručeno za mene. 
Iskalit ću svoj bijes na lopovu, — progovori opet onaj prvi. 

Bili su to Pavlić i Mihajlo, koji su već petu nedjelju 
uzalud tražili Katu. Obišli su sve hercegove gradove na 
Um, premda se ni iz daleka nije moglo misliti, da je ondje. 
Prodjoše sve zagorske gradove ; bili su u Krapini, svagdje 
su ih dočikali, kako su najbolje mogli, svagdje su im dopu- 
štali, da pregledaju cijeli grad ; ali nigdje ni traga djevojci. 
Beatrica ih je u Krapini dočekala vrlo lijepo, sažalilo joj 
se mnogo radi Pavlićeve boli, te reče, da samo to zna, daje 
Kata zaručena s Dandolom, ali gdje je, to ne zna. 


199 


Bili su pred dva dana prispjeli na Oštre, pa onda u 
za bitni Lobor, i opet ništa. Sada su krenuli put Lepoglave. 

Kuda je krenuo taj lopov? — upita Mihajlo. 

— Eno, ovuda gore ! — odgovori spremno fratar. 

Mladi banović namignu dvojici ,,crnih ,, , a oni za čas 
skoče s konja i izgube se u šumi. Dotle su druga dvojica 
nasjekli granja i naložili oganj kraj puta. Ne prodje dugo, 
i oglasi se iz šume jedan „crni”, a onda drugi ; za čas osva- 
nuše kraj vatre, a s njima i napadač s fratrovim svežnjem. 

Pavlić sidje s konja, pogleda ga bolje i reče: — Po- 
miri se s Bogom, jer ćeš za čas visjeti. Ni riječi ! 

Fratar se dotle oblačio, a kad je htio da se opaše pašom, 
zaustavi ga Pavlić: 

— Čekaj, htio je sve, neka mu bude bar nešto. Dat 
ćemo mu cingulum, fratarski pas. 

Zamalo visio je napadač podalje od ognja na oniskoj 
grani a o fratarskom pojasu. 

Sva su trojica mirno sjedjela, a fratar se ojunačio i 
upita Pavlića, po kakovom poslu putuju. 

Kad mu Pavlić ukratko razjasni, tko je i što traži, 
počeše se fratar za uhom, a onda reče : 

— Kad ste vi tako dobri, pa ste mi vratili haljinu, a 
na cingulum objesili latronem hic pendentem, onda ću vam 
reći, da je u Lepoglavi sutra sjajna svadba, na koju će 
doći odlična gospoda. Žalim, što moram ovdje biti tristis 
nuntius, jer se baš spomenuta kneginjica Frankopanka 
udaje za jednoga mletačkoga gospodina. 

Na te se riječi fratrove Pavlić prenerazi. Srce će mu 
puknuti, kako je u nj navalila krv. U prvi čas nije znao 
što da počne. Bio je siguran, da je to ona svadba, koju on 
traži. Svadba u Lepoglavi, u omiljelom samostanu hercega 
Ivana, nije mogla druga biti. Pogleda Mihajla, ali taj je 
već razumio Pavlića. Još čas, i banović poče opet: 

— Bog bi znao, je li već stigao mladenac? 

— Da, stigao je sa dva druga i sa svečanom pratnjom. 
Dugo su putovali, ali su došli pred dva dana. 

Pavlić je pričekao, hoće li još što pripovijedati ; bilo 
mu je, da poljubi fratra. 

— Gospodjicu je dovezla jučer jaka pratnja . . . 

— A otkle, ako Boga znaš? — zavapi Pavlić sav 
smeten. 

— Rekli su iz Zagreba . . . 

— Iz Zagreba ! — zaviknu u jedan glas Pavlić i Mi- 
hajlo. 

Da, bila je u posljednje vrijeme na Medvedgradu 
kod gospodina Ivana Tuza, biskupova brata. 

Pavlić se i Mihajlo pogledaju. Dugo su šutjeli, a onda 
Pavlić dade srcu oduška: 

— Prijatelju, ala smo mi bili smiješni, obilazeći kao 
prosjaci po tim zagorskim dvorovima. 

♦ 

* * 

Drugoga dana oko devete ure sjedjele Kata i Beatrica 
u hospiciju lepoglavskoga samostana, kuda je zalazio 
herceg Ivan, kad bi boravio u Lepoglavi. 

Kata je bila odjevena u bijelo odijelo, pa se zagle- 
dala kroz prozor u daleki kraj. Posljednjih je dana oso- 
bito progone neke uspomene ; rado bi ih se riješila, ali se 
uvijek i uvijek vraćaju. Nikad prije nije oćutila takova 
nemira u duši ; nesretna je bila i jadna, ali sad joj se činilo, 
kao da joj silan grijeh pritište savjest, kao da se toga nikada 
ne će osloboditi, ako danas dokrajči, što je započela. Nije 
se ufala ni pomisliti na Pavla, branila se od svake uspo- 
mene, a ipak joj svaki čas dodje pred oči on, sad u vrtu 
pod onom grančicom procvjetale trešnje, sad kod Heren- 
dića, gdje ju je sebi prigrlio, sad u onoj šikari, gdje ju je 

0 d Turaka spasao — uvijek i uvijek on. Da je mogla, da 
je bila dosta jaka, bila bi već onaj dan pobjegla, kad je 
prvi put zašla u Beatricinu kuću ; ona je znala da griješi, 
da nezahvalnošću plaća dobro djelo. Kad ju je poslanik, 
kao pauk, što muhu okruži i splete u svoju mrežu, zaveo 
i zadivio lijepim riječima, kad je luda pristala na njegove 
ponude, kad je obećala, da će udovoljiti njegovoj molbi, 
da će mu postati ženom — nije mislila, koliko je sagriješila 
jadnomu Pavlu. Pošto su je onda za dva dana tajno noću 
otpremili staromu Ivanu Tuzu na Medvedgrad, gdje je 
sama trajala dane medju onim zidovima, onda joj se po- 
kaže njezin grijeh u svoj svojoj veličini. Dok nije više 
bilo uza nju Beatrice, koja je sve znala prikazati u ružič- 
nom svijetlu, ona spozna, da je nezahvalnica, jer je 
rastužila dobru dušu ; spozna, da je nevjernica, jer izdaje 
onoga, kome se je zavjerila zauvijek. Bilo joj da svisne. 
To joj je sve sunulo u pamet sada, čas prije nego što će za 
vazda — pred Bogom i pred ljudima reći : ljubim, a to će 
trajati do smrti. 

Suze joj navru na oči. 

Beatrica sjedila nedaleko u skupocjenom odijelu pa 
je promatrala Katarinu ispod oka. — Čudo, pomisli, kako 
se taj mladi stvor teško rješava na tako sjajnu ženidbu. 
Luda je, luda, — ali do toga mora doći. Potrebno je to, 
pomisli Beatrica, kojoj nije toliko bilo do sreće Katari- 
nine, koliko do toga, da Venecija bude u nekoj prijatelj- 
skoj svezi sa Frankopanima i Korvinima. Žena Matije 
Kor vina, tetka Beatricina, sramotno je ostavljena od kralja 
Vladislava, sve je plemstvo nezadovoljno, car je zabavljen 
novim stečevinama u Italiji ; možda bi još mogla porodica 
Korvina da se domogne kraljevske krune. To je Beatricu 
peklo dan i noć, a odatle tolika skrb njezina za Katu. 

Lagano se približi Kati, pogladi je po kosi pa reče : 

— Što ti je, dušo, što misliš, što plačeš ? Danas treba 
da budeš radosna. 

— Mislim, kako je sve to bilo, kako se je dogodilo, 
kako bi ljepše — mnogo ljepše bilo, da se nije uopće do- 
godilo. 

Onda pogleda strašljivo Beatricu, kao da je suviše 
rekla, ali brzo doda : 

— Mira mi treba, ali mi se čini, da mi posljednje 
zrake mira zapadaju. 

— Varaš se, draga moja, ja to dobro znam, ja sam 
to sama osjetila ; obuzima te žalost za onim, što nisi znala, 
da imaš, za tobožnjim mirom, a bojiš se nečega — i sama 
ne znaš čega, nečega nepoznatoga. Slušaj me, ja sam ti 
iskusna i meni je bilo upravo tako, kako i tebi sada. 

Beatrica sjede opet, a Kata ju je pozorno promatrala. 
Najednom sklopi ruke, lice joj se zacrveni, te prigušenim 
glasom na po u plaču progovori: 

— Ah, slušaj, za Boga, ne mislim ja na to, što ti na- 
tucaš, ne. Ja promišljam, kakva sam nezahvalnica, kakva 
nevjera. 

— Čekaj, — odvrati Beatrica nesmeteno, — razgo- 
varajmo se mirno. Raspitajmo, što govori protiv te ženidbe, 
a što govori za nju. Eto protiv nje viče slučaj, što si bila 
tako neoprezna, pa si ne slušajući moga oca išla u Zagreb 
sama sa neznatnom pratnjom. Da te je mjesto banova sina 
spasao kakav kmet ili stari kakav šljivar, bi li ti bila primo- 
rana i njega za to uzeti, što te je spasao ? A napokon, tko 
je onaj, koji te je spasao? Derenčin se zove . . . 

— Ali nemoj i ti . . . 

— Slušaj, molim te. Derenčin se zove . . i ništa ne 
znaš o njegovim predjima, ništa o njegovu plemstvu, 
a ma ništa o kakvom imutku. A ti si Franko panka ! 

Kata je sada šutjela i mirno gledala preda se. 

Za tu svezu sa sjajnom republikom govore opet 
takvi razlozi, da ih i ne treba spominjati. Po tebi dolazi 
oV o kraljevstvo u bliži i iskreni dodir s vlašću svetoga 
Marka, da i ne spominjem to, što ti postaješ gospodaricom 
otoka Krka bez ijedne kapi krvi. Ako ne uzmeš Dandola, 
ostat ćeš sirota bez doma, bez imutka. 

Kata se primi za sljepočice pa tiho uzdahne. 

— Napokon te i opet moram sjetiti i toga, što bi uči- 
nio tvoj otac, da je živ. Ne bi li se od srca veselio, što mu 
kći polazi za tako ugledna Venecijanca? 

Beatrica je htjela da nešto još kaže, ali u taj čas udje 
dvorkinja pa javi, da su gospoda spremna i da čekaju. 

Kata i Beatrica sidjoše mirno niza stube. 

* 

* * 

Pavlić i njegov drug stajahu u malom dvorištu, što 
spaja hospicij sa crkvom. Banov je sin šutio, otkad je do- 
znao, da će u Lepoglavi biti svadba Katina. Sasvim je 
mirno, gotovo kao stroj pratio Mihajla, pa se zaustaviše 
na vanjskim vratima dvorišta. Nije banović vidio obilje 
divljači postrijeljane po šumama Ivančice, niti je vidio 
silu tjestenine na srebrnim zdjelama, kojima je valjalo 
počastiti venecijanske goste hercega Ivana. Bio se zagledao 
u debele zidove hospicija, gdje je o n a morala biti. Dugo 
je šutio, a onda se najednom prene : 

— Zašto smo mi zapravo ovdje? — upita Mihajla. 

— Mene pitaš? — začudio se Mihajlo. — Sam si 
tako želio. 

— Sam sam tako želio, jer sam mislio, da ću učiniti 
nešto strašno, da ću oteti ili ubiti onu nesretnicu. Moja je 
osnova bila gotova ; ja ću je, mislio sam, istrgnuti iz ruku 
njezina zaručnika, sasjeći svakoga, tko mi na put stane, 
odvesti je daleko, daleko . . • I to je bilo kao izvršeno. A 

sada ? Sve ono, što sam snovao, što sam kanio, tek je kao 
san, ne vjerujem više, da sam uopće to i mislio. Gledaj te 
ljude, koliko skrbi, koliko muke, a sve za nju. Doći će 
sjajni velikaši, prekrasne gospe — i opet sve za nju i radi 
nje. Pa napokon i mi smo ovdje radi nje, radi . . . 

Pavlić se bio uzrujao, glas mu je porastao, tako da su 
ga već dvoranici prolazeći dvorištem pogledavali. Mihajlo 
ga opomenu, a on se smiri. 

— Rekoh ti, zakleh ti se, da ne ću ništa učiniti, ništa 
reći, što bi i najmanju smetnju učinilo, tek hoću da je 
vidim. Vidio sam je, dok joj je smrt lebdjela nad glavom, 
vidio sam je na ovim grudima jednostavnu ali lijepu, 
lijepu, pa dopusti, da je i sada vidim, kad bude u svom 
sjaju, u zlatu i draguljima. 

Pavlić se gorko nasmiješi, opet zašuti i zagleda se u 
zeleno humlje, što se prema sjeveru prostiralo. Iz toga 
polusna probudi ga čudna svirka iz daljine. 

Na visokom brdu iznad samostana dizao se posred 
šume starinski Bočaj-grad na po porušen, ali još je bilo u 
njemu nekoliko soba, u kojima je Dan dolova pratnja sa 
sviračima noćila. Sada je bilo došlo vrijeme, da se svatovi 
sakupe, pa su sa svirkom silazili do samostana* 

Još malo i povorka se poče micati iz hospicija u samo- 
stan, zvona zazvoniše, paži izidjoše pa posuše ružama 
sav put, kojim će mladi par ići. Pavlić je začuo, kako dvo- 
jica razgovaraju, te razabrao, da jedan od njih ima brigu 
oko ruha mlade. Stoga pristupi tiho k njemu, pa mu reče : 

— Je li potrebno, da ti mladoj gospodji vratiš veo, 
što će skinuti kod oltara? 

Mladić se začudi tomu pitanju, ali za čas odvrati : 

— Ne, gospodine, ja ću ga metnuti medju njezine 
stvari. 

Pavlić okupi sada mladića, pa mu se napokon paž 
prikloni i obeća, da će mu dati prijevjes, ako bude moguće. 
Banović se vrati k Mihajlu. Bio je zadovoljan. 

Medju tim odoše paži u hospicij, zvona zazvoniše po 
drugi put, a provod se javi na vratima, što vode prema 
crkvi. 

Bilo se za to vrijeme iz okoliša skupilo dosta pleme- 
nitih ljudi, koji su čekali svatove u malom dvorištu. Ti 
su se poredali s jedne i s druge strane, pustivši u srijedi 
dovoljno prostora za visoke goste. 

Vrata se na hospiciju širom otvoriše, a šest paževa 
izadju pa se postave odmah uz vrata do stuba. Kao pro- 
čelnici išla su dva plemića u ,,mi-parti” odjeveni po 
starom talijanskom običaju. To je bilo vrlo usko odijelo, 
pola žuto, pola crveno, pa zobunac, koji je oko pasa posve 
pristajao, a gore se širio, takodjer u dvije boje. Svaki je 
nosio omašan grb, na kome je donja strana bila crvena, a 
gornja zlatna sa velikom šesterokutnom crvenom zvijez- 
dom. To je bio grb krčkih Frankopana. 

Za tim su pročelnicima stupali dvoranici najprije 
hercega Ivana, a onda Dandolovi. Bilo ih je valjda četrde- 
setak, sjajući sve u zlatu i kadifi, u rukama im svakomu 
po dar od koga rodjaka ili učesnika prikriven crvenom 
svilenom maramom. 

Sada se pojavi beskrajni red gospodja i gospode. 
Bilo je tu svega, ali većinom sjajno i silno šareno. Gospoda 
su odjevena u tanane duge haljine, u skupocjena krzna ; 
gospodje, koje su htjele iskazati osobitu počast Veneci- 
jancima, koji su na svadbu Dandolovu došli u velikom 
broju, dodjoše golih ramena, okitiše glave finim veneci- 
janskim rupcima, uresiše grudi dragocjenim lancima, 
navukoše na noge vrlo uske a vrlo duge cipele. Rjedje se 
vidjela narodna nošnja s uskim hlačama, niskim cipelama, 

poluđugim mentenom i kunom kapom. To je nosilo niže 
plemstvo, što je stajalo s obiju strana povorke. 

Glazbenici, čudno obučeni u odijelo živih boja, 
pokriti velikim šeširima, držahu glave visoko, pola samo- 
svjesno a pola porugljivo, koracahu lagano, svoje svirale 
i gitare noseći nenavadno, — kako je već običaj kod go- 
spodske svadbe. 

Gosti venecijanski stupali ozbiljno, ponosno ; donje 
im je odijelo široka bogata halja od žutoga brokata sa du- 
gom povlakom, koju nose na ljevici. Giulio Grimani, čo- 
vjek od svojih podeset, sijede bradice, odulje kose, simpa- 
tična lica, imao na glavi veliku crvenu kapu od baršuna, 
znak, da je član velikoga vijeća. On je danas ,,compare 
deir anello”, kako se je obično u Veneciji govorilo ; hrvatski 
je to vjenčani kum. On ima uza se slugu, koji nosi na sre- 
brnom pladnju dva prstena. Za njim idu Mark Antonio 
Dandolo, rodjak mladoženje sa kapom od crnoga baršuna, 
pa Antonio Contarini, znameniti vojskovodja, koji će za- 
malo sjesti na duždevsku stolicu. Ta su dvojica bili glavni 
svjedoci Dandolovi, dok je drugih trideset i osam slijedilo 
mladence. 

Iza njih stupahu dva paža, a onda Beatrica, koja je 
bila razvila sve svoje čare, uresila se što je sjajnije mogla, 
odjenula se u haljinu od tamnožute svile, znatno izrezanu, 
tako da joj se vidjelo krasno poprsje; na glavu metnula 
rubac od vrlo fine svile isprutan tamnosmedjim i žutim 
prugama. Na čelu, na grudima, na rukama, pače i na mekim 
i vrlo dugim cipelama od žute svile nosila orijentalne sa- 
fire. Lagano mašući malom lepezom od bijela perja sa 
zrcalom u sredini, što je tada mnogo vrijedilo, hladila je 
uzrujano lice. Njezin drug bijaše mladoženja ; tamni plašt 
od baršuna prekrivao je bijelo odijelo, na plaštu su bila 
izvezena velika zlatna slova ,,C M”, što je značilo ,,consi- 

oi maggiore”. Na glavu je nataknuo crvenu kapu. Desnom 
• rukom vodio Beatricu, a preko lijeve objesio povlaku. 
^ Herceg Ivan i mlada koracaju lagano ; njemu kao da 
je dosadilo to dugo obilaženje, a nju je spopao neki 
strah, gušilo je i stiskalo u grlu. Herceg se Ivan obukao u 
tamno, imao na prsima gavrana izvezena crnom svilom, 
na glavi mu širok, crn baret, koji je svršavao širokom 
vezom oko vrata. On se nosio više na njemačku. 

Kneginja je Kata sjala sva u bijeloj zlatom izvezenoj 
svili ; na čelu joj, na vratu, na rukama blistalo bogato 
biserje — dar zaručnikov. Na grudima odsijevao krst sa 
draguljima, što joj čas prije dade Beatrica ; a na ruke je 
navukla rukavice od fine bijele svile sa brabantskim čip- 
kama, dar Bernardinove žene. Pod vrlo šiljate bijele cipe- 
lice privezali joj velikim bijelim vrpcama visoke petice. U 
desnici je držala na prekrasno izradjenu dršku od slonove 
kosti lepezu u obliku barjaka sa dragocjenom miniaturom. 
To je dar Mark Antonia. Lice joj se slabo razabiralo, jer 
je bila sva zastrta svilenim bijelim prijevjesom. 

Četiri su paža sa crnim gavranima na prsima nosila 
Katinu povlaku. 

Čitav niz završi opet bezbroj šareno i bogato odjevenih 
gostiju i tako zvanih svjedoka. 

Sunce obasjalo čitavu povorku, pa se sav taj sjaj 
još više isticao, jer je u pozadju bila velika bijela stijena, 
koju je dao nanovo podignuti herceg Ivan, otkad su Turci 
pred dvanaest godina opustošili Lepoglavu. 

Polako udje povorka u crkvu, u kojoj je sve bilo po- 
novljeno i osvjetlano, polako dodje do žrtvenika pa stane. 

Pavlić se i Mihajlo protisnu za pratnjom bercega Ivana; 
banov sin kao da je nemiran, približio se Kati, gotovo 
bi je mogao dirnuti. Mihajlo ga potrepta po ramenu, a 
Pavlić se okrene pa prišane svome drugu : 

— Ne boj se, ne mogu joj ništa učiniti, prelijepa je. 

I protura se dalje. 

Sad započe obred: ženidbena kuma pristupi, dade 
mladencima prstenje, oni kleknu pred žrtvenik. Tiho pro- 
čita starac prior Paulo molitvu, a njihov se odgovor jedva 
čuo. Kad je zapitao Dandola : ljubi li Katu, hoće li ju za 
ženu, čulo se njegovo „da”, dok je Katino izginulo u svi- 
lenoj kopreni. Svećenik ih sveza i blagoslovi. 

Pavlić se trgnuo, dok je Mihajlo iz daleka u strahu 
gledao. 

Tad ustane Kata, muž joj skine veo s glave, preda ga 
pažu, što je u blizini čekao, izvadi onda iz stare spremice, 
koju mu pruži Mark Antonio, mali zlatni diadem, koji je 
nosila pred trista godina žena slavnoga dužda Enrika Dan- 
dola. Ta je zlatna polukrunica prelazila od koljena na ko- 
ljeno uvijek na prvaka Dandola, koji bi je darovao svojoj 
ženi za vjeridbe. Sad stupiše naprijed kumovi, svaki je 
donio nešto, svaki daruje mladu gospodju, a ona to sve 
prima, zahvaljuje s naklonom pa predaje slugama. Bilo je 
tu svega, što srce može da zaželi, bilo je i dragulja, zlata, 
prekrasno izradjenih uresa, bilo skupocjenih tkanina i 
čipaka, bilo je venecijanskoga i belgijskoga stakla, antver- 
penskih ručnih radnja, bilo čudne svile sa dalekoga istoka, 
krasnih niirnberških tučenih vaza od srebra, bilo je malih 
ikonica sa prastarim slikama i okvirima od sedefa, pa čitavi 
nizovi tanjura od saskoga porculana. Sve se to redalo bez 
kraja i konca. Kata je već bila izmorena ; jedva je primala 
i pogledavala, jedva glavom mahala. 

Sad se protuče Pavlić do pred nju. 

Nije ga spazila u prvi čas. On se duboko nakloni, 
tako da mu lica nije mogla vidjeti. Podigne ruke, a 
u rukama se zabijeli mala kutija od slonove kosti 
otvorena. 

Ona primi dar kao obično, zaviri u kutiju, ali najednom 
>roblijedi, pa se nasloni u naručaj Dandolu. Bilo joj, kao 
da je u taj čas pred očima proletjelo sve vrijeme, što poznaje 
Pavlića : opet je gledala, kako je on spasava, kako je grli u 
rano proljeće ; ali je gledala i sebe kao na sramotnom stupu, 
kao da su joj na čelu napisane riječi: nezahvalnica, nevjernica. 

To je trajalo samo čas. 

Beatrica je htjela da skoči na Pavlića, ali se svlada. 

— Što je to ? 

Čula je glas Dandolov i pitanje. 

— Taj je biser jedino, što mi je namrla moja pokojna 
mati, — prozbori jakim glasom mlada žena, uzme biser 
pa ga sahrani u njedra. 

Darovatelji zaredaše dalje, a Pavlić se lagano povuče 
do Mihajla. 

Kad se svršilo darivanje, poče povorka istim redom 
izlaziti iz crkve. I sad su žutocrveni pročelnici stupili 
sprijeda, ali nisu više imali Frankopanski grb, nego zlatnoga 
mletačkoga lava na grimiznom polju. 

Kata je sada hodala sa svojim ponosnim mužem. 
Neobično joj crvenilo pokrilo lice, tek je vrške prstiju dala 
svome mužu, da je vodi. 

Mladi je banović gledao mirno, ni mrve prijekora 
nije bilo u njegovu pogledu. Najednom Katarina digne 
glavu, pogled se njezin sastane sa pogledom Pavlićevim. 
Zacrveni se još više, problijedi naglo, posrne lako, pograbi 
se za vrat desnicom, a ljevicom jače prihvati ruku svoga 
muža. Onda spusti glavu pa onako na po naslonjena na 
Dandola dotetura u hospicij. 

Kad izadjoše paži iz crkve, pristupi jedan k Pavliću, 
pa mu stisne u ruku zamotanu koprenu a banović mu se # 
oduži* teškim carskim cekinom. 

* 


Milan Šenoa : lz kobnih dana. 

Za dva sata jahali su prijatelji i njihova pratnja kroz 
očurski klanac. Žega je bila ljudski pritisnula, pa su šu- 
tjeli. Najednom se sjeti Pavlić : 

— Znaš, nemam sreće, ali ću je imati. Uzet ću fra- 
tarski cingulum, na koji smo objesili onoga lopova. Znaš, 
da uže sa vješala donosi sreću, — doda sa malo šale, ali se 
vidjelo, da vjeruje u ono, što veli. 

— Možda si ti i dao objesiti siromaha, da mu možeš 
poslije uzeti uže, — prikrpa smijući se Mihajlo. 

— Boga mi nisam, nisam ni mislio na to, — stane se 
braniti Pavlić. 

Za malen čas stigoše do sinoćnjega noćišta, ali za- 
čudo ne nadjoše onoga na drvetu. Ležao je na trbuhu u 
grmlju pokraj puta, a grana, na kojoj je visio, prorezana. 

— Gle, tko je to učinio ? — upita Mihajlo, pregleda- 
jući odrezanu granu. 

Pavlić se uozbilji, a onda smrsi u po glasa: 

— Fratar — bit će sretniji od mene. 

Šuteći podjoše dalje kroz gustu zelen. 

* * * 

Dvije nedjelje poslije svadbe Katine oglasi župnik 
Svetoga Emerika sa glavnoga žrtvenika, da će se buduće 
sedmice obaviti vjenčanje Mihajla Vučića, notara Gornjega 
grada, sa djevicom Martom, nećakom kanonika lektora 
Andrije. Ako tko zna kakovo srodstvo izmedju rečenih * 
dvoje mladenaca, ako tko zna kakav grijeh od mladenaca 
ili uopće što bi bilo impedimentum matrimonii — zapreka 
braka, neka to javi do podne onoga dana ; ako ne prijavi, 
neka mu bude na duši. 

Tako reče župnik, pa kako se niko nije protivio, to 
su mladenci na odredjeni dan došli u crkvu sa svjedocima; 
svjedok Martin bijaše kanonik Andrija, a Mihajlov Pavlić, 

Čudno je izbečio oči časni kanonik, kad mu je Mihajlo 
rekao da će njegov svjedok biti banov sin, ali kad mu je 
dalje pripovijedao, da ima razlika izmedju oca i sina, da je 
dapače sin morao mnogo trpjeti radi svoga oca, onda se 
starac umirio. 

Otkad se Pavlić vratio, spopala ga neka groznica ; 
obilazio gradskoga suca Vrbanića, pohadjao i klanjao se 
gradskim prisežnicima ; sa jednim razgovarao, kako su 
Turci bezobrazno navalili na Kranjsku, s drugim, što 
treba upotrebljavati protiv uloga, s trećim, kakovo će biti 
ovogodišnje vino ; s jednim jadikovao, s drugim se veselio, 
a na koncu je ipak iznudio od svakoga, da mu je obećao, 
kako će glasovati za Mihajla, kad dodje na red pitanje o 
gradskom notaru. 

Sastali se prisežnici i gradski sudac dan prije Rokova 
u skupštinu. Nakon dugoga pregovaranja i kojekakvih 
postupaka, koji se od pamtivijeka čine, odlučiše jedno- 
glasno, da se Mihajlu Vučiću alias de Lupiš povjeri mjesto 
gradskoga literata ili velikoga bilježnika. Dobivat će, re- 
koše, dvjesta maraka srebra, sve pisarske potrepštine, 
od svake rasprave, kod koje on piše, marku, a od stranke, 
za koju piše, po dvije marke. Konačno ga ide svaka globa, 
koju su prisežnici primali od osudjenika, kao da je i on 
prisežnik. 

Luka Habazin, magister gradski, natjecao se takodjer 
za mjesto notara, ali je u jednu ruku Mihajlo imao visoke 
škole kao nitko u Zagrebu, u drugu ruku znali su gradski 
oci, da je Luka svakoga ponedijeljka i dan poslije blagdana 
puštao djecu, da sama uče, a on spavao san pravednika. 

Iz crkve svetoga Emerika izadjoše veseli mladenci, 
za njima Pavlić i mati Mihajlova i napokon kanonik An- 
drija i Mikac od Moravča. Ostali svjedoci i gosti, što su 

bili uzvani k Andriji, čekali su u dvorištu pred kurijom, 

da pozdrave mlade. Mihajlo se zadovoljno smiješio, a Marta 
se žarila kao makov cvijet, kad su im svi prostodušno, ali 
od srca čestitali. 

Kad je kupus bio na stolu, ustane najprije prisežnik 
Belo brk Dekan, po zanatu kovač, pa nazdravi mladencima 
ovako : 

— Kako ne može biti ptica bez krila, riba bez repa, 
tako ne može biti ni grad bez literata. Ima ljudi, kojima 
je gospodin Bog, hvala mu i dika budi, dao dobro srce, ali 
kratku pamet, te ne mogu koješto zapamtiti ; nekima je 
opet dao zdravu pamet, ali zlo srce, pa ne će koješto za- 
pamtiti, za to ti je gradski literat tu, pa kad ti on svojim 
sitnim perom zapiše na bijeli list papira tvoju dušu, onda 
se zna, koliko broji. Slavni magistrat ima krila a ima i 
rep, otkad smo izabrali za notara i literata „liberae et re- 
giae civitatis montis Graecensis” Mihajla Vučića, koji tu 
pred nama sjedi. — Ali kako ptica bez krila, a riba bez 
repa biti ne može, tako nema cijeloga čovjeka bez žene. 
Žena je angjeo, ali je žena i vrag, s dopuštenjem : ako ne 
stječe, rasi pije, ako ne gradi, razgradjuje. Ali gospa Marta, 
koja se tu pred nama rumeni kao makov cvijetak posred 
zrela žita, držala je do sada tri stupa ove vrijedne kuće, 
zna ona računa od kokošinjaka do sjajne gozbe, od sje- 
mena povrtnice do kisela zelja. Žena je angjeo, ali je i 
vrag, s dopuštenjem: ako joj jezik više zna od pameti. 
Pripovijeda sveti Luka, da je Duh sveti sašao nad apoštole 
božje, pa da su znali sve jezike. Je li koja žena bila medju 
onim apostolima božjim ? Nije. To znači, da žena ima jezik 
zato, da ga drži za zubima. Gospa Marta, koja se tu pred 
nama crveni kao rak u loncu kropa, toga svega ne treba. 
Hvala brizi vele časnoga gospodina kanonika ona se izvjež- 
bala, pa drži svoj jezičac nakratko, a rukave zna da zasuče, 
pa je naš literat Mihajlo dobio, što je najbolje mogao. Bog 

, c „z u hvala mu i dika budi, a ptičica i ribica koliko 

sarn^sebi zažele. Živjeli mladenci 1 

Društvo se razigralo, starica je mati Mihajlova čas 
la a čas plakala, debeli Mikac od Moravča stiskao 
d >| J svaki sat rekao riječ dvije, gradjani se prisežnici smijali, 
0CI ’ - više j e govorio vele časni kanonik Andrija. On i Pavlić 
tako^ se složili, da ne bi nigda čovjek rekao, da su prvi put 
skupa. 

Kasno poslije podne stala se družba razilaziti svak na 
svoju stranu. Mladenci s majkom i s Pavlićem udarile preko 
brvi kod Nikolinkina mlina, pa uzbrdo do malih gradskih 
vrata, koja su bila probijena za pješake. 

Kad prispjele u Blatnu ulicu, reče najednom Pavlić 
čudnim glasom : 

Bog, zbogom, majko, zbogom, gospo Marto, zbo- 
gom i ti, Mihajlo. Ostani zdrav i zadovoljan. Ja odlazim 
za dugo vrijeme, vrlo dugo. Kad mine sabor, polazimo s na- 
šom crnom četom u južne krajeve. Idemo da dočekamo 
Turke, tko zna, hoćemo li čitavu kožu iznijeti, hoćemo li 
se igda vidjeti. Hvala ti još jednom, što si me pratio na onom 
ludom putu. Zbogom ! 

Za čas ga nesta prema Markovu trgu, a Mihajlo podje 
sa svojima dalje ; uhvatila ga tuga, kao da je slutio, da 
banova sina ne će više vidjeti. 

H a Rokovo je sazvao ban sabor po kraljevskoj 
odredbi. Vremena su bila tužna i ozbiljna. Turci 
počeli zadirati u kraljevinu sa svih strana. Stare 
tvrde zidine Ozlja, Modruša, Brinja, Novoga, 
grada franko pansko ga i mnogih drugih mjesta nisu više bile 
sigurne od neslomljive sile turske konjice. I eto, Bernardin 
Frankopan potuče pod Modrušima ametice Jakub-pašu, a 
ne minu ni mjesec dana, i on se opet javi pod Modrušima, 
pod Otočcem, pod Mrsinom, i ća pod dalekim Zvonigradom 
i Ostrovicom. 

Nisu Turci podsjedali gradova, nego bi ih uvijek go- 
dinu za godinom lišavali žitka i svega okoliša. Već su one 
godine gospoda s Une i ispod Vražjega vrtla ostali bez svake 
ljetine. Gradovi, što su bili na jugoistoku Hrvatske, jedva 
su životarili, pa su se prepuštali na milost i nemilost nepri- 
jatelju. Tako je više gradova palo i razoreno bilo s toga, 
što nisu imali ljudi, a drugi su misleći, da će im bolje biti, 
ako prime Turke, otvarali neprijatelju gradska vrata, odri- 
cali se svoje vjere pa postajali najljući dušmani svoga na- 
roda. Tako se Ivan Komić, negda vlasnik grada u župi kr- 
bavskoj, odmetnuo medju Turke, pa je odonda bio naj- 
bjesniji neprijatelj svojih suplemenika. 

Od toga su trpjela sva vlastela onoga vremena, a 
i s druge ih strane pritisnula jaka ruka bana Derenčina, koji 
je vršio kraljeve naloge bez obzira, dok valjda kralj nije 
za to sve ni znao. Većina je gradova, što su bili oduzeti 


velikašima za vlade kralja Matijaša, bila zapisana na ime 
hercega Ivana, a uživali su ih svi mogući pustolovi. 

S treće strane uvlačila se u kraljevstvo hrvatsko malo 
po malo Venecija ; nije se ni vidjelo, ni čulo, al ona je sjela 
najsigurnije. Njezine se galije sunčale pod Senjom, te im 
bijahu otvorena sva morska vrata, dok su pravomu vlasniku 
bila zatvorena. Bernardin se i Ivan Brinjski nisu smjeli 
ni pokazati u Senju, dok je venecijanski providur bio ondje 
poštovana osoba. Otok Krk, koji je Venecija izmamila 
od Ivana Frankopana, sada prelazi u faktično vlasništvo 
republike zato, što se jedan njezin podanik oženio posljed- 
njom baštinicom toga otoka. 

Sve je to u plemićima uzbudilo nezadovoljstvo do kraja. 

Na Rokovo bude dakle sazvan sabor. 

Već su nekoliko dana prije dolazila gospoda sa svih 
strana, pa se je i Kaptol i Gornji grad napunio svijeta. 
Ulice su postale življe, te je i ondje, gdje nikada nije bilo 
vidjeti čovjeka, sada sve vrvjelo ljudima. Gospoda su 
dovela sa sobom pratnju, čeljad se veselila, noći bijahu 
lijepe, tople, pa se pilo i pjevalo do zore. Sastajališta je 
bilo u obilju, jer su dobri Zagrepčani onoga vremena 
voljeli čašu dobroga vina. Kod Frankusa na Pisanom 
mostu bio je glavni sastanak, onda je u ulici, koja je vodila 
od svetoga Marka do Novih vrata, kod Žigice Pavlička 
bila mala, ali vrlo pohadjana gostionica ; u Ilici podno puta, 
koji se vije od Dveraca, prostrla se velika krčma sa silnim 
dvorištem, zvana „Pri lipi” ; samo je netko limenu ploču 
s naslikanom lipom odnio. Bilo je više takovih pristaništa 
u Zagrebu, premda se baš nije držalo za dobar običaj, da se 
ide u krčme. Pod gradom su sjeli vojnici, a bilo ih je svake 
ruke i svake vrsti. Neki prolazili gradom polagano, gleda- 
jući desno i lijevo, gdje bi se iza kakova zaslona pojavila 
ruka ili nosić radoznale gradjanke ; mali su nadobudni gra- 

đjani pratili silnom vikom te vojnike, a stare se žene krstile 
i govorile : 

— Bog s nami, ne će biti dobra od svega toga, bit će 

rata. 

Velika se gospoda kojekako nastanila. Premda su se 
knezovi Frankopani smjestili kod Bernardina u Gornjem 
gradu, ipak su vlastela iz južnih krajeva najvoljela stano- 
vati na Kaptolu. Svak se stisnuo, gdje je koji mogao, ta i 
onako nije bilo na dugo vrijeme. 

Na odredjeni se dan skupili svi na Markovu trgu. 

Tu su bili knezovi Bernardin Modruški, Anž Brinjski, 
pa Ivan Cetinski i Mihajlo Slunjski i Nikola Tržački, sve 
od loze Frankopana ; zapremili mirno jedan kut prostra- 
noga dvorišta županijske kuće. Na protivnu stranu stala 
četiri brata Oršića, Juraj, Ivan, Pavao i Petar ; taj je po- 
sljednji bio banski kapetan, pa je radi brinjske stvari 
mrzio do zla Boga na kneza Anža ; zlorado se smijao, kao 
da zna, da će se nešto zbiti, što će Anža razjediti. S Bernar- 
dinom se dotle razgovarao stari Stjepan Babonić Blagaj ski. 
Već su mu Turci opustošili polovicu imanja, a on je još 
uvijek dobre volje. 

Uz Ivana se Cetinskoga bila sabrala čitava skupina 
plemića: tu je bio Pavao Zrinjski, gospodar Zrinja, Pedlja 
i Gvozdanskoga, Juraj Ladiković, gospodar Krstinje, 
stari Mihajlo Barilović sa svoja dva sina, zatim braća 
Ivan i Juraj Šubići Peranski. 

U trećoj su skupini bili Bogdan Izačić, Matko i Jurko 
Kobasići, koji su došli iz daleke Bosne, onda Gašpar Peru- 
šić, Židan Otmić i silni Bartol Berislavić, prior Vranski, 
koji je grmio protiv biskupa zagrebačkoga. Biskup je za- 
grebački stajao u razgovoru s kanonicima Domitrom i 
Mikcem od Moravča ; on je prkosno glavom mahao i grozio 
se nekomu prstom, a krbavski mu je biskup odobravao. 

Sasvim su za sebe i odijeljeni od drugih bili turopolj- 
ski plemići, zatim koljenovići iz Moravča, pa zastupnici 
slobodnih gradova i mjesta. 

Nedaleko od govornice stajali Luka Sekelj i vrlo bo- 
gati Lovro Iločki, a ponizno se klanjao Nikola Ivanović 
iz Brezovice. U tom je skupu glavnu riječ zborio Karlo 
Krbavski, opisujući nešto jezikom, ali najviše rukama. 
On se bio preko noći izmirio s Franko panima. 

Oršićima se primaknulo manje plemstvo slavonsko i 
tudji plemenitaši, koji su stekli pravo dolaziti na sabor. 
Uz njih je pristao moćni Juraj Mikuličić, koji je bio trn u 
oku hrvatskim plemićima. 

Sve je brujalo kao u košnici od poluglasna razgovora. 

Napokon se sjeti biskup Osvald, da treba poslati 
šestoricu po bana, te podje tri koraka prema knezu Bernar- 
dinu, koji to opazi, pa pošeta ususret biskupu. 

— Bilo bi možda vrijeme,, da pošaljemo po bana, 
vele možni gospodine, — progovori mali biskup nakloni v se. 

— Izvoli birati, tvoja velečasnosti ; mislim, poslat 
ćemo priora Vranskoga, moga rodjaka Mihajla Slunjskoga 
i Bogdana Izačića. 

— Dobro je, onda Luku Sekelja, Ivana Marinkovića 
od Moravča i od Turopoljaca Adama Jurenića. 

Bernardin Franko pan stupi na govornicu, iznese 
prijedlog, i odabrani odoše po bana. 

Za kratak se čas vratiše, a pred njima ban i supstitut 
protonotara kraljevstva, Pavao od Orehovca, straga pak 
stade vodja „crnih” Mikulaš z Rakonic. 

Svi zašutješe. Ban izvadi pismo, pa ga preda supsti- 
tutu, a taj uze drhtavim glasom čitati : 

— „Prečasnoj, časnoj, uglednoj, vele možnoj, pleme- 
nitoj, uzvišenoj, mudroj i obzirnoj gospodi, staležima i 
redovima kraljevina Dalmacije, Hrvatske i Slavonije. 

„Mi, Vladislav, po milosti božjoj kralj Ugarske, Dal- 
macije, Hrvatske, Slavonije, Bosne, Češke i tako dalje, 
svima, kojima ovaj otvoreni list na ruke dodje, koga se 
tiče, neka zna, da smo odredili, da se gospoda plemići, 
svećenici i zastupnici naših slobodnih gradova u spomenu- 
tom kraljevstvu Dalmaciji, Hrvatskoj i Slavoniji na dan 
svetoga Roka, to jest šesnaesti dan mjeseca augusta, u 
našem slobodnom i kraljevskom gradu Zagrebu sastanu, i 
jer velika pogibao sa svih strana kraljevstvu prijeti, jer 
nadalje neprijatelj budnim okom vreba, kako će dragim i 
milim našim u spomenutom kraljevstvu škodu nanijeti, 
orobiti ih i sa imanja izagnati, i jer napokon misli i nas i 
naše vjerne službenike ne samo napastovati, nego jednako 
takodjer svih dobara lišiti, po našoj vlasti, danoj nam po 
milosti gospodina Boga, odredjujemo, da sabor rečenih 
kraljevstva najbolje, najzgodnije i najbrže smisli, odredi 
i izvede, kako da tome zlu na put stane, pa da bude mir i 
pokoj svakomu pojedincu, a i čitavomu kraljevstvu na- 
šemu . . . Tko bi se pak .... 

Tu se nakašlje protonotarski supstitut, sjetivši se, da 
to treba s važnošću čitati. Zato nastavi : 

— ,,Tko bi se pak usudio .... 

— To znamo, — zaori glas Bartola Berislavića, a jadni 
se supstitut strese. 

Bartol Berislavić pogleda bana, a ban uze govoriti: 

— Prečasna, časna, ugledna, vele možna, uzvišena, 
mudra i obzirna gospodo ! Ne znam, da li ta neprilika i 
pokora, što je trpite i ne trpite, što je odbijate i ne odbi- 
jate od sebe, postoji sto ili trista godina. Ne znam, da li 
su vaši gradovi, osim malo mjesta, u opasnosti ili nisu, ali 
jedno znam, da je ovo pročitano kraljevska zapovijest, a 
prema tomu je svaki od vas dužan . . . 

— Ako hoće, — dometnu mirno Gašpar Perušić, a 
Čitavi sabor poprati tu pripomenu s iskrenim smijehom. 

.... dužan je dati kralju četu od dvjesta pje- 
šaka . . . • 

Ako može, — oglasi se Bogdan Izačić, i opet smijeh 

zabuči čitavom zgradom. 

— .... dvjesta pješaka i dvadeset konjanika, a za 
ljude jela, za konje zobi, — nastavi ban nesmetano. Ali 
gotovo istim glasom poče Juraj Peranski, poznati šaljiv- 
čina : 

— .... sebe, žene i djecu nahranite pljevom i meki- 
njama, a napojite sokom od suhe vrbe. 

— Dosta je toga ! Ne znam, je li to, što nam vele 
možni gospodin ban želi reći, dvjesta ili trista godina staro, 
svakako je danas zaboravljeno, jer su prošla vremena 
kralja Karla i njegova sina Ljudevita. Ali mi ćemo dati, 
koliko uzmognemo, jer nama je i zbilja mnogo teže nego 
onima, koji pišu, da im je teško. 

Te je riječi Bernardin progovorio mirno, ali je baš 
taj mir uzbudio bana. 

— Ja vjerujem, da će mnogi dati, ali najmanje onaj, 
koji najviše govori. 

— Ne znam, — začudi se Bernardin, — čime sam 
zaslužio te riječi, davao sam, davat ću i sada, a mogu 
se pohvaliti i svaki će mi zasvjedočiti, da sam valjda naj- 
više odbijao i tukao zajedničkoga nam neprijatelja. 

— Ne govori, gospodine Bernardine, — plane ban, 
— ne tukao, nego si rovario s njim ! 

— Što? — zapita u čudu Bernardin. 

— Bezobrazna laž ! — poviknu Anž Brinjski i potegnu 
sablju. 

U čitavom saboru nasta komešanje, a Oršići udariše 
jednoglasno u smijeh. 

— Sjeti se malo, gospodine Bernardine, — bočnu 
Petar Oršić. 

— Mir 1 — oglasi se Perušić teško mašući glavom, 

— da čujemo, čime bijede kneza Bernardina. Neka govori 
gospodin ban. 

Perušić nije mogao reći, da je „ante prandium” došao 
u sabor, jer mu je svatko vidio na glasu i na kretnjama, 
da je čudno uzrujan. Možda je on jedini nosio bojničku 
odoru, jak oklop, a kad su ga pitali, zašto to meće na se, 
odgovorio bi : 

— Naučio sam tako. Mi kod kuće u Krbavi spavamo 
ovako, jer nismo ni jedan čas sigurni. 

Kada je to on poviknuo, tada se spremi ban, pa reče 
mrko : 

— Žalim, što moram ovdje i druge ljude u sabor 
zvati, ali dužnost mi to nalaže. 

Onda se okrene k Mikulašu, pa mu namigne. Taj 
ode i za čas se vrati, a s njime Fabijan Kanjuh. Bio se nešto 
odebelio. Kad je došao, obuze ga strah, ali se brzo isprsi. 
K njemu se obrati ban : 

— Govori, što znaš o knezu Bernardinu i o Jakub-paši? 

— Prije šest ili sedam nedjelja, kad li je ono bilo, 

— poče Fabijan nedužno pripovijedati, — bio sam pod 
Modrušima, pa sam vidio, kako je jedan Turčin s velikom 
pratnjom, a s ljudima iz Modruša, išao u grad, a drugi ss 
dan na večer vratio. Ljudi, koji su u onim stranama, rekli 
su mi, da je to Jakub-paša. 

Tišina zavlada čitavim saborom, oči sviju bijahu 
uprte u Bernardina. Anž je i opet htio navaliti na bana, 
ali ga zaustavi Bernardinov pogled. 

— Izvoljeva li vele možni gospodin ban iznijeti još 
kakvu optužbu protiv mene? — upita Bernardin posve 
mirno gladeći svoju lijepu bradu ; tek mu se na umno 

visoko čelo usjekla velika mrska, kao odraz unutarnje rane 
nepravedno mu zadane, 

— Pripovijedaj dalje ! — progovori ban. 

Biskup je Osvald medjutim spokojno sjedio, pa 
šaptao nešto kanoniku Domitru. 

— Kazivali su u onom kraju, — nastavi Fabijan, — 
da je dapače knez Anž imao u Brinju Turke protiv blago- 
pokojnoga bana Bota. 

— Laž je, lopove jedan, laž i stoputa laž ! — zaori 
Anžev glas, a jaka rumen prolije mu se po licu. / 

— Ne, nije laž, nego ste vi svi skupa izdajice, znate 
li, izdajice, — oglasi se krupno grlo Jurja Mikuličića. 

— Što, ti ćeš govoriti, ti ćeš prigovarati ! — udariše 
svi na njega. 

— Da se to o tebi govori, što se reklo o knezu Ber- 
nardinu, ja bih vjerovao, — zarukne prior Bartol Beri- 
slavić, i zakleo bih se na to i prisilio svakoga, da to vjeruje. 

— To je svećenik ! — prišapne biskup Tuz svome 
krbavskomu drugu. 

— Sve je to taj tvoj lopov izmislio ! — isticao se iz 
sveopće buke glas Nikole Tržačkoga. 

Svi su bili silno uzrujani, svi zažareni, premda ih je 
dosta bilo, koji nisu znali, o čemu se radi. Fabijan se branio, 
da je to samo čuo, a da nije vidio. 

— Lažeš, uopće lažeš, gade jedan, koji te je vrag 
potkupio? — zaleti se do njega Karlo Krbavski. 

Velika je većina bila za Bernardina, pa se silno vikalo. 
Čuli se glasovi : 

— Ajđemo kući, što ćemo slušati toga bana! 

Ban je još uvijek stajao na govornici, mrk, nije odgo- 
varao ni na jedan upit, nije mario ni za jednu riječ. Buka 
se razmahala osobito onda, kad se je razigrani Gašpar 
Perušić progurao do Jurja Mikuličića, pa mu sasuo u obraz : 

— Gospođine vele možni, tat si bio, tat si sada, a 
tat ćeš i ostati per omnia saecula saeculorum ! 

Tu se podigne urnebesna vika i krika, smijeh i pro- 
klinjanje. Oršići, pritisnuti u kut, mirovahu. Kada su 
Turopoljci začuli, da je ban Bot poginuo otimajući jednome 
Frankopanu grad, strašno se razljutiše i stadoše galamiti: 

— Amoveatur, amoveatur ! — premda je to bilo sasvim 
suvišno, jer je ban bio uklonjen za vječna vremena. 

Najednom se sva ta vreva i metež stiša. Svih su lica 
sa radoznalošću gledala u novoga govornika, koji je stao 
na stube, što vode u kuću. Bio to sam biskup zagrebački. 

— Dozvolite, gospodo vele časna i vele možna, da 
rečem riječ. Nije doduše dopušteno, da u ovaj sabor gospode, 
plemića, redova i zastupnika kraljevskih slobodnih gradova 
ulaze ljudi, koji mjesta u tom saboru nemaju, a još manje 
da govore, gdje uopće govoriti ne bi smjeli. Ali da se vidi, 
kako je čudno i lakomišljeno, ovake ljude voditi amo, 
molim dopuštenje slavnoga sabora, da mogu i ja dovesti 
jednoga svjedoka, koji će kazati istinu. 

— Dovedi, dovedi ! — stade poklik i banovih i Ber- 
nardinovih ljudi. 

Samo se ban držao mirno ; on je još i sad vjerovao 
iskazu Fabijanovu. 

Iz hodnika dovede jedan službenik biskupov kljastoga 
Tomu Tomina u negvama. 

— Tko je ono? — upita Tomu kanonik Domitar, po- 
kazujući na Fabijana. 

— Fabijan Kanjuh, — ozva se jasnim glasom Tomo. 

— Otkle ga poznaješ ? — zapita dalje kanonik. 

— Bio sam s njime, s Danzegom i s Judom Tadeušom 
skupa, kad smo palili sela preko Save. I onda sam bio 
s njima, kad je Danzego donio od Vuka glas, neka idemo 

u Senj, neka pobunimo gradjane, da podju kneza Bernar- 
dina moliti, neka zauzme Senj. 

— Jedna mi je žena izdala svu tu zavjeru, i ja sam 
ostao s vojskom u Modrušima, — progovori sada Ber- 
nardin vedra čela. 

_ Što dalje znaš? — upita Domitar zadovoljno. 

— Ništa više, časni gospodine. 

— Kako se zoveš? — upita opet kanonik. 

— Tomo Tomin mi je ime, — odvrati mirno. 

Vidjelo se, da su ga dobro naučili, što ima da kaže. 

Ban se kod njegove riječi osupne, pa prigovori : 

— Ne govori istine. 

Uto stupi naprijed poslanik zagrebački Ivan Herak, 
pa reče: 

— Ja znam za njih, da su obojica dangube. Ono 
ondje je Tomo Tomin, a ovo Fabijan Kanjuh, zagrebačko 
dijete, ali po zlu prošlo. Obojica pripadaju žalibože u krilo 
gradske općine zagrebačke, te ih moramo trpjeti medju 
zidovima. 

To je bilo čvrsto i jako svjedočanstvo ; poslanik 
slobodnoga grada svjedoči pred saborom — tomu se mora 
vjerovati. 

Pridušen se žamor razliježe pa čitavom saboru. Oči 
sviju bijahu uprte u Bernarđina i bana. Biskup je sišao 
sa svoga mjesta i značajno pogledao, Domitra, koji otpravi 
Tomu. Jednako je iščeznuo i Fabijan, kad je supstitut 
protonotarski namignuo Mikulašu. 

Jedan čas, kao da nikoga nema. Svi su šutjeli i gledali, 
kako se ban sa sobom bori. Napokon sklopi ruke, šanu nešto 
nerazumljivo preda se, pa sadje sa govornice. Podje prema 
Bernardinu. Stane ondje čas dva, a nakon mrve šutnje 
reče u po glasa, pogledavši Bernarđina u oči : 

— Gospodine, — oprosti .... 


224 


Bernardin mu šuteći poda ruku. 

Čitavi sabor ne pisnu ; biskup se zlorado nasmiješio, 
Oršići se presenetili, Mikuličić nešto mrmljao, pa se otkre- 
nuo. Na svima se vidjelo, da ih je taj prizor zatekao. Je- 
dini je Bartol Berislavić opazio biskupov zloradi smiješak. 
Da ne bude on pobjednikom, stane besjediti : 

— Vele možni je gospodin ban govorio, a koliko se 
moglo iz njegova govora razabrati, treba da se skupimo, 
da se ne cijepamo u pojedine stranke, jer nam je ljuti, 
grozni neprijatelj za vratom. Gradovi su naši opustjeli, 
žiteljstva nema, jer se ili razišlo u carske zemlje od turskoga 
straha, ili je izginulo od turske sile .... 

Nije dugo zborio, ali se njegova riječ svakoga dojmi- 
la, izuzevši biskupa zagrebačkoga, koji se je i opet zlo- 
rado podsmijevao. 

Nakon oduljeg vijećanja odluči sabor, aa se sabere 
vojska, koju će sastaviti po mogućnosti svi članovi sa- 
bora, pa da će je ban Derenčin što prije povesti na Jakub- 
pašu, koji je najveći krivac svih nevolja ove godine. 

'""Čim se je gradom pronijela vijest, da se sprema rat na 
Turke, odmah družina i pratnja vlastele i plemića skoči 
na noge i otputuje k svojim kućama sa svom gospodom. 
A Zagreb je opet ostao onako miran kao i prije. 

Karlo Krbavski i kneginja Dora zapu tiše se s Franko- 
panskom silom do mora. Onda će s mora lakše stići kući 
nego gorskim krajem. 

Derenčin je brzo sve pripravljao i dao nalog, da se 
banovci opet saberu. Slavonske je banovce vodio Feranat, 
iskusan vodja, pa je Derenčin mislio najdulje za mjesec 
dana biti gotov. 

Kad je jednoga dana došao kući, nadje Pavlića, gdje 
ga čeka. 

— Čujem, oče, da ti vodiš vojnu na Turke. 

— Da, pa što bi, sinko ? 

— Ja ću s tobom na vojnu. — Otac učini kret, kao 
da ne odobrava. 

— Odlučio sam, — uporno će mladić. — Ne vrijedi 
ti riječi gubiti. Idem. Zbogom ! 

Crna slutnja obuze banovo srce. 

* * * 

Peti dan poslije sabora žurila se gospa Bužanićka pre- 
ma dućanu del Greca. Sunce bacalo obilje svojih zraka na 
Gornji grad, kao da želi spaliti one blatom nabačene i sla- 
mom pokrite drvenjare. Sav je grad kao izumro ; nigdje ni 
psa ni mačke, sve je potražilo hlada, sve je pobjeglo od sun- 
čane vrućine. 

Bužanićka se dokopa Markova trga oko treće. Lica 
su joj bila preko reda crvena, oči sanene, kosa joj visjela 
niz znojna lica, suknja i cipele pune prašine. S teškom mu- 
kom dospije do dućana. 

Dobar dan Bog daj, — progovori ušavši u dućan. 

— I lijepo vrijeme, vrijedna gospice, — odvrati iz 
kuta gospa Gusjenica. 

— Lijepo je, ali vruće, vruće do zla Boga. Ja sam 
mokra kao miš. A ti, majstore? — okrene se Bužanićka 
Bonaventuri, — što je novo? 

— Ne znam, ništa, gospo draga, otkle da ja što znam! 
Eh, znam : smokve su i rožići poskupili, jer treba za kola, 
koja voze, uzeti jaku stražu. Boje se Turaka. 

— Nevolja nas zagrabila sa svih strana, — progovori 
iz kuta brijač Herak, brat gradskoga prisežnika ; on je 
već po sata drijemao. 

— Eh, lako tebi, ako Turci Zagreb zauzmu, ti ćeš 
brijati tri puta više nego što sada briješ. 

Milan Šenoa: Iz kobnih dana. 

— A1 teško tebi, gospice moja, kad nahrupe, pa ti 
svežu oči, začepe usta, onda dušu u se, — nakesi se opet 
brijač, koji se je bio posve razbudio. 

Gospa Bužanićka nije dospjela, da Heraku odgovori, 
jer se na vratima javiše nova dvojica. Bili su to mali omašni 
gradski prisjednik Kožinovac i dugi koštunjavi magister 
Luka Habazin. 

— Bog, dobar dan, vidi se, da sveti Petar gleda u 
koledar. Vraški je potpalio, — pozdravi Kožinovac nazočne, 
skinuvši s glave kapu. 

— Dobar dan, — odvrati del Greco, — izvoli malo 
hladne medovine, — pa mu pokaza vrč, koji je bio u po- 
sudi s vodom. 

— Hoću, bogme, hoću, — reče debeli gradski otac 
pa posrkne ljudski. 

Luka je Habazin sjeo na vreću graška pa samo gledao 
preda se. Trebalo je samo čas, i on će zaspati. 

— A čuješ, gospodine prisjedniče, daj, molim te, pre- 
stani s tim srkanjem ; istresi vreću novica, nemamo vre- 
mena, — oglasi se iz kuta Gera Gusjenica. 

— Daj, daj, gospodine, — poče i Bužanićka. 

— Ha, sam Bog s vama, što ću vam pripovijedati, — 
poče Kožinovac, pa obriše znoj sa ćelave glave i raskopča 
košulju na vratu. Vidjelo se, da rado pripovijeda, pa da je 
upravo za to došao del Grecu. 

— Blago tebi, druže moj, kad se znaš izvući iz te 
vražje stvari, ali teško nama. Tresli smo se kao šibe na vodi, 
bogme. 

Obriše još jednom debeli podbradak, pa počne : 

— Pozvali su mene, Mihu Jaruna, ovoga školnika, 
Matka Križanića i starog Petra. Od drugih bio je Cink 
iz Nemške vesi, Torok, pa ljekar Spelego. Dakako Vrbanić 
je doveo prvi put svoga miljenika literata Mihajla. 

Eh da, komu Bog, tomu i svi sveci, — primetnu 

Habazin zlovoljan. 

— Ah, ti imaš prigovarati, — okosnu se gradski otac na 
Habazina. — Ne znamo, što ćemo s tobom, kad škola počne. 

— Pusti ga, Juro, pa pripovijedaj o Kanjuhu, — oglasi 
se Herak, koji je glavu podupro laktovima pa pozorno slušao. 

— Nismo znali, što bi i kako bi s tim lopovom, treba 
li ga čvrsto pitati ili pustiti, jer je napokon banov čovjek. 
Bojali smo se, da se zamjerimo banu, a opet je trebalo 
gada ispitati. 

— Škakljiva stvar, — nasmjehnu se Bonaventura. 

— Onda nas izvuče iz te neprilike literat: ,,Ban želi, 
ban zapovijeda, da se pravo vrši.“ 

— Sad mu je pravo na pameti, — pridoda Bužanićka, 
a Habazin zahrče naslonivši se u kut. 

— Mi smo uzeli Fabijana preda se pa smo ga stali pi- 
tati. Odebelio čovjek na banovoj skrbi. U početku ni da 
bi riječi. Šuti i šuti kao zaliven. Kad su mu stavili palčenice, 
malo se smekšao. Potvrdio je sve, što je rekao Tomo Tomin. 

— Čujete, — prekine Kožinovca Herak, — znate li, 
što je s Tomom Tominim ? 

— Ne, ne znamo, — odvrati prisjednik brišući 
jednako znoj. 

— Odveli su ga kaptolski ljudi u Sisak, pa sad vozi 
kaptolske galije. 

— Pasja služba, — probudi se Habazin, komu je 
muha bila sjela na nos. 

— Gdje sam ono stao? Da, dakle Fabijan potvrdi, 
da je sve onako, kako je kazivao Tomo. Na pitanje, zna li 
još što, nasmjehnu se, pa slegne ramenima. Odvedoše ga, 
pa ga za čas pokorna opet dovedoše. Sada se jadan vidio, 
činilo se, kao da su ga zamočili u vodu. Govorio je, mnogo 
je govorio, sve, što je učinio : varao je i lagao, daje turski 

paša, ne znam kako se zove, bio kod Bernardina Franko- 
pana, a uistinu nije bio. Još je priznao, kako je utopio 
Danzega . . . 

Tu se Bonaventura nehotice malo trgne, ali su svi 
medjutim bili zabavljeni pripovijedanjem prisjednikovim, 
pa nije toga nitko opazio. 

— ... kako je ipak sve to zasnovao dvorski Vuk, 
a izveo ortak njihov Juda Tadeuš . . . 

Taj Juda ima lijepo prezime, — nasmije se slatko 
Habazin, — ali ga Gusjenica stane grditi : 

— Šuti, vraže, to ti je školnik, naučit ćeš našu djecu 
te prostačije, prije nego očenaš. 

— Juda Tadeuš je sve vodio, ali toga Jude Tadeuša, 
a ni Vuka nemamo. Oni su pametne glave, finoga nosa, 
nanjušili su neugodan po sebe miris. Znaju, da je drvo 
u Zagrebu vrlo jeftino, pa su izmaknuli ruci pravice. Pri- 
povijedao je Kanjuh, da je nesretnik Juda i s Turcima 
šurovao, a Danzego da im je nosio pisma. 

— Vidiš vraga, Bog mi prosti grijehe, taj je i s Tur- 
cima šurovao ! — srdio se Bonaventura, da ne padne 

na nj kakva sumnja. 

— He, poslije toga sudili smo i odsudili Fabijana 
na vješala. Cink je predložio, da mu se ruka odsiječe, pa 
da se protjera bičem sa gradskoga zemljišta, ali mi smo 
svi drugi bili za to, da se objesi. Lopov nosi mnogo toga 
na duši, i pokojnoga bana Bota i mnogo drugih, koji su 
onda život izgubili. A zakon veli : oko za oko, glavu 
za glavu. 

A kad će ga vješati? — upita Herak u po glasa. 

— Sutra, sutra poslije podne, to jest pod večer, 
da mu ne bude vruće ići do stratišta. Ona druga dva objesit 
ćemo ,,in effigie”, to jest, napisat ćemo njihova imena na 
vješala. 

Biste vi i njih vješali, da nijesu dobili od stare 
Rozalije šišmišove masti, pa njome namazali potplate, — 
nasmije se opet Habazin. 

Bože moj, kakove se to stvari dogadjaju po svijetu. 
Čovjek i ne sluti, pa najednom bane, čemu se i nadao nisi, 
— zabugari Gera Gusjenica. 

— A znate li, da je ban danas otišao sa svojom voj- 
skom? I sin ga njegov prati, — reče Herak. 

Sfid ce biti suza, kad se Kata Frankopanka iz 
Krapine vrati, — doda Gusjenica, ali je Bužanićka udari 
lako po ramenu, pa se grohotom nasmije : 

— Kakva Krapina, kakve suze, Bog s tobom, susjedo! 
Kata je postala gospa venecijanskoga poslanika, a ne onoga 
vjetrenjaka. 

Sad Bužanićka stane na dugo i široko pripovijedati 
historiju Katinu i Pavlićevu. 

Svi su muče slušali, samo se Bonaventura kadikad 
začudio, pa izlanuo : 

— Dio mio, kakovi su ljudi ! 

* 

* * 

Podno šume na zapadu Mesničkim vratima bilo je 
gradsko stratište. Večer je tamna, kiša prokapljuje, iz da- 
leka tutnji grmljavina, zrak je sparan, bit će oluje. 

Lagano, pužući i u mraku dvije se sjene primiču 
vješalima. Pristupe, razabiraju nešto bijelo. 

Hm, tu su naša imena upisana, nek ostanu, — reče 
Juda, pa se strese. Vuk se zamotao u debeli gunjac. 

Lagano obidjoše stup, počeše se uspinjati brijegom, 
a onda sidjoše u drugu dolinu. Tu su ih čekali konji. 

Zbogom, Zagrebe, car treba takvih ljudi, kakovi 
smo mi, promumlja Vuk, pa čvrsto skupi gunjac. 

Obojica odjahaše put Štajera. 



XVII. ■ * 

onoć je minula. Gusti se oblaci nadviše nad 
Krbavu. Rijetko se pokazuje kroz oblačno okno 
krnj mjesec, onda se rasvijetli na po šumovito 
a na po kamenito polje. Zraka se mjesečeva 
utisnula kroz starinski gotski prozor u ruševinu udbinske 
katedrale. Nema ni trideset godina, što je razvaljena A 

crkva, a drač se i korov pa nisko drvlje širi već po 
razvalinama. Do prozora se uz verao zeleni bršljan. 

Oko male vatre poredala se četa ljudi. Neki se ispru- 
žiše na zemlju, drugi su posjedali na oklesano kamenje, 
treći stoje podbočivši se o mač ili naslonivši se o stijenu. 

Lica se crvene odozdo od ognja. Tu je mrki hrvatski ban 
Derenčin, do njega sjedi čovjek crne glave i crne brade, 
sav u gvoždju, a na koljenu drži mač ; to je Karlo knez 
Krbavski. 

— Nismo ni mi kukavice, a ni vuci, da se klatimo 
po gorama ; neka izidje rdja Jakub na polje, pa da vidiš ! 
— oglasi se Karlo gledajući ispod oka trećega susjeda. 

— Mlad si još, mlad, pobratime moj, — progovori 
Bernardin ; tamna ga pokriva halja, a kad lizne plamen 
na vatri, onda se osvijetli njegova ostrižena okrugla 
glava. 

— Zdravo misliš, kneže Karlo, — oglasi se ban. 

— Čekaj, sinko, — poče i opet Bernardin, čekaj još 
koju godinicu ; govorit ćeš kao i ja. 

Ivan Cetinski bacao je dotle kamečke u oganj, napokon 
stupi bliže. 

— Ljudi božji, kuda ćete ; recite mi, što ćete i kako 
ćete? Meni je sve jednako, ili u polje, ili u goru, samo 
dovršite ; spava mi se. 

I ne čekajući odgovora, progovori Jurju Vlatkoviću, 
banu jajačkome : 

— Ajde, Jure braco, ležimo amo u kut, da prospa- 
vamo još dvije, tri ure. Ad voćem, je li tvoj Vidaković 
pouzdan svat? A? Spava li on na straži? 

— Ne spava. Vjeran je kao pseto, — odvrati mladi 
Jure. 

— Znaš, brate, ne bih rado, da se sutra, kad se 
probudim, nadjem pred svetim Petrom na drugome svijetu, 
mjesto pred Turčinom na Krbavi. 

Ivan se Cetinski pomalo izgubi u tamu, a Vlatković 
se otkrene od vatre, pa uze razgovarati s Pavlom Zrinj- 
skim, a kad se umiješa Pavao u pravdu, sjede Vlatković 

na kamen, pa stane gledati, kroz visoki prozor tmaste 
oblačine, kako se tjeraju na sjever. 

Oni se oko ognja razvikaše. 

Iza grma, nedaleko vatre, skoči malena prikaza. 
Tako se tiho i mirno približio čovuljak, da ga nije spa- 
zila ni duša, dok nije položio ruke na rame banu De- 
renčinu. To je Feranat, vodja slavonski. 

— Evo ti pismo, — reče tihim glasom. 

— Pismo ? — upitaše drugi. 

Mihajlo Slunjski, za dvije glave viši od vodje sla- 
vonskoga, prikuči se Derenčinu. Ban uze čitati. 

— r , Pozdrav ti od mene — ovdje promumlja nešto, 
pa se okrene prema Bernardinu, — Izmail aga Komić . . . 

— 0, gadna poturica ! — žestoko izlanu Mihajlo 

Slunjski. 

— Ismail aga nudja nam, da se nagodimo. Jakub- 
paša traži slobodan prolaz kući preko Krbave, a zaklet 
će se, da ne će ni robija voditi, ni dalje robiti. 

— Pristajemo ! — progovori Bernardin samosvijesno. 

— Ne ! — odrešito će Derenčin, bocnut zapovjed- 
ničkim^ držanjem Franko pano vim. 

Bernardin podiže glavu. 

— Ni na koji način ! — opet će Derenčin oštrim 
glasom. 

— Ja mislim, — poče ponosito Bernardin dižući se i 
naglasujući svaku riječ, — ja mislim, da pristanemo svi. 

— Ne, ne i ne ! Ja ne pristajem ! — razljuti se Derenčin. 

— Ja želim, da pustimo Jakub-pašu preko Krbave, 
pa da mu na Kuku postavimo zasjedu, razlagaše Ber- 
nardin mirno, dižući desnicu prema gori ; naših je konja- 
nika malo, slabo su oružani, lakše će nam biti u brdinama. 

— Jesi li ti Frankopan? Dat ćeš slobodan prolaz 
paši, a onda ćeš na nj udariti iz zasjede! 

Bernardin se nasmije; 

— Dragi moj, ja sam više vojna s Turčinom vo- 
jevao, nego što si ih ti doživio. Zajamčit ću Turčinu prelaz 
preko polja, gdje ga i onako ne možemo spriječiti, ali 
kroz brda neka se protuče, ako može. Tud mu slobodan 
put ne ću obećati, i ako nas je malo. 

Činilo se, da se i Bernardin već razljutio, jer se 
naglo digao i udario po sjajnom oklopu. Vatra zaplamsa 
jače, kad je bacio sa sebe crni plašt. Čitava se njegova pri- 
kaza rasvijetli, a na stijeni se pokaza orijaška sjena. 

— Malo nas je, veliš Bernardine — nasmjehne se 
Derenčin porugljivo ; — zar su Hrvati strašljivice ? 

Svi skočiše na noge. 

U to ispliva mjesec na nebesku čistinu i obasja blijedim 
svijetlom bijesna lica nesložnih velikaša. Teška se lomljava 
ozva negdje sa Vražjega vrtla. 

Ivan Cetinski udari teškim mačem o kamen, pa reče : 

— Danas ćemo vidjeti, tko je kukavica. Ti ćeš biti 
danas početak raspa hrvatske zemlje. 

Karlo Krbavski, koji se bio latio mača, baci ga preda 
se, pa se gorko nasmiješi : 

— Bane moj, nije to onako kao po Ugarskoj jahati od 
grada do grada, pa se kartati : vidjet ćeš danas, kako 
Turci boj biju. 

Ban ustane pa metne na se oklop i šljem. 

— Pusti, oče, neka bude njihova volja, ne zameći 
bitke na polju, — svjetovao Derenčina Pavlić, koji je 
stajao uza nj pod oklopom i šljemom. 

— Probabo, pokušat ću, — odvrati mirno ban, pa 
podje. 

Pavlić se otkrenu, izadje iz razvaljene crkve, pa 
sidje nizbrdice putem do crkve svetoga Marka, koja je 
stajala na rubu polja. Tu srete priora modruških Pavlina, 

koji je pratio Bernarđinovu vojsku. Pavlin ga pozdravi, 
a Pavlić skine šljem, pa uze tiho moliti Pavlina oproštenie’ 
Na koncu doda: 

— Slutim, časni oče, gotovo znam, da noćas posljednji 
put gledam ovaj svijet, da ću jutrom rano u općem 
metežu izgubiti glavu i život. Dodjoh, da te nešto za- 
prosim : ti ćeš biti uz nas, kada stanemo biti boj ; bit ćeš 
uz nas, kada stanemo pogibati. Ako ti bude iole moguće, 
skini sa šljema mrtvome Pavliću Derenčinu ovaj bijeli’ 
pnjevjes, te ga odnesi u Veneciju kneginji Katarini Fran- 
kopanki, koja je pošla za Francesca Dandola. Reci joj, 
sto je bila moja posljednja misao.... 

Nato preda starcu za samostan sto dukata, pa se 
izgubi u tami. 

* * 

* 

^ Sveudilj duva topla jugovina. Dan je sumoran, zrak 
težak. Jutarnje sunce još ne probi debelih oblačina, a 
vrućina je ipak velika. Kamen kao da je još od jučer 
razaren. Žućkasto se sivo nebo gdjegdje rastrgalo, te 
baca sjajne krpe na polje i okolišna brda. Nigdje ni ptice 
ni kukca. U maloj visini nad poljem razastro se sitan 
oblačak prašine, pa je posve prekrio neke dijelove dugoga 

Pod Udbinom se redaju ljudi. Valja ih svrstati za 
boj. Čudne su sve te sanene prikaze. Prema Visuću pod 
brdom postaviše se Slavonci ; na svojim malim konjima 
zirkaju lukavo, koji taj spomene po riječ, dvije, a onda 
se i opet ravnaju. Vodja njihov mali Feranat oblijeće 
vojsku, malo govori ustima, ali zato njegovi vojnici či- 
taju zapovijedi s malih mu očiju. Tamno-modra odora i 
crni oklopi njegove čete vide se iz daleka kao ogorjela 
šumica. Konjika je malo. 

— Strah me je, — prišapnu Bernardin Zrinjskome 
u rano jutro, — malo ih je. Istina je, čvrsti su, ali ih 
je premalo. 

Razvaljenoj katedrali na sjeveru utaboriše se dvije 
vojske. Jednu vodi Ivan Cetinski i Jure Vlatković ; to 
su Banovci i Bošnjaci. Vlatko viče vi konjanici nose zelen- 
kaste dolame na sjajnim oklopima, visoke šljemove i 
duga koplja. To je snažna četa, lijepo uredjena i vična 
ratu. Vlatković i Cetinski sjede pod visokom omorikom. 
Pješadija se prostrla do njihovih nogu. Ima kojekakvih 
ljudi u toj razbacanoj rulji, ima i talijanskih plaćenika, 
koji dodjoše u službu Ivanovu, a odjeveni su po novom 
načinu. Samo na prsima nose oklope, a na glavama im 
široki šeširi. Dobri su kopljanici. Bosanski su pješaci 
oružani teškim mačevima, a ban je Vlatković priskrbio 
i nekoliko arkebuzira. 

Mihajlo Slunj ski, Bernardin Modruški i Nikola Tr- 
žački posadiše svoju brojnu vojsku na zapad. Ima tu 
Ličana u bijelom odijelu bez oklopa, bez šljema, sa cr- 
venim kapama. Opremljeni su kojekako. Senjani done- 
soše lijepa oružja. Ljudi iz gornjega Primorja naoružani 
su drvenim batovima i kožnim praćama. Modrušani imaju 
velike noževe, kosijere na kolcima i jake široke sjekire. 

Oko desete probi sunce oblak, pa rasvijetli cijeli 
kraj. Odozgo se valja četa pješaka. Ivan Cetinski stade 
da vidi, koji je to novi gost. Pred četom jašu dvojica. 
S lijeva je na pretilu konju Karlo Krbavski, sav u gvoždju, 
od glave do pete. Teški mu se mlat i široki mač spustiše 
niz lijevo bedro. Bijela perjanica treperi o vjetru. Uza nj 
s desna jaše na muli starac fratar s ubojnim mačem o pasu, 
a s visokim u gvoždje okovanim križem u ruci. Četa je 
tamno odjevena, ponajviše u istrošeno seljačko ruho. 
Oružani su slabo. Jedan ima dug nož, drugi je privezao 

na drenov kolac omašan kamen, neki opet, a tih je mnogo, 
nose teške buzdovane. Posabraše ih sa Vidov-grada kod 
Baga, pa sa Zvonigrada, sa Rakovnika i kojegdje. To su 
velebitski sinci. Nalazi se medju njima i frankopanskih 
Otočana ; ti nemaju nikakova oružja, nego na jakom 
užetu privezanu kamenicu. 

Poljem se prosu mukli šapat poput pčelina zuja. 

— Evo, Ivane, to ti šalje sin moj Ivan Torkvat 
Karlović. Sve, što je mogao posabrati ljudi i oružja. 
Nekoji su mletački podanici, ali prebjegoše na barkama 
k nama. 

Još je Karlo govorio, kad se najednom diže prašina 
na sjeveru. Slavonci skočiše na konje. Brzo se primaknu 
uzanom putu, što vodi na istok. Tu je polje obraslo šumom, 
a Turci izletješe iz nje. Sjajno su odjeveni. Teško je znati, 
koliko ih ima, jer je Feranat podignuo sa svojim konjima 
prašinu. Zelena se četa Ivana Cetinskoga zaleti u polje. 
Oklopi se blistaju, a perjanice na šljemovima poigravaju. 
Vlatko vićev plemić Ogrizović povede pješadiju Ivanovu. 
On je najkrupniji u svoj vojsci. 

Feranat nahrupi na tursku konjicu. To su Arbanasi, 
a vodi ih Izmail aga Komić. 

Jato se strjelica saspe na Slavonce. Dva- konja padoše. 
Feranat viče iz svega grla, a četa se okrenu na desno, 
da s boka zahvati Turke. Lome se koplja, crni Slavonci 
potežu mačeve. Turci uzmiču, a Feranat tjera svoju četu 
naprijed. Naglo se obrne Izmail aga. Kao divlji mačak 
udara Arbanas na Slavonca, vješa se svome konju oko 
vrata, pa kolje protivnike dugim jataganom. 

Turska se pješadija primiče. Jato se strijela opet rasu 
medju Ivanovu pješadiju. Mnogo ih pada. Nasta silna 
vika, Slavonci mnogo njih izgubiše. Čuje se samo zveka 
turskih mačeva po tvrdim oklopima. 

Iznenada navaljuje nova turska konjica. 

To su crni Azijati — strijelci. Ogrizovića opkole. 
Teškim mačem hara junačina oko sebe. Jednomu turskom 
voiniku rasiječe šljem, rani ga u glavu. Njegov susjed 
ubija mačem konja. Svom se silom mrka ljudeskara za- 
liječe na Ogrizovića. 

_ Brani se, Pavle ! - potcikuje mu susjed. 

Ubojito koplje udara ga pod vrat, ali se Ogrizović 
ukloni, a tursko se koplje prelomi. Konj se propinje pod 
Turčinom. Bijele oči i bijeli zubi kao da će od ljeda proz- 
derati Ogrizovića. Teški se buzdovan spusti na crnu glavu, 
a konjik se strovali. 

Slavonci uzmiču, talijanski plaćenici kneza Ivana 
Cetinskoga kose partisanama turske glave ; pred njima 
padaju konji, kao da ih grom ubija. Debeli mlazovi krvi 
briznuše, čitave lokve nikoše, kad su počeli Talijani konje 
klati. Ali i oni sad uzmiču. Tesalska se vojska obori na 
njih. Iza šume se reda vojnik za vojnikom, konj za ko- 
njem. Sva je sila Turaka. ■? 

— Udri, Jure, udri ! — poviknu Ivan Jurju Vlat- 

koviću. . t -i 

Kano vjetar udare bosanski konjanici na Izmaila. 

Jure se i Izmail nadju na domaku. Jurju se prelomi koplje 
na Izmailovu štitu, pa povadi sablju. Gipki se konjanik 
prignu, a teška Jurjeva sablja zadere mu se u stegno, 
ali ga za čas nesta. 

Ban Derenčin vodi drugo krilo Slavonaca. Iz sume 
se dignu oblak strijela na nj, a Slavonci opet padaju. 
Strijele zvižde zrakom kao bura. Uzdasi 1 zaklinjanje 
miješaju se s kletvama i s psovkama. Arbanaški vodja 
namjeri se na Ogrizovića. Jednim mahom zatjera Ogrizo- 
vićevu konju jatagan u prsa. Konj se propne, baci konjika 
i stropošta se na nj. Turski vojnik skoči, pa mu mlatom 

raskoli lubanju. Grčevito je rukom mrtvac obuhvatio 
nogu jednoga konjika. 

Izmail agi krvari noga, ali on ipak navaljuje dalje. 
Feranat se sukobi s njime. Udari konjik na konjika kao 
morski val što se zaskače na pećinu. Feranat se izmiče 
kao riba, oblijeće neprijatelja, udara kopljem, udara sa- 
bljom. Izmail se poput kopca spušta na jednom stremenu 
sa konja, onda se opet naglo diže, mačevi se ljeskaju o 
suncu kao munje. Napokon Feranat pada. Turski ga vodja 
ubija dugim mačem. Još se jednom uspravi mali vojvoda 
na noge, pa zarinu koplje Izmailovu konju u trbuh, onda 
se sruši mrtav. Ruke je raširio, a licem udario o zemlju. 
Teška mu se rana otvorila na šiji. 

— Naprijed, naprijed ! — grmi Ivan Cetinski. 

Divlja se rika i grozno urlikanje čuje sa strane hr- 
vatske. Kamen razbi čelo arbanaškome vojvodi. Krvave 
ga oblijevaju suze. 

— Naprijed ! — viče bijesan Derenčin. 

Evo se probila brza rumelijska konjica medju Ivana 
i medju Derenčina. Vodi je Jakub-paša. Sve je do sada 
ostao u zasjedi, a kad je spazio, da Ivan Cetinski i ban 
Derenčin gone Izmaila, prodre s novom četom iz šume. 

— Udri ! — zaurla Karlo Krbavski. 

Poput lastavice proleti polje, a za njim eto i Zrinj- 
skoga. Prate ih Podgorci sa Velebita. Kako šilj hitre ladje 
dijeli more u dva velika vala, tako se Karlovi vojnici za- 
deraše u tursku vojsku. Stade teći krv sa svih strana. 
Podgorci lupaju glave turske svojim kamenjem, lupaju 
starim topuzima, kolju noževima, a kadikad hvataju ih 
rukama. Okretni Otočani udaraju Turke nogama u trbuh, 
dave ih snažnim pestima, zadiru im nokte u živo meso 
Tu pada najviše obrijanih glava. 

pavlić vodi crnu desetoricu svoga oca. Odjeven je kao 
• oni samo mu okruglu kacigu vjenča bijela koprena. 
Kuda se ta desetorica pokažu, ostavljaju krvav trag za 
sobom od svojih strašnih sjekira. 

Tesalska je vojska opkolila Jurja Vlatkovića i Ivana 
Cetinskoga. Diže se silna prašina; Jurjev je vranac posr- 
nuo, ubiše ga. Mladi Jure skače na drugoga konja. Ivan 
stoji na mjestu. Naslanja se na hrast, pa kosi oko sebe. 
Nešto se konjika skupi oko njega, ali turske glave rastu 
kao iz zemlje. Utisnuše mu oklop na prsima. Boli ga, kao 
da će mu slomiti grudi ; bacaju se kamenjem na nj. Još 
tren, i on će pasti, ne ranjen, već od umora. Jure udara 
sa svojim konjem na šestoricu. Pod svaku ruku želi po- 
moći Ivanu, ali sve više Turaka biva. Sada će opkoliti 
i njega ; no rumelijska se vojska okrenula na zapad. Teš- 
kom se mukom smicajući turske glave dokopa Jure onoga 
hrasta, pod kojim se bori Ivan. 

— Kasno je, sinko, kasno, — progovori Ivan turobnim 
glasom, pa se nasloni na hrast. 

Velika osmanlijska strijela zabola mu se u jabučicu na 
vratu. Mlaz krvi izbi mu na usta, a koljena pokleknuše. 
Krvavi mač pritisnu Ivan na grudi. Njegove se oči podi- 
goše prema nebu ; nešto čudno, nerazgovijetno promumlja, 
i opet ga oblije krv. 

— Ivane ! — ote se Jurju, a onda se kao divlja zvijer 
baci na rulju tursku. 

— Naprijed, tu je knez Ivan! Udri! — zaori glas 
mladoga sina banova, — naprijed, treba mu pomoći ! 

Kao zmajevi udariše Pavlićevi crni pod hrast, kao 
grom zagrme Jurjevi arkebuziri, a turska se vojska pro- 
rijedi. Sve se skupi oko hrasta. Jure se tuče kao lav. Sa 
svih strana ga oblijeću Turci kao gladni gavrani ; kad 
arkebuziri isprazniše svoje puške, pogodi ga tane u čelo. 

Sablja mu ispane iz desnice, i on pada. Pavlić to 
spazi, pa udari sa svojim pratiocima. 

— Amo, da spasimo Vlatkovića ! 

To po viknu, pa se zagna u gomilu pod hrast. Arke- 
buziri i opet isprazne svoje puške. Čitavo se ondje brdo 
od trupla naslagalo. Pavlić se baci konju oko vrata. U 
to mu neki Azijat razbi šljem. Na jakom se vjetru prosu 
mladićeva duga kosa preko čela, pa mu zakri oči. Zaludu 
kuša, da je makne sa čela. 

Turska ga oštrica shvati u bijelo lice, oči mu oba- 
vije crna tama, pa se bez svijesti sruši na tle. Izmail aga 
natjera svoga konja na mladića, pa mu zgazi prsi. Još 
zadnji čas zgrabi Pavlić prijevjes sa šljema, pa ga prinese 
k ustima, ali mu se u taj čas javi na usta mlaz krvi. 

— Bane, tvoj sin ! — zajauknu Mihajlo Slunj ski, 
a ban dohrli poput strijele do mrtvoga sina. 

— Udri ! — ozove se kroz onu buku glas banov. 

Ni čas mu ne preosta, da oplakuje rodjeno dijete. 
Pavao Zrinjski mlati rumelijske konjanike. Najžešća se 
borba razvija oko onoga hrasta, pod kojim leže mrtvi 
Ivan, Jure i Pavlić. Teškim svojim mačem kosi ban De- 
renčin na sve strane. Stade nova vika na južnoj strani. 
Bernardinovi Ličani i Modrušani nasrtavaju ; i opet poteče 
rijeka turske krvi. 

Bernardin bijaše pokušao, ne bi li kako Turcima 
zašao za ledja. Ono konjika, što je bilo uza nj, sjaši. Sije- 
nom povezaše konjima kopita, da im se topot ne čuje. 
Posve tiho uljezoše u šumu, pa će lako hrupiti Jakub- 
paši iza ledja. Već su nevidjeni pretrčali i po šume, kada 
ih preseneti divlji rik. U šumi se bio sakrio karavilski vodja 
s anatolskim vojnicima. Nešto Bernardinovih vojnika 
pade, a sve drugo uzmače. 

— Prevarismo se, — šane Bernardin Anžu Brinjsko- 
me , — kuga ih izjela! 

Sad navali Bernardin na Turčina na samom polju. 
Arkebuziri su rastepeni ; na njihovo mjesto stupe Bernar- 
dinovi vojnici. Silnom se vikom zaleti bijela rulja u tur- 
ske redove. Senjani udaraju svojim širokim mačevima, 
Primorci sipaju kamenje na Turke. Jakub-pašu shvati 
kamen u desnicu baš u onaj čas, kada je htio da zatjera 
koplje u vrat Derenčinu. Bernardin oblijeće svoje junake, 
kao lastavica svoje gnijezdo. 

— Djeco, udrite vraga, nisu vam braća ! 

Najednom se sastaše oblaci sa Kapele i sa Vražjeg vrtla. 
Blijesak sijevne za blijeskom, grom zatutnji za gromom. 
Planine ozvanjaju trostrukom jekom. Diže se silan vjetar, 
znak, da dolazi oluja. Podgorci se prvi zamotaše u žutu 
maglu, koja nasta od sitne prašine, što ju je vjetar uzvi- 
tlao. Ta se magla stala širiti sve više, pa obavila i Pri- 
morce i Senjane, dok je zapadna strana ostala čista. Voj- 
nici Bernardinovi nisu vidjeli ništa, ali od prilike nasrnu 
na onu stranu, gdje su mislili, da su Turci, te stanu sjeći i 
mlatiti. Najedamput zaori bijesna vika i krič. Vjetar posta- 
jao jači. Prašina je sve zastirala. Nije se moglo disati. U 
ustima se stvaralo blato. Žuta je magla napunila i oči i 
uši i nos vojnicima. Od časa do časa ponovio se strašni 
krič, kad bi Turci svoje strijele odapeli u rulju banovaca. 
Beznadni očaj obuze sve. Primorci stadoše razbijati svojim 
mačevima i kamenjem sve, što im je došlo pod ruku, mi- 
sleći, da ubijaju Turčina. Jauk se i lelek razlijegao po- 
svuda, a prijatelj navaljivao na prijatelja u onoj silnoj 
tmuši. Bernardin se s teškom mukom protuče do Derenčina. 
Ban je sav izmoren. Krv ga oblila. Rasporiše mu lice. Je- 
dan se konj sruši pod njim, on skoči na najbližega turskoga 
konja. 

Milan Šenoa: Iz kobnih dana. 

U to zapljušti kiša krupna. Za čas se pročisti prašina, 
a bana prepoznadoše. Sa svih strana nahrupiše na njega. 
On se brani desno i lijevo, kad se pred njim stvori Izmail 
aga. 

— Ulovite ga živa ! To je vodja kaurski ! Ulovite ga 
živa ! 

Već skočiše trojica Turaka na Derenčina, da ga svale 
s konja, ali ostadoše praznih ruku i lišeni glava. Od jed- 
noga se obrani Derenčin sam, a drugu dvojicu odbije Ber- 
narđin. Pod njegovim se teškim buzdovanom raspukoše 
obrijane glave. 

— Alah ! Alah ! — zaori sa sjevera. 

Turci upališe šumu. Spusti se još groznija kiša izmi- 
ješana ledom. Anatolski vojnici, što su stajali u šumi 
zaklonjeni, sada zadjoše u boj. 

Hrvati su izmoreni, iskrvavljeni. Mokra im prašina 
grize oči, usta i nosove. 

— Naprijed ! — ori se glas Izmail-age Komića. 

Karavilski vodja jaše uza nj. Redovi se lički ruše pod 
britkim sabljama Anatolaca. 

— Stani, vražji sine ! — riknu Bernardin, spaziv 
Izmaila, — moli se Bogu i Majci božjoj, da ti prosti grijehe. 

— Jezik za plot ! — naruga se Izmail Bernardinu, 
pa podbode konja. 

Sraziše se. Muče bije Bernardin Izmaila, muče od- 
bija lagani konjik svaki udarac teškoga mača. Bernardin 
se ostavi mača. Poteže teški bat, koji je nosio u svim bit- 
kama od mladosti svoje. Za čas rastuče njime šljem Izmai- 
lov. Ogadi mu se Izmailova obrijana glava. Srce mu se 
napuni bijesom. Stotinu mu slika prodje za tren pred 
očima. 

Davno je tome, što je znao doći Bernardin u lički 
Komić grad, gdje je stari knez komićki odgajao svoga 

sina Ivana. Prodje vrijeme, knez umrije, Turci zauzeše 
Komić, a mladi se Ivan poturči, pa primi uz Komić još 
četiri grada s onu stranu Une, dobivši ime Izmail. 

Sve se to stvori pred očima Bernardinovim. 

Poput kovača uze udarati po Izmailu. Nije te sile na 
svijetu, da ga zaustavi. Izmail povikne i problijedi, kada 
ga shvati teški bat u ranjeno bedro. Aga je iznemogao, 
dok se je Bernardin nekuda pomladio. Rado bi bio Izmail 
nešto uzmaknuo, da se oporavi, ali prekasno. Samo za čas 
okrene glavu, ali u taj par bubne Bernardin snažno teškim 
batom u rub agina štita. Tvrda kov propukne, a Izmail 
pusti štit od velike boli u ruci. 

— Udri! — zaurla za Bernar dinom Karlo Krbavski. 

Bernardin još jednom zamahnu. 

— Izdajice, evo ; moli se Bogu ! 

Na Izmailovoj se glavi pokaza grozna rana. Debeli je 
bat smrskao agi zatiljak, a kost razdrobio u sitne koštice. 
Poput vreće pade aga s konja. 

— Naprijed,* djeco ! — viknu Bernardin, — mrtav je 
Izmail ; naprijed ! 

Glas mu je slab. Ne čuje se više ništa. Od šume, što 
je upališe, prostre se poljem crni zagušljivi dim. Kiša jed- 
nako pljušti. 

Bernardinova je vojska prorijedjena. Jadnici su mokri, 
zablaćeni, krvavi, izranjeni, a u očima im se nakupiše 
suze od silnoga dima ; ipak se bore junački. 

Ban je Derenčin na drugoj strani ostavljen. Pomažu 
ga doduše Nikola Tržački, Karlo Krbavski i Perušić, ali 
sve jača sila navire na nj. Anatolci razdvojiše Derenčina 
od Nikole i Karla. Nikola je ranjen, ostavlja bojište, a Karlo 
vodi Podgorce, koji se nanovo sabraše. 

— Turci nisu još svi ni bili u boju, — prišanu Karlu 
zvonigradski kaštelan Mihajlo. 

* 

Njegove se riječi obistiniše. Sa zapada bane nagla ko- 
njica na ličke redove. Karlo se prestraši. 

Derenčin se tuče u taj par s nekim anatolskim vo- 
djom. Napokon puknu banu mač. Ostade mu u ruci samo 
balčak. Dva se crna vojnika baciše poput risova na nje- 
govo sedlo, bacaju mu nekakvu krpu oko glave. Jednoga 
shvati brzo modruški bat, ali drugi potegnu bana sa sedla, 
poput mačka skače sada desno, sada lijevo, i za tren oka 
ban je svezan. 

— Smiluj se, Kriste ! — oziva se mirni glas starca 
Pavlina, koji obilazi tješeći one, što umiru, a sokoleći 
zdrave na boj. 

Kad je došao do hrasta, nadje Pavlića, i izvadi mu iz 
zamrlih ukočenih ruku veo poštrapan velikom mrljom 
krvi. 

Karlo Krbavski se namjeri na crnoga karavilskoga 
vodju. Teško koplje uperi Karlo na Turčina, i za čas se 
nadje crna junačina na zemlji, a jedan mu Podgorac, po 
zanatu kovač u Bagu, razbije šiju teškim kladivom. 

I opet se prosu nova turska konjica sa brda. Bijesno 
viču. To su vojnici od Zvornika. 

Ličani okrenuše lica prema novim nadošlicama, pa 
najednom, kao da je došao medju njih zloduh neki, okrenu 
ledja i lete kao pomamni glavom bez obzira. 

— Jao, to nam je konac ! — po viknu Bernardin 
Karlu. 

— Udri, naprijed! — viče Karlo, ali ga ne čuše. 

— Alah ! — oziva se sve bliže i bliže. 

— Spasi se, druže ! Trči, fratre, — poviknu opet 
Bernardin, pa obrne svoga konja. 

S desna jahao starac fratar s visokim križem, a na 
križu komad zastave. Bernardin je upirao svoj pogled 

u daljinu, gdje se bijelili Ličani. Karlo se tužan zamotao 
u plašt, pa slijedi Bernardina. 

— Take nevolje nisam jošte vidio. 

— Sinko, nisam ni ja, premda živim dobrano godina! 

Sva se trojica požuriše prema sjeveru. 

Postajalo je sve tamnije, kao da se i opet sprema 
nevrijeme. Malo se vojnika, što je ostalo na polju, raz- 
bjeglo na sve strane. Tek čas progoniše ih Turci, ali onda se 
skupe, pa odu preko Udbine na Kuk. 

Tužnu su sliku ostavili Turci iza sebe. 

Najgrdje je bojište s udbinske strane. Tu je sve iz- 
miješano, sve žuto, blatno od pijeska, zamrljano i kr- 
vavo. Pred šumom su ležali čitavi kupovi Turaka. Tu se 
pružio kršan Ličanin pa drži ljuto za vrat mrkoga Ana- 
tolca, ondje se Azijatove crne ruke zakopale u plavu 
kosu Otočanina, goranin iz Čabra obujmio gvozdenim ru- 
kama Rumelijca, pa mu slomio i rebra i grudi, ali ga sa- 
moga ubiše. Krbava, nabujala od kiše, nosila sa sobom 
tjelesa nesretnika. Crni Podgorci, kršni sinovi Krbave, 
dugokosi Otočani i plavi Slavonci sve se to ispremetalo 
sa crveno i šareno odjevenim četama osmanlijskim. Čas 
je sve to bilo isprebacano u žutoj bujici i bijeloj pjeni, 
a onda se opet izgubilo pod granjem, drvećem i lišćem, 
što je nagla voda grabila sa sobom. 

Smračilo se napokon. Svuda zavlada mir, tek na- 
bujala voda šumi, koji taj gavran se oziva s visine, miriše 
plijen. Teški se oblaci prostrli nad poljem, prekrili oko- 
lišne vrhove, gusta se magla zavukla u doline i jaruge. 

* 

* * • 

Na onoj strani, gdje se Vražji vrtal spušta strmo do 
Krbavskoga polja, uvalila se duga dolina, zatvorena oda- 
svud, obrasla grmljem višim od čovjeka, a gdješto i šu- 
mom. Rijetko se je našao tko, da u tu zabit zaluta. Pu- 

tovi nepoznati, sakriveni, a mučni; nesiguran prolaz od 
ljudi i od zvjeradi. Sve je to ljude odbijalo od toga „Du- 
bokoga”, tako je zvao dolinu narod iz okoliša. Tu je imao 
knez Karlo Krbavski svoj lovački dvor, više sličan širokoj 
kuli nego dvoru. Podzidan je kamenom odozdo, a gore 
je učinjen od prostih jelovih stabala. Krov je prekrit dr- 
venim daščicama, ali ga prevukla debela mahovina, znak, 
da taj dvor stoji već dugo. Kneginja Dora, sin njezin Ivan 
Karlović i kći Jelena borave ovdje. To je troje bilo pošlo za 
hrvatskom vojskom, ali se bojali ići sami do daleka Pod- 
gorja, gdje bi bili sigurni. Kneginja se Dora zaklonila u 
Duboko, znajući, da ne će nikoga ondje biti. Stari lovac 
Karlov, koji je gotovo podivljao u toj samoći, a bio dobra 
duša, donosio im sve, što je bilo od potrebe, s Udbine. 

Ali na dan Krbavske bitke vrati se praznoruk : 

— Kneginjo, ne mogu ništa donijeti, oni se dolje 
tuku. 

Dora se mirno prekrstila i počela tiho moliti. Mala 
se Jelka stisnula uz nju, a Ivan se uhvatio lovca pa ga 
obasuo pitanjima, gdje je čuo, da se tuku, tko će dobiti, 
koliko ima turske sile? Zanimalo ga je to više od svega, 
sav je gorio od želje, da mu otac dopusti, da podje s njime. 

— Rekli su mi ljudi iz sela pod gradom, a dalje ne 
znam ništa. 

Ivan je obilazio čitav dan s lovcem, gledao prema 
onoj strani, gdje je od prilike bilo Krbavsko polje, slušao, 
čuje li se što, — ali ni glasa nigdje, tek se u visini planine 
čulo šuštanje lišća od jakoga vjetra. 

Pade noć. U niskoj širokoj sobi popločenoj prostim 
kamenjem skupili se svi pa čekaju. Ljestve, po kojima se 
uzlazilo u dvor, potegnuo lovac gore. Dugo su čekali. 

Tek oko ponoći pozove glas, a lovac se javi. 

Karlo je obašao svu goru pa je s Bijeloga polja jednom 
jarugom došao dovle vodeći svoga konja. Bio je izmoren, 
izmučen, sav krvav. Udje u dvor, pa smrska kroz zube: 

— Zlo je, naši su potučeni do nogu ! 

Čitave noći nije Ivan spavao. Gušilo ga, kad je pomi- 
slio na nesreću svoga roda. Pa njegov se otac, toliko po- 
štivan i toliko ljubljen, vratio, dok su drugi junački pali! 
Dvostruka je bol potresala mlado zanosno srce : držao je 
povratak svoga oca kukavštinom, htio je, da ga ispriča na 
kojigod način, ali nigdje ni slamke, za koju bi se uhvatio 
i izbavio te strašne sumnje ; — drugo je bilo opća ne- 
sreća, od koje su svi stradali. Nije mladiću dolazilo na 
pamet ono, što je Karla Krbavskoga mučilo, da je izgubio 
gotovo sve imanje, da je sad siromah ; njemu su se vrzle 
po glavi različite slike, različiti dogadjaji, što ih je čitao 
u historiji, jedno se spletalo s drugim, a sve je bilo daleko 
od sadašnje istine, od onoga, što je on sada doživljavao; 
ono su bili drugi ljudi, ili uopće nisu bili ljudi. 

Tek pod jutro usne iznemogao. 

Drugi je dan trebalo putovati. U onoj zabiti nisu 
mogli dulje živjeti, jer nije bilo odakle, a imali su se bojati 
od razbojnika, koji su malo po malo dolazili, da plijene i 
robe mrtve. 

Osedlaše tri konja, što su bili u podzemlju dvora, pa 
se stanu spuštati niz brdo. Dragom, koju je izderala bu- 
jica, podjoše prema Krbavskom polju. Karlo nije mogao 
da sustavi Ivana, on je uvijek naprijed letio i svoga konja 
ostavio na brizi lovcu. 

Napokon se nadju na visini Udbine, pod njima polje 
sve prekri to mrtvacima. Zlatno jesensko sunce igra na 
sjajnim tokama, na lijepom oružju, sitna se magla gubi u 
daljini, pred šumom se ozivaju dva gavrana. Gusto žele- 

nilo okolišne šume zamotalo se u šutnju, nema ni duše, 
da se javi. 

Uzjahaše na konje, pa se spremiše da podju, kad lovac 
htjede da se vrati. 

— Što ćeš gore? Da pogineš od glada, ajde s nama ! 
— zapovjedi Karlo. 

Lovac podje s njima. Najednom se mladi Ivan is- 
pravi na kojnu, podiže ruke, oči mu zasinuše čudnim 
žarom ; na po tihim a svečanim glasom progovori, sličan 
prikazama iz starih zaboravljenih priča: 

— Živoga mi Boga, jučeranji ću kobni dan zapam- 
titi, dok bude iskre života u meni ; ne ću sanjati, ne ću 
opajati svoju maštu pustim riječima o davnim junaštvima ; 
neka riječi postanu djelom ; živim se Bogom kunem, 
osvetit ću ljuto one jadnike, što ondje počivaju. 

— Sinko, čini što misliš, slobodan si, — odvrati sjetno 
knez Krbavski na zakletvu svoga sina, kojega mati pogleda 
s ponosom i s nadom. 

Već ga je majčina duša sebi predočila na čelu slavodo- 
bitnih četa, kako spasava očevinu, kako oslobadja otadž- 
binu. 

Muče prodjoše pokraj tužnih ruševina udbinskih. 




i 






i 



XVIII. 

rancesco Dan dolo stupi pred Piazzetom u svoju 
gondolu, pa dobaci vozačima kratko ,,kući” ! 
Bio je odjeven u crni dugi plašt, na glavi mu 
crvena kapa. Sjedio je na crvenom sagu, koji 
su u gondoli bili prostrli. Premda je veliko vijeće ne- 
koliko puta prigovaralo silnoj raskoši, kojom su se mle- 
tački aristokrati razmetali baš u kićenju svojih gondola, 
ipak je ta od starine baštinjena taština i nadalje poticala 
gospodu, da se u tome natječu. Dandolova je gondola bila 
tamna, imala zlatni fini rub — i sprijeda jaki kljun. Ve- 

slaci su, obučeni u tanko odijelo, nosili pas boja Dando- 
lovih, zeleno i crveno. 

Gospodar je sjedio zamišljeno ; dolazio je iz velikoga 
vijeća. Vrzle mu se po glavi kojekakve misli, volio bi bio 
da ih otjera, da ne misli uvijek isto, ali svedjer mu dola- 
zilo na pamet ono, česa se bojao. Pucne napokon jezikom 
pa pomisli : 

— Čemu se bojim, za to sam tu, za to sam je i uzeo. 

Zagleda se onda po kanalu, kojim bi tiho minula 
jedna gondola za drugom, jedna kićenija od druge. U sva- 
koj se vozila žena a uz nju udvarač, ,,cavaliere servente”, 
što je u ono doba bilo običajem. Bile su to gospodje njego- 
vih drugova iz velikoga vijeća: Foscara, Contarina i Mo- 
ćeniga, i nitko se ne bi ufao spočitnuti to tim ženama — 
ta muž je znao, da tako mora da bude. 

Napokon doveslaše do Antico palazzo Dandolo, vješto 
zavinuvši prikučiše se stepenicama, stari sluga zgrabi gon- 
dolu svojom gvozdenom kvakom, a gospodar iskoči iz 
nje lagan kao perce. 

Po pripovijedanju a i po dokazima, koji su se čuvali 
u arkivu gradskom, tu je pred tri sta godina sjedio zname- 
niti Enriko Dandolo. Palača je od onda do pod konac pet- 
naestoga stoljeća često i mnogo obnavljana. Sa kopna 
se činila dosta jednostavna, dok je sa strane kanala bila 
sjajno urešena. Tanani stupići sa fino izdjeljanim kapi- 
telima, uzani gotski prozori, mozaik na sve strane, veliki 
balkon u prvom spratu, esplanada raži zemlje, pred njom 
pet šest stupova u moru za vezanje gondola, bojadisanih 
takodjer crveno i zeleno, — sve je to podavalo palači gospod- 
ski vid. Sa esplanade se prostirao veliki krasni vestibul, 
otkle se je na troja vrata izlazilo prema moru. 

Tu dočekaju Francesca sluge ; duboko se nakloniše, 
a jedan ode pred gospodarom, da najavi gospodarici njegov 


dolazak. Širokim tamnim stubama uspinjao se Dandolo 
u prvi sprat. Sluga odgrnuo veliki crveni zastor, što je 
dijelio sobu od predvorja, puno svijetla navali do stuba. 
Uz balkon u velikoj sobi, koju uresiše svim mogućim 
šarenim sagovima i finim venecijanskim staklom, prosti- 
račima od prekrasnih čipaka pa kojekakvim malenkostima, 
sjeđjela gospa Katarina, odjevena u tešku žutu svilu, 
sva u zlatu i draguljima, blijeda, a lice joj je dosadno 
gledalo sad na kanal pod balkonom sad preda se. Nasu- 
prot njoj sjedio je mnogo niže, na jednom stolčiću, njezin 
,,cavaliere servente”, Marino Gritti, jadni potomak slavnoga 
duž da Andrije Gritti. ,,Cavalier”je bio našušuren, pun zlata 
i crvenila, pazio je, kako meće noge, kako rukama giblje; 
pripovijedao kojekakve pričice, kojima se je i sam smijao, 
usiljeno izgovarao fraze navodeći, gdje ih je naučio, a Ka- 
tarina se dosadjivala do zla Boga. Gritti je našao, da je 
Katarina zanimljiva, molio Dandola, da ga povede k njoj, 
i sada je od jutra do mraka dvorio svojoj ljepotici. 

— Madonna Caterina, nosim novosti iz velikoga 
vijeća, — reče Dandolo ušavši u sobu. 

Kata usta a Gritti se duboko pokloni, pa učini kao 
da će otići. 

— Ostaj, prijatelju, ne smetaš, — zadrža ga Dandolo, 
komu je milije bilo, da ima koga, pred kime će se Kata 
morati uzdržati. 

— Veliko je vijeće rano poslije podne imalo sjednicu, 
vrlo važnu sjednicu. Stigoše glasovi, reče Dandolo, smjestiv 
se na nisku stolicu bez naslona, — r dodjoše vijesti iz tvoje 
domovine ispreko ,, golfa” ne baš najugodnije. 

Venecijanci su zvali ,, golfom” zatonićem — Jadransko 
more od poruge, kao da je razumljivo, da kopno s jedne i 
s druge strane pripada njima. 

— Turci sve više napreduju, kraljevska vojska ne 
može da im stane na put, Krbavski su knezovi gotovo 
sve izgubili, Frankopani se još jedva drže : veliko je vi- 
jeće raspravljao i došlo do odluke, da u dalmatinske i 
u istarske krajeve, što ih sada Venecija drži, pošalje jake 
odjele vojnika, sve gradove da utvrdi, gdje ih nema, sa- 
gradi nove, a osobito da pazi, tko dolazi i tko odlazi po moru. 

— Ti znaš dobro, — produlji Dandolo obrativši se 
„cavalieru”, — kako su naše posade u Moreji strašno stra- 
dale, jer smo ih dali pojedincima ; republika sama nije 
upravljala Morejom, pa smo je gotovo izgubili. 

— Znam, znam, — nasmiješi se Gritti, — to je bilo 
strašno. 

— Da se dakle to i našim zemljama na obali „golfa” 
ne dogodi, — nastavi Dandolo, okrenuvši se Kati, — vije- 
ćalo je danas veliko vijeće i primilo jednoglasno isti zaklju- 
čak, koji smo stvorili za Moreju. I ja sam sam glasovao 
za prijedlog vijeća. 

— Je li od potrebe, da ja to znam? — upita Kata hladno. 

— To sam upravo hotio i ja da pitam? — umiješa se 
Gritti. 

— Sasvim prirodno, — nasmiješi se Dandolo, — moja 
je žena imala baštiniti Krk. Ali kako je Krk baš sada na 
udaru nesamo nekim nezadovoljnicima, nego glavno i 
Turcima, to ćeš ti, draga moja, — obrati se sada Dandolo 
Kati, — dati republici Krk, ali ne ćeš ostati praznih ruku. 

Dandolo se digne, pridje do Kate pa se lagano rukom 
dirne njezine glave. 

— Veliko ti vijeće daje mjesto otoka Krka sedam sela, 
Bassano, Assiago, Valstagna pa sjeverni dio Sette Comuni. 

— A nije li onaj kraj u neprestanoj pogibli od care- 
vaca? — upita bezazleni Gritti i ne misleći, da tim pita- 
njem ne čini Dandolu ni najmanje usluge. 

Dandolo ga strelimice ošine pogledom, a onda se 
odmah nasmiješi: 

— Dragi Mario, ti nisi rodjen za političara ili za voj- 
sko vodj u. Ti si „cavalier” od glave do pete, a to i ostani. 
Ostavljam te u tvom najuspješnijem nastojanju i želim 
ti, da se zabavljaš dobro. Addio! 

Dandolo poljubi ženu u čelo pa ode. Naljutio se malo, 
ali silazeći niza stube već je protro ruke. 

— To je lijep uspjeh, — pomisli u sebi, — najljepši 
što sam mogao postići. Sad je republika uistinu gospoda- 
rica Jadranskome moru. Gritti je imao pravo: Bassano 
i Sette Comuni izloženi su vječnim navalama carskih vo- 
dj a, ali ni to ne će zauvijek trajati. 

Najednom se sjeti, da nije ni saslušao, što mu žena 
na to kaže. Ona zapravo nije ništa rekla, ali ... . 

— Na Rialto, — reče gondolijeru, kad je zašao u 
gondolu. 

Na Rialtu kupi Dandolo vrlo lijep diadem od zlata i 
dragulja za svoju ženu. 

* 

* * 

Četiri dana poslije toga sje djela Kata na balkonu. 
Dvije tri riječi reče staromu slugi ; toga joj je slugu bila 
dala Beatrica kao od ljubavi, a zapravo je on bio u Vene- 
ciji, da javlja Beatrici, kad bi se dogodilo štogod znatno 
ili opasno. Kata ga je voljela, jer je bio jedini stvor, koji 
ju je sjećao domovine. * 

Najednom sluga raskrili zastor na vratima, a u sobu 
udje klanjajući se gospodji do crne zemlje — Gritti. Po- 
zdravi smjerno, nakloni se još jednom pa poče: 

— Je li moja uzvišena gospa čula, kakovo je slavlje 
jučer slavio Alvise Giustiniani? 

— Ne, nisam čula, — odvrati Kata gledajući duž 
kanala, gdje se je dizala palača Giustiniani. 


* 

Bila se već sasvim priučila na dosadno pripovijedanje 
Marijevo. 

Hoće li krasna gospodja, da joj pripovjedim vrlo 
zanimljiv dogadjaj. 

— Molim. 

Otac mladoga Alvise, Zanipolo Giustiniani, misle- 
ći sinu sačuvati što veći miraz, odluči svoje dvije kćeri 
Petronilu i Ližu dati u samostan Santa Maria Maggiore. 
Petronila je mirno pošla u samostan, dok Liza nikako da 
podje. Meni se to vrlo čudno čini, je li? 

— Da. 

Osobito gdje se znalo, da stari Giustiniani treba 
čitav svoj imutak, jer je samo s tom pogodbom dao Lodo- 
vicu Ženo svoju kćer Alvisu. To je bilo pred jedno pet ili 
šest mjeseci, kad je Liza pobjegla iz očinskoga doma. 
Teško, vrlo teško, ali su je ipak pronašli. Šta mislite, gdje ? 

— Gdje? 

— U jednom vicentinskom samostanu. . . 

Iza zastora se javi stari sluga. 

— Madonna, jedan fratar želi, moli, da ga primiš, 

— Neka čeka! — odvrati Gritti nešto mrk, što ga 
smetaju u njegovoj pripovijesti. 

Prior je iz Modruša, — usudi se sluga pri dometnuti. 

— Neka udje, — reče sada Kata istim glasom kao 
i Gritti. 

Mario se snebi, ali se brzo sabere, pa nastavi pripo- 
vijest.— Jučer je dakle bilo vjenčanje Alvisovo. Petronilu 
su pozvali iz samostana, ali Liza nije mogla .... 

Pomozi ti Bog, — pozdravi otac Laurencije. 

— Uvijeke ! — odvrati Katarina, a Gritti je buljio 
u čudu, kako najednom taj fratar i ona govore jezikom, 
kojega on ne razumije. 


— Imam ti, gospo, javiti tužnih vijesti, — poče fra- 
tar gledajući Marija. 

— Gospodine Gritti, molim te, ostavi nas na samu, časni 
mi otac nosi poruke iz domovine, — zamoli Katarina Marija. 

— Na službu, — nakloni se kavalir pa ode nešto uvri- 
jedjen, ne poimajući, kako može fina gospodja primiti 
fratra a njemu reći, neka izadje. 

— Znaš, gospo, — poče otac Laurencije, — mučno mi 
je sve to pričati, što sam na svoje oči vidio, mučno mi je 
bilo putovati dovle, da ti to sve pripovjedim; ali dadoh 
riječ, obećah to mladiću, pa eto činim to sada rascviljena 
srca. — • Laurencije stane čas, jer je Katu spopala drhtavica, 
koja potraje samo čas, a onda se i ona ojunači pa ga tiho 
zamoli : 

— Molim, govori, ispričaj mi sve, sve, ne će mi biti 
ništa, ništa 1 

— - Dva dana prije Male Gospojine sukobile se naša 
vojska sa vojskom turskom, kojoj je zapovijedao Jakub- 
paša. Našom je vojskom upravljao ban Derenčin. 

— Derenčin! — ukrade se Kati, ali se brzo snadje pa reče: 

— Molim te dalje. 

— Bilo je to na Krbavskome polju, podno Udbine, 
nedaleko crkve svetoga Marka. Tu me u predvečerje 
kobnoga dana sustavi junak, mlad kao rosa, a stasit kao bor. 

— Pavao. . . — sin Derenčinov ... — drhtne s uzda- 
hom Kata. 

— Jest. Slutim, časni oče, reče mladić, gotovo znam, 
da noćas posljednji put gledam ovaj svijet, da ću sutra 
rano u općem metežu izgubiti glavu i život. 

— Bože moj ! — priduši krik sva blijeda Kata. 

— Pavlić me onda zamoli znajući, da ću biti uz njih : 
ako bude iole moguće, skini sa šljema mrtvome Pavliću 
bijeli prijevjes .... 


25 6 


— Isuse Bože ! — zajaukne Kata, kad je Laurencije 
izvadio smotak bijele čvrste kože, a iz njega bijeli krvlju 
omašteni veo. 

— Ta to je moja, moja vjenčana koprena, moja 
vjenčana kopVdftal — uze plakati i plačući pritiskivati 
prijevjes na usire. ■>. 

Otac Laurencije stane pa pričeka čas, dok se jadnica 
malo umiri. Ona sadje s balkona n^sre,d sobe, pa ridajući 
ljubljaše još uvijek bijeli veo. 

— Odnesi ga u Veneciju, — nastavi napokon Lau- 
rencije, — kneginji Katarini Frankopanki, koja je pošla 
za Francesca Dandola. Reci joj . . . da je bila . . . moja 
posljednja misao . . . 

Kao gromom ošinuta spust?“*8e Katarina na bližu 
stolicu, zagleda se u Laurencija, razmišljajući, je li sve 
to istina, što joj taj fratar pripovijeda, je li to zbilja onaj 
Laurencije iz Modruša, koga je još u djetinjstvu svojem 
poznavala. Sve joj se to pričini kao san, protre oči, po- 
gleda još jednom. — Sve je istina, sve ! Ponovi u pameti 
£ve, što je ispripovjedio, sve dđk nije rekafo' ono o posljed- 
njoj misli. Skupi se pa šane : 

— Dalje .... 

— Za one užasne bitke, gdje je poginuo cvijet hrvatskoga 
plemstva, jer nema plemenite kuće u Hrvatskoj, koja se ne 
bi za kim svojim u crno zavila, uhvatiše živa Derenčina... 

— A sin njegov? — upita naglo Kata. 

— Našao sam ga usred bojišta, gdje leži mrtav medju mrt- 
vacima, u ruke je stisnuo taj prijevjes, smiješi se pa ga ljubi... < 

Dugo je vremena prošlo, dok se Katarina posve osvijestila. ^ 

— Hvala ti, oče, — reče pa poče skidati sa sebe 
dragulje i biserje. 

Nigda više nisu vidjeli Katarinu Dandolo nego u cr-^ 
nom odijelu i s crnom koprenom. Pv 

